
I. Cuvânt înainte

Manualul de faţă se bazează, în principal, pe conţinutul unei serii de workshopuri, organizate pe teme anticorupţie în lunile februarie – mai 2010 la Bucureşti (2 workshopuri), Cluj-Napoca (1 workshop), Timişoara şi Iaşi (câte 1 workshop). Activităţile au fost organizate de Ministerul Justiţiei din România şi Fundaţia Germană pentru Cooperare Juridică Internaţională (IRZ) având ca beneficiari judecători şi procurori români.

La aceste întâlniri au fost prezenţi 116 magistraţi, dintre care 63 procurori şi 53 judecători. Derularea proiectului a fost posibilă datorită sprijinului financiar acordat de Uniunea Europeană în cadrul  programului Facilitatea de Tranziţie 2007.

Proiectul a urmărit îmbunătăţirea capacităţii magistraţilor de a descoperi şi investiga infracţiunile de corupţie, precum şi familiarizarea lor cu standardele europene şi internaţionale de utilizare a instrumentelor şi metodelor în acest domeniu. Nu în ultimul rând, proiectul şi-a propus să contribuie la realizarea de contacte şi la schimburi de experienţă între actorii-cheie care desfăşoară procedurile de mai sus.

Este evident faptul că nici unul dintre participanţi nu s-a aşteptat să i se ofere soluţia ideală sau să i se prezinte „calea de mijloc” pentru soluţionarea viitoarelor dosare de corupţie de care se va ocupa. La urma urmei, nimeni nu poate oferi aşa ceva, din simplul motiv că nu există o astfel de soluţie. Urmărirea şi condamnarea infractorilor sunt activităţi deosebit de dificile în acest domeniu specific. Făptuitorii se izolează şi, adesea, nimeni nu denunţă faptele, nu există martori şi nu pot fi găsite documente. Iar atunci când a fost descoperită fapta, se întâmpină greutăţi în procesul penal
, în special pentru a putea proba în ce a constat, mai concret, contraprestaţia persoanei care a primit mita.

Manualul de faţă oferă informaţiile fundamentale pentru combaterea corupţiei, evidenţiază necesitatea cooperării strânse dintre poliţie şi parchet în cauze complexe, prezintă aspecte privind coordonarea investigaţiilor de anvergură (case management), inclusiv în ceea ce priveşte mijloacele de probă şi structura dosarului. Un loc aparte îl ocupă prezentarea cooperării judiciare în această materie, existentă la nivel european.

Îndeosebi în sfera corupţiei este posibil ca activitatea preventivă să producă efecte, iar, în acest scop, trebuie identificate domeniile şi situaţiile vulnerabile la corupţie. În felul acesta, contracararea corupţiei poate fi iniţiată din timp. Prevenire înseamnă mai ales evitarea apariţiei unor situaţii care pot favoriza corupţia. Cu toate măsurile preventive, darea şi luarea de mită nu vor putea fi eliminate niciodată. Dar riscul de apariţie a fenomenului corupţiei poate fi redus simţitor. Acesta este motivul pentru care a fost acordată o atenţie deosebită măsurilor preventive.

Conţinutul manualului urmează tematica workshopurilor, cu accentul pe latura practică. Colegii români trebuie să poată valorifica toate acestea în activitatea lor zilnică, fie în cadrul colaborării cu poliţia, autorităţile de supraveghere fiscală sau instanţa, fie în activitatea de obţinere a probelor ori la structurarea dosarului.

Ne-a preocupat, în mod deosebit, să evidenţiem rolul parchetului şi cel al instanţei, motiv pentru care am folosit exemple practice.
Le mulţumim experţilor români şi germani participanţi la activităţile de instruire, deoarece, prin prezentările şi comentariile lor, au contribuit la realizarea acestui manual.

Bucureşti, mai 2010 





Norbert Weise

Jürgen Dehn

Dr. Helmut Brandau

II. Introducere

1. Definiţii, baza legală în România

Codul penal şi Legea nr. 78/2000 privind prevenirea, descoperirea
şi sancţionarea faptelor de corupţie
Faptele de corupţie
1.  Luarea de mită - art. 254 Cod Penal
2.  Darea de mită - art. 255 Cod Penal
3.  Primirea de foloase necuvenite – art. 256 Cod Penal
4.  Traficul de influenţă - art. 257 Cod Penal
5.  Darea de foloase necuvenite - art. 61 din Legea nr. 78/2000;

6.  Mituirea funcţionarului străin – art. 82 din Legea nr. 78/2000.
Persoana cu funcţie publică (funcţionar public)
ca subiect activ al faptei de corupţie

Noţiune – sediul materiei: Art. 147 din Codul Penal
● Art. 147 alin. 1: Prin funcţionar public se înţelege orice persoană care exercită permanent sau temporar, cu orice titlu, indiferent cum a fost învestită, o însărcinare de orice natură, retribuită sau nu, în serviciul unei unităţi dintre cele la care se referă art. 145, respectiv într-o instituţie sau la o persoană juridică care administrează, foloseşte sau valorifică bunuri (proprietate publică), servicii în interes public, precum şi alte bunuri de interes public;

● Art. 147 alin. 2: Prin funcţionar public se înţelege persoana menţionată în alin. 1, precum şi orice salariat care exercită o însărcinare în serviciul unei alte persoane juridice decât cele prevăzute în acel alineat.
Luarea de mită
· Fapta funcţionarului care, direct sau indirect, pretinde ori primeşte bani sau alte foloase care nu i se cuvin ori acceptă promisiunea unor astfel de foloase sau nu o respinge, în scopul de a îndeplini, a nu îndeplini ori a întârzia îndeplinirea unui act privitor la îndatoririle sale de serviciu sau în scopul de a face un act contrar acestor îndatoriri,
se pedepseşte cu închisoare de la 3 la 12 ani şi interzicerea unor drepturi.
· Forma agravantă: fapta săvârşită de funcţionarul cu atribuţii de control,
se pedepseşte cu închisoare de la 3 la 15 ani şi interzicerea unor drepturi.
Darea de mită
· Promisiunea, oferirea sau darea de bani ori alte foloase, în modurile şi scopurile arătate în art. 254 Codul Penal,
se pedepsesc cu închisoare de la 6 luni la 5 ani.
Primirea de foloase necuvenite

· Primirea de către un funcţionar, direct sau indirect, de bani ori de alte foloase, după ce a îndeplinit un act în virtutea funcţiei sale şi la care era obligat în temeiul acesteia, 

se pedepseşte cu închisoare de la 6 luni la 5 ani.
Traficul de influenţă
· Primirea ori pretinderea de bani sau alte foloase ori acceptarea de promisiuni, de daruri, direct sau indirect, pentru sine ori pentru altul, săvârşită de către o persoană care are influenţă sau lasă să se creadă că are influenţă asupra unui funcţionar pentru a-l determina să facă ori să nu facă un act ce intră în atribuţiile sale de serviciu,
se pedepseşte cu închisoare de la 2 la 10 ani.
Darea de foloase necuvenite
· Promisiunea, oferirea sau darea de bani, de daruri ori alte foloase, direct sau indirect, unei persoane care are influenţă sau lasă să se creadă că are influenţă asupra unui funcţionar, pentru a-l determina să facă ori să nu facă un act ce intră în atribuţiile sale de serviciu,
se pedepseşte cu închisoare de la 2 la 10 ani.
Mituirea funcţionarului străin

· Promisiunea, oferirea sau darea, direct ori indirect, de bani sau alte folosoase unui funcţionar al unui stat străin ori al unei organizaţii publice internaţionale, pentru a îndeplini sau a nu îndeplini un act privitor la îndatoririle sale de serviciu, în scopul obţinerii unui folos necuvenit in cadrul operaţiunilor economice internaţionale, 

se pedepseşte cu închisoare de la 1 la 7 ani.
Infracţiuni asimilate infracţiunilor de corupţie

· Art. 10 din Legea nr. 78/2000:

Fapte, care sunt săvârşite în scopul obţinerii pentru sine sau pentru altul de bani, bunuri sau alte foloase necuvenite:

- stabilirea, cu intenţie, a unei valori diminuate, faţă de valoarea comercială reală, a bunurilor aparţinând agenţilor economici la care statul sau o autoritate a administraţiei publice locale este acţionar, comisă în cadrul acţiunii de privatizare sau cu ocazia unei tranzacţii comerciale, ori a bunurilor aparţinând autorităţilor publice sau instituţiilor publice, în cadrul unei acţiuni de vânzare a acestora, săvârşită de cei care au atribuţii de conducere, de administrare sau de gestionare;
- acordarea de subvenţii cu încălcarea legii, neurmărirea, conform legii, a destinaţiilor subvenţiilor;

- utilizarea subvenţiilor în alte scopuri decât cele pentru care au fost acordate, precum şi utilizarea în alte scopuri a creditelor garantate din fonduri publice sau care urmează să fie rambursate din fonduri publice,
Condiţia: la comiterea faptelor, funcţionarul să fi urmărit obţinerea pentru sine sau pentru altul de bani, bunuri sau alte foloase necuvenite; 


se pedepsesc cu închisoare de la 5 la 15 ani şi interzicerea unor drepturi.
· Art. 11 din Legea nr. 78/2000:
Fapta persoanei care în virtutea funcţiei, a atribuţiei ori a însărcinării primite, are sarcina de a supraveghea, de a controla sau de a lichida un agent economic privat, de a îndeplini pentru acesta vreo însărcinare, de a intermedia sau de a înlesni efectuarea unor operaţiuni comerciale sau financiare de către agentul economic privat ori de a participa cu capital la un asemenea agent economic,
Condiţia: fapta să fie de natură a-i aduce persoanei, direct sau indirect, foloase necuvenite, 

se pedepseşte cu închisoare de la 2 la 7 ani.
Forma calificată a infracţiunii: dacă infracţiunea a fost comisă într-un interval de 5 ani de la încetarea funcţiei, atribuţiei ori însărcinării,
se pedepseşte cu închisoare de la 1 la 5 ani.
· Art. 12 Legea nr. 78/2000:
Efectuarea de operaţiuni financiare, ca acte de comerţ, incompatibile cu funcţia, atribuţia sau însărcinarea pe care o îndeplineşte o persoană ori încheierea de tranzacţii financiare, utilizând informaţiile obţinute în virtutea funcţiei, atribuţiei sau însărcinării sale;

folosirea, în orice mod, direct sau indirect, de informaţii care nu sunt destinate publicităţii ori permiterea accesului unor persoane neautorizate la aceste informaţii.

Condiţia: fapta trebuie să îi aducă persoanei, direct sau indirect, foloase necuvenite; 

se pedepseşte cu închisoarea de la 1 la 5 ani. 
· Art. 13 din Legea nr. 78/2000:
Fapta persoanei care îndeplineşte o funcţie de conducere într-un partid, sindicat sau patronat ori în cadrul unei persoane juridice fără scop patrimonial, de a folosi influenţă ori autoritatea sa în scopul obţinerii pentru sine ori pentru altul de bani, bunuri sau alte foloase necuvenite, 


se pedepseşte cu închisoarea de la 1 la 5 ani. 
· Art. 131 din Legea nr. 78/2000:


Infracţiunea de şantaj (art. 194 Cod Penal), în care este implicată o persoană:

a) care exercită o funcţie publică în cadrul autorităţilor publice sau instituţiilor publice;

b) care îndepineşte o funcţie sau o însărcinare, dacă este factor de decizie în cadrul serviciilor publice, întreprinderilor particulare etc.;

c) care exercită atribuţii de control;

d) care acordă asistenţă specializată unităţilor prevăzute la lit. a) şi b), în măsura în care participă la luarea deciziilor;

e) care realizează, controlează sau acordă asistenţă specializată, în măsura în care participă la luarea deciziilor privind operaţiuni care antrenează circulaţia de capital, operaţiuni de bancă etc.;

f) care deţine o funcţie într-un partid sau într-o formaţiune politică, într-un sindicat sau într-o organizaţie patronală, intr-o asociaţie sau fundaţie;

g) alte persoane fizice decât prevăzute la lit. a)-f), în condiţiile prevăzute de lege,

 se pedepseşte cu închisoare de la 7 la 12 ani. 
· Art. 132 din Legea nr. 78/2000:
Infracţiunea de abuz în serviciu contra intereselor publice (art. 248 Cod Penal), infracţiunea de abuz în serviciu contra intereselor persoanelor (art. 246 Cod Penal) şi infracţiunea de abuz în serviciu prin îngrădirea unor drepturi (art. 247 Cod Penal), dacă funcţionarul public a obţinut pentru sine sau pentru altul und avantaj patrimonial sau nepatrimonial,

se pedepseşte cu închisoarea de la 3 la 15 ani. 
Infracţiuni împotriva intereselor financiare ale Comunităţilor Europene 

· Art. 181 – 185 din Legea nr. 78/2000
- Folosirea sau prezentarea de documente ori declaraţii incorecte care are ca rezultat obţinerea pe nedrept de fonduri din bugetul general al Comunităţilor Europene sau din bugetele administrate de acestea ori în numele lor, ori care a dus la diminuarea acestor fonduri;

- schimbarea, fără respectarea prevederilor legale, a destinaţiei unui folos legal obţinut;

- încălcarea din culpă, de către persoana cu atribuţii de decizie sau de control în cadrul unui agent economic, a unei îndatoriri de serviciu, dacă a avut ca rezultat comiterea unei fapte de corupţie contra intereselor Comunităţilor Europene ori de spălare de bani în legătură cu fondurile Comunităţilor Europene,
se pedepseşte cu închisoare de la 3 la 15 ani şi interzicerea unor drepturi pentru primele două infracţiuni şi cu închisoare de la 6 luni la 5 ani şi interzicerea unor drepturi pentru ultima infracţiune menţionată.

Aspecte procedurale privind infracţiunile de corupţie
care sunt de competenţa Direcţiei Naţionale Anticorupţie (DNA)
● Sediul materiei: Art. 13 din O.U.G. nr. 43/2002 privind Direcţia Naţională Anticorupţie
1. Criteriul cantitativ: valoarea sumei sau a bunului care formează obiectul infracţiunii de corupţie este mai mare decât echivalentul în lei a 10.000 de euro ori a fost cauzată o pagubă materială mai mare decât echivalentul in lei a 200.000 de euro ori a fost deosebit de grav tulburată activitatea unei autorităţi sau persoane juridice.

2. Criteriul calităţii subiectului activ al infracţiunii 
Membrii ai Parlamentului şi ai Guvernului României, alte persoane cu funcţii importante în puterea executivă şi în administraţia prezidenţială, magistraţi, Avocatul Poporului şi adjuncţii săi, anumiţi funcţionari publici ai Curţii de Conturi, ai Băncii Naţionale a României şi ai Consiliului Concurenţei, persoane cu funcţii de conducere şi control în cadrul instituţiilor publice locale de la nivel orăşenesc şi judeţean, poliţişti, vameşi şi alţi subiecţi activi determinaţi.
2. Definiţii, baza legală în Germania

a.  Infracţiuni de corupţie
Esenţa infracţiunilor de corupţie se regăseşte în următoarele articole din Codul Penal german:
(1) § 331
 Primirea de foloase: primirea de foloase drept contraprestaţie pentru îndeplinirea, în mod legal, a îndatoririlor de serviciu
(2) § 333 Darea de foloase: avantajul este dat pentru îndeplinirea, în mod legal, a îndatoririlor de serviciu
(3) § 332: Luarea de mită: primirea de foloase drept contraprestaţie pentru îndeplinirea îndatoririlor de serviciu cu încălcarea legii, 
(4) § 334: Darea de  mită: darea de foloase în schimbul îndeplinirii, în mod ilegal, a îndatoririlor de serviciu
Textele de lege se găsesc în anexa la prezentul manual, inclusiv următoarele dispoziţii legale:
(5) § 335: Cazuri deosebit de grave de dare şi luare de mită
(6) § 336: Omisiunea, cu intenţie, a îndeplinirii sarcinilor de serviciu 

Pe lângă acestea, în activitatea de urmărire sunt importante şi dispoziţiile de mai jos, referitoare la faptele de corupţie din economia particulară:

(1) § 298: Înţelegeri de tip cartel 

(2) § 299, § 300: Luarea şi darea de mită în activitatea operaţională
Un rol subordonat îl au următoarele dispoziţii legale:
(1) § 108 e: Mituirea demnitarilor („cumpărare de voturi“) şi

(2) § 108 b: Mituirea alegătorilor

În unele cazuri particulare prezintă relevanţă şi fapta prevăzută de § 119 din Legea privind relaţiile patronat-organizaţii de reprezentare a lucrătorilor din întreprinderi particulare (mituirea sindicatelor).
b. Amenda pentru persoane juridice
Legislaţia germană permite adoptarea de măsuri represive faţă de societăţi, precum şi faţă de responsabilii acesteia, în sensul că ultimilor li se poate pune în atenţia faptul că vor li se vor stabili sancţiuni financiare dacă nu vor adopta un comportament în conformitate cu prevederile legii (în prezent, legea prevede doar amenda contravenţională, conform art. 30 din Legea contravenţiilor). Astfel, pentru încălcarea obligaţiilor de către organele persoanei juridice sau alţi responsabili ai acesteia pot fi stabilite amenzi pentru persoana juridică. Limita maximă pentru amendă este de 1 milion euro.
Până în prezent, doctrina a respins în marea majoritate a cazurilor introducerea răspunderii penale a persoanei juridice, cu toate că mulţi au privit-o ca pe un instrument efectiv, în special în materie de combatere a corupţiei. Introducerea unei astfel de sancţiuni, care să prevadă pedepse grele, trebuie să aibă un efect de limitare a fenomenului asupra persoanelor juridice ca entităţi orientate spre profit şi conştiente de costuri.

c. Definiţii ale corupţiei

În ziarul „Die Zeit“ a fost publicată următoarea afirmaţie, aparţinând unui bun cunoscător al domeniului: 

„Între faptele penale, corupţia e o creatură timidă. Se îmbracă într-un văl fin, nu poartă arme, nu varsă sânge. Nici măcăr victimele nu renunţă din prima lovitură“.
Din acest citat reţinem ceea ce ştim cu toţii: corupţia este un proces cu caracter criminal, este o faptă penală. În plus, aflăm care este problema: cum şi după ce aspecte recunoaştem corupţia? 

Aceasta este, de fapt, problema esenţială, atât în ceea ce priveşte combaterea represivă a corupţiei, cât şi dezvoltarea de strategii pentru evitarea acestui fenomen, adică domeniul măsurilor preventive. Pentru început însă, trebuie lămurit ce este corupţia.
Fiecare ştiinţă defineşte corupţia în mod diferit. Domeniul de aplicabilitate al corupţiei porneşte de la un comportament contrar moralei, dar care nu trebuie să fie supus sancţiunilor penale, şi ajunge până în situaţia comiterii de acte care se încadrează în sfera faptelor penale.
În etica economică, noţiunea de corupţie este descrisă drept „comportament contrar normelor, manifestat de un funcţionar public“. Noţiunea „contrar normelor” descrie o încălcare a regulilor de către cei implicaţi, spre exemplu, în contextul în care acestora le este interzisă oferirea sau să primirea de cadouri. Interdicţia poate rezulta din ordinea de drept, sub formă de linii directoare, ordonanţe sau legi, care privesc aspecte de ordin etic, un exemplu fiind Codul Penal. Noţiunea de corupţie cuprinde şi acţiunile pentru care nu sunt stabilite pedepse, cum ar fi practicile reprobabile din punct de vedere etic şi moral.
Definiţia corupţiei in sensul dreptului penal este mai strică şi mai concretă:  întrunirea elementelor constitutive de mai sus (ale corupţiei) constituie ceea ce denumim corupţie.
d. Noţiuni

Pentru o mai bună înţelegere a cazuisticii ce va fi prezentată în continuare, vor fi analizate trei noţiuni, pornind de la practica parchetelor: 

1. Avantaj / Foloase
Pentru definirea corupţiei în contextul dreptului penal, elemental central îl reprezintă noţiunea de avantaj/foloase. 

Foloasele sunt avantaje materiale şi imateriale, precum şi prestaţia oferită pentru o acţiune administrativă, la a cărei efectuare nu era îndreptăţit funcţionarul public şi care îmbunătăţeşte, în mod obiectiv, situaţia economică, juridică sau personală a acestuia ori a unui terţ. În cazul de faţă, nu trebuie neapărat să se fi diminuat patrimoniul mituitorului.
Deoarece nu există o definiţie în lege pentru noţiunea de avantaj/foloase, aprecierile trebuie făcute de la caz la caz. Categoria foloaselor cuprinde: 

-
bani (numerar, bacşiş în semn de mulţumire pentru serviciile prestate, contribuţia pentru „puşculiţa biroului“, comisioane, plăţi pentru favoruri particulare sau activităţi, premii),
-
valori băneşti (tichete de reduceri/bonusuri, lozuri, bilete de intrare, bilete de avion, invitaţii la reuniuni, calătorii de vacanţă, reduceri, împrumuturi cu dobândă avantajoasă, mese gratuite, cedarea locurilor de cazare sau a vehiculelor la un preţ redus),
-
valori materiale (îmbrăcăminte, alimente, băuturi spirtoase, media),

-
avantaje imateriale  (onoruri, distincţii, favoruri sexuale, şanse de promovare şi de avansare în carieră, în măsura în care asigură o mai bună poziţionare, relatări în presă, satisfacerea mândriei sau a vanităţii),
-
omiterea unei acţiuni (omiterea unei posibile rezilieri sau majorări a chiriei, inclusiv omiterea publicării unui material care ar putea avea ca efect prejudicii profesionale).
Tot foloase sunt considerate cele de mai sus şi atunci când între funcţionarul public şi terţ se încheie un contract, în baza căruia este facilitată prestarea de servicii către funcţionarul public, iar aceste prestaţii sunt rezonabile în raport de prestaţiile pe care trebuie să le realizeze funcţionarul public. Chiar şi perfectarea unui astfel de contract poate fi considerat un avantaj în sensul dreptului penal.
Din cazuistică: avantaje imateriale:
Funcţionarul public de la o administraţie pentru construcţii este şi preşedinte al unui club de fotbal. El nu a făcut posibilă calcularea lucrărilor prestate de un antreprenor, respectiv nu până la nivelul la care au fost realizate lucrările, deoarece antreprenorul a făcut donaţii în bani pentru clubul de fotbal. În felul acesta a crescut prestigiul funcţionarului public în clubul de fotbal.
2.      Acord ilicit 

În sfera infracţiunilor principale de corupţie (darea şi luarea de mită, darea şi primirea de foloase necuvenite) este necesară probarea existenţei unui acord illicit în relaţia dintre făptuitori, ceea ce îngreunează foarte mult sau face imposibilă probarea comportamentul coruptiv.
Acordul ilicit este liantul dintre avantaje/foloase şi îndeplinirea sarcinilor de serviciu în mod concret în sensul „do ut des“. Organele de urmărire penală trebuie să dovedească faptul că foloasele îi revin funcţionarului public ca favoruri în legătură cu îndeplinirea sarcinilor sale de serviciu, chiar dacă acestea nu sunt concretizate. În practică, este dificilă probarea acestei relaţii; ar fi mai puţin dificil în cazul în care deciziile au fost luate în interiorul unei marje de apreciere sau în condiţiile în care se pune problema de a nu îndeplini anumite sarcini de serviciu. Acordurile ilicite nu au formă scrisă, de regulă, cei implicaţi le reţin, aşa încât lipsa mărturiei rareori permite probarea relaţiei dintre foloase şi activitatea funcţionarului public.
Necesitatea existenţei unui acord ilicit presupune în special ca, pentru o perioadă mai lungă de timp, funcţionarul public să fi primit favoruri, care să nu fi avut legătură cu ,,vreo activitate de serviciu”. Este vorba despre aşa-numita „hrănire“ a funcţionarului public, care nu atrage răspunderea delictuală, deoarece acum suntem în etapa preliminară, când foloasele se acordă anterior îndeplinirii sarcinilor de serviciu într-un anumit mod. “Micile cadouri” nu au legătură cu o intenţie concretă, dar au scopul de a asigura o poziţie avantajoasă în viitor, pentru această,faptă bună“. Mai trebuie amintit că şi ,,hrănirea” trebuie împiedicată, deoarece se află întotdeauna la baza unei relaţii de corupţie.

3. Funcţionarul public
Dacă în legătură cu primirea de foloase şi primirea de mită s-a folosit de mai multe ori noţiunea de funcţionar public pentru persoana care a primit foloasele sau mita, suntem în situaţia în care noţiunea trebuie înţeleasă în sensul prevăzut de legea penală. Aceste persoane sunt, în primul rând, funcţionarii publici şi judecătorii, dar şi alte persoane care îşi desfăşoară activitatea într-o autoritate publică, relaţiile lor de muncă fiind guvernate de normele dreptului public. În sensul dat de legea penală, funcţionar public nu este numai acela care are un anumit statut, fiindcă cel mai mult contează tipul de activitate, nu şi forma aleasă pentru efectuarea acesteia.
Această clarificare a fost necesară, deoarece la nivelul autorităţilor publice există o tendinţă crescătoare de a transfera activităţi de la nivelul companiilor către organizaţii guvernate de dreptul public ori către particulari (persoane fizice sau juridice). În felul acesta, dobândeşte tot mai multă importanţă întrebarea dacă personalul acestor întreprinderi sunt funcţionari publici şi dacă, din acest motiv, li se aplică pedepse mai mari.
În Germania, legiuitorul a ales perspectiva funcţională şi a adus clarificări, în sensul că trebuie avută în vedere îndeplinirea unor atribuţii publice (§ 11 alin. 1 nr. 2c Cod Penal). Astfel, angajaţii persoanelor juridice de drept privat sunt asimilaţi funcţionarilor publici, în conformitate cu legea penală, atunci când compania privatizată are atribuţii publice, cum ar fi, de exemplu, în domeniul furnizării energiei electrice. Astfel, Curtea Supermă de Justiţie a Germaniei a adus clarificări printr-o decizie din 1 mai 2006 (CSJG NStZ 2006, 628), referitor la primarul unui oraş, primar care era şi preşedintele comitetului de supraveghere al uzinei orăşeneşti pentru furnizarea de utilităţi. Aşadar, primarul va fi considerat tot funcţionar public, chiar dacă uzina orăşenească este organizată după dreptul privat, dar îndeplineşte atribuţii de administraţie publică.
e.  Exemple de cazuri practice:
(1) Cazuri din sfera administraţiei ale cărei măsuri reprezintă ingerinţe în drepturile cetăţenilor
1. Funcţionarul public de la Autoritatea pentru construcţii pretinde bani de la un întreprinzător, pentru a-i elibera autorizaţia de construcţie contrar legii, însă demersul său rămâne fără rezultat.

Atenţie: Pretinderea este pasibilă de pedeapsă, chiar dacă demersul rămâne fără rezultat. Pretinderea de foloase/mită este apreciată la fel ca primirea de foloase/mită.
2. Funcţionarul public de la Autoritatea pentru construcţii se înţelege cu întreprinzătorul asupra livrării unui laptop pentru autoritatea publică, sub formă de contraprestaţie pentru buna cooperare în procedura de eliberare a unei autorizaţii de construcţie în mod legal.
Atenţie: Înţelegerea se pedepseşte, chiar dacă funcţionarul nu primeşte personal foloasele/mita.
3. Funcţionarul public de la Autoritatea pentru construcţii pretinde să i se asigure o călătorie de vacanţă de către un întreprinzător, în schimbul eliberării autorizaţiei de construcţie în mod legal, dar demersul său rămâne fără rezultat.
Atenţie: fapta se pedepseşte.
4. Autoritatea pentru construcţii acceptă o maşină de cafea în valoare de circa 1000 euro, pentru bucătăria proprie, de la un întreprinzător, în schimbul eliberării unei autorizaţii de construcţie în mod legal.
Atenţie: fapta se pedepseşte.
Concluzii:
· Pretinderea de foloase/mită drept contraprestaţie pentru îndeplinirea sarcinilor de serviciu constituie întotdeauna o infracţiune.
· Nu contează cine este cel care primeşte avantajul.
· Pentru stabilirea caracterului penal nu este determinant dacă s-a ajuns sau nu la îndeplinirea sarcinilor de serviciu în schimbul foloaselor/mitei.
· Pentru stabilirea caracterului penal al faptei nu contează dacă sarcina de serviciu a fost îndeplinită sau nu în mod legal. 

(2) Cazuri din domeniul achiziţiilor publice 
1. Reprezentantul unei firme oferă angajatei din administraţie 10% bonus pentru achiziţionarea de birotică pentru autoritatea publică.
Atenţie: fapta nu se pedepseşte. 
2. Reprezentantul firmei convine cu angajata din administraţie să transfere reducerea de 10% pe contul ei particular.
Atenţie: fapta se pedepseşte.
Concluzii:
-
Dacă participă la circuitul economic, unităţile de stat pot beneficia de reduceri şi alte condiţii favorabile ca orice particular. 

- 
Caracterul penal nu intervine la momentul cauzării prejudiciului. Este suficient să fi fost încheiat un contract preferenţial, iar încheierea acestuia să fi fost determinată de acte de corupţie.

 (3) Caz din domeniul protecţiei informaţiilor
1. Un proprietar de bordel promite favoruri sexuale din partea „fetelor” în schimbul unor informaţii din registrul electronic al persoanelor căutate. Nu se ajunge nici la prestaţie, nici la contraprestaţie.
Atenţie: fapta se pedepseşte.
Concluzii:
- Nu este necesar să se fi ajuns la schimbul propriu-zis, prestaţie – contraprestaţie.
- Informaţiile pot avea valoare exprimată în bani.

- Protecţia informaţiilor în epoca informaticii este foarte problematică, deoarece există multe posibilităţi de accesare a reţelelor.
(4) Cazuri din sfera politică
1. Reprezentanta industriei chimice virează, conform înţelegerii, 100.000 € în contul unui deputat german în schimbul votului negativ al acestuia în timpul lecturii decisive pe marginea unui proiect de lege din Parlamentul Germaniei.

Atenţie: fapta se pedepseşte în conformitate cu § 108 e Cod Penal (cumpărarea de voturi). 

2. Reprezentanta industriei chimice plăteşte 100.000 € unui deputat german în schimbul comentariilor critice ale acestuia pe marginea unei legi privind protecţia mediului, dezbătută în comisia pentru mediu.
Atenţie: nu se aplică pedeapsă penală, deoarece nu s-a supus la vot.
Concluzii:
-
Mituirea deputaţilor nu se pedepseşte conform legii penale.

-
Se pedepseşte numai cumpărarea de voturi.

-
În consecinţă, pentru conducerea politică nu se aplică aceleaşi reguli ca pentru funcţionarii publici.
(5) Cazuri din domeniul economiei particulare
1. Împuternicitul unei firme de expediţii primeşte 10% pentru fiecare calculator cumpărat fără ştirea proprietarului. 

Atenţie: fapta se pedepseşte dacă favorizarea s-a făcut „in mod neloial“.
 2. Proprietarul acceptă o croazieră în schimbul opţiunii sale de a alege dintre mai mulţi furnizori de calculatoare.
 
Atenţie: fapta nu se pedepseşte, conform legii penale. 

Concluzii
- 
În sfera economiei private, darea şi luarea de foloase/mită se pedepseşte confom legii penale numai dacă favorizarea unui partener de afaceri se realizează într-un mod neloial.

- 
Fapta de luare şi de dare de mită în activitatea operaţională îi vizează numai pe angajat şi pe delegat, nu însă şi pe proprietar („mituirea angajaţilor“).
3. Cauzele şi motivele corupţiei

a. Cauze

În varianta clasică, corupţia din structurile statului se manifestă în organizaţiile care sunt de stat, dar şi în cele sociale.

În special dacă legile sunt sistematic aplicate defectuos, iar supravegherea pe linie de serviciu este insuficientă şi deciziile administraţiei sunt arbitrare ori netransparente, se generează un climat în care - din perspectiva cetăţeanului - corupţia devine un rău inevitabil. Pentru a obţine un drept propriu-zis sau pretins, se recurge la coruperea unor factori de decizie din structura statului. Cei mai vulnerabili sunt acei funcţionari publici care îndeplinesc acte de autoritate (justiţia, poliţia, autorităţile publice cu atribuţii legate de eliberarea autorizaţiilor de construcţie etc.) sau care au însărcinări de drept privat, iar decizia lor se referă la sume mari (personal de la achiziţii publice – „achizitor”).

Corupţia în domeniul economic vizează exercitarea influenţei asupra factorilor de decizie din firme particulare, care perfectează investiţii mari, şi este stimulată tot de un climat în care se aşteaptă ca pentru încredinţarea contractelor să se acorde întotdeauna şi o „alocaţie” personală către achizitor.
Printre motivele sociale care generează aceste fenomene se află, pe primul loc, convingerea generală că numai contra unei plăţi va fi posibil ca anumite acte să fie îndeplinite de stat într-un interval de timp adecvat. Dacă această convingere există de atât de mult timp, încât se poate vorbi despre o tradiţie încetăţenită, înseamnă că întreaga administraţie publică este penetrată de sistemul bacşişului. În aceste condiţii, toţi cei implicaţi au o accepţiune eronată asupra ideii de nedreptate.

În general, corupţia este favorizată de modul defectuos de aplicare a legii, inclusiv în domeniul urmării penale. Printre cauzele interne ale administraţiei se numără lipsa supravegherii pe linie de serviciu şi de specialitate, precum şi lipsa mecanismelor de prevenire în domeniile vulnerabile. Vulnerabilă faţă de încercările din exterior poate fi şi persoana care are atribuţii cu marje mari de apreciere şi decizie.

Motivele pentru care poliţia este mereu vulnerabilă:

· dispune de marje de apreciere
· dă aprobări

· sancţionează comportamentul contrar legii 

· are un monopol special în privinţa informaţiilor
· este supusă unor permanente schimbări
· are atribuţii de prevenire 

· poate încheia contracte pe termen lung
 
şi 

· poate încredinţa lucrări.  

b. Motive
În privinţa motivelor care generază fenomenul corupţiei, trebuie să facem mai întâi distincţia între mituitor şi mituit. Indiferent în ce mediu are loc acţiunea, cel mai important motiv rămâne exercitarea influenţei asupra deciziei administraţiei. În unele sisteme legislative este posibil ca o astfel de măsură să fie nedorită, dar inevitabilă pentru a putea obţine decizia dorită, chiar şi în condiţiile în care există un drept la obţinerea acelei decizii. Un alt motiv important îl reprezintă obţinerea unor avantaje materiale faţă de concurenţă ori asigurarea câştigurilor deja obţinute, mai ales atunci când sunt obţinute în mod ilicit.
Un alt motiv urmărit în mod frecvent este obţinerea de informaţii în plus, de exemplu pentru propria protecţie faţă de acţiuni ale autorităţii sau faţă de măsuri care ar tulbura diverse activităţi. Pe lângă toate acestea, mituitorul poate să mai urmărească şi crearea unei situaţii de dependenţă (în jargon, această situaţie este descrisă printr-o formulare plastică: „întreţinerea peisajului”), aşa încât funcţionarul public să fie „activat” la momentul oportun, în scopul obţinerii deciziei dorite. Nu în ultimul rând, posibilitatea de influenţare a funcţionarilor publici şi a deciziilor statului contribuie la creşterea puterii şi a prestigiului în mediul celor care practică corupţia.

În ceea ce priveşte motivele persoanei care primeşte mita sau foloasele, acestea sunt, aproape întotdeauna, de ordin personal. Vulnerabilitatea este mai mare când persoana îşi doreşte un stil de viaţă care îl depăşeşte pe cel pe care şi l-ar permite cu veniturile legale pe care le obţine. Totodată, îşi poate satisface dorinţe mai deosebite. În situaţia în care persoanele care ocupă funcţii la vârf sau proprii superiori au un comportament corupt, dispar toate piedicile şi reţinerile, aşa încât şi alţii vor adopta acest comportament. Alte motive ar fi insatisfacţia profesională, lipsa recunoaşterii rezultatelor propriei munci, dorinţa de prestigiu, respectiv aviditatea de putere.

4. Consecinţele corupţiei

Consecinţele corupţiei sunt devastatoare pentru societate. Dacă încrederea generală în integritatea administraţiei este subminată, disponibilitatea populaţiei de a respecta legile se diminuează în mare măsură. (De)favorizarea arbitrară a unor persoane sau întreprinderi declanşează o cursă fatală în rândul celor care urmăresc să exercite cea mai efectivă influenţă asupra procesului decizional de la nivelul statului, precum şi asupra factorilor de decizie.

În acelaşi timp, corupţia distorsionează situaţia concurenţială şi produce prejudicii (iniţial greu de cuantificat) pentru ţară, ca destinaţie de afaceri, deoarece în statele în care securitatea juridică dispare din cauza corupţiei, nu se vor mai face investiţii ori acestea vor fi oprite.

În interiorul sistemului, adică al instituţiilor şi al întreprinderilor, prejudiciile sunt determinate de dependenţa faţă de mituitori, deoarece în procesul de luare a deciziilor vor interfera motive neobiective, fără ca factorii de decizie să fie conştienţi de această situaţie. Într-un sistem corupt, statutul colaboratorului depinde mai puţin de realizările sale şi mai mult de volumul „alocaţiilor”. Atmosfera generală de lucru este afectată, se instalează neîncrederea reciprocă.

Din punct de vedere al legii penale, faptele de corupţie au ca urmare declanşarea procesului penal, coroborat cu percheziţii, reţineri de obiecte / confiscări, care se finalizează cu stabilirea unei pedepse de către instanţă, în măsura în care investigaţiile nu sunt obstrucţionate de părţi interesate.

Indiferent de rezultatul procesului penal, faptele de corupţie trebuie să aibă şi consecinţe legale pe linie profesională, iar prima măsură trebuie să fie interzicerea continuării activităţii desfăşurate până atunci. Alte sancţiuni disciplinare pot fi mutarea disciplinară, compensarea consecinţelor de ordin financiar, acţiunea în regres.
III. Forme speciale ale corupţiei

1. Sponsorizarea

Uneori este problematică delimitarea corupţiei (care se pedepseşte conform legii penale) de sponsorizare (admisă şi chiar dorită).

Prin sponsorizare se înţelege promovarea unor persoane, instituţii sau evenimente, în special în domeniile sportului, culturii şi ştiinţei, în scopuri promoţionale sau din motive personale (de exemplu, pentru îmbunătăţirea imaginii).

În această privinţă, lipsesc reglementările care ar putea transparentiza acest vast domeniu. Totuşi, transparenţa nu este întotdeauna suficientă, fiindcă sponzorizarea are loc de obicei într-un cadru public. Însă, în alte domenii, cum ar fi activităţile ştiinţifice sau obţinerea de fonduri din terţe surse pentru profesorii universitari, se ajunge periculos de aproape de limitele legalităţii, deoarece şi în aceste cazuri este vorba despre acordarea de avantaje, la care persoana nu are nici un drept. Iar aceasta este o caracteristică importantă a corupţiei. Mai mult de atât, sponsorizarea este un bun mijloc de mascare a alocării ilegale de bunuri, deoarece se pot da explicaţii inofensive în ceea ce priveşte acordarea acestor avantaje.

Două cazuri tipice de sponsorizare:

1. Parchetul anchetează responsabilii unei firme, care a construit şi exploatat centrale eoliene. S-a constatat că societatea a încheiat aşa-numite contracte de sponsorizare cu autorităţile locale pe al căror teritoriu urmau să fie construite centralele eoliene. Prin intermediul acestor contracte, firma a promis fiecărei administraţii locale până la 50.000 euro, plăţile urmând să fie destinate promovării proiectelor comunitare, cum ar fi grădiniţe, trasee pentru biciclete, reabilitarea unor imobile comunitare etc. Unele dintre plăţi au fost efectuate direct către organisme şi instituţii din comunităţile locale, de exemplu către pompierii voluntari sau către asociaţii de promovare. În acest caz, există suspiciunea că administraţiile locale au aprobat construirea centralelor eoliene (evident, prin intermediul hotărârilor organismelor municipale) în schimbul sumelor alocate în acest mod.

2. Un fotograf a donat unei şcoli un calculator în valoare de 800 de euro în baza unui „acord de sponsorizare”. În schimb, şcoala a organizat o acţiune la care fotogratul a putut face poze pe care să le ofere spre vânzare părinţilor sau elevilor.

În ambele cazuri trebuia stabilit dacă acţiunile administrative mai puteau fi admisibile din punct de vedere legal ori dacă depăşiseră limita legalităţii, ceea ce însemna că ar fi fost vorba despre primire de foloase. Un element esenţial atunci când se analizează această problemă este cel care priveşte aşteptările sponsorului. Dacă acesta se aşteaptă la o „concesie” într-o anumită formă, înseamnă că există o acţiune cu caracter coruptiv, deoarece sponsorizarea este prin definiţie un act dezinteresat. 
Prin urmare, în cazurile de sponsorizare sau de finanţare din partea unor terţi, este imperativ necesară separarea strictă, din punct de vedere organizatoric şi de personal, a modului de desfăşurare a sponsorizării şi a activităţilor administrative de specialitate; totodată, este important (dacă nu chiar cel mai important) ca totul să fie documentat. În felul acesta, se asigură protecţia împotriva riscului faţă de posibile acte de corupţie. Aceasta a fost şi concluzia la care a ajuns un grup de lucru interministerial din Renania-Palatinat, care a solicitat, la sfârşitul anului 2004:
-
documentarea activităţilor de sponsorizare,
-
beneficiile sau efectul de publicitate al sponsorului trebuie să fie luat în calcul şi

-
respectarea utilităţii, respectiv a efectului promoţional al sponsorului, şi

-  între sponsorizare şi o situaţie decizională nu trebuie să existe nici o legătură de conţinut.

Aşadar, suportul este format din trei piloni, de care trebuie să se ţină seama:
-
separare

-
transparenţă

-
documentaţie.
2. Manipularea activităţilor sportive, fraudă la casele de pariuri

Din păcate, există o formă specială de corupţie răspândită la nivel mondial. Este corupţia din sportul profesionist, cum ar fi influenţarea arbitrilor şi a jucătorilor de fotbal. Prin decizii eronate sau diverse alte forme de manipulare a jocului, aceştia trebuie ca, în mod deliberat, să denatureze rezultatul jocului contra unei sume de bani, aşa încât cei aflaţi în spatele acestor manipulări să câştige foarte mult din pariuri. Acţiuni similare se întâlnesc şi la alte discipline sportive, cum ar fi la cursele de cai sau la handbal.

Astfel de acţiuni ale „mafiei pariurilor” şi ale sportivilor plătiţi de aceasta nu intră sub incidenţa dispoziţiilor legale referitoare la mituirea angajaţilor (vezi II, 2) sau la alte fapte de corupţie. De aceea, se solicită introducerea unei dispoziţii penale noi, denumită „manipularea rezultatelor sportive”. 
Însă, chiar dacă lipseşte această normă, tot există modalităţi de încadrare juridică. Astfel, Curtea Supremă de Justiţie a Germaniei a ajuns recent la o concluzie îmbucurătoare într-un dosar penal împotriva unui arbitru de fotbal german. Astfel, din punct de vedere penal, se consideră fraudă/înşelăciune fapta pariorului care, fără cunoştinţa organizatorului pariurilor, manipulează meciurile/jocurile cu ajutorul arbitrilor sau al sportivilor; în acest caz, arbitrii sau sportivii sunt consideraţi complici la acţiunea de manipulare (Curtea Supremă de Justiţie, decizia din 15.12.2006 – 5, Dosar penal 181/06).

În activitatea de investigare a unor astfel de cazuri este deosebit de important ca parchetul competent să colaboreze strâns şi să facă schimb de informaţii cu clubul sportiv implicat. 
Astfel, de exemplu, Federaţia Germană de Fotbal (DFB) a avut acces la dosar chiar înaintea avocaţilor, într-o fază în care investigaţiile („scandalul pariurilor”) nu erau aproape de finalizare. În aceste condiţii, Federaţia a putut să efectueze propriile investigaţii prin curtea de arbitraj sportiv, iar informaţiile pe care le-a obţinut, le-a adus la cunoştinţa parchetului.
În astfel de situaţii este dificil de apreciat care poate să fie suspiciunea iniţială în baza căreia să poată fi iniţiate investigaţiile. Tactica vădit eronată sau eşecul inexplicabil a/al jucătorilor nu reprezintă elemente suficiente, deoarece astfel de minusuri ţin de natura activităţii sportive. Cu alte cuvinte, sunt necesare şi alte elemente, cum ar fi evoluţii surprinzătoare ale cotelor de câştig cu puţin timp înainte de meci sau indicii de la cei implicaţi. Aşadar, dacă rezultatele sunt deosebit de surprinzătoare, se recomandă verificarea creşterilor/scăderilor cotei de câştig la casele de pariuri, pentru a depista eventuale evoluţii surprinzătoare.
3. Protecţia legii penale pentru asigurarea liberei concurenţe la licitaţii şi în celelalte activităţi operaţionale
Introducere

Spre deosebire de sistemele economice cu reglementări în ceea ce priveşte activităţile pieţei şi preţurile, libera concurenţă este un sistem deschis. Aceasta înseamnă că limitarea acţiunilor prohibite în acest domeniu (corespunde principiului certitudinii juridice) este foarte dificilă de la început. 
Cu toate acestea, legiuitorul german a introdus în Codul Penal secţiunea a 26-a, „Infracţiuni de concurenţă neloială“ prin intermediul Legii privind combaterea corupţiei (13.8.1997), arătând astfel că protecţia liberei concurenţe este o misiune importantă a statului, care face parte din ceea ce reprezintă esenţa protecţiei garantate prin dreptul penal. 
Totodată, trebuie conştientizată şi mai mult populaţia în sensul că situaţiile de concurenţă neloială reprezintă infracţiuni. Aşa se explică de ce art. 26 conţine dispoziţii referitoare la înţelegerile privind limitarea concurenţei la licitaţii (§ 298), precum şi împotriva luării şi dării de mită în activitatea comercială (§ 299). Faţă de reglementările de până acum din dreptul contravenţional şi din dispoziţiile de drept penal din alte legi, a fost lărgită simţitor baza legală pentru urmărirea faptelor de corupţie şi, totodată, au fost înăsprite pedepsele.
Dispoziţiile legale de la secţiunea a 26-a protejează libera concurenţă, în sensul că sunt prevăzute infracţiuni a căror urmărire trebuie să asigure libertatea tuturor ofertanţilor concurenţi de pe piaţă şi protecţia lor faţă de influenţe neloiale, care nu s-au manifestat, dar care distorsionează raportul de schimb de mărfuri şi servicii în mod unilateral, în favoarea unui singur participant. În mod indirect, concurenţii sunt protejaţi faţă de cei care încearcă să-şi creeze un avantaj patrimonial în mod neloial. Şi tot în mod indirect este protejată şi societatea, fiindcă, din cauza corupţiei, ar obţine marfă de calitate mai slabă, dar mai costisitoare. Scopul este, în esenţă, existenţa ordinii sociale care se bazează pe economia de piaţă. Iar în acest context, este primordial să funcţioneze libera concurenţă, care se întemeiază pe principiul performanţei; totodată, trebuie ca populaţia să conştientizeze raţionalitatea şi caracterul public la pieţei.
Libera concurenţă reprezintă un interes protejat prin lege, având un caracter deschis. Prin natura sa, acesta este determinat, în mare măsură, prin dispoziţiile legale şi este supus transformărilor multiple. În consecinţă, practicienii dreptului trebuie să-şi intensifice activităţile de control în direcţia îngrădirii stricte, în limitele statului de drept, a faptelor ilicite.

Înţelegeri anticoncurenţiale în cazul licitaţiilor 

§ 298 Codul Penal. Definirea termenilor
Dispoziţile legale introduse în Codul Penal prin Legea privind combaterea corupţiei (1997) sunt următoarele: 

§ 298 Înţelegeri anticoncurenţiale în cazul licitaţiilor
(1) Prezentarea unei oferte la o licitaţie de mărfuri sau de servicii profesioniste, având la bază o înţelegere contrară legii, pentru a-l determina pe organizatorul licitaţiei să accepte o anumită ofertă, se pedepseşte cu închisoare până la 5 ani sau cu amendă penală.

(2) Este asimilată licitaţiei în sensul alin. 1 încredinţarea de contracte în urma unei selecţii a participanţilor.
(3) Conform alin. 1, coroborat şi cu alin. 2, nu se pedepseşte acţiunea celui care împiedică, de bună voie, decizia organizatorului de a accepta oferta sau prestarea serviciului. Dacă oferta nu este acceptată sau serviciul organizatorului nu este prestat fără ca făptuitorul să fi intervenit, acesta nu este pedepsit, dacă, de bună voie şi cu seriozitate, face eforturi pentru a împiedica acceptarea ofertei sau prestarea serviciului. 

Fapta de la § 298 constă în predarea unei oferte, care a ajuns la organizatorul licitaţiei, ceea ce prespune ca oferta să poată fi luată în considerare într-un flux normal al procedurii licitaţiei. Acestea sunt elementele constitutive ale faptei. Dacă ofertantul şi un colaborator al organizatorului au un comportament colusiv, fapta se consideră că a fost săvârşită dacă oferta intră în procedura obişnuită pentru licitaţii.
Norma de mai sus se referă la "licitaţiile cu privire la mărfuri sau servicii profesioniste". Printre acestea se numără toate tipurile de achiziţii publice prevăzute în Ordonanţele privind lucrările de construcţie, serviciile şi activităţile liber profesioniste, fie sub formă de licitaţie publică, licitaţie cu acces limitat sau încredinţarea directă de contracte în urma selectării ofertelor (conform art. 2).
Alin. 1 presupune existenţa unei înţelegeri contrare legii, pe care se bazează oferta făptuitorului. Din punctul de vedere al celor implicaţi, înţelegerea este o convenţie între posibili ofertanţi privind comportamentul în procedura de licitaţie, respectiv în procedura de încredinţare directă. Nu este suficient să existe simple contacte, discuţii despre interesul unuia sau al altuia de a participa la licitaţie ori de a preda o ofertă etc. Înţelegerea trebuie să fie orientată spre determinarea organizatorului licitaţiei de a accepta o anumită ofertă. Nu este necesar ca înţelegerea să nu fi fost adusă la cunoştinţa organizatorului.

Legiuitorul a renunţat la reglementarea situaţiilor în care înţelegerea este sau nu adusă la cunoştinţa organizatorului. A procedat în acest fel ca să poată cuprinde şi cazurile în care ofertantul şi organizatorul sau un colaborator al acestuia (caz în care se poate presupune că organizatorul era în cunoştinţă de cauză) au un comportament colusiv în cadrul colaborării lor. Sunt întrunite elementele faptei şi atunci când înţelegerea este limitată la stabilirea unui anumit conţinut al ofertei. În schimb, nu sunt întrunitele elementele faptei prevăzute la § 298 atunci când înţelegerea vizează limita inferioară de preţ. În cazul acesta, este vorba despre o încălcare a legii, dar aceasta este o contravenţie, conform § 81 alin. 1 nr. 1 din Legea privind limitarea concurenţei, la fel ca în cazul oricăror altor  înţelegeri referitoare la stabilirea preţurilor.
Studiu de caz din anul 2003:

Trei societăţi germane au participat la o licitaţie pentru un contract de construire a unor electrocentrale în China. Volumul total era de 150 milioane €. Administratorii au convenit să supraliciteze cu câte 6 milioane €. Contractul l-a obţinut concernul Babcock. Babcock a plătit 6 milioane, prin facturi false, către o societate elveţiană, în spatele căreia se aflau cei trei manageri. Banii au fost împărţiţi între ei.

Prevederi legale şi jurisprudenţă
Faptele constatate începând cu anul 1999 sunt înţelegeri care îngrădesc concurenţa sau înţelegeri având la bază darea de mită. În primul caz, s-a ajuns la înţelegeri atât înainte, cât şi după începerea procedurii de licitaţie. Societatea căreia urma să i se atribuie contractul a înaintat o ofertă cu un preţ mai scăzut decât al celorlalte societăţi care au luat parte la licitaţie (oferte de protecţie).

Dacă valoarea contractelor este deosebit de mare şi dacă firma nu poate executa contractul singură, au fost constituite aşa-numite grupuri de ofertanţi, respectiv comunităţi de lucru, din care făceau parte două sau mai multe societăţi care au şi obţinut contractele. Apoi, au fost înregistrate cazuri de „protecţie teritorială regională”: firmele din alte zone prezentau oferte mai ridicate ca preţ decât cele al căror sediu se afla în regiune.

În cazurile în care colaboratorii însărcinaţi cu derularea licitaţiei au fost mituiţi, făptuitorii au avut acces la lista cu oferte, aşa încât au prezentat o ofertă cu un preţ mai scăzut. Uneori, ofertele au fost falsificate retroactiv, după predarea lor.

Prin dare de mită, făptuitorii au reuşit să formuleze condiţiile licitaţiei în aşa fel, încât doar anumite firme să poată onora contractul. Plata mitei s-a făcut prin facturi fictive. Acestea au fost emise, în mod fictiv, pe numele firmei respective. Acestea au fost înregistrate regulamentar în contabilitatea firmelor şi nu erau remarcate la verificările periodice. 

În cele mai multe cazuri, mita era inclusă în modul de calcul, aşa încât câştigătorul licitaţiei nu făcea decât să „restituie” sumele. Mita a constat în numerar, prestaţie cu valoare bănească sau dreptul la unele servicii viitoare.

Investigaţiile poliţiei au revelat faptul că dispoziţiile interne ale autorităţilor publice sau ale societăţilor nu au fost respectate sau au fost insuficient luate în seamă pentru asigurarea controlului în cadrul licitaţiilor. Iar în cazul unor contracte mai mari, acestea au fost împărţite în contracte mai mici ori condiţiile de participare la licitaţie au fost astfel formulate încât să se facă încredinţare directă sau să fie organizate licitaţii cu caracter limitat. Frecvent, licitaţia şi încredinţarea directă erau organizate de aceeaşi persoană. Supravegherea pe linie de specialitate a fost exercitată insuficient sau deloc. În mod frecvent, organizatorii nu stăpâneau problematica referitoare la costuri şi nici nu aveau cunoştinţele necesare pentru analizarea ofertelor. Nu au fost verificate legăturile economice dintre firme şi nici performanţele propriu-zise ale acestora. În aceste condiţii, cartelelor le-a fost relativ uşor să simuleze o situaţie concurenţială, implicând, pentru aceasta, inclusiv filiale ale lor sau societăţi afiliate.

Înţelegerile anticoncurenţiale se pedepsesc abia de la introducerea § 298 în Codul Penal astfel încât deţinem date statistice doar începând cu anul 1999. În 1999 au fost înregistrate 49 de cazuri, în 2000, 121, iar în 2001, 65, iar evoluţia continuă într-un ritm asemănător. În statistica anului 2007 sunt 75 de cazuri, în cea din 2008, 42.

Frauda la licitaţie

Aşa cum § 298 din Codul Penal protejează indirect şi patrimoniul organizatorului, tot astfel § 263 din Codul Penal (norma privind înşelăciunea/frauda) protejează indirect libera concurenţă, dacă intră sub incidenţa sa înţelegerile privind licitaţia care conduc la un anumit rezultat al licitaţiei. § 263 Cod Penal are următorul conţinut: 

„§ 263 Înşelăciune/fraudă
(1) Prejudicierea patrimoniului altuia prin fapta persoanei care a urmărit să obţină, pentru sine sau pentru un terţ, un avantaj patrimonial ilicit, iar în acest scop a prezentat fapte false ori a denaturat sau ascuns faptele reale, inducând astfel în eroare sau întreţinând eroarea, se pedepseşte cu închisoarea până la 5 ani sau cu amendă penală.

(2) Tentativa se pedepseşte.
(3)…..“

În aceste cazuri, mistificarea constă în predarea ofertei. Având în vedere jurisprudenţa în materie, această acţiune este o expresie concludentă a faptului că nu se bazează pe o înţelegere interzisă de lege. Dacă organizatorul nu ar mai desfăşura licitaţia, ar trebui să plătească un preţ care ar depăşi preţul pieţei, iar acesta ar fi – în conformitate cu jurisprudenţa Curţii Supreme de Justiţie a Germaniei – diferenţa dintre preţul adjudecat şi preţul de licitaţie, adică preţul care s-ar fi format în cazul derulării regulamentare a procedurii de licitaţie, fără înţelegeri de tip cartel şi fără inducerea în eroare a organizatorului licitaţiei.
Dacă înţelegerea a permis finalizarea, cu succes, a licitaţiei, ofertantul este pasibil de pedeapsă atât în conformitate cu § 298, cât şi cu § 263 Cod Penal, având în vedere protecţia reglementată de acestea.
Luarea şi darea de mită în activitatea comercială
4.1 § 299 Cod Penal, Definirea termenilor
Prin noua Lege privind combaterea corupţiei este introdusă cea de-a doua faptă, prevăzută la § 299 din secţiunea a 26-a a Codului Penal.

§ 299 Darea şi luarea de mită în activitatea operaţională
(1) Fapta angajatului sau a agentului comercial care, pentru sine sau un altul, pretinde, acceptă promisiunea sau primeşte în cadrul activităţilor sale operaţionale foloase drept contraprestaţie pentru avantajarea altuia la procurarea de mărfuri sau servicii, practicând astfel concurenţă neloială, se pedepseşte cu închisoare până la trei ani sau cu amendă penală.

(2) La fel se pedepseşte şi fapta celui care, în activitatea sa operaţională oferă, promite sau dă foloase unui angajat sau agent comercial, pentru sine sau un altul, foloasele reprezentând contraprestaţia pentru favorizarea la procurarea de mărfuri ori servicii prin concurenţă neloială.

(3) Alin. 1 şi 2 se aplică şi în cazul activităţilor operaţionale internaţionale.

Conform § 301 Cod Penal, parchetul nu se poate sesiza din oficiu în aceste cazuri, cu excepţia situaţiei în care consideră că există un interes public deosebit în a urmări fapta.
§ 299 pedepseşte darea şi luarea de mită în activitatea comercială. O reglementare mai veche din Legea privind concurenţa neloială a fost abrogată în favoarea celei de faţă, care are un domeniu de aplicabilitate mai vast.

Ca şi în cazul § 298, dispoziţille § 299 trebuie să asigure protecţia liberei concurenţe autentice faţă de încercările de eliminare şi de anihilare a acesteia prin interferenţe neloiale şi oculte. În mod indirect, norma asigură şi protecţia concurenţilor şi a societăţii, precum şi proprietarii firmelor faţă de neloialitatea angajaţilor lor.
Făptuitorii în cazul luării de mită (conform alin. 1) nu pot fi decât angajaţii sau delegaţii unei întreprinderi, nu proprietarul însuşi. Fapta trebuie să fi fost comisă în activitatea operaţională a firmei. Aşa se explică de ce § 299 nu este aplicabil acţiunilor pur private, a celor interne din firmă şi a acţiunilor de drept public. Pentru comportamentul coruptiv al funcţionarilor publici se aplică §§ 331 şi următoarele de la secţiunea 30 a Codului Penal, „Infracţiuni comise în exerciţiul funcţiunii". În cazul acestora, primează protecţia eficienţei funcţionale şi a loialităţii în serviciul public, precum şi a încrederii societăţii în această loialitate.
Fapta de corupţie prevăzută de § 299 trebuie să vizeze favorizarea viitoare, în mod neloial, la achiziţionarea de mărfuri sau prestaţii profesioniste. Sunt exceptate activităţile liber profesioniştilor, de exemplu, cele din sfera consultanţei. Achizitorul serviciului sau al mărfii poate fi mituitorul, dar şi superiorul angajatului sau agentului/delegatului. Noţiunea de „achiziţie” se va înţelege în sens larg şi va cuprinde întreaga procedură economică: comandă, livrare, plată. Prin mituire trebuie să rezulte o favorizare neloială, ceea ce înseamnă că trebuie să existe un acord ilegal, o înţelegere injustă. Acesta corespunde înţelegerii similare din sfera infracţiunilor comise în exerciţiul funcţiunii şi presupune ca între mituitor şi angajat să se ajungă la un acord, prin care să se creeze o legătură de fond între viitoarea favorizare neloială şi avantajele oferite, cu menţiunea că poate fi vorba atât despre avantaje materiale, cât şi despre avantaje imateriale. Jurisprudenţa şi literatura de specialitate consideră că sunt avantaje materiale comisionul, reducerea la rambursare, onorariul, remuneraţia specială, adică toate formele de alocaţii băneşti, precum şi intermedierea sau acordarea de venituri secundare, acordarea de împrumuturi, reducerea, amânarea la plată, alocarea de bunuri de folosinţă, cedarea spaţiilor de locuit, invitarea în călătorii de concediu.
Avantaje imateriale sunt considerate acordarea de distincţii, sprijin pentru promovarea pe linie profesională, conferirea de funcţii onorifice, sprijin în chestiuni particulare, inclusiv favoruri sexuale. Mituirea vizează un avantaj viitor, ceea ce înseamnă că nu reprezintă răsplata pentru favorizarea neloială deja finalizată. Mituirea prevăzută la § 299 alin. 2 este identică cu cea de la alin 1, numai categoria de făptuitori este limitată, deoarece trebuie ca acţiunea să fie axată pe concurenţă. 

4.2 Prevederi legale şi jurisprudenţă
Fapta prevăzută la § 299 Cod Penal face parte dintre infracţiunile de corupţie, alături de cele de la §§ 331-335 Cod Penal (care reglementează darea şi luarea de mită, precum şi darea şi primirea de foloase în sectorul public). Toate aceste fapte se regăsesc, în statistică, la capitolul „Infracţiuni de corupţie”. De regulă, aceste infracţiuni nu se comit izolat, ci servesc, de cele mai multe ori, facilitării altor infracţiuni, respectiv mascării unora deja comise. Aici intră, de exemplu, forme de fraudă şi deturnare, obstrucţionarea justiţiei, falsificarea de înscrisuri, înţelegeri anticoncurenţiale la licitaţii, determinarea efectuării de înregistrări eronate în registre publice, încălcarea secretului de serviciu şi încălcari ale dispoziţiilor penale din legi speciale.
De aceea, nu este de mirare că în anul 2007, spre exemplu, dintre cele 9563 de infracţiuni de corupţie constatate, 1478 erau fapte penale conexe. 

Iată un exemplu:

Un cartel cu mai mulţi ofertanţi de bucătării industriale obişnuia să-şi repartizeze comenzile existente pe întregul teritoriu al Germaniei. Fiecare societate avea beneficiarul său. Dar înaintea depunerii ofertelor, trebuiau să stabilească termenii, aşa încât erau necesare informaţii cu privire la volumul comenzilor, lucrările de executat şi ceilalţi ofertanţi. Cartelul obţinea informaţiile necesare, mituind responsabili ai beneficiarului, respectiv prin intermediul birourilor de proiectare lucrări. Cu ajutorul informaţiilor, ofertanţii stabileau termenii participării la licitaţie, pentruca unul dintre ei să obţină contractul. Ofertele celorlalţi ofertanţi erau doar fictive. Prin această înţelegere, firmele menţineau preţul cu 3-5% peste preţul de piaţă propriu-zis.

Din acest exemplu reiese cât de strânsă poate fi legătura între infracţiunile de corupţie şi alte fapte penale. Membrii cartelului au trebuit să mituiască, pentru a obţine informaţiile de care aveau nevoie ca să stabilească, în mod ilegal, preţurile (§ 298 Cod Penal) şi să prezinte oferte la preţuri mai mari (§ 263 Cod Penal: înşelăciune/fraudă).

4.3 Concurenţa în străinătate, plângerea penală, cazuri deosebit de grave
Din 1998, a fost extinsă aplicabilitatea § 299, prin Legea de aplicare a măsurilor comune în sfera corupţiei din sectorul privat. Completarea articolului respectiv s-a făcut începând de la alin. 3 în continuare, şi se referă la concurenţa străină. Urmărirea din oficiu a acestor fapte este posibilă dacă există un interes public major (§ 301). § 300 prevede cazurile deosebit de grave în care avantajele sunt deosebit de mari sau făptuitorul acţionează în mod profesionist sau organizat.

Domeniile vulnerabile la corupţie 

Dintre cazurile cunoscute poliţiei, 79% (2007) au fost din domeniul administraţiei publice generale, în special serviciile instituţionale, urmate de „încredinţarea de contracte publice” şi „alte activităţi operaţionale ale administraţiei”. Doar 15% dintre cazurile din 2007 au fost atribuite domeniului privat. 5% erau din structura organelor de cercetare penală şi a parchetului, iar 1%, din sfera politică. Pornind de la statistica poliţiei, se poate spune că nici în 2007 nu s-a confirmat o creştere a numărului de cazuri de corupţie pe relaţia cu străinătatea (§ 299 alin. 3 Cod Penal) în contextul globalizării progresive.

Cea mai mare pondere continuă să o aibă corupţia în administraţia publică generală faţă de toate celelalte domenii, dar aceasta nu înseamnă că ar fi mai vulnerabilă comparativ cu economia particulară, domeniu în care se apreciază că ar fi un număr mare de cazuri. De obicei, pentru ca imaginea şi reputaţia să nu le fie afectate, firmele îşi gestionează problemele intern şi aplică sancţiunile tot intern, aşa încât organele de urmărire penală nu iau cunoştinţă despre acele fapte.

În 2007, poliţia a înregistrat 2323 de suspecţi în legătură cu infracţiuni de corupţie. Dintre aceştia, 1105 au primit, iar 1218, au dat mită/foloase. 

Prejudicii, perspective 

Nu este posibil să facem o apreciere a prejudiciilor cauzate de corupţie, deoarece, în cazul mituitorilor, avantajele contractelor şi aprobărilor obţinute prin fapte de corupţie cu greu pot fi cuantificate. De cele mai multe ori, prejudiciile sunt rezultatul comportamentului coruptiv (pierderea locului de muncă, poluarea mediului înconjurător, scumpiri generate de înţelegerile asupra preţului etc.), iar în privinţa prejudiciilor imateriale, consecinţa ar fi pierderea încrederii cetăţenilor în acţiunile statului. Sumele care apar indicate în situaţiile operative ale poliţiei (exemplu: în 2007, valoarea monetară totală a fost de 44 milioane € pentru mituiţi, iar pentru mituitori, 117 milioane €) au doar caracter orientativ pentru dimensiunea reală a prejudiciilor create de corupţie.
La fel de dificilă este şi prognoza asupra infracţionalităţii legate de corupţie, deoarece sunt mulţi factorii care concură la evoluţia viitoare a acestui fenomen. Totuşi, se poate aprecia că va creşte numărul de cazuri, în condiţiile sensibilizării oamenilor faţă de fenomenul corupţiei, nu în ultimul rând prin mediatizarea amplă a unor cazuri de corupţie relevante. Creşte astfel disponibilitatea de a aduce la cunoştinţa organelor cu atribuţii în combaterea corupţiei acele acţiuni care ţin de sfera corupţiei.
Un rol important ar putea să îl aibă modificarea legislaţiei penale, începând cu data de 1 ianuarie 2008, prin care fapta prevăzută la § 299 este inclusă în lista infracţiunilor (§ 100 Cod Procedură Penală). Prin această măsură sunt îmbunătăţite condiţiile de efectuare a investigaţiilor şi se creează noi posibilităţi de probare a faptelor. 
IV. Strategii de combatere a corupţiei

1. Aspecte generale

Autorităţile de urmărire penală trebuie să fie permanent conştiente de faptul că în cadrul investigaţiilor se vor confrunta cu forme de manifestare diferite ale corupţiei şi distorsionării situaţiei concurenţiale. Conştientizarea acestor aspecte este importantă în condiţiile în care diferitele forme de manifestare a corupţiei presupun strategii diferite de combatere, ca de altfel şi strategii diferite de investigare a cazurilor. În acest scop, trebuie avute în vedere următoarele structuri ale formelor de manifestare:

Structura 1: fapte de corupţie minore sau ocazionale,
Structura 2: relaţii consolidate,
Structura 3: reţele (inclusiv crimă organizată).
Alături de acestea, există şi o a 4-a structură: crima organizată cu influenţa sistematică exercitată de către aceasta.

Structura 1 (fapte minore şi ocazionale). Acestea sunt cazuri individuale sau cazuri minore. Faptele sunt comise ocazional, în funcţie de situaţia dată, nefiind orientate spre repetare. De obicei, mituitorul şi mituitul nu se cunosc, iar acţiunea se limitează la două sau la cel mult câteva persoane. 
Structura 2 (relaţii consolidate). Aceasta este corupţia structurală, limitată în spaţiu şi ca număr de persoane. Relaţiile durează de mai mult timp, faptele au caracter repetitiv, dar nu depăşesc spaţiul unui land federal, ci se manifestă mai degrabă regional, în spaţiul de acţiune al funcţionarului public/persoanei asimilate acestuia. De regulă, acţionează un funcţionar public sau doi funcţionari publici şi 2 până la 10 întreprinzători. Este posibil ca relaţiile respective să existe de mult timp (10-20 de ani), fără să fi fost tulburate de cineva. În acelaşi timp, mai pot fi implicaţi şi alţi funcţionari publici, fără ca aceştia să cunoască nivelul de corupţie la care s-a ajuns. Prin influenţa exercitată, pot fi îndeplinite atribuţii de serviciu în mod legal, dar şi ilegal, iar prestaţiile mituitorului constau, la început, din plăţi şi avantaje minore. Cu timpul, valoarea şi frecvenţa acestor prestaţii pot creşte substanţial. Frecvent se întâlneşte fenomenul ”hrănirii” (invitaţii la masă, mici cadouri, o sticlă de vin de ziua de naştere, cadouri de Crăciun) la iniţiativa întreprinzătorilor, dar şi plăţi care depăşesc 1 milion, pe parcursul mai multor ani. Adeseori, iniţiativa aparţine chiar funcţionarului public, ceea ce poate să conducă la şantaj, context în care poziţia dominantă o are funcţionarul public.
Structura 3 (reţele). Procesele penale în legătură cu faptele din această categorie sunt complexe, iar faptele fac parte din sfera infracţionalităţii economice. Numărul celor implicaţi este mare (mituitori, cât şi mituiţi), iar relaţiile există de mulţi ani, dacă nu chiar de decenii. Corupţia face parte din strategie, fiind folosită masiv de către firme, în paralel fiind comise şi alte infracţiuni (înşelăciune, deturnare, evaziune fiscală).

Structura 4. La acest nivel este vorba despre crimă organizată ne-economică, pentru a o putea delimita de infracţionalitatea economică organizată. Crima organizată se referă la asocieri infracţionale, axate pe anumite domenii infracţionale şi pe utilizarea forţei (trafic de fiinţe umane, trafic de stupefiante, prostituţie, trafic cu autovehicule furate, contrabandă cu mărfuri furate duse în străinătate, spargeri organizate etc.). O astfel de legătură între crima organizată, axată pe violenţă, şi instituţiile importante ale societăţii (administraţie, justiţie, politică) ar reprezenta cel mai mare pericol pentru structurile democratice.

Dintr-un studiu ştiinţific (comandat de Oficiul federal al poliţiei judiciare) privind dosarele de corupţie de la parchetele germane reiese că ponderea faptelor este următoarea: structura 1 = 58%, structurile 2 şi 3 (4) = câte 21%. 
Din acelaşi studiu reiese că diferă şi circumstanţele care au condus la depistarea cazurilor de corupţie şi la iniţierea investigaţiilor pentru suspiciune de corupţie.
Cum sunt descoperite faptele de corupţie şi cum se ajunge la proces? 

În cazul corupţiei, relaţiile nu sunt evidente spre exterior. Sunt infracţiuni care nu pot fi depistate decât în urma controalelor poliţiei şi ale personalului de securitate. Totodată, nu există victime. Denunţătorul tipic nu se aseamănă cu cel din alte cazuri. Nu există persoane care să ajute la depistarea faptelor sau care să aducă la cunoştinţa organelor de urmărire penală faptele de corupţie. Descoperirea structurilor de corupţie din administraţii şi întreprinderi nu este posibilă dacă nu sunt iniţiate investigaţiile. Procesele penale încep atunci când sunt întrunite mai multe elemente care oferă indicii organelor de urmărire penală. Procesul penal poate începe chiar şi în mod întâmplător
 ori în urma unor articole de presă, în baza datelor de la alte autorităţi (curţi de conturi, oficii de expertiză contabilă/audit, administraţii financiare, investigaţiile de la alte parchete), pe baza datelor de la administraţiile şi firmele prejudiciate sau a denunţurilor de la concurenţă şi de la persoane particulare. 
Dar hotărâtor pentru iniţierea investigaţiilor este întotdeauna ochiul experimentat al procurorilor specializaţi.

2. Indicatori

Principala problemă în combaterea corupţiei o constituie identificarea comportamentului corupt. Motivul este evident: persoanele implicate (atât mituitorul, cât şi mituitul) au tot interesul să-şi poată continua practicile fără să fie descoperite (ceea ce este valabil cel puţin pentru structurile 2 şi 3  - vezi IV, 1) şi fără să fie pedepsite. Terţii nu comunică cunoştinţele şi nici suspiciunile lor, deoarece nu sunt siguri sau se tem de repercusiuni în cazul divulgării. 

De aceea, în continuare vor fi prezentaţi indicatori care pot semnala existenţa unor structuri corupte. Aici trebuie să ţinem seama de faptul că:

-
indicatorul nu este probă şi nici indiciu,

-
indicatorul există numai ca să semnaleze că este necesară verificarea unei situaţii,

-
frecvenţa tot mai mare a indicatorilor de corupţie devine îngrijorătoare.

Cunoaşterea acestor indicatori este importantă pentru superiorul ierarhic, în sensul că trebuie să îl determine să iniţieze măsuri preventive. Cunoaşterea indicatorilor este deosebit de relevantă şi în activitatea de urmărire penală: pe de-o parte, aceştia trebuie verificaţi atunci când se stabileşte dacă există sau nu o suspiciune iniţială; pe de altă parte, datele obţinute în timpul investigaţiilor pot întări sau confirma suspiciunea. Acesta este motivul pentru care indicatorilor trebuie să li se acorde o atenţie deosebită la îndeplinirea actelor procedurale, cum ar fi audieri, percheziţii sau interceptări.

Indicatorii corupţiei rezultă, într-o primă fază, din stilul de viaţă al persoanelor:

-
stil de viaţă opulent, în discordanţă cu venitul persoanei (cheltuieli lunare mari, depozite de capital, participaţii),

-
schimbarea stilului de viaţă în timp foarte scurt (persoana se afişează cu simboluri care indică un alt statut, diferit de cel modest, din faza anterioară a vieţii sale),

-
persoana se laudă cu noile sale cunoştinţe,

-
contactul strâns, evident, şi de ordin privat, între colaboratorul unei autorităţi şi infractori sau mediul infracţional (de exemplu prin intermediul anumitor localuri sau al unor săli de fitness).

Indicatori rezultă în special din comportamentul de la serviciu:

-
izolarea inexplicabilă,

-
atitudine introvertită,

-
izolare faţă de colegi şi şefi,

-
persoana devine aparent indispensabilă, renunţă la timpul liber, este prezentă la serviciu în ciuda faptului că e bolnavă (evitarea situaţiilor în care terţii ar putea avea acces la lucrări),

-
efectuarea de ore suplimentare din proprie iniţiativă (de exemplu pentru a putea desfăşura alte activităţi în zilele libere),

-
limbaj neobişnuit de familiar între funcţionarii publici şi firme, respectiv solicitanţi,

-
favorizarea repetată, respectiv favorizarea anumitor participanţi la licitaţie/atribuirea de contracte,

-
indulgenţă suspectă la negocierea contractelor,

-
vizite permanente ale firmelor la anumiţi funcţionari sau prezentarea numai atunci când este de serviciu un anumit funcţionar,

-
deplasări în interes de serviciu, în mod repetat, la anumite firme sau manifestări, fără să fie plauzibilă legătura cu activitatea profesională (în special atunci când există şi înnoptări care nu ar fi necesare),

-
atitudine inexplicabilă de respingere în cazul transferării pe alt post (în special atunci când există perspectiva unei poziţii mai bune),

-
campanii de presă despre aspecte interne din instituţie,

-
lucrările de la serviciu sunt soluţionate acasă,

-
schimbarea subită şi în mod inexplicabil a opiniei (de exemplu susţinerea unui proiect respins anterior),

-
aprecierea, respectiv soluţionarea diferită a unor lucrări cu acelaşi conţinut,

-
abuzul, respectiv interpretarea unilaterală sau suprasolicitarea marjelor de apreciere,

-
influenţarea modului de soluţionare a lucrărilor prin intermediul unor funcţionari de la alte compartimente, care nu au competenţa în domeniu,

-
ignorarea, respectiv omiterea obligaţiei de co-semnare a lucrărilor critice, excluderea, în mod conştient, a unor factori de decizie/superiori ierarhici,

-
participarea la întâlniri, în mod repetat, fără să existe vreo explicaţie plauzibilă a legăturii pe care o au aceste întâlniri cu activitatea profesională,

-
extinderea, în mod inadmisibil, a sarcinilor primite prin delegare,

-
decizii inexplicabile, prin care sunt favorizaţi terţi (de exemplu ofertanţi, solicitanţi), care nu trebuiau adoptate în acel mod,

-
renunţarea la controale şi verificări, cu toate că există ocazia pentru astfel de măsuri,

-
încheierea unui contract cu condiţii nefavorabile, prin care autoritatea se obligă pe termen lung,

-
superiorul dispune soluţionarea favorabilă a unei lucrări critice, fără efectuarea altor verificări,

-
accelerarea inexplicabilă a soluţionării unor lucrări, concomitent cu neglijarea altor lucrări care ar fi fost prioritare,

-
neglijarea aspectelor care ridică probleme de ordin juridic sau a altor elemente contrare unei soluţii favorabile; eludarea legii (de exemplu renunţarea la stabilirea de condiţii care implică costuri ridicate),

-
eludarea dispoziţiilor privind organizarea licitaţiilor publice,

-
reducerea valorii contractului prin fragmentarea lui în mai multe contracte cu valoare mai scăzută, pentru a permite atribuirea directă,

-
renunţarea la solicitarea mai multor oferte în cazul atribuirii directe (lipsa varietăţii de oferte),

-
izolarea şi/sau autonomizarea anumitor compartimente sau funcţionari; compartimentul/funcţionarul considerat incontrolabil,

-
procurarea de logistică inutilă şi depăşită tehnic,

-
achiziţionarea la preţuri umflate, neconforme cu preţul pieţei,

-
fragmentarea inutilă a sumelor de facturat; viramente duble.

Indicatori se regăsesc şi în documentaţie:

-
frecvenţa adaptărilor, corecturilor şi a pretinselor erori de calcul în oferte,

-
discrepanţă suspectă între planificare şi execuţie, respectiv între suma din ofertă şi cea din factură,

-
procese-verbale lipsă sau întocmite superficial (de exemplu cu privire la decizii, întâlniri pe plan local, consfătuiri), care îngreunează sau fac imposibilă soluţionarea,

-
dispariţia/lipsa unor documente importante din ofertă/contract (de exemplu procese-verbale ale discuţiilor în urma cărora este de aşteptat o decizie nefavorabilă),

-
lipsa ştampilei de intrare pe corespondenţa cu ofertanţii, contractorii sau solicitanţii,

-
documente interne ale instituţiei sunt deţinute, privat, de către persoane neautorizate.

Alţi indicatori se întâlnesc în sfera privată:

-
probleme sociale şi de caracter (de exemplu dependenţă, îndatorare, fanfaronadă),

-
activităţi secundare, dintre care sunt considerate critice cele care au tangenţă cu activitatea principală; SAU: activităţi secundare ale poliţiştilor (de exemplu în sfera siguranţei, în mediul problematic sau în alte domenii critice) în legătură cu posibila obţinere de informaţii de interes poliţienesc,

-
acceptarea de invitaţii în cadrul contactelor cu persoane din exterior (de exemplu cu ocazia vizitelor la târguri sau firme, respectiv la întâlniri pe plan local),

-
contacte particulare frecvente cu contractori, ofertanţi sau solicitanţi din sfera publică.

Indicatori se regăsesc şi în comportamentul terţilor:

-
generozitate neobişnuită din partea întreprinzătorilor; sponsorizare,

-
participarea întreprinzătorilor sau a solicitanţilor la aniversările din instituţie (de exemplu jubilee, zile de naştere),

-
acordarea unor condiţii speciale neobişnuit de favorabile la achiziţii (de exemplu reduceri, finanţări preferenţiale, reducerea timpului de aşteptare),

-
oferirea de servicii gratuite, respectiv în condiţii deosebit de favorabile (de exemplu maşină închiriată în condiţii speciale, favoruri sexuale),

-
trimiterea de cadouri promoţionale costisitoare, în special cu livrare la adresa particulară,

-
folosirea unor presupuse poziţii de forţă de către contractori sau solicitanţi (de exemplu ameninţarea cu relaţiile personale pe care le au aceştia cu factorii de decizie).

În fine, motive pentru verificări pot exista şi în cazul unor zvonuri şi reclamaţii:

-
lipsa reclamaţiilor sau a conflictelor acolo unde acestea ar fi ceva obişnuit sau ar fi de aşteptat; soluţionarea ireproşabilă a lucrărilor complexe (în special dacă nu există cunoştinţe de specialitate suficiente),

-
creşterea numărului de anonime într-un anumit domeniu,

-
reclamaţii ale firmelor sau solicitanţilor care au fost omişi sau dezavantajaţi la licitaţie, respectiv analizarea ofertelor,

-
afirmaţii/indicii univoce din partea funcţionarilor cu privire la incorectitudini; zvonuri în rândul personalului.

În încheiere, trebuie reamintit că aceşti indicatori nu constituie probe, dar atunci când întâlnim mai mulţi astfel de indicatori este cazul să fie iniţiate verificări.

3. Iniţierea investigaţiilor fără act formal

Spre deosebire de România, în Germania nu este necesară o procedură preliminară formală. Mai mult de atât, procurorul va iniţia investigaţiile în mod nemijlocit, dacă există o suspiciune iniţială cu privire la comiterea unei infracţiuni.

Aceasta nu înseamnă că organele de urmărire penală nu vor acţiona în lipsa acestor suspiciuni, respectiv nu vor aştepta până la obţinerea altor elemente. În special în cazurile care au legătură cu corupţia, aşteptarea şi pasivitatea sunt, de regulă, sinonime cu insuccesul sau pierderea unor indicii relevante, deoarece în cazurile de corupţie rareori există persoane care să ofere indicii sau denunţători (infracţiuni „fără victime“). În ceea ce priveşte autorităţile/administraţiile/firmele implicate, acestea vor transmite informaţiile abia atunci când vor avea dovezi concrete, adică mai mult decât numai indicii. Problema lor este însă că rareori vor putea ajunge în situaţia de a avea dovezi concrete.

Acestea sunt motivele pentru care procurorul trebuie să acţioneze în prealabil, adică atunci când are deja o suspiciune iniţială. Concret: din momentul în care există primele indicii, chiar dacă acestea nu au o bază solidă (de exemplu fiindcă pornesc de la un denunţ anonim), procurorul trebuie să epuizeze toate variantele, pentru ca încă din acest stadiu să culeagă şi alte date, care să fundamenteze suspiciunea iniţială, pentru a putea iniţia investigaţiile.

Legea nu prevede astfel de investigaţii, iniţiate fără act formal, sau investigaţii prealabile în lipsa unei suspiciuni iniţiale concrete. Însă „Liniile directoare privind procesul penal şi procedura amenzii“ conţin reglementări (Anexa E nr. 6) în special pentru domeniul crimei organizate, aşa încât „parchetul şi poliţia să poată obţine informaţii în limitele atribuţiilor lor legale ori să facă legătura între informaţiile respective, pentru a obţine date care să conducă la iniţierea altor investigaţii (investigaţii iniţiate fără act formal)“.

În felul acesta, nu există cerinţe atât de stricte pentru iniţierea investigaţiilor de către parchet. În ceea ce priveşte aspectele care ţin de respectarea principiilor statului de drept: în acest stadiu nu sunt permise măsuri procesual penale coercitive ori investigaţii care reprezintă ingerinţe în drepturile persoanei (percheziţii etc.). Sunt admise însă:
- intervierea persoanelor (fără audiere formală),

- solicitarea de informaţii de la autorităţi şi alte structuri,

- analiza dosarelor şi a altor documente ale altor instituţii,

scopul fiind acela de a verifica existenţa unei suspiciuni iniţiale sau de a determina necesitatea iniţierii investigaţiilor. 

Parchetul trebuie să facă întotdeauna uz de această posibilitate a sa, de a cerceta, de a fi activ în prealabil. Acest lucru este valabil şi pentru cazul în care rezultatele obţinute în faza preliminară nu sunt încă suficiente pentru trecerea la etapa formală a investigaţiilor.
4. Suspiciunea iniţială

După cum am explicat mai sus, trebuie să existe o suspiciune iniţială, pentru a putea demara investigaţiile, în cadrul cărora sunt admisibile măsurile de ordin procesual penal, cum ar fi percheziţiile sau utilizarea mijloacelor tehnice. Atât în România, cât şi în Germania, baza legală pentru existenţa suspiciunii iniţiale este asemănătoare (cu privire la baza legală din Germania - vezi V, 1). Drept urmare, în ambele ţări condiţiile pentru existenţa unei suspiciuni iniţiale nu sunt foarte stricte. În această fază, nu este necesar să vorbim despre un grad sporit de probabilitate a existenţei unei infracţiuni. Sunt suficiente prezumţiile speculative, fără un fundal propriu-zis, pentru a se aprecia că este vorba despre o suspiciune iniţială.

În ciuda bazei legale aproape identice, există deosebiri semnificative în privinţa aplicării practice a dispoziţiilor legale. Astfel, la discuţiile cu procurori şi judecători români cu privire la mai multe dosare, răspunsul referitor la suspiciunea iniţială a fost negativ şi în cazurile în care, în Germania, răspunsul ar fi fost unul afirmativ, iar investigaţiile care ar fi urmat, ar fi condus la condamnări. Chiar dacă constatarea de mai sus (practicienii sunt mai reţinuţi în România în ceea ce priveşte existenţa suspiciunii iniţiale) nu se bazează pe sondaje reprezentative, aceasta a fost impresia, pornindu-se de la discuţiile purtate în timpul unora dintre workshopuri.

De aceea, atragem atenţia încă o dată că tocmai combaterea corupţiei este una dintre misiunile importante ale parchetelor, avându-se în vedere modul conspirativ de a acţiona al făptuitorilor şi existenţa unor relaţii foarte strânse, aşa încât trebuie ca activităţile corupte să fie depistate din timp, pentru a putea obţine informaţii. Drept urmare, “a fi activ” (vezi nr. 4) înseamnă ca parchetul să se implice din timp în efortul de culegere a informaţiilor de către alte autorităţi. De asemenea, trebuie ca mai ales în domeniul combaterii corupţiei să se extindă mult etapa de culegere a datelor pentru fundamentarea suspiciunii iniţiale. În această etapă trebuie epuizate toate posibilităţile oferite de marja de apreciere de care dispune procurorul.
Având în vedere relevanţa infracţiunilor de corupţie pentru drepturile care trebuie protejate, este necesar să existe doar o mică probabilitate, pentru a putea trage concluzia că ne confruntăm cu iminenţa încălcării legii sau cu o faptă deja săvârşită.
5. Cooperarea Parchetului cu poliţia şi alte autorităţi

Aspecte generale

În cazurile dificile de fapt sau de drept, procurorul se va ocupa personal de elucidarea cazului. El însuşi va face cercetarea la faţa locului, va audia învinuitul
 şi martorii cei mai importanţi, iar în funcţie de consecinţele faptelor, va decide dacă audiază partea vătămată în calitate de martor.

Chiar dacă nu îndeplineşte personal actele de procedură, ci apelează la personalul pentru investigaţii (§ 152 alin. 1 Legea de organizare a instanţelor judecătoreşti), la autorităţile şi funcţionarii de poliţie (§ 161 alin. 1 CPP) sau la alte structuri, procurorul va coordona investigaţiile, stabilind cel puţin direcţia şi întinderea acestora. Totodată, poate da dispoziţii concrete privind modul de îndeplinire a unora dintre actele procedurale. 

Procurorul va acorda o atenţie deosebită accelerării procedurii. Astfel, investigaţiile nu vor fi extinse mai mult decât este necesar, pentru a permite luarea unei decizii rapide în ceea ce priveşte punerea în mişcare sau nu a acţiunii penale. În acest scop, se va ţine seama de posibilităţile oferite de §§ 154, 154 a CPP (limitarea procesului dacă este oportun, streamlining of the proceedings – raţionalizarea procedurilor).

Actele procedurale vor fi îndeplinite, pe cât posibil, concomitent (vezi nr. 12 din Liniile directoare privind procesul penal şi procedura amenzii).

Faptele, susţinerile învinuitului, precum şi circumstanţele relevante pentru stabilirea pedepsei ori dispunerea unei măsuri (§ 11 alin. 1 nr. 8 Cod Penal) trebuie clarificate atât de bine, încât judecata să se poată desfăşura fără dificultate.

Investigaţiile trebuie accelerate în special în cazul arestării preventive, dar şi al investigării faptelor care tulbură grav liniştea publică ori care atrag atenţia din alt motiv. Aceeaşi regulă se aplică şi dacă fapta este o infracţiune cu termen de prescripţie scurt.

Dosare de anvergură

În practică, procurorul va menţine un contact strâns cu investigatorii, discutând cu aceştia diferitele etape ale investigaţiilor. Această regulă se aplică în special atunci când este vorba despre dosare mari de corupţie sau de criminalitate economică, deoarece acestea prezintă două particularităţi: complexitatea şi întinderea (întinderea în sensul că există multe fapte individuale propriu-zise, care au tangenţă unele cu altele şi trebuie cercetate). „Arta” de a coordona investigaţiile în mod corespunzător constă în a stabili corect ce trebuie cercetat, concentrând efortul asupra esenţialului, dar fără a se pierde din vedere contextul economic relevant.
Pentru a putea lucra în acest mod trebuie ca procurorul de caz să aibă, în primul rând, experienţa necesară în domeniu, aşa încât să identifice ceea ce este esenţial din punct de vedere penal. Totodată, trebuie să colaboreze strâns cu ofiţerii de poliţie care asigură culegerea/obţinerea unui volum mare de date. În mod tradiţional, colaborarea este foarte strânsă între juriştii penalişti şi criminalişti în domeniul urmăririi infracţionalităţii economice.

Echipe comune de anchetă, cooperarea în cazuri speciale
Nu există reglementări speciale în Germania pentru constituirea de echipe comune de anchetă (ECA). Aceste echipe sunt constituite în funcţie de situaţie şi de decizia organelor de urmărire penală. Totodată, nu există reguli în ceea ce priveşte numărul de personal alocat pentru astfel de ECA. Dacă apar cazuri mai urgente, este posibil ca unii dintre investigatorii poliţiei să fie retraşi din echipă. 

În continuare, vor fi evidenţiate unele reglementări adoptate de administraţia justiţiei pentru cazuri speciale, deoarece principiile incluse în reglementări pot fi avute în vedere şi în dosarele mari de corupţie:

(1). Dosare de crimă organizată

Pentru crima organizată sunt valabile reglementările din Anexa E la Liniile directoare privind procesul penal şi procedura amenzii. Liniile directoare prevăd pentru acest domeniu iniţierea, cât mai din timp, a cooperării interdisciplinare şi interinstituţionale, pentru ca, la nevoie, să fie constituite comisii speciale etc. În Liniile directoare se atrage atenţia şi asupra faptului că pot apărea dificultăţi dacă unele dintre instituţiile care trebuie cooptate sunt obligate să respecte norme speciale proprii, care le limitează sau îngreunează posibilitatea de cooperare şi de implicare în ECA. Amintim doar obligaţia autorităţilor vamale şi fiscale de a respecta secretul fiscal, respectiv obligaţia caselor de asigurări sociale de a respecta secretul datelor pe care le deţin. Aşadar, înaintea formării unei ECA trebuie verificat dacă există instituţii cărora nu le este permis să comunice anumite date ori dacă se poate face schimb de astfel de date în interiorul ECA. Toate aceste detalii trebuie reglementate în scris, pentru trasabilitate şi pentru asigurarea condiţiilor de valorificare a informaţiilor respective. Pentru detaliile privind colaborarea cu autorităţile fiscale - vezi VII.1.

Cu privire la activitatea parchetului, Anexa E prevede:

„4.2 Procurorul se va implica de la începutul investigaţiilor în cercetarea nemijlocită a  cazului. Se vor sincroniza tactica şi diferitele etape ale investigaţiilor. În ceea ce priveşte competenţa de coordonare a parchetului, aceasta rămâne nemodificată.

4.2.1 Investigaţiile trebuie să fie flexibile şi accelerate, inclusiv în cazurile de crimă organizată. Principalul obiectiv al investigaţiilor va fi avut în vedere permanent, chiar dacă va fi nevoie de investigaţii de mai lungă durată.

4.2.2 În interesul obiectivului prioritar al investigaţiilor, vor fi folosite, pe cât posibil încă de la început, mijloacele de limitare a volumului investigaţiilor (§§ 153 şi următoarele CPP). Această regulă se aplică mai ales în privinţa acţiunii principale, care trebuie să se axeze pe învinuirile esenţiale.

4.3.3 Succesiunea actelor procedurale se stabileşte, în primul rând, în funcţie de obiectivul principal al investigaţiilor. Unele măsuri nu vor fi efectuate, dacă ar periclita atingerea obiectivului. Această regulă nu se aplică dacă sunt necesare măsuri imediate, având în vedere gravitatea faptelor şi necesitatea contracarării pericolelor.

4.2.4 Dacă mai sunt necesare investigaţii pentru finalizarea cercetărilor împotriva unor făptuitori marginali ai grupului infracţional ori împotriva altor persoane implicate, finalizarea rapidă a acestor investigaţii nu va avea întâietate faţă de obiectivul principal al investigaţiilor.

Atunci când se stabileşte prioritatea, vor avea întâietate investigaţiile îndreptate împotriva făptuitorilor principali; celelalte investigaţii vor trece pe planul doi, temporar.

4.3 În dosare de crimă organizată, este bine ca procurorul de caz să meargă şi în instanţă.

(2). Dosare de anvergură speciale

În cazul investigaţiilor deosebit de ample (frecvente în domeniul infracţionalităţii economice), miniştrii justiţiei şi ai internelor din diferite landuri au convenit asupra unor reguli speciale privind cooperarea dintre justiţie şi poliţie. În felul acesta, trebuie asigurate condiţiile pentru finalizarea dosarelor în mod efectiv, folosindu-se în mod judicios de resursele financiare şi materiale.

În mod corespunzător, Anexa 1 conţine Circulara comună din landul Saxonia Inferioară (2006).

Circulara conţine reguli valoroase privind colaborarea dintre parchet şi poliţie.

Grupe de investigaţie transfrontaliere

În Uniunea Europeană este evidentă creşterea infracţionalităţii transfrontaliere. Europa devine un spaţiu unitar de manifestare a infracţionalităţii şi a riscurilor, în care frontierele de stat nu mai înseamnă nimic pentru infractori, pentru cei care tulbură ordinea publică. Iar la toate acestea se adaugă pericolul permanent al terorismului internaţional.

Consiliul European de la Tampere (15-16 octombrie 1999) a recomandat crearea „echipelor comune de anchetă” în scopul îmbunătăţirii cooperării internaţionale pentru combaterea grupărilor infracţionale care acţionează transnaţional. Prin acest instrument se urmăreşte îmbunătăţirea cooperării între autorităţile statelor membre în activitatea de investigare a infracţiunilor transfrontaliere. Într-o primă etapă, acest instrument va fi folosit în combaterea traficului de stupefiante şi a traficului de fiinţe umane, cât şi a terorismului şi a crimei organizate. Detaliile privind misiunile, atribuţiile, responsabilităţile etc. grupelor respective au fost stabilite de Consiliul Uniunii Europene prin Decizia-cadru a Consiliului din 13 iunie 2002 privind echipele comune de anchetă, decizie-cadru care se bazează pe prevederile art. 13 din Convenția din 29 mai 2000 cu privire la asistenţa judiciară reciprocă în materie penală între statele membre ale Uniunii Europene (denumită şi Convenţia 2000).

Art. 13 din Convenţia 2000 şi Decizia-cadru se găsesc în Anexele 2 şi 3.

Cu privire la condiţiile formale de constituire a unor astfel de grupe – vezi IX.2.

Convenţia 2000 a intrat în vigoare în Germania în anul 2006. Implementarea deciziei-cadru a ridicat însă probleme şi a evidenţiat anumite carenţe.

Pe ansamblu, reglementările sunt foarte complicate şi formalizate, aşa încât de la început s-au auzit voci critice care au pus sub semnul întrebării utilitatea practică a acestora.

Cu privire la unele reglementări în parte:

Art. 13 alin. 1 defineşte regulile de bază ale constituirii echipelor. În primul rând, este necesar un acord scris între structurile reprezentate ale statelor membre implicate. În acord se va face menţiune asupra duratei operaţiunii şi a componenţei echipei.

În conformitate cu alin. 3, coordonator al ECA va fi un reprezentant al autorităţii competente participante la investigaţii, provenind din statul membru în care se va desfăşura operaţiunea. Statul membru va stabili care este autoritatea competentă. Coordonatorul echipei acţionează în limitele prevăzute de legislaţia statului din care provine.

În conformitate cu alin. 5, membrii ECA din statul care i-a desemnat vor fi prezenţi la toate acţiunile care au loc în timpul investigaţiilor. Excluderea este posibilă numai din „motive deosebite”, norma neindicând însă care ar fi aceste motive. Aşadar, motivele acestea vor rezulta din practică. Ar putea fi vorba, de exemplu, despre audierea copiilor ca victime ale delictelor sexuale.

În conformitate cu alin. 6, membrii ECA din statul care i-a desemnat pot îndeplini acte procedurale în conformitate cu legislaţia statului din care provin. Cu alte cuvinte, pot investiga şi în străinătate. Această activitate se desfăşoară sub îndrumarea coordonatorului ECA, cu acordul autorităţilor statelor implicate. În consecinţă, nu există prea multă flexibilitate, deoarece înaintea misiunii trebuie lămurite multe formalităţi, care ar putea împiedica acţiunile rapide. În acest domeniu, legiuitorul german a stabilit ca membrii străini ai ECA să fie doar prezenţi, în timp ce măsurile procesuale vor fi efectuate de reprezentanţii autorităţilor interne. Însă, nu este sigur că această modalitate respectă ideea de echipă comună de anchetă. 

Alin. 7 introduce o inovaţie prin reglementările referitoare la asistenţa judiciară. Membrii ECA pot solicita direct autorităţilor din statele care i-au desemnat ca, în statul lor, să ia măsurile necesare pentru desfăşurarea activităţilor din ECA, aşa încât să nu fie necesară solicitarea de comisii rogatorii. Pentru practicieni, aceasta procedură contribuie la o înlesnire apreciabilă a muncii.

Alin. 10 reglementează valorificarea informaţiilor legale (cele care pot fi mijloace de probă în instanţă), adică a celor obţinute prin operaţiuni ale ECA. Informaţiile respective pot fi folosite şi în alte investigaţii decât cele desfăşurate de ECA, dar numai în situaţia în care sunt întrunite condiţiile prevăzute la lit. b) din prezenta reglementare. De asemenea, informaţiile pot fi folosite în activitatea de prevenire, desfăşurată de poliţie. Statele au posiblitatea să stabilescă şi alţi termeni ai colaborării, dar aceştia trebuie să fie în concordanţă cu scopul pentru care a fost reglementată crearea de ECA, altfel ar putea apărea probleme.
Nu este însă reglementat ce trebuie să se întâmple cu informaţiile obţinute ilegal. Din moment ce lipsesc reglementările exprese, s-ar putea crea impresia că există interdicţia de valorificare a acestora. Această concluzie ar fi însă contrară doctrinei din statele membre, conform căreia interdicţia de culegere a informaţiei nu înseamnă automat şi o interdicţie de valorificare a acesteia. Iar aceasta nu înseamnă că datele culese cu încălcarea dispoziţiilor legale ar avea aceeaşi valoare ca acelea obţinute în mod legal. Va trebui să se pornească de la vechiul principiu conform căruia în privinţa valorificării unor astfel de informaţii se aplică dispoziţiile legale naţionale corespunzătoare.

Aceste dispoziţii ale art. 13 au fost implementate în dreptul intern prin § 83 k din Legea cu privire la Asistenţa Judiciară în Materie Penală. În felul acesta, este reglementat modul în care acţionează ECA pe teritoriul Germaniei, dar sunt adăugate şi reguli suplimentare, tot în legătură cu art. 13.

Art. 13 alin. 6 oferă posibilitatea ca membrii străini ai ECA să nu fie doar de faţă la îndeplinirea actelor procedurale (vezi alin. 5), ci şi să îndeplinească ei înşişi astfel de acte, iar § 83 k conţine reglementări în acest sens. Se poate spune, deci, că § 83 k creează baza pentru abilitarea membrilor străini ai ECA. În acest context, prezintă relevanţă următoarele dispoziţii:

§ 83 k alin. 1 stabileşte clar că nu prevede o competenţă de sine stătătoare pentru membrii străini ai ECA, ci obligativitatea ca un funcţionar german să fie prezent de fiecare dată când sunt efectuate măsuri. Aşadar, nu este clar dacă un asemenea mod de lucru este util pentru o cooperare fructuoasă. De fapt, membrii străini ai ECA sunt degradaţi până la nivelul unor „funcţionari asistenţi”. Alin. 1 nu se referă la cei care nu sunt reprezentanţi ai autorităţilor care trimit membri în ECA, respectiv nu se referă la membri ai altor agenţii UE ori la reprezentanţi ai Europol sau Eurojust.

Prin § 83 k alin. 4 este pus în aplicare art. 13 alin. 10 referitor la transmiterea de informaţii, cu rezerva că, dacă ar fi solicitată asistenţa judiciară pentru obţinerea acestor informaţii, cererea respectivă ar fi soluţionată favorabil.

În ciuda acestor dificultăţi de implementare pentru statele membre, acest proces trebuie să fie accelerat, având în vedere situaţia securităţii din Europa, aşa încât să fie eliminate problemele în interesul combaterii eficiente a infracţionalităţii în spaţiul european al libertăţii, securităţii şi justiţiei. 
Procedura în oglindă

Această modalitate de lucru este adoptată atunci când făptuitorii şi participanţii la infracţiuni de anvergură acţionează în state diferite. Procedura în oglindă este acea procedură care reproduce, „în oglindă”, o altă procedură.

Exemplu: În Germania acţionează frecvent grupări infracţionale din spaţiul est-european. Prin furt şi tâlhărie sunt obţinute obiecte valoroase în Germania, după care acestea sunt duse în Polonia şi Lituania, pentru a fi vândute în acele ţări. Aşadar, oamenii din umbră şi cei care valorifică bunurile sunt în străinătate.

Dacă făptuitorii sunt reţinuţi în Germania, iar poliţia reuşeşte să obţină indicii despre oamenii din umbră şi cei care valorifică bunurile, de exemplu în Lituania, ar trebui asigurate condiţiile pentru ca, în acelaşi timp, să înceapă în Lituania investigaţiile împotriva acestor persoane, aşa încât să poată fi condamnate acolo. De aceea, trebuie iniţiate investigaţiile şi în Lituania, iar în aceste investigaţii vor fi preluate, în cel mai scurt timp, informaţiile obţinute în Germania. Aceasta este procedura în oglindă. În acelaşi timp, trebuie asigurate condiţiile pentru ca probele obţinute în Lituania să fie incluse şi în ancheta din Germania. Toate acestea sunt posibile numai printr-o comunicare strânsă pe plan internaţional.

Iar această comunicare funcţionează numai pe două căi.

Deosebit de utilă s-a dovedit a fi Reţeaua Judiciară Europeană, pe scurt, RJE (vezi IX.3).
Iniţierea şi desfăşurarea procedurii în oglindă este posibilă şi în baza art. 7 din Convenţia 2000, prin contact direct între parchete şi statele implicate.

Conţinutul art. 7:

„Transmiterea spontană de informaţii“

(1) În limitele prevăzute de dreptul intern, autorităţile judiciare competente ale statelor membre pot, fără cerere prealabilă, să facă schimb de informaţii cu privire la infracţiuni şi încălcări ale dispoziţiilor legale, în conformitate cu art. 3 alin. 1, a căror sancţionare ori cercetare este de competenţa autorităţii solicitante în momentul în care este transmisă informaţia.

(2) În conformitate cu dispoziţiile dreptului intern, autoritatea solicitată poate impune anumite condiţii privitoare la modul de folosire a informaţiilor transmise de către autoritatea solicitantă.

(3) Autoritatea solicitantă este obligată să respecte condiţiile impuse.“

De aceea, se impune ca Parchetul să fie implicat pe cât posibil de la început în astfel de proceduri.
6. Organizarea combaterii corupţiei

De mult timp este cunoscut faptul că există dificultăţi în domeniul urmăririi penale a delictelor economice, a infracţiunilor de crimă organizată şi a faptelor de corupţie. Problematică este în special instrumentarea dosarelor economice şi a celor de corupţie. Nu întotdeauna există cunoştinţele speciale, necesare pentru urmărirea faptelor de corupţie, pentru identificarea legăturilor dintre mediul economic şi administraţie. În acelaşi timp, nu sunt suficiente resursele de personal în structura organelor de urmărire penală. În cadrul măsurilor specifice din timpul investigaţiilor, cum ar fi percheziţiile, sunt utile atât o bună planificare a intervenţiei, cât şi evaluările necesare, pentru care este nevoie de personal specializat. De multe ori, întâmplarea joacă un rol important în asigurarea succesului investigaţiilor. O altă problemă o reprezintă presiunea timpului, în special atunci când învinuiţii se află în arest preventiv, iar prelungirea duratei pentru o perioadă care depăşeşte şase luni este posibilă numai în cazuri speciale, bine justificate. O altă o problemă o reprezintă declaraţiile martorilor. În dosarele de corupţie, martorii pot ajunge, cu uşurinţă, în situaţia în care să devină complici. Din acest motiv, ei au posibilitatea să facă uz de dreptul de a refuza să dea declaraţii. Totodată, disponibilitatea persoanelor de a da declaraţii este, în general, limitată, având în vedere particularităţile acestor delicte.

De mult timp există şi convingerea că se pot lua măsuri de contrabalansare, cum ar fi:
- 
constituirea unor unităţi speciale sau specializate pentru combaterea corupţiei în cadrul poliţiei şi al parchetelor,

- 
epuizarea tuturor posibilităţilor legale de confiscare a patrimoniului rezultat din infracţiuni, pentru a lua făptuitorilor avantajele obţinute prin comiterea faptelor de corupţie,

- 
crearea unor structuri centrale de coordonare şi consiliere, cu parteneri de discuţie competenţi, aşa încât, dacă există suspiciuni de corupţie, informatorii să se poată adresa în mod anonim, fără să se teamă de repercusiuni.

În scopul implementării acestor aspecte, în landul Saxonia Inferioară au fost adoptate următoarele măsuri:

La parchetele Hannovra, Braunschweig şi Osnabrück au fost create unităţi centrale pentru urmărirea faptelor de corupţie, fiecare având competenţa teritorială pentru un anumit număr de districte.
Celelalte parchete din land au cel puţin o persoană de contact pentru dosarele care privesc faptele de corupţie.

În cadrul poliţiei landului, urmărirea faptelor de corupţie revine structurilor specializate în  combaterea infracţiunilor economice şi a fraudelor. În felul acesta, este asigurată legătura dintre cele două domenii infracţionale şi infracţiunile de corupţie comise în exerciţiul funcţiunii.

Totodată, acestor structuri le-a fost pus la dispoziţie personal suplimentar pentru măsurile de confiscare a patrimoniului ilicit; este vorba despre personal prevăzut pentru misiuni flexibile, în scopul intensificării urmăririi faptelor de corupţie.

La oficiul de land al poliţiei judiciare din Saxonia Inferioară a fost înfiinţată o unitate centrală pentru urmărirea faptelor de corupţie.

Facultatea de ştiinţe aplicate pentru administraţie şi justiţie din Saxonia Inferioară, secţia poliţie, precum şi Institutul de formare al poliţiei din Saxonia Inferioară asigură o intensificare a formării iniţiale şi continue în domeniul urmăririi faptelor de corupţie.

Autorităţile de poliţie sunt chemate să amplifice eforturile de obţinere a informaţiilor, prin iniţiativă proprie, de exemplu printr-un mod sistematic de contactare şi menţinere a contactelor cu autorităţile vulnerabile la corupţie.
7. Probleme în activitatea de combatere

În activitatea de combatere a infracţiunilor de corupţie, de mai mulţi ani apar frecvent aceleaşi probleme în timpul investigaţiilor. Problemele constatate sunt următoarele:

-
lipsa disponibilităţii pentru cooperare din partea autorităţilor/firmelor implicate;

-
existenţa unor cantităţi foarte mari de documente reţinute, pentru a fi analizate, ceea ce presupune alocarea de mult timp şi personal;

-
investigaţiile devin cunoscute publicului mult prea devreme, în condiţiile în care secretul activităţii nu este asigurat în mod satisfăcător;

-
relatările din mass-media nu sunt obiective încă din stadiul incipient al cercetărilor;

-
lipsa declaraţiilor martorilor şi victimelor ca urmare a modului conspirativ în care acţionează făptuitorii.

La toate acestea se adaugă faptul că, de regulă, în cazul faptelor de corupţie nu există victime individuale şi martori individiuali, ci doar făptuitori (mituit şi mituitor). În aceste condiţii, dacă nu există declaraţii ale unuia dintre cei implicaţi, este foarte anevoioasă sau aproape imposibilă probarea faptelor. De obicei, acestea sunt dosare complexe. Pornind de la aceste situaţii, de mai mulţi ani se discută despre reglementări cu privire la „martorul-cheie”. Printr-o astfel de reglementare, se doreşte stimularea disponibilităţii oamenilor de a face declaraţii de către suspecţi, precum şi depistarea de noi relaţii cu potenţial coruptiv.
Un alt domeniu problematic este cel care priveşte lipsa posibilităţii de a oferi garanţii celor care ar putea fi martori. De teama repercusiunilor de ordin economic ori pe linie de serviciu, posibilii martori nu au curajul să facă pasul decisiv, adică să meargă la poliţie sau să se adreseze justiţiei. În felul acesta, organele de urmărire penală iau la cunoştinţă despre comiterea de fapte de corupţie numai în urma propriilor cercetări, desfăşurate în legătură cu acte de corupţie. Rareori se obţin indicii din rândul apropiaţilor celor suspecţi. Un indiciu pentru faptul că martorii se tem de dezavantaje personale este ponderea relativ ridicată a denunţurilor anonime.

De mai mulţi ani, landul Saxonia Inferioară a creat condiţii pentru ca indiciile să poată fi transmise, în mod anonim, şi prin internet, către Oficiul de land al poliţiei judiciare. În ciuda faptului că au fost asigurate facilităţile tehnice pentru garantarea anonimităţii, poliţia are totuşi posibilitatea să trimită mesajul înapoi, la denunţătorul anonim, pentru a obţine mai multe detalii.
8. Lacune în activitatea de urmărire penală

Pentru a avea o strategie anticorupţie eficientă şi cuprinzătoare, persoanele implicate, de la toate nivelurile (investigatori şi superiori), trebuie să cunoască şi să folosească în mod eficient mijloacele şi resursele pe care le au la dispoziţie. Totodată, trebuie să fie conştienţi de vulnerabilităţile şi lacunele urmăririi penale, deoarece numai atunci se poate face uz de eventualele posibilităţi existente, pentru a lua măsuri împotriva acestor situaţii. 

Dintr-un studiu ştiinţific efectuat la solicitarea Oficiului federal al poliţiei judiciare, în cadrul căruia a fost realizată o analiză şi evaluare empirică a tuturor dosarelor de corupţie, rezultă următoarele lacune principale:

· structuri de personal insuficiente, în special pentru soluţionarea dosarelor complexe, având legătură cu corupţia,

· investigatorii nu au întotdeauna cunoştinţe speciale suficiente, pentru a aprecia relaţiile dintre mediul economic şi administraţie,

· lipsa capacităţilor necesare (evidentă în timpul măsurilor adoptate, cum ar fi percheziţiile sau planificarea acţiunilor),

· frecvent lipsesc personalul şi cunoştinţele de specialitate pentru evaluări,

· presiune mare a timpului, în special în cazul arestării preventive,

· martori care invocă dreptul de a refuza mărturia, deoarece ar putea fi posibili participanţi,

· disponibilitatea limitată de a face declaraţii, având în vedere particularităţile faptelor de corupţie, precum şi dificultăţi, în general, de probare a faptelor la nivelul propriu-zis,

· probleme cu probele atunci când este necesar să existe o înţelegere asupra comiterii unei fapte ilegale (vezi nr. II 2 c),

· orientarea dreptului penal spre cazuri individuale, ceea ce îngreunează posibilitatea de a controla corupţia structurală,

· diferite niveluri de conştientizare a problemei la parchete,

· fluctuaţia personalului şi, deci, tulburarea investigaţiilor importante.

La astfel de lacune au făcut referire participanţii la workshopuri. Pe lângă acestea, au fost dezbătute şi alte probleme, pe care autorii acestui document le cunosc şi din discuţiile purtate în afara workshopurilor. În esenţă, este vorba despre următoarele puncte suplimentare:

-
îmbunătăţirea dotării tehnice, precum şi resurse financiare limitate pentru investigaţiile care implică costuri mari,

-
îmbunătăţirea ofertelor de perfecţionare, în special privind soluţionarea dosarelor de corupţie în afara sferei de competenţă a DNA,

-
specializare insuficientă, cu excepţia DNA, inclusiv la nivelul procurorilor de şedinţă,

-
nesiguranţă la individualizarea pedepsei în dosare de corupţie,

-
structurarea prin concentrarea investigaţiilor pe acuzaţiile esenţiale nu este posibilă decât în mod limitat,

-
drepturi de apărare exagerate, în special în dosare de corupţie.

De asemenea, au fost menţionate mai multe domenii care (pot) produc (e) efecte asupra investigării cazurilor de corupţie, dar care, datorită importanţei lor generale, nu ar trebui menţionate separat (de exemplu obligaţia de a face cunoscută acuzaţia îndreptată împotriva învinuitului, ca premisă pentru iniţierea investigaţiilor - urmărirea penală, drepturi şi posibilităţi în procedura preliminară).

V. Organizarea activităţii de investigaţii

1. Culegerea, analiza, prelucrarea şi utilizarea datelor obţinute în cadrul investigaţiilor

Principiul general
Obiectele care pot fi probe în activitatea de cercetare vor fi luate în custodie sau vor fi reţinute în alt mod  (§ 94 alin. 1 CPP).

Mijloacele de probă pot fi bunuri mobile de orice fel, chiar suporturi de date, listări din calculator şi informaţii stocate în format digital, precum şi bunuri imobile, cum ar fi terenurile.

Este necesar, cât şi suficient ca obiectul să aibă o posibilă relevanţă ca probă. Proba trebuie să fie relevantă pentru efectuarea cercetărilor. Tot timpul trebuie să ne gândim la ceea ce urmărim; de obicei, reţinerea unui camion de documente ar însemna un efort mult prea mare faţă de obiectivul nostru. Pe de altă parte, să nu uităm că este interzisă separarea înscrisurilor din bibliorafturi, chiar dacă ne interesează doar o singură pagină. Pentru a documenta originea paginii respective, trebuie reţinut întregul biblioraft.

Reţinerea probei poate avea loc atunci când nu este cunoscut cel care o are în custodie au când acesta o pune la dispoziţie de bună voie. Reţinerea se face prin act de preluare.
Confiscarea de probe

În cazul bunurilor care se află în custodia unei persoane şi nu sunt restituite de bună voie, se impune confiscarea lor (§ 94 alin. 2 CPP).

Confiscarea trebuie să fie într-un raport adecvat faţă de gravitatea faptei şi de consistenţa suspiciunii. De asemenea, trebuie să fie necesară pentru activitatea de investigaţii (principiul proporţionalităţii).
Conform principiului proporţionalităţii, se poate impune ca măsura confiscării să fie luată numai în privinţa unei părţi a bunului.

Obligaţia predării

Persoana care are în custodie un bun de tipul celui mai sus menţionat este obligată să îl prezinte şi să îl predea dacă i se cere (§ 95 alin. 1 CPP). Această solicitare este de competenţa judecătorului, parchetului şi, dacă situaţia o impune, a poliţiei.

Persoana care are bunul în custodie este obligată să îl predea, învinuitul, în schimb, nu are această obligaţie. Învinuitul nu poate fi obligat să contribuie la predarea bunului. Persoanelor care au dreptul să refuze mărturia (membri ai familiei, persoane obligate să respecte secretul profesional), li se poate solicita, dar nu impune prezentarea probelor. 

Excepţia: bunurile care nu pot face obiectul confiscării ( § 97 CPP)
Nu este permisă confirmarea de comunicări scrise între învinuit şi persoanele care, conform legii, pot refuza să depună mărturie. Aceste persoane sunt rude (§ 52 alin. 1 CPP), apărători (§ 53 alin. 1 semifr. 1 nr. 1 CPP), avocaţi, notari, consultanţi fiscali, auditori financiari (§ 53 alin. 1 semifr. 3 CPP).

Totodată, este interzisă confiscarea de consemnări ale persoanelor cu privire la informaţiile pe care le-au primit de la învinuit sau cu privire la alte circumstanţe comunicate lor de către învinuit. În special, nu pot fi confiscate notiţele cu privire la fapte sau discuţii în cazul cărora au dreptul de a refuza mărturia. Aceste interdicţii nu se aplică dacă anumite fapte justifică suspiciunea că persoana îndreptăţită să refuze mărturia a participat la comiterea infracţiunii de către învinuit sau la comiterea unei fapte conexe (de exemplu: favorizarea, obstrucţionarea justiţiei, sau valorificarea bunurilor provenite din infracţiuni) sau dacă este vorba de bunuri care rezultă dintr-o infracţiune ori care sunt necesare sau sunt menite să fie folosite pentru comiterea unei infracţiuni.

Interdicţia de confiscare se aplică doar dacă bunurile se află în custodia persoanei îndreptăţite să refuze mărturia. Acest lucru înseamnă că acele bunuri pot fi confiscate oricând de la învinuit, comunicări scrise ale avocatului, însă nu dacă se referă la mandatul din procedura pe rol.

Obligaţia martorului şi confiscarea de la un consultant fiscal

În cazurile de infracţionalitate economică sau corupţie, documentele necesare ca mijloae de probă se află, de cele mai multe ori, la consultantul fiscal al acuzatului sau al societăţii comerciale, tocmai pentru a nu permite accesul la acestea. Consultantul fiscal are dreptul de a refuza să depună mărturie, aşa încât documentele aflate în posesia sa nu pot fi confiscate, în special dacă ele „rezultă” din relaţia de confidenţialitate. Astfel de documente sunt cele supuse secretului fiscal, aşa încât, în practică, este dificil de făcut aprecieri.
Deoarece fiecare societate are obligaţia legală de a ţine contabilitatea şi de a întocmi bilanţuri, toate documentele ar trebui să fie la firmă, pentru a se lucra cu ele şi pentru a le păstra. Chiar şi după externalizarea contabilităţii către terţi, documentele continuă să fie material probator, aşa încât pot fi confiscate şi de la acesta, chiar dacă el este consultant fiscal. Pe de altă parte, declaraţia fiscală în curs de elaborare, precum şi documentele care au legătură cu aceasta sunt excluse de la confiscare, deoarece cad sub incidenţa secretului fiscal.

Persoanele de la care nu se pot opera confiscări, având în vedere profesia lor, sunt obligate ca, sub sancţiunea pedepsei, să păstreze secretul care le-a fost încredinţat. Comunicare neautorizată a unor astfel de fapte, chiar şi către autorităţile de anchetă, poate fi pedepsită pe temei de divulgare de secrete (§ 203 Cod Penal). În practică, se cere învinuitului, iar în timpul judecăţii, inculpatului să elibereze avocatul sau consultantul fiscal de obligaţia de păstrare a confidenţialităţii, numai că rămâne la latitudinea învinuitului/inculpatului să decidă dacă va proceda sau nu în consecinţă. Dacă se acordă dispensa, avocatul, respectiv consultantul fiscal este obligat să dea declaraţii şi să prezinte documente.

Dispunerea măsurii confiscării

Confiscarea se dispune numai de instanţă, iar când situaţia o impune, şi de parchet şi personalul cu care colaborează. Situaţia impune confiscarea atunci când obţinerea autorizării de la judecător ar periclita sau obstrucţiona atingerea obiectivului măsurii. Confiscarea din spaţiile unei redacţii, unei edituri, unei tipografii sau unui post de radio va fi dispusă numai de către instanţă.

Funcţionarul public care a confiscat un bun fără mandat de la instanţă, va solicita autorizarea de la instanţă în termen de trei zile, dacă la efectuarea măsurii de confiscare nu a fost prezentă nici persoana împotriva căreia a fost luată măsura, nici o rudă adultă a acesteia, ori dacă una dintre aceste două persoane a contestat, în mod expres, confiscarea (§ 98 CPP).
Percheziţia la persoana suspectă

La persoana suspectată de comiterea unei infracţiuni sau de participare la comiterea unei infracţiuni ori la favorizarea infractorului, obstrucţionarea justiţiei sau valorificarea bunurilor provenite din infracţiuni, se poate dispune percheziţionarea locuinţei ori a altor spaţii, precum şi percheziţia corporală sau a altor bunuri care îi aparţin, atât în scopul prinderii sale, cât şi în cazul în care se prezumă că percheziţia va conduce la descoperirea unor mijloace de probă (§ 102 CPP).

Pentru această măsură trebuie să se considere ca probabilă comiterea unei anumite infracţiuni. În acest scop trebuie să existe suficiente elemente concrete, adică ceea ce se numeşte o suspiciune iniţială cu privire la comiterea unei infracţiuni. Nu sunt suficiente reperele vagi şi presupoziţiile.

Mandatul de percheziţie trebuie să concretizeze, în mod corespunzător, acuzaţiile care sunt aduse persoanei, precum şi să indice felul şi conţinutul mijloacelor de probă căutate. Tipul şi conţinutul se va impune a fi prezentate cât mai exact posibil, în funcţie de stadiul investigaţiilor. În acest sens, noţiunea de "documente privind tranzacţii şi conturi" este suficient de precisă, aşa încât poate fi folosită în cererea parchetului către instanţă, cât şi în mandatul de percheziţie.
În cazurile de corupţie, percheziţia se impune oricând, chiar dacă înţelegerea ilegală nu va fi identificată niciodată în formă scrisă. În schimb, pot avea o mare valoare de probă calendare cu programări de întâlniri, notiţe de mână privind plăţi în numerar şi bineînţeles documentaţia privind conturile. În felul aceasta pot fi probate contactele dintre mituitor şi mituit, proximitatea în timp faţă de anumite decizii şi chiar efectuarea predării banilor.

Percheziţii la persoane nesuspecte

La alte persoane, percheziţiile sunt permise numai pentru reţinerea învinuitului, urmărirea urmelor unei infracţiuni sau confiscarea anumitor bunuri, precum şi doar în condiţiile în care există fapte din care se poate deduce că persoana căutată, urmele sau bunurile se află în spaţiile care urmează să fie percheziţionate (§ 103 CPP). Pentru admisibilitate nu este relevant dacă incinta de percheziţionat este a unei autorităţi publice, a unei societăţi sau unei gospodării particulare.

Mandatul de percheziţie emis pentru o persoană nesuspectă presupune căutarea unor mijloace de probă suficient determinate. Acestea trebuie expres menţionate în mandatul de percheziţie într-o măsură în care, nici persoana percheziţionată, nici organele abilitate ce efectuaeză percheziţia, să nu aibă îndoieli privind bunurile care se impun a fi căutate şi confiscate.

Dispunerea de percheziţii

Mandatul de percheziţie va fi emis de judecător, iar când situaţia o impune, măsura poate fi dispusă de parchet şi personalul cu care colaborează acesta. Mandatul de percheziţie se emite în baza § 103 alin. 1 semifr. 2 de către judecător, parchetul fiind autorizat numai dacă situaţia o impune (§ 105 CPP).

Se va spune că situaţia o impune atunci când demersurile pentru obţinerea mandatului de percheziţie de la judecător ar periclita finalizarea percheziţiei.

Exemplu: La audiere, funcţionarul public învinuit afirmă că ar şti că şi colegul său ar fi fost mituit de către firma X. Dacă învinuitul nu poate fi reţinut până la emiterea şi executarea unei noi decizii a instanţei, situaţia va impune efectuarea percheziţiei, adică dispunerea unei percheziţii imediate la coleg. Măsura va fi legală, deoarece în caz contrar există pericolul ca acesta să fie avertizat.

Pregătirea şi planificarea percheziţiilor

Probele se vor procura şi valorifica ţinându-se seama de starea de fapt.

Stabilire, planificare

Planificarea misiunii cade în sarcina poliţistului. Cu puţin timp înainte de începerea misiunii, unităţile de poliţie cu competenţă locală vor mai face o recunoaştere a zonei în care se află obiectivul, pentru a stabili dacă descrierea amplasamentului şi a altor detalii este corectă etc.

Personalul care participă la percheziţie

Participarea procurorului se impune, în special în cazul percheziţiilor la avocaţi, consultanţi fiscali, auditori şi la suspectul principal. În cazul unor percheziţii de amploare, un al doilea procuror trebuie să se ocupe de caz de la sediul autorităţii, pentru a putea solicita verbal aprobarea şi pentru alte percheziţii. Alţi participanţi pot fi specialiştii în confiscarea patrimoniului ilicit, personal de la autoritatea vamală, informaticieni şi experţi contabili.

Limitele privind documentele a căror reţinere se impune

Intervalul de timp, precum şi volumul de acte vor fi limitate prin mandatul de percheziţie, dar şi la faţa locului, unde trebuie asigurate condiţile pentru un control corespunzător.

Mijloace informatice

Va trebui stabilit cine ce cantitate de date trebuie să preia de la faţa locului, precum şi dacă este necesară o căutare direcţionată, în funcţie de anumite nume sau cuvinte cheie.

În cazul în care evidenţa contabilă este în format electronic, trebuie stabilit formatul în care vor fi preluate datele, pentru a putea fi verificate în cadrul unei expertize.

Copiile unor documente

În cazul în care se vor face cópii la faţa locului, se va stabili cine lucrează cu ele şi cine cu originalele.

Valorificare
Trebuie stabilit cum şi în ce măsură se desfăşoară prima vizualizare şi valorificarea probelor reţinute.

Audieri
Se va stablii dacă trebuie audiaţi martori şi/sau învinuiţi cu ocazia percheziţiei. În cazul în care este necesară audierea martorilor, trebuie pregătită o listă cu întrebări pe care să o folosească poliţistul prezent la faţa locului. Se va analiza dacă se impune consemnarea numelor angajaţilor prezenţi şi audierea acestora la faţa locului cu privire la anumite puncte importante, deoarece, mai târziu, vor fi indicate doar date neclare sau nu vor mai fi declarate nici un fel de date.

Păstrarea probelor reţinute

Obiectele ridicate în urma percheziţiei vor fi depozitate atent şi exact, în caz contrar nu se va şti din ce loc provine un obiect sau altul. De aceea, trebuie ca obiectele să fie consemnate şi etichetate sistematic. Sistemul de depozitare al Oficiului federal al poliţiei judiciare foloseşte un sistem cu următoarele numere curente:

1.2.5.9

1:
pentru numărul obiectului,

2:
pentru numărul camerei (în sensul acelor de ceasornic),

5:
pentru locul în care se aflau în cameră,

9:
pentru numărul curent al obiectului ridicat.

Pe obiectul care constituie probă sau pe folia de protecţie a acestuia se vor consemna numărul de înregistrare al obiectului, numele poliţistului care a identificat obiectul, data la care a fost ridicat obiectul, numărul de dosar, precum şi autoritatea competentă.

Inventarierea detaliată în vederea depozitării corespunzătoare va avea loc, de obicei, după finalizarea percheziţiei.

Analizarea probelor

Analizarea probelor incumbă de obicei poliţiei. Dacă este necesară o expertiză, expertului se vor preda obiectele ridicate, necesare pentru efectuarea expertizei. În acest caz, se va documenta exact ce obiecte i-au fost înmânate, pentru a se cunoaşte elementele în baza cărora a fost întocmită expertiza.

Valorificarea se va efectua, având în vedere starea de fapt.

Obiectele relevante ca mijloace de probă se vor trece, în copie, într-un "biblioraft de probe" sau se vor include în "dosarul cauzei", iar originalele rămân în biblioraftul obiectelor ridicate.

Obiectele ridicate care pot avea valoare de probă se vor consemna în tabele (Excel sau Access), pentru a putea prelucra şi sorta datele consemnate.

Confiscarea de date şi suporturi de date

Confiscarea poate consta şi în transferul datelor de pe suportul de date al persoanei în calculatorul parchetului/poliţiei, fără confiscarea suportului de date. Este posibilă şi copierea datelor relevante pentru caz sau reţinerea hard-diskului.

Se va evita pe cât posibil accesul la informaţii lipsite de importanţă. 

Valorificarea de date informatice

· Acces nemijlocit la date (doar vizualizare, fără soft propriu de verificare (examinare la faţa locului)

· Acces mijlocit la date (doar vizualizarea datelor prelucrate automatizat de către contribuabil în baza indicaţiilor administraţiei financiare; fără soft propriu de verificare)
· Predarea suportului de date (valorificare automatizată a datelor predate, relevante pentru societate, de regulă pe CD, respectiv DVD, cu soft special de verificare)
Domeniul de aplicare a  „urmăririi penale digitale“

· Evaluarea datelor furnizate în masă

Exemple

· Audituri de insolvenţă

· Prezentarea fluxurilor de capital

· Combaterea corupţiei (de exemplu plăţi către firme fantomă prin evitarea sumelor maxime de plată, de exemplu atunci când în cazul unor plăţi care depăşesc suma de 100.000 € se impune contrasemnarea,

· Soluţia: Analiza plăţilor de sume sub pragul de 100.000 €, analiza modificării în timp/introducerea de noi date ale unor furnizori etc.),

· Identificarea manevrelor dolosive etc.,

Alte domenii de infracţionalitate (structurarea de adrese de IP, conexiuni de telefoane mobile etc.)
2. Accesul la datele bancare

Problematica secretului bancar

În cadrul multor investigaţii, un rol esenţial îl au stabilirea locului în care se află banii şi originea/natura provenienţa de origine a acestora. Clarificarea este posibilă prin analiza punctuală a mişcărilor de pe cont. De multe ori, beneficiarul avantajelor unei infracţiuni legate de patrimoniu va putea fi descoperit numai în urma obţinerii tuturor datelor despre o anumită mişcare de pe cont.

Uneori, băncile refuză să furnizeze datele, invocând secretul bancar.

Despre ce este vorba?

Băncile se obligă faţă de clienţii lor, în baza contractului bancar, să respecte secretul operaţiunilor bancare. Secretul bancar se aplică tuturor informaţiilor referitoare la mişcările de pe cont şi la persoana clientului, despre care banca ia cunoştinţă în cadrul relaţiilor sale operaţionale cu clientul.

În procesul civil, funcţionarii bancari au dreptul de a refuza să depună mărturie. În relaţia cu persoane particulare, nu au voie să ofere informaţii fără acordul titularului contului. Pentru încălcarea acestei obligaţii ar putea chiar să suporte rigorile legii. 

Secretul bancar nu este valabil în timpul procesului penal
Competenţele organelor de urmărire penală nu sunt limitate în procesul penal de faptul că există anumite condiţii contractuale stabilite între bancă şi clientul său.
Funcţionarii bancari nu au dreptul de a refuza mărturia în timpul urmăririi penale şi a judecăţii.
Ca orice alt martor, personalul şi conducerea băncii au obligaţia să se prezinte la parchet, dacă au fost citate, şi să facă declaraţii în cauză.
De cele mai multe ori, băncile sunt dispuse să răspundă în scris şi să ofere documentele cerute, atunci când parchetul solicită informaţiile în scris.
În cazul în care banca nu doreşte să ofere mijloacele de probă (documente privind conturile, video-printuri etc.), acestea pot fi confiscate, fie din dispoziţia parchetului, fie prin hotărâre a instanţei, caz în care ar trebui dispusă şi percheziţionarea birourilor.

O astfel de hotărâre nu trebuie executată, de regulă. Se recomandă chiar ca măsura să nu fie executată, deoarece datele necesare nu pot fi găsite de persoane din exterior fără sprijinul băncii. Dacă suspecţii sunt funcţionari bancari, trebuie percheziţionat postul lor de lucru, pentru a găsi înregistrări scrise sau electronice.

De regulă, documentele necesare sunt puse la dispoziţie în baza hotărârii privind confiscarea, fără să se mai efectueze percheziţia.
Dacă există suspiciunea că titularul oficial al contului nu este posesorul real al contului, ci doar „om de paie”, putem obţine date în plus cu privire la necunoscutul care se află în spatele afacerii. Dacă accesul la cont se realizează în sistem online, trebuie să se prezume că adevăratul destinatar (şi, probabil, numai acesta) are posibilitatea să intre pe cont. La fiecare accesare a contului, banca reţine datele de legătură prin intermediul unui protocol. Aşadar, trebuie solicitată comunicarea, cât mai rapidă, a acestor protocoale în care sunt stocate adresele IP ale celor mai recente accesări. Cu ajutorul adreselor IP pot fi efectuate investigaţii şi la furnizorii serviciilor de internet, pentru a afla de la ce post telefonic s-a conectat clientul băncii. La adresa la care se află conexiunea, trebuie neapărat efectuată perchezia, deoarece acolo se află persoana care a dispus de cont ultima oară.

3. Managementul de caz

Dreptul la un proces echitabil

În toate tipurile de cauze care se desfăşoară într-un stat democratic de drept trebuie respectat dreptul persoanei la un proces echitabil, ceea ce înseamnă că procesul trebuie să se desfăşoare într-un termen rezonabil, aşa după cum este statuat în art. 6 Convenţia Europeană a Drepturilor Omului.
Astfel, art 6 statuează că orice persoană are dreptul la judecarea în mod echitabil, în mod public şi într-un termen rezonabil a cauzei sale, de către o instanţă independentă şi imparţială, instituită de lege, care va hotărî fie asupra încălcării drepturilor şi obligaţiilor sale cu caracter civil, fie asupra temeiniciei oricărei acuzaţii în materie penală îndreptate împotriva sa.

Concentrarea investigaţiilor

Conform celui de-al doilea principiu, investigaţiile trebuie să se concentreze pe acuzaţiile principale. Astfel, suspiciunea iniţială trebuie verificată cu diligenţă, trebuie stabilită orientarea în funcţie de obiectivul urmărit şi trebuie structurate celelalte acte procedurale. După caz, vor fi avute în vedere circumstanţele atenuante şi agravante esenţiale, având la bază o privire de ansamblu. Baza pentru această privire de ansamblu sunt faptele concrete, indiciile sau aspectele evidente, iar pentru analiza respectivă, procurorul are la dispoziţie o anumită marjă de apreciere.

Un bun instrument pentru confirmarea suspiciunii iniţiale este experienţa criminalistică (precum şi în sfera comercială sau cea privind piaţa). Aceasta trebuie privită separat de simplele ipoteze criminalistice sau simple presupuneri, care nu ar justifica intervenţia parchetului.

Orientarea în funcţie de obiectiv şi structurarea investigaţiilor încep cu o observaţie introductivă formală. Această observaţie este utilă pentru propriul control, pentru mai târziu, respectiv ca sursă de informare pentru succesor sau locţiitor. La fel de bine poate fi baza pentru următoarele cereri care au legătură cu investigaţiile. 

În domeniul corupţiei, suspiciunea iniţială se bazează, frecvent, pe anonime, acestea situându-se pe locul 5 al motivelor pentru care sunt iniţiate investigaţiile. Aşadar, anonimele sunt luate în considerare, dar trebuie şi verificate în ceea ce priveşte credibilitatea afirmaţiilor. Cunoştinţele despre detalii, cunoştinţele specifice branşei, trimiterile la alte surse de informaţii, ataşarea documentelor care probează afirmaţiile, precum şi menţiunea că tocmai din acest motiv a fost transmis denunţul anonim constituie indicii solide cu privire la bagajul de cunoştinţe „din interior” ale autorului anonimei. În cazul în care nu se poate vorbi despre o suspiciune iniţială, pot fi efectuate investigaţii preliminare în scopul verificării afirmaţiilor din anonimă.

Pentru ca rezultatul investigaţiilor să poată fi obţinut rapid şi să fie solid, este hotărâtor să existe o bună strategie a investigaţiilor. Parchetul este cel care stabileşte organizarea activităţii de investigaţii. Parchetul are, conf. § 161 CPP, atribuţia să solicite informaţii de la toate autorităţile şi să efectueze orice fel de investigaţii, personal sau prin unităţile sau personalul poliţiei. În măsura în care nu există dispoziţii contrare, parchetul poate să dispună şi ca structurile de supraveghere fiscală şi vamală să efectueze unele investigaţii.

Priorităţile trebuie stabilite în scris sau în cadrul consfătuirilor. Cele mai importante criterii pentru stabilireaa priorităţilor sunt:

· mărimea prejudiului,

· complexitatea investigaţiilor,

· momentul comiterii faptei.

Pentru o strategie eficientă de realizare a investigaţiilor este util să se asigure supleţea acestora, luându-se şi decizii în baza principiului oportunităţii, ceea ce înseamnă că, în cazul în care este posibil, se poate dispune încetarea urmăririi unora dintre fapte. Atunci când există un număr mare de învinuiţi, aceasta este, adesea, singura cale pentru separarea făptuitorilor de micii participanţi la comiterea faptelor. În felul acesta, este posibilă concentrarea asupra persoanei făptuitorului, iar ceilalţi, care sunt de importanţă secundară, rămân la dispoziţie ca martori. Având calitatea de martori, ei nu mai pot face uz de dreptul învinuitului de a refuza să depună mărturie.

Principiul legalităţii nu obligă la elucidarea completă a tuturor detaliilor sau contribuţii la comiterea faptelor. Ca excepţie în acest caz, principiul oportunităţii permite încetarea investigaţiilor în următoarele condiţii:

· § 153 CPP: vinovăţia făptuitorului este minoră şi nu există interesul public pentru urmărirea penală (valabil numai pentru fapte minore, nu pentru infracţiuni grave).

· § 153 a CPP: interesul public de a efectua urmărirea penală nu poate fi înlăturat prin stabilirea de condiţii, de regulă în formă bănească.

· § 154 CPP: infracţiunea nu este relevantă în raport de celelalte fapte (când trebuie investigate mai multe fapte) sau nu este de aşteptat o sentinţă într-un termen rezonabil.

În special când persoana se află în arest sau există riscul eliberării din arest, ar trebui trecută în planul doi cercetarea altor suspecţi ori, din motive de oportunitate, investigaţiile ar trebui să înceteze definitiv, pentru ca toată atenţia să se concentreze pe persoana aflată în arest. 

În scopul coordonării eficiente a investigaţiilor, este necesar ca dosarul să fie bine gestionat. 
Pentru buna gestiune a dosarului se aplică principiile aflării adevărului şi clarităţii datelor din dosar, aşa încât terţul avizat să îşi poată forma o imagine, într-un interval de timp rezonabil, despre mersul investigaţiilor. Investigaţiile trebuie să fie documentate complet şi conform cu realitatea/adevărul.

Dosarele pot fi ţinute în ordine cronologică sau după alte reguli. Pentru a ţine dosarele în ordine cronologică, este necesară o evidenţă atentă a documentelor intrate, aşa încât se recomandă numai pentru dosare mai mici. 

În cauze economice şi infracţiuni de corupţie sunt necesare bibliorafturi obişnuite şi se recomandă sortarea dosarelor în funcţie de fapte, particularităţile cazului şi actele procedurale:

Planul dosarului / model

          Cuprins bine structurat,  clar

O I 
Biblioraftul general al investigaţiilor. Conţine sesizările, observaţiile introductive, dispoziţiile privind efectuarea de investigaţii, precum şi alte dispoziţii ale parchetului, rapoartele poliţiei, costurile procedurii, planul dosarului, cuprinsul

O II
Dosarul de persoană cu documentele din care reiese legitimarea apărătorului, cu corespondenţă şi cu apărătorul, respectiv rezultatele care îl privesc numai pe învinuit

O III Biblioraftul privind audierea martorilor (alfabetic) cu corespondenţa reprezentanţilor avocaţiali

O IV   Percheziţii
 

O V    Arest preventiv

 

O VI   Bibliorafutul de firmă cu înscrisurile de la Registrul Comerţului şi actele firmei 

O VII  Bănci 

 

O VIII Case de asigurări de sănătate
O IX  Dosare de caz atunci când există un număr mare de păgubiţi, cu datele despre audierea martorilor; chestionare; cópii după mijloacele de probă, făcându-se trimitere la locul aflării originalelor; raport de caz

O X    Expertizele realizate de experţi 

O XI   Asistenţă judiciară în  materie

 

O XII  Investigaţii financiare
          Biblioraftul special privind interceptările
          Biblioraftul privind mijloacele de probă (mijloacele de probă se găsesc într-un biblioraft separat, nu în dosarul principal)

           Dosarul suplimentar 
În dosare mai mari, se recomandă întocmirea unui plan al investigaţiilor, cu etapele de lucru pentru fiecare acuzaţie, cu particularităţile acesteia, precum şi măsurile de cooptare a altor autorităţi şi unităţi.

În anumite cazuri, dispoziţiile de efectuare a investigaţiilor trebuie standardizate, în special în cazul infracţionalităţii mici şi mjlocii legată de insolvenţă, fraudă (la comandarea de produse) şi alte forme de infracţionalitate frecventă.

În cazul în care unele activităţi din cadrul investigaţiilor au fost preluate de altcineva, trebuie făcut un control. În scopul îndeplinirii dispoziţiilor privind efectuarea de investigaţii trebuie stabilite termene. Controlul respectării acestor termene trebuie asigurat.

Îndeplinirea dispoziţiilor privind efectuarea de investigaţii trebuie controlată şi în privinţa conţinutului. În acest scop, trebuie să aibă loc discuţii periodice între parchet şi poliţie, iar conţintuul şi rezultatul acestora trebuie documentat în observaţii la dosar şi rapoarte interimare. 
Rezultatul esenţial al investigaţiilor trebuie redat într-un raport final al poliţiei. Acesta conţine datele obţinute despre persoana învinuitului, prezentarea faptelor comise de acesta, cât şi o apreciere asupra mijloacelor de probă.
4. Structura dosarului

a. Aspecte generale

Structura concretă a dosarului depinde întotdeauna de particularităţile fiecărui caz în parte. În dosarele complexe este recomandabil să nu fie folosite unele dintre volumele speciale descrise în continuare. Asupra acestor aspecte se va conveni de la început, de către parchet şi poliţie.

Structura dosarului va respecta întotdeauna principiile de bază ale acestuia, adică dosarul trebuie să conţină adevărul şi să fie clar, ceea ce înseamnă că trebuie să fie şi complet. Din dosare trebuie să reiasă toate rezultatele relevante privind vinovăţia şi consecinţele juridice. Autorităţile care au competenţa efectuării investigaţiilor nu au dreptul să fie selective în această situaţie, ele nu vor avea în vedere numai anumite materiale incriminatorii sau dezincriminatorii. Pe de altă parte, nu vor fi ataşate la dosare lucrările indubitabil irelevante pentru învinuit. Obiectivul primordial al structurării dosarului este acela de a oferi instanţei competente posibilitatea de a avea o privire de ansamblu, sistematică, completă şi rapidă asupra stadiului la care s-a ajuns.

b. Structura dosarului în cazul investigaţiilor complexe

O structură utilă a dosarelor poate fi următoarea:
Dosarul procesului:

1. Dosare principale 

Dosarele principale conţin toate componentele dosarului în formă originală şi, de preferinţă, în ordine cronologică. Din acest punct de vedere, dosarele principale conţin lucrările corespunzătoare, efectuate de la iniţierea investigaţiilor până la finalizare, adică până ce sentinţa rămâne definitivă şi irevocabilă.
2. Dosarele de caz

În acest dosar este documentată, în totalitate, situaţia relevantă pentru caz. De obicei, un astfel de dosar conţine sesizarea, rapoartele de percheziţie, procesele verbale de reţinere, de audiere a martorilor şi a învinuitului, expertize etc. În principiu, trebuie să existe câte un dosar de caz, separat, pentru fiecare dintre infracţiuni.

3. Dosarele privind persoane

Dosarele privnid persoanele sunt ţinute în ordine alfabetică, separat, pentru fiecare învinuit în parte. Acestea conţin informaţiile relevante, obţinute în timpul investigaţiilor despre persoană.

Din aceste dosare trebuie să rezulte:
· datele personale, precum şi toate celelalte informaţii despre persoană, cum ar fi statutul în baza Legii străinilor, eventual ordine de expulzare, fotografii,

· relaţiile de rudenie, cunoştinţe cu alţi participanţi la comiterea faptei,

· mandate de arestare, acte de sesizare a instanţei, condamnări în alte dosare, extrase din cazierul judiciar etc.

4. Dosarele privind audierile

Aceste dosare conţin cópii de la audieri, aşezate în ordine alfabetică. Dacă un învinuit a fost audiat de mai multe ori, documentele relevante se păstrează în ordine cronologică.

La fel ar trebui să se procedeze cu procesele verbale de audiere a martorilor. Dacă au fost întocmite şi rapoarte de evaluare a audierilor, vor fi ataşate şi copiile acestora la dosarul privind audierile.

5. Dosarele privind obiectele ridicate (mijloace de probă)

Într-un astfel de volum special pot fi păstrate, dacă este necesar, toate informaţiile privind felul, originea şi locul aflării probelor.

6. Dosarele privind urmele

Acestea formează colecţii de indicii, rezultate şi suspiciuni cu elemente care trebuie concretizate, legate de situaţia de la care s-a pornit iniţial sau care au legătură cu alte aspecte relevante. În aceste dosare se găsesc documente şi observaţii cu ajutorul cărora poate fi confirmată sau infirmată o suspiciune.

7. Dosarele de firmă

Acestea conţin informaţii despre situaţia juridică şi economică a firmei. Prin firmă se înţelege orice întreprindere, indiferent de forma sa de organizare. Aceste dosare pot conţine, printre altele:

· extrase din Registrul Comerţului,

· listări de informaţii din fişierele firmei,

· dosare de registru.

8. Dosarele cu fotografii

Acestea conţin toate fotografiile bunurilor, aspectelor destinate publicului şi seturile de fotografii.

9. Dosarele de filaj (urmărire poliţienească)

Aceste volume sunt obligatorii când se desfăşoară misiuni ample de filaj. Ele conţin rapoartele de misiune şi imagini originale. Se recomandă o evidenţă cronologică a acestora, pentru învinuit, respectiv pentru obiecte.

Toate misiunile de acest fel vor fi documentate în dosarul procesului, nu în dosare cu lucrările interne ale poliţiei.

În măsura în care nu sunt indicate numele ofiţerilor specializaţi, cu pregătire specială, trimişi în misiune, există motive legale pentru a nu cere completarea dosarului în sensul includerii datelor acestor persoane. De altfel, solicitarea acestor date nu este recomandabilă, pentru ca aceşti ofiţeri să poată fi trimişi şi în alte misiuni în viitor.

Dispoziţiile, precum şi deciziile instanţei referitoare la filaj vor fi păstrate tot în acest volum, în copie, originalele rămânând la dosarul principal.

10. Dosarele cu privire la informatori

În anumite cazuri, spre exemplu, dacă există un volum foarte mare de informaţii, dosarul informatorilor va avea anexe cu toate rezultatele obţinute, în măsura în care pot fi păstrate la dosarul de proces, fără a pune în pericol informatorul.

Folosirea informatorilor va fi documentată în dosarele de investigaţie, dacă misiunea respectivă sau informaţiile obţinute în urma acesteia vor putea influenţa decizia instanţei, în special atunci când se apreciază că se va ajunge la condamnare ori informaţiile respective vor fi relevante pentru consecinţele juridice.

11. Dosarele privind investigatorii sub acoperire

Documentele, deciziile etc. despre misiunea investigatorului sub acoperire se păstrează la parchet. Acestea vor fi incluse în dosar numai dacă nu pun în pericol scopul investigaţiilor, siguranţa publică, integritatea fizică şi viaţa persoanei ori posibilitatea de a mai folosi investigatorul sub acoperire şi în alte misiuni.

Atunci când condamnarea sau urmările juridice se bazează pe rezultatele activităţii investigatorului sub acoperire, informaţiile acestea trebuie să fie accesibile şi judecătorului. 
12. Dosarele privind investigaţiile financiare (privind confiscarea patrimoniului ilicit)

Aici se găsesc toate rezultatele referitoare la originea, volumul şi destinaţia bunurilor din patrimoniu.

13. Dosarele privind asistenţa judiciară în materie

Acestea conţin toate documentele, inclusiv traducerile, referitoare la asistenţa judiciară internaţională. De obicei, în aceste cazuri, parchetul numerotează dosarul separat, deoarece acestea sunt dosare suplimentare, nu părţi ale dosarului mare (dosarul de proces). 

Aceste dosare vor conţine documentele corespunzătoare, în original. În dosarele principale trebuie să se facă trimitere, în mod adecvat, la măsurile de asistenţa juridiciară deja efectuate, precum şi la dosarele privind asistenţa judiciară.

14. Dosarele privind costurile

Acestea conţin toate facturile etc. din timpul investigaţiilor, achitate de justiţie, respectiv trimise de poliţie (eventual după achitarea sumelor), pentru a putea incude sumele respective în cheltuielile de judecată.

15. Dosarele privind mijloacele de probă

În unele cazuri poate fi util ca, pe lângă dosarele mijloacelor de probă de la poliţie, să existe şi dosare privind mijloacele de probă la parchet, în care să se regăsească datele despre felul şi originea probelor materiale şi, eventual, despre evaluarea şi expertizarea acestora. În aceste dosare pot fi păstrate mijloacele de probă care se pretază a fi ţinute la dosar, cum ar fi înscrisuri şi alte documente. Conform CPP, apărătorul nu poate consulta aceste materiale.

16. Dosarele privind interceptările

Aici se păstrează, în original, toate procesele verbale de supraveghere/interceptare, informaţiile despre operatorii de reţea, despre conexiuni etc., sortate pe linii telefonice etc., obiective, respectiv măsuri individuale.

Fiecare dosar special are, la început, o copie a dispoziţiei date de parchet, respectiv instanţă. Originalele acestor dispoziţii se păstrează la dosarul principal.

În cazul măsurilor ample de supraveghere este utilă realizarea de tabele, din care rezultă numărul măsurilor iniţiate, alături de titularii posturilor interceptate şi utilizatorii acestora, precum şi data începerii şi finalizării fiecărei măsuri. Tabelele respective nu trebuie incluse în dosarul principal.

17. Dosarele privind supravegherea corespondenţei

În cazul confiscării corespondenţei, aici se păstrează, în original, toate trimiterile poştale relevante, iar în copie, cele care trebuie repuse în circuit. Pentru fiecare dintre măsurile efectuate, trebuie ataşată o copie după ordinul de confiscare al parchetului, respectiv instanţei.

18. Dosarele privind arestul preventiv

Ar trebui întocmite şi ţinute exclusiv de către justiţie, drept componente ale dosarului. De aceea trebuie ca pentru fiecare învinuit aflat în arest să fie întocmit un volum special, dacă este necesar (a nu se confunda acest dosar cu dosarul special privind arestul). Acest dosar conţine toate documentele în copie.

Fiecare volum special va conţine numai acele părţi de dosar care sunt relevante pentru măsura arestului, respectiv:

· raportul de reţinere şi prezentare în faţa instanţei,

· mandatul de arestare,

· formularul de personal de la penitenciar,

· eventual completări la mandatul de arestare,

· decizii privind neadoptarea măsurii arestării, respectiv anularea măsurii, precum şi

· împuternicirea avocaţială.

În special în dosare complexe în care se află în arest mai mulţi învinuiţi, este utilă întocmirea volumului special privind arestul preventiv. În felul acesta, se asigură o mai bună evidenţă legată de termenele pentru verificarea menţinerii măsurii, contestaţii la măsura arestării, inclusiv alte contestaţii, cereri pentru completarea măsurii de arestare preventivă, cereri de anulare a măsurii, lucrări legate de controlul corespondenţei etc. În acelaşi timp, un astfel de dosar permite accesul mai rapid la datele privind situaţia arestului unuia sau a altuia dintre învinuiţi.

19. Volumul special „Învinuiţi/gestionarea dosarului/disjungeri“

Acest dosar este util pentru asigurarea evidenţei şi a transparenţei procesului penal, aşa încât va fi întocmit şi ţinut de justiţie.

În compartimentul 1 „Învinuiţi“ sunt trecuţi, în ordine alfabetică, toţi învinuiţii, cu nume, prenume, data naşterii, locul naşterii, legăturile de rudenie, condiţiie de arest, apărător şi stadiul procesului.

În compartimentul 2 „Gestionarea dosarului/Evidenţă“ se păstrează şi menţiunile privind structura dosarului fiecărui proces în parte.

În compartimentul 3 „Disjungeri“, se găsesc deciziile de disjungere şi dispoziiţile finale pentru unii dintre participanţii la infracţiuni, precum şi rechizitoriul.

Acest dosar este util, pentru că se poate şti în orice moment ce cauză a fost disjunsă în legătură cu care participant şi cu care infracţiune; totodată, se poate afla care este stadiul procesului. Acest aspect este important atunci când apar noi date despre o anumită infracţiune şi, eventual, trebuie „comunicată ulterior” în dosarul disjuns.

20. Dosare suplimentare

Dosarele suplimentare sunt dosare ale altor procese penale, folosite şi analizate pentru elucidarea cazului actual.

Acestea pot fi dosare de investigaţii sau de judecată (condamnări anterioare) ale învinuitului, dar şi dosare de la autorităţile pentru străini, dosare consulare, dosare de la Registrul comerţului sau dosare civile.

21. Dosarele de lucru ale parchetului

Acestea sunt întocmite pentru situaţiile în care dosarele trebuie trimise instanţei în cadrul activităţilor specifice ori trebuie transmise altor autorităţi, pentru cercetarea cazului. Aceste dosare trebuie să rămână la parchet şi vor conţine numai documentele privind activităţile interne ale parchetului: corespondenţa cu privire la instrumentarea cazului, purtată cu structurile superioare şi alte structuri administrative, dar şi, de exemplu, proiectele de rechizitorii.

În niciun caz nu se vor păstra exclusiv în aceste dosare acele informaţii care sunt relevante pentru condamnare şi pentru consecinţele juridice. Din punct de vedere metodic, trebuie evitat să se facă trimitere la alte dosare, de exemplu de la dosarul principal/alt dosar la informaţiile incluse în dosarele de lucru.

c. /al doilea exemplar

Dubluri/dosare speciale privind arestul
Din dosarele prezentate până acum pot fi extrase părţi, dacă este necesar, pentru ca apărătorii să le poată consulta. Dublurile pot avea mai multe părţi, cu denumiri proprii, cum ar fi: dublura I, dublura II etc.).

În cazul în care există măsuri de arestare preventivă, va fi necesară întocmirea de dubluri, pentru a asigura derularea accelerată a procedurilor.

d. Dosarele de lucru ale poliţiei

1. Dosarele generale

Dosarele generale ale poliţiei conţin toate documentele interne referitoare la reglementări generale, metodologii şi organizarea personalului, materialelor, logisticii, precum şi situaţia bugetară şi cea a relaţiilor de muncă ale personalului, operaţiuni, corespondenţă rezultată din activitatea de investigaţii în dosare complexe.

2. Dosarele de corespondenţă

Conţin corepondenţa internă a poliţiei, spre exemplu în legătură cu efectuarea unor acte procedurale dispuse de instanţă (de ex. percheziţii în diferite locuri).

3. Dosarele privind obiective/obiecte

Aceste dosare conţin toate informaţiile privind pregătirea, efectuarea şi finalizarea operaţiunilor care vizează obiective/obiecte, cum ar fi terenuri, clădiri, locuinţe, precum şi alte spaţii, lucruri, respectiv locuri.
VI. Investigaţii sub acoperire

În special în domeniul infracţiunilor de corupţie, în care modul de  comitere a faptelor are un caracter secret, procedeele sunt de tip conspirativ, iar făptuitorii formează un cerc restrâns, aşa încât se impune folosirea consecventă a tuturor posibilităţilor procesual penale. Printre acestea se numără investigaţiile sub acoperire, fie prin utilizarea mijloacelor tehnice moderne, fie prin investigatori sub acoperire. Clientelismul şi influenţarea unor acţiuni de serviciu lasă rareori urme atât de evidente încât să poată fi constatate prin investigaţii obişnuite, care nu se efectuează sub acoperire.

 Cele mai importante instrumente ale investigaţiilor sub acoperire sunt:

- interceptarea,

- ascultarea ambientală (consemnarea conversaţiilor şi convorbirilor),

- investigatorii sub acoperire,

- filajul,

- culegerea de date,

- urmărirea corespondenţei.

1. Supravegherea comunicaţiilor la distanţă

a. Interceptări ale convorbirilor telefonice
Din 2008, Germania are darea şi luarea de mită, precum şi luarea de mită în economia privată pe lista infracţiunilor grave în cazul cărora este permisă ascultarea telefoanelor în baza unei dispoziţii a judecătorului (vezi II, 2). 

Din experienţă se ştie că ascultarea telefoanelor are mari şanse de succes înainte şi după efectuarea percheziţiilor, precum şi după audieri, deoarece persoanele implicate vor discută, de regullă, de aceste măsuri şi fac schimb de impresii. 

b. Obligaţia operatorului de a comunica datele de trafic

În scopul identificării infracţiunilor de importanţă majoră, printre care se numără şi darea şi luarea de mită (nu acordarea şi acceptarea de foloase), se pot solicita datele de trafic de la operatorii de servicii de comunicaţii, în baza unei dispoziţii judecătoreşti în acest sens. Datele de legătură ale utilizatorilor finali sunt numerele de telefon ale participanţilor la convorbiri, ora, data, iar în cazul telefoanelor mobile, inclusiv locul. Acestora li se adaugă datele privind SMS-urile, utilizarea internetului şi e-mailuri. Este interzisă însă consemnarea conţinutului acestora.
În baza Directivei 2006/24/CE a Parlamentului European şi a Consiliului din data de 15 martie 2006, operatorii de servicii de comunicaţii din Germania aveau obligaţia de a păstra aceste date pe o perioadă de 6 luni. Aşa cum procedase deja Curtea Constituţională a României, în 2009, Curtea Constituţională a Germaniei a declarat ca fiind neconstituţională obligaţia de păstrare a datelor (decizia 2 martie 2010), aşa încât numai datele actuale pot fi obţinute în condiţiile de mai sus.

Solicitarea datelor de trafic în cazul infracţiunilor de corupţie se va face atunci când contactele persoanelor implicate sunt relevante pentru dovedirea unor legături coruptive.

c. Informaţii privind apelurile primite
Cele de mai sus se aplică şi în cazul stocării datelor despre apelurile primite, fiind folosite pentru "grila de urmărire electronică" (vezi VI, 4b) (§ 100 g II CPP).

d. Interogarea datelor din celula de telefonie mobilă
Se caută date de legătură într-o anumită zonă, deci în interiorul unei anumite celule de telefonie mobilă şi pentru un anumit interval de timp (§ 100 g II 2 CPP).

e. IMSI Catcher (fals releu)

Dacă există suspiciunea de comitere a unei infracţiuni deosebit de grave (dintre care fac parte darea şi luarea de mită), instanţa poarte dispune utilizarea un „fals releu” (IMSI-Catcher) (§ 100 i CPP). Acesta citeşte datele IMSI („International Mobile Subscriber identity”) stocate pe cartela unui telefon mobil şi permite delimitarea poziţionării telefonului mobil în interiorul unei celule de telefonie mobilă. Aceste echipamente sunt utile în special pentru stabilirea locului în care se află telefonul mobil (şi utilizatorul său), precum şi pentru întocmirea profilului de mişcare al persoanelor.
2. Ascultarea ambientală şi înregistrarea discuţiilor purtate, cu mijloace tehnice

Utilizarea de mijloace tehnice pentru ascultarea în interiorul şi în afara locuinţelor este permisă numai în cazul infracţiunilor grave, printre care şi cazul deosebit de grav al dării şi luării de mită (vezi § 335 Cod Penal; Anexa - II 2 a), adică în cazul marii corupţii, precum şi în cazurile de infracţiuni în formă continuată, organizată sau profesionistă. Fiind vorba despre o ingerinţă majoră, dar şi de un efort deosebit pentru efectuarea acestei măsuri, supravegherea locuinţei (vezi mai jos) va fi luată în calcul numai de la caz la caz. 

a. Ascultarea ambientală în exteriorul locuinţei

Ascultarea discuţiilor purtate în afara locuinţelor, prin mijloace tehnice instalate fără cunoştinţa persoanelor (de regulă, microfoane sau „pilule”), se bazează în Germania pe § 100 a CPP germ. StPO (vezi anexa). Pentru pregătirea şi instalarea mijloacelor tehnice se poate apela la ajutorul unor terţi, cum ar fi persoana care citeşte contorul electric (pentru introducerea de „pilule“ la sediu) sau atelierul de reparaţii auto (pentru la montarea emiţător pe autovehicul).

Curtea Supremă a Germaniei a decis să este neadmisibilă sustragerea controlată a autovehicului, pe termen scurt, în scopul montării emiţătorului (măsură admisă). În opinia Curţii, montarea GPS-ului este admisibilă numai atunci când alte mijloace nu pot fi folosite. 

b. Ascultarea ambientală în locuinţă, cu ajutorul mijloacelor tehnice 

Gradul de ingerinţă a acestei măsuri operative reiese din § 100 c CPP (vezi Anexa). În condiţile protecţiei speciale a spaţiului privat, a sferei intime de viaţă (de exemplu discuţii între soţi), măsura presupune un efort deosebit, deoarece nu este permisă înregistrarea discuţiilor cu conţinut privat (printre altele, pot apărea probleme atunci când trebuie parţial şterse unele înregistrări).

3. Percheziţia online

Percheziţia online în sistemele IT ale altor persoane, realizată de la distanţă, cu ajutorul „troienilor”, este considerată o metodă efectivă de obţinere a indiciilor depre posibile reţele infracţionale. Măsura se pretează şi pentru depistarea structurilor din sfera corupţiei, dar nu poate fi dispusă decât în condiţiile în care există un anumit nivel de suspiciune, pornind de la circumstanţe concrete.

Iniţial, judecătorul de drepturi şi libertăţi de la Curtea Supremă a Germaniei a decis, pe 21.02.2006 că percheziţia online este admisibilă, în temeiul dispoziţiilor privind percheziţiile în clădiri şi locuinţe (§ 102 CPP, vezi V.1). Curtea Supremă a Germaniei nu a confirmat acest temei legal, apreciind că accesul (secret) la un sistem IT nu este comparabil cu măsura percheziţionării locuinţei, despre care proprietarul/locatarul acesteia ia la cunoştinţă (decizia Completului 3 Penal, din 31.01.2007). Aşadar, de lege lata, până la adoptarea unei legi corespunzătoare în domeniul represiv, măsura respectivă nu mai este admisibilă în Germania, spre deosebire de România. În sfera preventivă, Curtea Constituţională a Germaniei a aprobat percheziţia online pentru contracararea unor riscuri concrete care ameninţă „drepturile de o importanţă primordială” (hotărârea din 27.02.2008 – 1, Curtea Constituţională a Germaniei, BvR 370/07).
4. Alte măsuri

Măsurile procesuale de mai jos sunt de tip standard, fără vreo particularitate anume pentru dosarele de corupţie, aşa încât vor fi menţionate doar pe scurt.

a. Supravegherea/confiscarea corespondenţei

Confiscarea corespondenţei în dosare de corupţie se dispune de către instanţă, la cererea parchetului, pentru stabilirea locului aflării persoanelor implicate. Nu poate face obiectul acestor măsuri corespondenţa apărătorului. 

b. Culegerea de date

(1) Căutarea în baza unei grile

Este vorba despre sincronizarea automatizată de date admisă în cazul unor infracţiuni de importanţă deosebită (§ 98 a CPP) prin care se va "filtra" făptuitorul. Structura la care sunt stocate datele necesare va filtra datele din bazele sale şi le va transmite autorităţilor care efectuează investigaţiile. Pentru dispunerea acestei măsuri este suficientă suspiciunea iniţială.

(2) “Urmărirea asistată informatic” 

Este vorba despre autorizarea de a sincroniza datele personale, obţinute în investigaţii anterioare, pentru a fi folosite la contracararea pericolelor (de exemplu bazele de date ale poliţiei, pentru căutarea persoanelor în scop preventiv) sau în cadrul urmăririi penale, respectiv în faza de executare a pedepsei a (§ 98 CPP).

Filajul (urmărirea poliţienească)
Există două tipuri de măsuri procesuale pentru urmărirea învinuitului:

(1) Semnalarea persoanei în vederea supravegherii acesteia
Spre deosebire de supravegherea de durată relativ scurtă, această măsură se dispune de instanţă la cererea parchetului, dar numai în cazul infracţiunilor de importanţă considerabilă (§ 163 e CPP). Scopul supravegherii discrete este urmărirea deplasărilor persoanei.

(2) Filajul pe termen mai lung 

În privinţa acestei măsuri, se aplică în mod corespunzător cele afirmate mai sus despre semnalare (§ 163 şi următ. CPP).

5. Persoanele implicate în investigaţii sub acoperire

În dosarele de corupţie se obişnuieşte folosirea de persoane care acţionează sub acoperire. În funcţie de specificul cazului, a probelor obţinute şi a actelor care trebuie îndeplinite în fiecare caz în parte, se va decide folosirea următoarelor categorii de persoane, în conformitate cu regulile procesuale: 

a. surse ocazionale,
b. informatori,

c. poliţişti în structuri de intervenţie, pentru operaţiuni de scurtă durată (POS),

d. Investigatori sub acoperire.

În alte sisteme de drept mai există agentul sub acoperire (în limba engleză „undercover agent“), adică poliţistul infiltrat într-un anumit „mediu“, pe termen lung, fără un ordin concret de anchetă). În Germania nu este admisă folosirea acestui tip de agent.

În ceea ce priveşte persoanele indicate la punctele a)-d), detaliile privind

· definirea termenilor,

· condiţiile pentru asigurarea confidenţialităţii/ secretului, precum şi limitele şi consecinţele,

· condiţiile speciale pentru folosirea investigatorilor sub acoperire şi a POS, precum şi regulile pentru misiunile acestuia

se regăsesc în anexă, în „Liniile directoare comune ale miniştrilor justiţiei şi de interne ai Federaţiei şi ai landurilor Germaniei privind misiunile cu surse ocazionale, informatori şi investigatori sub acoperire în cadrul urmăririi penale” (Anexa D la Liniile directoare privind procesul penal şi procedura amenzii administrative).
În completare, sunt necesare următoare menţiuni:
În sfera infracţiunilor de corupţie, se pretează folosirea informatorilor, a POS şi a investigatorilor sub acoperire, în special pentru structura 1 - corupţia ocazională (vezi IV.1), spre exemplu, pentru a putea depista poliţistul sau vameşul suspectat că solicită sume de bani în schimbul renunţării la sesizare sau pe acela care nu predă sumele colectate. Deoarece corupţia din structura 3 – Reţele – este „o chestiune de încredere” între persoanele implicate, investigatorul sub acoperire infiltrat va reuşi numai în situaţii cu totul speciale să pătrundă până în ierarhiile superioare ale celor implicaţi.

Cu greu ar putea investigatorul sub acoperire să câştige încrederea conducerii, deoarece el participă la circuitul civil în mod legendat, dar nu are voie să comită infracţiuni, nici măcar dintre cele „specifice mediului” în care a fost infiltrat. Însă, având în vedere scopul misiunii sale, nu se va aprecia că sunt întrunite elementele unei infracţiuni. Curtea Supremă a Germaniei a reţinut următoarele în cazurile de trafic de stupefiante: scopul operativ, cel de a confisca drogurile (de exemplu prin tranzacţie fictivă), anulează caracterul penal al participării la traficul cu stupefiante.

6. Aspecte privind informatorii şi investigatori sub acoperire

a. Folosirea informaţiilor în timpul judecăţii

Întrebare:

Cum sunt valorificate în instanţă informaţiile obţinute de investigatorii sub acoperire în timpul misiunilor lor?

De regulă, identitatea investigatorilor sub acoperire nu va fi divulgată de autorităţile superioare, aşa încât, în mod obişnuit, aceştia nu vor fi audiaţi în instanţă. În practică, se utilizează în special următoarele metode:

· audierea personală a investigatorului sub acoperire (necunoscut inculpatului), sub protecţia anonimatului, spre exemplu în spatele unui perete netransparent sau purtând cagulă ori cu ajutorul unui microfon cu distorsionarea vocii;
· audierea de către judecătorul delegat în acest scop sau de către instanţa, în afara şedinţei de judecată,

· audierea video,

· audierea coordonatorului investigatorului sub acoperire şi/sau a personalului care se ocupă de audiere,

· citirea declaraţiei scrise a investigatorului sub acoperire, eventual cu posibilitatea pentru apărător de a adresa întrebări în scris, la care să pirmească răspunsul tot în formă scrisă.

Totuşi, aceste metode nu respectă principiul nemijlocirii, în special dreptul inclupatului de a adresa martorului acuzării întrebări în mod nemijlocit (art. 6 III d ConvEDO). Numai în cazul audierii video şi a audierii sub acoperire există posibilitatea adresării întrebărilor către martor, dacă apar anumite contradicţii. De asemenea, având în vedere toate metodele de mai sus, el nu poate să verifice credibilitatea martorului şi situaţia personală a acestuia, care ar putea fi relevantă pentru declaraţia făcută. Totodată, valoarea declaraţiilor făcute în aceste condiţii nu poate fi decât limitată, din moment ce nu există posibilitatea de a-l urmări pe martor în sala de judecată, ceea ce înseamnă că nu este posibilă formarea unei opinii cuprinzătoare în ceea ce priveşte credibilitatea acestuia. 

De aceea, CEDO cere, în principiu, audierea martorilor “faţă în faţă”. În conformitate cu jurisprudenţa CEDO (identică cu aceea a Curţii Supreme a Germaniei), condamnarea nu se poate baza exclusiv pe pe declaraţia investigatorului sub acoperire, introdusă în acest mod în proces, dacă nu poate fi confirmată prin alte probe.  

Acesta este motivul pentru care informatorii sub acoperire vor trebui să furnizeze, pe cât posibil, mai ales informaţii şi fapte care să poată fi confirmate prin alte mijloace de probă sau investigaţii ulterioare.
b. Agentul provocator

Este permisă folosirea informatorilor şi a investigatorilor sub acoperire ca agenţi provocatori?

Acest aspect prezintă relevanţă în special în cazurile de la structura 1 - corupţie ocazională – (vezi IV.1), pentru verificarea suspecţilor în privinţa disponibilităţii lor pentru corupţie. Aceasta este o metodă eficientă pentru verificarea funcţionarilor care au atribuţii de control (poliţia rutieră, vama, inspecţia alimentară, supravegherea activităţilor economice ş.a). La structurile 2 şi 3 (relaţii evoluate şi reţele), se ia în considerare folosirea investigatorilor sub acoperire şi a informatorilor ca agenţi provocatori în domenii, cum ar fi examenele pentru obţinerea permisului auto sau înregistrarea în circulaţie a autovehiculelor cu participarea bandelor de traficanţi de vehicule care acţionează la nivel internaţional. Această metodă este cunoscută mai ales în cazurile de trafic cu stupefiante, unde este folosită cu mult succes şi de multă vreme. 

Folosirea investigatorilor sub acoperire şi a informatorilor ca agenţi provocatori, este admisă, dar numai cu două condiţii:
- să nu aplice metode de audiere sau investigare neautorizate,

- verificarea se va rezuma la o singură suspiciune, iar măsura nu se va îndrepta spre o persoană nesuspectată.

Explicaţia CEDO pentru cea de-a doua condiţie este următoarea: statul are obligaţia să urmărească  fapte penale, fiindu-i interzis să genereze infracţiuni. Astfel, investigatorii nu pot, de exemplu, să provoace un funcţionar cu atribuţii de control, făcând o încercare de mituire. Nu este admisă provocarea persoanei nesuspectate, în sensul influenţării acesteia în mod insistent.
La ora actuală, există opinii diferite în ceea ce priveşte consecinţe legale ale depăşirii acestei limite: 
În opinia Curţii Supreme a Germaniei, depăşirea limitei printr-o provocare nepermisă a faptei, în pofida încălcării de către investigatori a art. 6 Convenţiei Europene a Drepturilor Omului, nu este considerată o piedică procedurală. Astfel, provocarea va fi luată în considerare (cel mult) la individualizarea pedepsei; în unele cazuri, aceasta poate duce chiar la reducerea pedepsei la zero.
În schimb, CEDO apreciază că instigarea persoane nesuspectate este o piedică de ordin procedural. În astfel de cazuri, Curtea Supremă din Germania a hotărât încetarea procesului şi a hotărât în privinţa despăgubirilor.
c. Valorificarea informaţiilor împotriva terţilor

Întrebare:

Informaţiile obţinute prin investigaţii sub acoperire pot fi folosite împotriva unui terţ?

Exemplu: Investigatorul sub acoperire are misiunea să îl supravegheze pe A, iar în timpul acesta obţine şi informaţii privind faptele de corupţie ale soţiei învinuitului A.

Condiţia pentru valorificarea informaţiilor despre terţi, obţinute în timpul misiunii, este ca investigatorul sub acoperire să nu fi desfăşurat investigaţii având tocmai acest scop.

Cea de-a doua condiţie: informaţiile obţinute în mod accidental trebuie să se refere la una dintre faptele în cazul cărora este permisă folosirea investigatorului sub acoperire. Conform Codului de Procedură Penală din Germania, investigatorul sub acoperire poate fi folosit în infracţiunea de corupţie atunci când este vorba despre crimă organizată, precum şi atunci când modul de comitere este organizat, orientat spre profit sau reprezintă deja o obişnuiţă.

Dacă nu sunt întrunite aceste condiţi, informaţiile obţinute de investigatorul sub acoperire despre terţ nu vor putea fi valorificate nemijlocit în procesului penal în curs, ci, eventual, pot reprezenta motiv de sesizare pentru iniţierea unor investigaţii ulterioare.
d. Folosirea informaţiilor obţinute ocazional

Întrebare: Pot fi valorificate informaţiile obţinute în mod ocazional de către investigatorul sub acoperire?

Exemplu: A este suspectat de omor, iar pentru probare, este infiltrat un investigator sub acoperire. Acesta descoperă că A a comis infracţiuni de corupţie (luare de mită), dar această descoperire nu se bazează pe investigaţii efectuate în această direcţie.

În asemenea situaţii, se aplică regulile valabile pentru găsirea întâmplătoare a unor aspecte în timpul percheziţiei (vezi V.1). Cu alte cuvinte, investigatorul sub acoperire nu avea misiunea să investigheze pentru a găsi ceva în mod întâmplător, dar elementele obţinute pot fi valorificate dacă există prevederi legale în acest sens. Dacă nu, indiciile respective pot constitui baza pentru investigaţii ulterioare.

VII. Confiscarea patrimoniului ilicit

1. Confiscarea patrimoniului ilicit în Germania

Obiective

Această măsură are mai multe obiective. În primul rând, se urmăreşte confiscarea profitului obţinut prin comiterea faptei („infracţiunile nu trebuie să fie profitabile“). În acelaşi timp, statul are obligaţia să se ocupe de victimele infracţiunilor, ceea ce înseamnă că trebuie să fie alături de acestea în realizarea drepturilor lor faţă de făptuitori, respectiv trebuie să ajute victimele în demersul lor de obţinere a despăgubirilor. Un efect secundar apreciat de organele de urmărire penală îl constituie, în cadrul investigaţiilor, poprirea mijloacelor financiare ale învinuitului, astfel încât acesta să nu poată plăti bani mulţi pentru angajarea unui apărător. Pentru făptuitor, riscul de confiscare a mijloacelor financiare şi, eventual, impozitarea acestora reprezintă frecvent cea mai dureroasă şi majoră consecinţă a infracţiunii, aşa încât creşte disponibilitatea acestuia de a fi cooperant.

Baza legală pentru adoptarea măsurii, în conformitate cu Codul Penal

Dispoziţiile relevante sunt:

- confiscarea produselor şi instrumentelor, conform § 74 Cod Penal (Einziehung)

- confiscarea profitului, conform § 73 alin. 1 semifraza 1 Cod Penal (Verfall)

- confiscarea contravalorii, conform § 73a semifraza 1 Cod Penal (Verfall des Wertersatzes)

-  confiscarea extinsă, conform § 73d alin. 1 semifraza 1 Cod Penal  (erweiterter Verfall)

- confiscarea extinsă a contravalorii, conform § 73d alin. 2 Cod Penal (erweiterter Verfall des Wertersatzes)

- sprijin pentru recuperarea prejudiciului, conform § 73 alin. 1 S. 2 Cod Penal (Rückgewinnungshilfe).

Confiscarea produselor şi instrumentelor, în conformitate cu § 74 Cod Penal (Einziehung)

Dispoziţia se referă la:
· obiecte rezultate din infracţiuni (produsele faptei, producta sceleris),
· obiecte folosite sau destinate comiterii ori pregătirii infracţiunilor (mijloacele de comitere a faptei, instrumenta sceleris).

Această măsură va fi avută în vedere la individualizarea pedepsei.

De exemplu: o locuinţă aflată în proprietate, pusă la dispoziţie, cu titlu gratuit, pentru un funcţionar public, pe perioada vacanţei (Curtea de Apel Frankfurt, hotărâre din 25.02.1999, dosar nr. 3 Ec 128/99).
Confiscarea, în conformitate cu § 73 alin. 1 Cod Penal

Măsura se aplică tuturor valorilor obţinute prin comiterea faptei, de exemplu:

· numerar din vânzarea bunurilor furate,

· câştigul obţinut pentru comiterea faptei,

· cheltuielile care nu au mai fost necesare,

· şanse sporite de profit.

În cazul § 73, nu este vorba despre o normă penală.

Calcularea valorii care urmează să facă obiectul măsurii se realizează după principiul brut, adică: nu profitul este decisiv, ci cifra de afaceri.

Exemplu: creşterea valorii unui teren prin mituirea şefului unei autorităţi pentru construcţii, aşa încât terenul arabil să devină teren construibil (Curtea Supremă a Germaniei, în Neue Zeitschrift für Strafrecht (Noua Revistă de Drept Penal) 2002, pag. 477).

Confiscarea contravalorii, în conformitate cu  § 73a alin 1 Cod Penal

Cele mai multe măsuri sunt luate în baza acestei dispoziţii atunci când se pune problema confiscării patrimoniului ilicit. În felul acesta, este acoperit tot spectrul, adică şi în situaţia în care câştigul obţinut nemijlocit din infracţiune nu mai poate fi găsit ori nu se poate dovedi că provine din comiterea de infracţiuni. Aşadar, pot fi confiscate şi foloasele care nu sunt „tangibile”, fiindcă făptuitorul nu a primit un obiect/lucru. Valoarea foloaselor se estimează în conformitate cu prevederile § 73b Cod Penal.

Confiscarea extinsă, în conformitate cu § 73d Cod Penal

În cazul comiterii unei fapte prevăzute într-o lege care face trimitere la § 73d (de exemplu în cazul dării/luării de mită în mod profesionist, §§ 302, 338 Cod Penal), confiscarea bunurilor se dispune şi atunci când circumstanţele indică faptul că acestea au fost obţinute pentru faptele ilicite comise sau în urma comiterii infracţiunilor. Aşadar, nu este necesar să existe o legătură cu profitul constatat sau dovedit ca rezultând din infracţiune. Cu alte cuvinte, este posibilă confiscarea anumitor părţi din patrimoniu, care au fost constatate de autorităţi şi pe care făptuitorul nu poate să le fi obţinut în mod legal.
Aceasta presupune însă verificări, pentru a afla dacă există alte surse de venit care să explice patrimoniul existent.

Confiscarea extinsă a contravalorii, în conformitate cu § 73d alin. 2 Cod Penal

În cazul în care făptuitorul avea în patrimoniu bunuri supuse confiscăriii extinse şi le-a înstrăinat după comiterea faptei, se aplică măsura confiscării extinse a contravalorii, în conformitate cu § 73a.

 „Cele obţinute“ se consideră a fi ceea ce este iniţial supus confiscării. Aprecierea valorii celor obţinute se face în conformitate cu § 73b Cod Penal.

Sprijin pentru recuperarea prejudiciului, în conformitate cu § 73 alin. 1 teza 2  Cod Penal

Nu se dispune confiscarea în cazul în care persoana a suferit un prejudiciu şi astfel i se naşte un drept, deoarce dreptul şi-l va putea primi din valoarea celor obţinute de făptuitor sau participant.
În cazul delictelor economice clasice există aproape întotdeauna persoane prejudiciate (parte vătămată); persoană prejudiciată poate fi considerat şi fiscul. Este suficientă existenţa legală a dreptului/pretenţiei.

Parchetul va face toate demersurile pentru asigurarea drepturilor părţii vătămate încă din faza de urmărire penală  (§ 111b alin. 5 CPP).

Instrumente procesual penale

În timpul investigaţiilor, procurorul poate să lua următoarele măsuri, pentru a asigura condiţiile necesare de executare a viitoarelor hotărâri judecătoreşti referitoare la confiscarea de bunuri:

· investigaţii sub acoperire privind situaţia financiară a învinuitului,

· percheziţionarea în scopul depistării de bunuri în patrimoniu,

· confiscarea, conform § 111c CPP,  

· sechestrul, conform § 111d CPP.

Instrumente ale autorităţilor fiscale

· sechestrul conform § 324 din Legea taxelor şi impozitelor (pentru recuperarea contravalorii celor concret obţinute, a folosinţei concrete, a dreptului concret, a obiectului concret),

· sprijin pentru recuperarea prejudiciului conform § 73 alin. 1 teza 1 Cod Penal (în momentul în care rămâne definitivă şi irevocabilă hotărârea judecătorescă de condamnare pentru evaziune fiscală, făptuitorul/participantul devine debitor/devin debitori la stat, iar pentru această datorie executarea se face din bunurile asigurate prin reţinere în vederea confiscării/sechestru - vezi mai sus).

Impozitarea cifrei de afaceri şi a veniturilor obţinute ilegal

Pot fi avute în vedere venituri din:

· proxenetism, trafic cu armament, şantaj, trafic de persoane, contrabandă, mită etc.,
· sume primite ca mită (sunt venituri care trebuie declarate; se aplică impozitul pe cifra de afaceri).
Administraţiile financiare au obligaţia ca, din oficiu, să determine câştigurile şi veniturile, precum şi să stabilească impozitele aferente (§ 88 din Legea taxelor şi impozitelor).

Cheltuieli ale persoanei juridice şi sumele oferite ca mită

Sumele oferite ca mită nu se regăsesc, de regulă, sub această denumire în contabilitate. Ele sunt disimulate, fiind înregistrate drept cheltuieli ale persoanei juridice. Atenţie: mita nu trebuie să fie neapărat în numerar, ea poate fi şi în natură. Conform Legii impozitului global, este interzisă deducerea sumelor acordate ca mită.

Acţiuni de disimulare

- Facturi de acoperire

- Facturi fictive

- Descriere eronată a serviciilor în facturi

- Manipularea bilanţului

- Transferarea profitului în străinătate

- Suprafacturări (facturi de intrare şi ieşire)

- Oferte suplimentare în construcţii

- Înţelegeri asupra preţurilor în construcţii

- Plăţi neobişnuite, efectuate în numerar

Secretul fiscal, § 30 din Legea taxelor şi impozitelor

Este permisă divulgarea datelor de către autorităţile fiscale, în sensul comunicării lor la parchet, în măsura în care un interes public major impune o astfel de măsură (§ 30 alin. 4 nr. 5).

De asemenea, este admisibilă comunicarea informaţiilor în cazul delictelor economice care afectează societatea şi credibilitatea circuitului comercial/operaţional ori activitatea instituţională (§ 30 alin.4 nr. 5 lit. b).

Dacă parchetul are o suspiciune iniţială faţă de anumite persoane în legătură cu delicte de corupţie, se presupune că există un intres public major în sensul § 30 alin. 4 nr. 5 din Legea taxelor şi impozitelor, cu excepţia situaţiei în care fapta este minoră.

Cooperarea dintre parchete şi autorităţile fiscale

O astfel de cooperare este utilă pentru:
· asigurarea echităţii fiscale,

· uniformitatea impozitării,

· confiscarea câştigurilor obţinute în mod ilicit, folosind mijloacele procesual penale, cât şi instrumentele prevăzute de legea fiscală,
· că evaziunea fiscală este strâns legată de alte delicte, cum ar fi corupţia,
· verificarea tranzacţiilor suspecte de către parchet şi autorităţile fiscale,

· a asigura o instrumentare globală a cazului.
Posibilităţi pentru o bună cooperare

· Contacte personale, consiliere reciprocă, sprijin şi practică în instituţia parteneră

· Întâlniri de lucru şi perfecţionări efectuate în comun

· Formarea de reţele ale autorităţilor de urmărire penală şi administraţiilor

· Analiza vulnerabilităţii

· Dezvoltarea unor sisteme comune de combatere şi prevenire

· Schimb de informaţii

· Analizarea şi evaluarea, în comun, a cazurilor constatate

Anexă

Lista dispoziţilor legale

1. Codul Penal

§ 73 Condiţiile confiscării
(1) În cazul comiterii faptei ilicite în urma căreia făptuitorul ori participantul a obţinut un câştig, instanţa va dispune confiscarea celor obţinute, cu excepţia situaţiei în care pentru partea vătămată rezultă o pretenţie ca urmare a faptei comise, iar satisfacerea pretenţiei va avea ca urmare scăderea valorii celor obţinute de făptuitor sau participant prin comiterea infracţiunii.
(2) Dispunerea măsurii confiscării priveşte şi beneficiile rezultate din cele obţinute prin comiterea faptei. De asemenea, se referă la obiectele pe care făptuitorul sau participantul le-a obţinut de pe urma înstrăinării obiectului rezultat din infracţiune ori la cele pe care le-a obţinut în locul obiectului distrus, deteriorat sau pierdut ori în baza unui drept dobândit.

(3) În cazul în care făptuitorul sau participantul a acţionat pentru un altul şi a obţinut astfel un câştig, măsura confiscării se îndreaptă împotriva lui, în conformitate cu prevederile alin. 1 şi 2.

(4) Confiscarea obiectului se dispune şi atunci când acesta aparţine sau îi revine unui terţ, care l-a furnizat pentru comiterea faptei ori cunoscând circumstanţele faptei.

§ 73a Confiscarea contravalorii

În măsura în care confiscarea unui anumit obiect nu este posibilă, având în vedere natura câştigului obţinut prin infracţiune ori din alt motiv ori fiindcă nu a fost dispusă confiscarea unui obiect surogat/contravalorii, conf.  § 73 alin. 2 semifraza 2, instanţa va dispune confiscarea unei sume de bani, care să corespundă cu valoarea câştigului obţinut. Instanţa hotărăşte în acest sens şi atunci când a stabilit confiscarea unui obiect, dar valoarea acestuia este mai mică decât cea a câştigului obţinut.
§ 73 Estimarea valorii

Volumul şi valoarea câştigului, precum şi mărimea pretenţiilor victimei faţă de făptuitor sau participant pot fi estimate.
§ 73d Confiscarea extinsă

(1) În cazul în care fapta comisă este prevăzută într-o lege care face trimitere la prezenta dispoziţie, instanţa va dispune confiscarea de obiecte ale făptuitorului sau participantului, chiar şi atunci când circumstanţele indică faptul că aceste obiecte au fost dobândite pentru fapte ilegale sau din comiterea de infracţiuni. Alin. 1 va fi aplicat şi atunci când un obiect nu îi aparţine sau revine făptuitorului ori participantului, deoarece a obţinut obiectul respectiv pentru o faptă ilegală ori din comiterea unei astfel de fapte. § 73 alin. 1 teza 2, corob. şi cu § 73b, percum şi § 73 alin. 2 se aplică în mod corespunzător.

(2) Dacă după comiterea faptei devine imposibilă confiscarea obiectului în tot sau în parte, se aplică în mod corespunzător §§ 73a şi 73b.

(3) În cazul în care, după dispunerea confiscării conf. alin. 1, este necesar să fie luată iarăşi o hotărâre în privinţa confiscării de obiecte ale făptuitorului sau participantului, dar în legătură cu o altă faptă ilegală, instanţa va ţine seama de dispoziţia anterioară.

(4) § 73c se aplică în mod corespunzător.

§ 74 Condiţiile pentru confiscarea produselor şi a instrumentelor

(1) În cazul comiterii unei infracţiuni, obiectele rezultate din infracţiune sau folosite ori destinate comiterii ori pregătirii infracţiunii pot face obiectul confiscării.
(2) Măsura este admisibilă numai dacă: 

1. obiectele aparţin sau revin făptuitorului ori participantului în momentul luării acestei decizii sau

2. obiectele, prin natura lor şi circumstanţe, reprezintă un pericol la adresa societăţii ori există riscul să fie folosite pentru comiterea de fapte ilegale.

(3) În condiţiile prevăzute de alin. 2 nr. 2, confiscarea obiectelor este admisibilă şi atunci când făptuitorul a acţionat fără vinovăţie.
(4) În cazul în care confiscarea este prevăzută sau admisă şi de o altă dispoziţie, nu doar de alin. 1, se aplică, în mod corespunzător, pevederile alin. 2 şi 3.

2. Codul de Procedură Penală

§ 111b

(1) În cazul în care se apreciază că sunt întrunite condiţiile pentru confiscare, pot fi luate măsuri asigurătorii, în sensul reţinerii în vederea confiscării, în conformitate cu prevederile § 111c. Prin prezenta, nu se aduce atingere § 94 alin. 3.

(2) În cazul în care se apreciază că sunt întrunite condiţiile pentru confiscarea contravalorii, poate fi dispus sechestrul § 111d.

(3) În cazul în care situaţia nu o impune, instanţa va dispune revocarea dispoziţiei prevăzute la alin. 1 teza 1 şi alin. 2, cel târziu după trecerea termenului de şase luni. În cazul în care există indicii care confirmă suspiciunea, iar termenul prevăzut la teza 1 nu este suficient, având în vedere dificultatea deosebită sau volumul deosebit al investigaţiilor necesare ori dacă există un alt motiv justificat, instanţa va putea să prelungească măsura, la cererea parchetului, dacă motivele invocate justifică menţinerea măsurii. Dacă situaţia nu o impune, măsura nu poate fi menţinută mai mult de 12 luni.

(4) §§ 102 - 110 se aplică în mod corespunzător.

(5) Alin. 1 - 4 se aplică în mod corespunzător, în măsura în care confiscarea nu poate fi dispusă atunci când sunt întrunite condiţiile prevăzute la § 73 alin. 1 semifraza 2 Cod Penal.

§ 111c 

(1) Confiscarea unui bun mobil se realizează în cazurile prevăzute la § 111b prin luarea în custodie a bunului sau evidenţiind această măsură prin aplicarea sechestrului ori în alt mod.

(2) Confiscarea terenului sau a unui drept căruia i se aplică dispoziţiile privind executarea silită în patrimoniul imobil se realizează prin înscrierea, în Cartea Funciară, a unei menţiuni referitoare la confiscare. Dispoziiţle Legii privind vânzarea la licitaţie şi administrarea bunurilor rezultate din executări silite se aplică în mod corespunzător în cazul vânzării la licitaţie a acestor bunuri.

(3) Confiscarea creanţei sau a unui alt drept de proprietate căruia nu i se aplică dispoziţiile referitoare la executarea silită în patrimoniul imobil se realizează prin gajare. În acest caz, se aplică, în mod corespunzător prevederile Codului Civil cu privire la executarea silită a creanţelor şi altor drepturi de proprietate. De măsura confiscării trebuie legată solicitarea declaraţiei prevăzută de § 840 alin. 1 Cod Proc. Civilă.

(4) Confiscarea navelor, a altor ambarcaţiuni şi a aeronavelor se efectuează în baza alin. 1. Dacă aceste obiecte sunt înregistrate în Registrele navelor, Registrele pentru ambarcaţiuni sau în Registrele pentru gajarea aeronavelor, măsura confiscării se menţionează în Registru. Ambarcaţiunile sau aeronavele neînregistrate, dar care pot face obiectul înregistrării, pot face obiectul cererii de efectuare a procedurii de înregistrare; dispoziţiile aplicabile la înregistrarea de către persoana care poate solicita înregistrarea în baza unui titlu executoriu se aplică în mod corespunzător.

(5) Confiscarea unui obiect conform prevederilor alin. 1 - 4 are efectul interdicţiei de înstrăinare în sensul § 136 Cod Civil; interdicţia se referă şi la actele de dispoziţie, altele decât înstrăinarea.

(6) Bunul mobil confiscat poate fi 

1. restituit persoanei dacă depune imediat suma sau

2. lăsat în folosinţa persoanei până la finalizarea procesului, sub rezerva revocării, în orice moment, a acestei măsuri.

Suma prevăzută la teza 1 nr. 1 trece în locul bunului. Măsura prevăzută la teza 1 nr. 2 poate fi condiţionată de plata unei garanţii/cauţiuni ori de îndeplinirea unei anumite obligaţii.

§ 111d 

(1) Sechestrul poate fi dispus în vederea confiscării, a confiscării echivalentului, pentru plata unei amenzi ori pentru eventualele cheltuieli de judecată în procesul penal. Măsura se adoptă pentru amenzi şi eventuale cheltuieli de judecată numai dacă există o hotărâre judecătorească prin care  s-a stabilit o pedeapsă. Sechestrul nu se dispune pentru asigurarea costurilor executării sau pentru sume minore.

(2) §§ 917 şi 920 alin. 1, §§ 923, 928, 930 - 932, 934 alin. 1 CPC se aplică în mod corespunzător.

(3) Dacă s-a dispus sechestrul pentru o amendă sau pentru eventualele cheltuieli de judecată, executarea sechestrului poate fi revocată la cererea învinuitului, dacă acesta are nevoie de obiectul care ar trebui pus sub sechestru, pentru a acoperi cheltuielile cu apărarea sa, costurile întreţinerii sale sau a familiei sale.

3. Legea taxelor şi impozitelor

§ 30 Secretul fiscal

(1) Funcţionarii publici sunt obligaţi la respectarea secretului fiscal.
(2) Funcţionarul public încalcă secretul fiscal dacă: 

1. ia la cunoştinţă despre situaţia altei persoane, care 

a) are un dosar de contencios-administrativ, o procedură de audit sau un proces fiscal,

b) are un proces penal pentru o infracţiune fiscală sau o procedură pentru stabilirea amenzii contravenţionale pentru comiterea unei contravenţii fiscale,

c) află despre constatările din timpul stabilirii impozitelor din comunicările autorităţilor financiare sau din decizia de impozitare ori din altă adeverinţă

sau

1. ia la cunoştinţă despre un secret al societăţii sau operaţional în situaţiile prevăzute la nr. 1,

şi le divulgă sau valorifică în mod neautorizat

ori 

2. dacă accesează date supuse regimului de protecţie conform punctelor nr. 1 sau 2, prin interogare în sisteme automatizate, iar aceste date sunt stocate într-un fişier pentru una dintre acţiunile prevăzute la punctul nr. 1.

(3) Sunt asimilate funcţionarilor publici 

1. persoanele cu obligaţii speciale în serviciul public (§ 11 alin. 1 nr. 4 Cod Penal),

1a. persoanele prevăzute la § 193 alin. 2 din Legea de organizare a instanţelor,

2. experţii numiţi oficial,

3. reprezentanţii bisericilor şi ai altor culte, care sunt organizaţii de drept public.

(4) Divulgarea informaţiei obţinute conf. alin. 2 este admisibilă în măsura în care 

1. serveşte efectuării unei proceduri în sensul alin. 2 nr. 1 lit. a şi b,

2. este admisă în mod expres prin lege,

3. persoana implicată consimte,

4. este necesară în procesul penal pentru o faptă care nu este infracţiune fiscală, iar informaţiile 

a) au fost obţinute într-un dosar de infracţiuni fiscale sau contravenţii fiscale; această regulă nu se aplică, dacă contribuabilul a divulgat informaţia neştiind că a început urmărirea penală sau procedura pentru stabilirea sancţiunii contravenţionale ori cunoştea informaţia înaintea începerii urmării penale sau a procedurii pentru stabilirea sancţiunii contravenţionale,

    sau

b) le-a obţinut fără să existe vreo obligaţie fiscală ori prin renunţarea la dreptul de a refuza mărturia,

5. există un interes public major faţă de aceasta; interesul public major există în special

a) în cazul în care sunt sau trebuie urmărite crime şi înfracţiuni grave comise cu intenţie împotriva integrităţii fizice şi a vieţii persoanei ori îndreptate împotriva statului şi a instituţiilor acestora,

b) în cazul în care sunt urmărite sau trebuie urmărite infracţiuni economice care, după modul comiterii lor sau având în vedere mărimea prejudiului generat de acestea pot tulbura în mod deosebit ordinea economică sau pot zdruncina grav încrederea societăţii în buna credinţă a activităţilor operaţionale, a activităţii regulamentare a autorităilor şi a instituţilor publice sau

c) dacă divulgarea este necesară pentru corectarea informaţiilor neadevărate, răspândite în rândul opiniei publice, iar informaţiile respective ar putea zdruncina grav încrederea în administraţie; decizia se ia de către autoritatea financiară superioară competentă, de comun acord cu Ministerul de Finanţe al Germaniei; înaintea corectării informaţiilor trebuie audiat contribuabilul.

(5) Datele false, comunicate deliberat de către persoana implicată, pot fi transmise autorităţilor de urmărire penală.

(6) Accesarea datelor în sistem automatizat pentru unul dintre procesele prevăzute la  alin. 2 pct. 1 şi care sunt stocate într-un fişier este admisibilă numai în măsura în care sunt utile pentru o acţiune în sensul alin. 2 pct. 1 lit. a şi b ori dacă urmează să fie transmise conform prevederilor legale. În scopul păstrării secretului fiscal, Ministerul Finanţelor din Germania poate ca, prin ordonanţă ministerială şi cu acordul Consiliului Federal, să stabilească măsurile tehnice şi organizatorice care trebuie luate împotriva accesării neautorizate de date. Ministerul poate stabili orice regulă cu privire la tipul de date a căror accesare să fie posibilă, precum şi cu privire la funcţionarii publici, îndreptăţiţi să acceseze astfel de date. Ordonanţele ministerului nu necesită acordul Consiliului Federal, dacă se referă la taxele de import şi export şi la impozitele de consum, cu excepţia impozitului pentru bere.

2. Confiscarea patrimoniului ilicit pe plan internaţional

Introducere

În domeniul crimei organizate, al infracţionalităţii economice şi al corupţiei sunt considerate ca eficiente din punct de vedere al strategiei criminalistice

· urmărirea penală a activităţilor infracţionale, în special a spălării de bani,

precum şi

· confiscarea patrimoniului obţinut din comiterea de infracţiuni.

Ambele elemente formează un fel de dublă strategie, respectiv pedeapsa se stabileşte punându-se accentul pe sancţionarea făptuitorului, ca metodă clasică represivă de combatere („in personam“), iar aceasta este dublată în special de măsuri care au un rol preponderent preventiv, respectiv căutarea şi confiscarea patrimoniului suspect („in rem“).

De aceea, trebuie ca în cadrul investigaţiilor financiare să fie urmărite, pe lângă sancţionarea făptuitorului, şi următoarele obiective: urmărirea de „paper trails“ (urme ale hârtiei), pentru descoperirea structurilor organizaţionale şi identificarea persoanelor din umbră, pentru a putea finaliza demersurile de confiscare a câştigurilor şi, implicit, de eliminare a sursei de finanţare a unor investiţii viitoare.

Spălarea de bani

Elementul central în eforturile de combatere este legislaţia privind combaterea spălării banilor. Nu numai spălarea banilor poate fi punctul de pornire pentru această dublă strategie. La fel de bine poate fi folosită orice formă de delict din sfera crimei organizate, care, eventual, este concurentă cu spălarea de bani. În special traficul de stupefiante, dar şi corupţia se află în centrul atenţiei. În continuare, ne vom referi la spălarea de bani şi la relaţiile internaţionale ale acesteia.

„Spălarea de bani“ reprezintă, în sens mai larg, schimbul, transferul, tăinuirea, disimularea, dobândirea, posesia şi utilizarea bunurilor rezultate nemijlocit sau mijlocit din comiterea de infracţiuni. Nu se cunoaşte valoarea câştigurilor ilegale rezultate din infracţiuni, dar se estimează că ar fi de 1000 milioane dolari SUA / an. Este evident că aceste acţiuni pot aduce un prejudiciu semnificativ circuitului economic, efectele acestuia trebuind minimizate sau chiar eliminate. Iar dacă vom avea în vedere şi faptul că eforturile de disimulare devin tot mai evidente când operaţiunile se efectuează şi în străinătate, este clară importanţa care revine activităţii de combatere efectivă în acest domeniu. Pe de altă parte însă, trebuie să recunoaştem că spălarea de bani nu va putea fi „eradicată”, aşa cum nu s-a întâmplat nici până acum; comparativ cu datele de caz preluate în statistici, numărul condamnărilor este încă destul de redus în Germania. Iar valoarea confiscărilor de patrimoniu ilicit este şi mai redusă. În ultimii ani, a crescut numărul sesizărilor privind posibile suspiciuni, iar rata de soluţionare a cazurilor a crescut simţitor, totuşi crima organizată nu s-a redus aproape deloc. Cu alte cuvinte, cel mai mare efect s-a produs în privinţa descurajării din domeniul preventiv.

2. Infracţiunea prevăzută de § 261 Cod Penal

§ 261 Cod Penal a intrat în vigoare pe 15.07.1992 prin Legea privind combaterea crimei organizate în Germania. Reglementarea respectă recomandările FATF („Financial Action Task Force on Money Laundering“) a Grupului celor 7 şi este în concordanţă cu Convenţia Consiliului Europei din 8 noiembrie 1990 privind spălarea, descoperirea, sechestrarea şi confiscarea produselor infracţiunii. În felul acesta, este pedepsită ascunderea obiectelor care rezultă din comiterea faptelor penale; aceste fapte penale sunt menţionate în mod expres într-o listă exhaustivă. Catalogul conţine crime şi infracţiuni din sfera crimei organizate, cât şi crime şi infracţiuni care constituie forme de manifestare a acesteia.

Prezenta dispoziţie legală se completează cu prevederile Legii privind combaterea spălării banilor (prin care a fost implementată, în Germania, Directiva 91/308/CEE a Consiliului din 10 iunie 1991 privind prevenirea folosirii sistemului financiar īn scopul spălării banilor), cu obligaţia instituţiilor de creditare şi financiare (bănci, case de economii, cazinouri, societăţi de asigurare, firme emitente de cărţi de credit etc.) privind identificarea, înregistrarea, constatarea şi comunicarea, precum şi cu sancţiunile de amendă administrativă în caz de nerespectare a acestor obligaţii. Legea germană pentru implementarea Directivei 2001/97/CE a Parlamentului şi a Consiliului din 4 decembrie 2001 de modificare a Directivei 91/308/CEE a Consiliului pentru prevenirea utilizării sistemului financiar în scopul spălării banilor a completat obligaţiile de comunicare şi lista celor care trebuie să facă aceste comunicări. În baza Directivei 2005/60/CE a Parlamentului European şi a Consiliului din 26 octombrie 2005 privind prevenirea utilizării sistemului financiar īn scopul spălării banilor şi finanţării terorismului a fost modificată Legea germană privind combaterea spălării banilor, intrată în vigoare în 13.08.2008. Directiva urmăreşte prevenirea folosirii sistemelor financiare pentru spălarea de bani şi combaterea terorismului. În ceea ce priveşte competenţa la nivel european, în materie de spălare a banilor, aceasta aparţine Europol.

În ceea ce priveşte prezenta dispoziţie, multe state europene renunţă la catalogul infracţiunilor principale, considerând că sunt suficiente toate faptele principale ( principiul „all crime“), aşa cum este cazul - de exemplu - în Austria sau în Elveţia. În Germania, lista a fost extinsă în ultimii ani, respectiv formele de manifestare a crimei organizate, incluse în această listă, au fost adaptate. Ca în cazul § 264 CPP, alin. 5 prevede o pedeapsă pentru acţiunea imprudentă, ceea ce este mai degrabă rar întâlnit în domeniul infracţionalităţii economice. Logică este şi prevederea de la alin. 9, conform căreia participantul la infracţiunea principală nu poate fi cel care „spală bani” în legătură cu aceeaşi bani: fapta de spălare de bani este o acţiune suplimentară de ascundere a banilor obţinuţi ilegal; participantul la fapta principală poate să ascundă banii prin alte acţiuni, dar se poate ca aceste acţiuni să nu fie contrare legii.

3. Exemplu de caz

Un escroc german în domeniul investiţiilor financiare a obţinut de la diferiţi deponenţi creduli mai multe milioane de euro, pe care le-a depus în bănci elveţiene sub diferite nume. Soţia sa credulă ştia de acele depozite, dar nu avea nicio legătură cu escrocheriile. După ce s-a descoperit escrocheria, soţul ei a fost arestat şi condamnat la 5 ani închisoare; soţia a fost „sfătuită” să „pună banii la loc sigur”. În acest scop, a retras 200.000€ dintr-un cont elveţian, a luat numerarul şi a pornit cu maşina spre Liechtenstein unde a depus banii pe un cont cu număr, asupra căruia numai ea avea drept de dispoziţie. După o vreme, a scos banii de pe acel cont şi i-a adus în Germania. O parte din bani a păstrat-o pentru sine, iar restul l-a distribuit unor rude ale soţului, pentru a se pierde urma acestor bani. Având în vedere particularităţile acţiunilor sale (sume mari pe un cont), una dintre băncile implicate a sesizat autorităţile pentru combaterea spălării banilor, aşa încât au fost iniţiate investigaţii, ceea ce a dus la descoperirea faptei. În consecinţă, soţia a fost condamnată la 1 an şi 6 luni închisoare pentru spălare de bani. Aici trebuie amintit că atât autorităţile elveţiene, cât şi cele din Liechtenstein au fost foarte cooperante în cadrul investigaţiilor legate de spălarea de bani, dând dovadă de disponibilitate în ceea ce priveşte comunicarea de informaţii. A reieşit astfel clar că ambele ţări nu vor să se spună despre ele că ar fi un paradis pentru cei care spală bani, cu toate că nici unul dintre cele două state nu acordă asistenţă în materie de evaziune fiscală şi ţin foarte mult la secretul bancar. De regulă, ambele state contribuie la eforturile de recuperare a banilor – măcar parţial – în statul de origine.

4. Izvoare de drept în cazul confiscării patrimoniului ilicit în străinătate

a. Convenţii bilaterale şi multilaterale

-
Convenţii generale privind asistenţa judiciară (simplu instrumentar, indiferent de tipul de delict)

-
Convenţii specializate, pe delict (de exemplu, Convenţia ONU contra traficului ilicit de stupefiante; Consiliul Europei: Convenţia Consiliului Europei privind spălarea banilor)

b. Legi naţionale privind asistenţa judiciară 
De exemplu, Legea privind asistenţa judiciară internaţională în materie penală; Linii directoare privind relaţiile cu străinătatea în materie penală.
  c. Uniunea Europeană

(1) 
Actul Consiliului din 29 mai 2000: Convenţia europeană de asistenţă judiciară în materie penală (JO C 197), în vigoare din 23 august 2005

· Îmbunătăţirea cooperării judiciare 

· Dezvoltarea şi modernizarea dispoziţiilor privind asistenţa judiciară

· Extinderea cazurilor în care pot fi solicitate cererile privind asistenţa judiciară

· Facilitarea şi dezvoltarea evoluţiilor transfrontaliere 

· Luarea în considerare a evoluţiilor relevante în domeniul tehnologic

· Dispoziţii din legislaţia privind protecţia datelor

(2)
Acţiunea comună 98/699/JAI din 3 decembrie 1998 privind spălarea banilor, identificarea, urmărirea, indisponibilizarea sau sechestrarea şi confiscarea instrumentelor şi a produselor infracţiuni 
· Limitarea posibilităţii de a formula opoziţii referitor la art. 2 şi 6 din Convenţia Consiliului Europei din 1990 

· Noţiuni (bunuri deţinute în proprietate, produse, sechestrare), conform Convenţiei din 1990

· Sprijin reciproc în fazele timpurii ale procedurilor 

· Elaborarea unui Ghid uşor de utilizat 

· Promovarea contactelor directe 

· Instruiri adecvate 

· Proceduri eficiente pentru măsurile care trebuie adoptate

(3) 
Decizia cadru 2001/500/JAI a Consiliului din 26 iunie 2001 privind spălarea banilor, identificarea, urmărirea, indisponibilizarea, sechestrarea şi confiscarea instrumentelor şi produselor infracţiunii (JO L 182 din 5 iulie 2001)

(4) Decizia cadru 2003/577/JAI a Consiliului din 22 iulie 2003 privind executarea în UE a ordinelor de indisponibilizare a bunurilor sau a probelor (JO L nr. 196 din 22 iulie 2005)

· “Mandatul european de indisponibilizare”

· Principiul recunoaşterii reciproce a deciziilor penale 

· Obiectiv: facilitarea indisponibilizării în cadrul procesului penal

· Obiect: ordine de indisponibilizare în scopul obţinerii probelor sau a confiscării ulterioare a bunului, în scopul preîntâmpinării distrugerii, transformării sau deplasării unui bun

Noţiuni importante 

Statul emitent = 
este statul membru în care o autoritate judiciară a emis/confirmat un ordin de indisponibilizare în cadrul procesului penal

Statul executant = 
este statul membru pe teritoriul căruia se găseşte bunul sau mijlocul de probă 

Ordinul de indisponibilizare = 
este orice măsură luată de o autoritate judiciară competentă a statului emitent, pentru a împiedica distrugerea, transformarea, deplasarea sau transferarea unui bun 

Bun =
reprezintă orice bun mobil sau imobil, precum şi înscrisurile care dovedesc un titlu sau un drept asupra acestui bun 

Mijloace de probă =
sunt obiectele sau documentele care pot servi drept probe în procesul penal.

Elemente de noutate

· Nu se controlează dubla incriminare a faptei în sensul Listei pozitive (vezi art. 3 alin. 2)

Concordanţă cu lista pozitivă a MEA 

· Reducerea felului şi numărului motivelor justificate de refuzare a asistenţei judiciare solicitate 

· Accelerarea procedurii de indisponibilizare 

· Reglementare uniformă a unui formular privind transmiterea ordinului de indisponibilizare 

Lista pozitivă

1. Participarea la o organizaţie criminală 

2. Terorism

3. Trafic de carne vie

4. Exploatarea sexuală a copiilor şi pornografia infantilă 

5. Trafic ilicit de narcotice şi substanţe psihotrope (trafic de droguri)

6. Trafic ilicit de arme, muniţii şi explozivi (trafic cu armament)

7. Corupţie

8. Fraudă, inclusiv cea care aduce atingere intereselor financiare ale Comunităţilor Europene în sensul Convenţiei din 26 iulie 1995 privind protecţia intereselor financiare ale Comunităţilor Europene

9. Spălarea produselor infracţiunii

10. Falsificarea, inclusiv falsificarea monedei  euro 

11. Delicte informatice

12. Infracţiuni împotriva mediului, inclusiv traficul de specii animale pe cale de dispariţie şi traficul de specii şi soiuri de plante pe cale de dispariţie

13. Complicitatea la trecerea frauduloasă a frontierei şi şedere ilegală 

14. Omor voluntar, vătămare corporală gravă

15. Trafic ilicit de organe şi ţesuturi umane 

16. Răpire, sechestrare şi luare de ostateci 

17. Rasism şi xenofobie 

18. Furt organizat sau armat 

19. Trafic ilicit de bunuri culturale, inclusiv antichităţi şi opere de artă 

20. Escrocherie 

21. Înşelătorie şi extorcare de fonduri

22. Contrafacere şi pirateria produselor

23. Falsificarea documentelor administrative şi trafic de fals

24. Falsificarea mijloacelor de plată 

25. Trafic ilicit de substanţe hormonale şi alţi factori de creştere 

26. Trafic ilicit de materiale nucleare sau radioactive 

27. Falsificarea documentelor administrative şi traficul de fals 

28. Falsificarea mijloacelor de plată

29. Trafic de vehicule furate 

30. Viol 

31. Incendiere 

32. Infracţiuni de competenţa Curţii Penale Internaţionale

33. Deturnare de (aero)nave 

34. Sabotaj

Procedura

· Certificat (art. 9)

Certificatul, al cărui formular standard este inclus în anexă, este semnat de autoritatea judiciară a statului emitent care a ordonat măsura şi care certifică, de asemenea, exactitatea conţinutului său.

· Transmiterea (art. 4)

Orice ordin de indisponibilizare, împreună cu certificatul, este transmis de autoritatea judiciară care a emis-o direct autorităţii judiciare competente în vederea executării sale. 

Forma trebuie să permită statului executant să stabilească autenticitatea acesteia.

Punere în aplicare în statul executant

· Recunoaşterea ordinului fără alte formalităţi
 

Excepţie: încălcarea principiilor dreptului statului executant 

Executare nemijlocită ca în cazul ordinului emis de autoritatea statului executant

· Orice măsură coercitivă suplimentară, necesară ca urmare a ordinului de indisponibilizare, este luată în conformitate cu regulile de procedură aplicabile în statul executant. 
Excepţii

· Art. 7: Nerecunoaştere sau neexecutare 

· certificatul nu este emis, este incomplet sau nu corespunde în mod clar ordinului de indisponibilizare 

· imposibilitatea executării ordinului de indisponibilizare ca urmare a concurenţei normelor 

· încălcarea principiului “non bis in idem”

· fapta nu constituie infracţiune în statul executant: 

Excepţie: delicte în materie de impozite, taxe vamale şi schimb de monedă 

Regula dublei incriminări este aplicabilă iarăşi în cazul infracţiunilor care nu sunt incluse în lista pozitivă.

· Art. 8 : Amânarea executării 

· Executarea ar dăuna unei anchete penale în curs 

· Bunurile sau probele au făcut deja obiectul unui ordin de indisponibilizare 

· Bunurile fac deja obiectul unei hotărâri pronunţate în cadrul altui proces penal în statul executant

Principiul accelerării

· Decizie cât de rapidă posibil în statul executant, pe cât posibil în 24 de ore de la primirea ordinului de indisponibilizare, comunicarea deciziei (art. 5 alin.3) 

· În cazul lipsei de competenţă: transmiterea, din oficiu, a ordinului de indisponibilizare către autoritatea judiciară competentă şi comunicarea către statul emitent (art. 4 alin. 4)

· Comunicare imediată în cazul refuzării (art. 7 alin. 3, 4) şi al amânării (art. 8)

Înapoierea bunurilor indisponibilizate
Decizia statului executant în conformitate cu regulile privind asistenţa judiciară în materie penală şi regulile privind cooperarea internaţională în materie de sechestru

(5) Decizia cadru 2005/212/JAI a Consiliului din 24 februarie 2005 privind confiscarea produselor, a instrumentelor şi a bunurilor având legătură cu infracţiunea (JO L 68 din 15 martie 2005)

Fiecare stat membru asigură luarea măsurilor necesare pentru a permite două tipuri de confiscare:

· confiscare, în totalitate sau în parte, a instrumentelor şi produselor care sunt rezultatul unei infracţiuni, care se pedepseşte cu o pedeapsă privativă de libertate cu o durată mai mare de un an, sau a bunurilor de o valoare corespunzătoare acestor produse

· confiscare, în totalitate sau în parte, a bunurilor care aparţin, direct sau indirect, unei persoane condamnate pentru o faptă penală gravă, în special dacă acestea provin din infracţiuni.

· Obiectul reglementării: confiscarea produselor, a instrumentelor şi a bunurilor aflate în proprietate, având legătură cu infracţiunea 

· Obiectivul: obligarea statelor membre să ia măsuri de elaborare a dispoziţiilor legale eficiente, inclusiv în privinţa sarcinii probei atunci când trebuie dovedită originea bunurilor din patrimoniul unei persoane, care a fost condamnată pentru o faptă din sfera crimei organizate

· Raportul Comisiei din 18 decembrie 2007 privind stadiul implementării

(6) Decizia cadru nr. 2002/584/JAI din 13 iunie 2002 a Consiliului privind mandatul de arestare european şi procedurile de predare între statele membre ale Uniunii Europene (JO L 190 din 18 iulie 2002)

(7) Decizia cadru nr. 2006/783/JAI din 6 octombrie 2006 a Consiliului privind aplicarea principiului recunoaşterii reciproce la ordinele de confiscare (JO L 328 din 24 noiembrie 2006)

· Înlesnirea executării nemijlocite a hotărârilor de confiscare a produselor provenind din infracţiuni, prin stabilirea unor proceduri simplificate de recunoaştere între statele membre 

· Stabilirea regulilor de împărţire a bunurilor între statul membru care solicită confiscarea (statul emitent) şi statul membru care execută măsura (statul de executare)


· Definirea termenilor 

- “hotărârea de confiscare” = măsura dispusă de o instanţă, pentru a deposeda definitiv o persoană de un bun,

- “produs obţinut din infracţiuni” = orice avantaj economic obţinut din infracţiuni.

· Determinarea autorităţilor competente 

· Transmiterea hotărârii de confiscare (certificat)  

· Transmiterea către mai multe state de executare 

· Eliminarea parţială a dublei incriminări (aşa numita listă pozitivă)

· Recunoaşterea măsurii de executare 

· Motive pentru refuzarea recunoaşterii sau a executării 
Căi de atac

· în statul emitent 

· în statul de executare 

Amânarea executării

(8) Decizia nr. 2007/845/JI a Consiliului din 6 decembrie 2007

Decizie privind cooperarea dintre oficiile de recuperare a creanţelor din statele membre în domeniul urmăririi şi identificării produselor provenite din comiterea de infracţiuni sau a altor bunuri având legătură cu infracţiunile 

- Programul de la Haga 

- Reţeaua CARIN (EUROPOL)

d. CONSILIUL EUROPEI
Convenţia privind spălarea banilor, depistarea, sechestrarea şi confiscarea veniturilor provenind din activitatea infracţională, 1990 [CETS 141]

· Statele sunt obligate să coopereze internaţional 

· Asistenţa judiciară ca proces penal, cu diviziune a muncii pe plan internaţional 

· Cooperare internaţională (reglementarea “asistenţei judiciare privind confiscarea patrimoniului ilicit”)

5. Cerinţe faţă de evoluţia viitoare

a. Scurtarea duratei de transmitere a răspunsului în cadrul asistenţei internaţionale judiciare şi poliţieneşti 

Pornind de la experienţa din practica poliţiei germane şi a parchetelor germane, calitatea cooperării cu noile state membre ale UE şi cu ţările candidate de zona limitrofă s-a îmbunătăţit esenţial. În mod remarcabil, statele vechii Europe, cum ar fi Anglia, Franţa, Italia, parţial Spania, manifestă o reacţie comparativ lentă sau chiar nici o reacţie, ca de altfel şi state din CIS, cu excepţia statelor baltice. 

Termenele stabilite prin Iniţiativa Suedeză, care prevede un termen obişnuit de 8 ore pentru solicitările simple, standardizate, nu au devenit o regulă, ci continuă să fie o excepţie în toată Europa; iar volumul formularului dorit de partea germană este debordant şi consumator de resurse (Decizia cadru a UE 2006/960/JI privind simplificarea schimbului de informaţii în UE).

Ar trebui promovate instrumentele de drept şi de fapt pentru confiscarea patrimoniului ilicit în context transfrontalier, precum şi pentru obţinerea probelor.

În acest scop, toate statele UE ar trebui să intre în reţeaua informală CARIN  (Camden Asset Recovery Inter-Agency Network), iar această reţea să fie folosită mai intens, fiindcă facilitează contactul direct cu structurile specializate din străinătate în situaţiile de confiscare a patrimoniului ilicit. 
Intervalele de timp dintre luarea deciziei la nivel european şi implementarea în dreptul naţional ar trebui să fie cât mai scurte, pentru ca, rapid, să poată fi puse la dispoziţia celor care desfăşoară urmărirea penală.

Amintim aici în mod special posibilitatea mai facilă de confiscare, la nivel european, a produselor din infracţiuni datorită Deciziei Cadru UE din 06.10.2006 (2006/783/JAI) şi a Deciziei Cadru UE 2008/978/JAI privind mandatul european de obţinere a probelor (european evidence warrant – EEW) pentru recunoaşterea transfrontalieră a dispoziţiile procedurale referitoare la mijloace de probă şi transmiterea acestora.
VIII. Judecata

1. Principiile privind materialul probatoriu

Dispoziţiile aplicabile sunt cele din orice alt proces penal.

Materialul probatoriu este prezentat de parchet odată cu rechizitoriul. Însă nu toate probele culese în timpul investigaţiilor trebuie să fie administrate în faza de judecată. Procurorul este cel care decide cu ce dovezi doreşte să probeze acuzaţiile în faza de judecată.

În cazul dosarelor complexe, se caută uneori urme şi indicii care nu conduc la nici un rezultat, ceea ce înseamnă că rămân fără rezultat. Ca în alte cazuri, măsurile respective trebuie documentate în formă scrisă. Chiar dacă respectivele dosare nu sunt prezentate instanţei, probele nefiind relevante, apărarea are totuşi dreptul de a consulta acele dosare, indiferent dacă sunt păstrate la poliţie sau la parchet.

Parchetul are dreptul ca mijloacele de probă pe care le-a indicat să fie avute în vedere, complet, în timpul judecăţii, precum şi ca acestea să fie aduse în instanţă. Spre exemplu, dacă instanţa nu a citat toţi martorii indicaţi de parchet, iar probatoriul nu pare suficient, parchetul poate şi trebuie să ceară citarea şi audierea celorlalţi martori. În acest scop, nu trebuie să depună cerere separată (pentru admiterea de probe) şi nici nu trebuie să indice subiectul/tematica probei.

În timpul judecăţii, instanţa este responsabilă pentru elucidarea faptelor. Instanţa va administra şi folosi toate probele relevante pentru aspectele incriminate, indiferent când devin cunoscute aceste mijloace de probă. În cazul în care apar îndoieli cu privire la rezultatele anterioare, instanţa este obligată să clarifice aceste suspiciuni prin toate mijloacele. 

Toate părţile implicate – parchetul, apărarea şi inculpatul însuşi – au dreptul de a obliga instanţa să administreze probe suplimentare, prin  cerere formulată în acest sens. În cerere trebuie făcută menţiune la un fapt relevant în ceea ce priveşte stabilirea vinovăţiei şi consecinţele legale. Faptul trebuie să fie sigur sau verificat, simpla probabilitate nefiind suficientă. Prin urmare, formularea va fi următoarea:

Martorul va arăta că l-a văzut pe acuzat la momentul X ....

Nu: Martorul crede că l-ar fi văzut pe acuzat aici sau acolo.
De asemenea, probele trebuie denumite cu exactitate, cu toate că, de regulă, este un martor (adesea necunoscut până la acel moment). Dar poate fi vorba şi despre un (nou) expert ori despre citirea unui înscris.

Instanţa poate respinge cererea doar în condiţiile stricte, prevăzute de lege (§ 244, alin. 3 CPP). Instanţa de recurs va face verificarea completă, pentru a stabili dacă cererea a fost respinsă în mod justificat. Există adesea cazuri în care hotărârea instanţei a fost anulată pe motivul respingerii eronate a cererii de administrare a probelor. 

Instanţa este singura care va aprecia probele administrate, în acest caz aplicându-se principiul libertăţii de apreciere a probelor de către judecător (§ 261 CPP). În motivarea scrisă a hotărârii, instanţa va face evaluarea probelor, în mod comprehensibil, adică va explica în mod inteligibil pe ce se bazează convingerea sa. În principiu, dacă probele vor fi apreciate în acest mod, nu va exista motiv de atacare a hotărârii judecătoreşti. Verificarea hotărârii va fi posibilă doar în ceea ce priveşte eventuale încălcări ale logicii ori rezultatelor practicii şi ştiinţei.
2. Individualizarea pedepsei

a. România – A se vedea Anexa la acest raport „Studiul privind modul de individualizare a pedepselor aplicate de instanţe pentru infracţiunile de corupţie”

b. Germania

Pentru judecător, temeiul individualizării pedepsei îl reprezintă vinovăţia făptuitorului, conform § 46 alin. 1 CPP. Se va ţine seama de gravitatea faptei, vinovăţia individuală a făptuitorului şi de relevanţa faptei pentru ordinea de drept. Ca în cazul stabilirii oricărei alte pedepse penale, se aplică principiul vinovăţiei. Solicitările de până acum, care urmăreau stabilirea unui tipar pentru sancţionarea infracţiunilor de corupţie, nu sunt compatibile cu legea.
În cazul individualizării concrete a pedepsei, se determină mai întâi cadrul legal, iar după aceea, dacă fapta poate fi considerată mai puţin gravă sau deosebit de gravă (numai în condiţile în care legea prevede aceste deosebiri). În acest context, trebuie răspuns la întrebarea: fapta corespunde, ca profil, mediei? Răspunsul se va da în funcţie de criterii, cum ar fi durata faptei, mărimea prejudiciului, intensitatea acţiunii etc.

La determinarea pedepsei trebuie stabilit dinainte dacă sancţiunea va fi amenda sau închisoarea, în măsura în care legea admite cele două variante pentru fapta comisă. Indiferent dacă este necesară pedeapsa cu închisoarea sau dacă este considerată suficientă amenda, se va ţine seama de aspectele prevăzute de lege pentru individualizare (§ 46 alin. 2 CPP), aşa încât să poată fi stabilită pedeapsa concretă.

Dacă instanţa urmăreşte stabilirea unei pedepse cu închisoarea, se pune o întrebare importantă: să fie cu suspendare sau cu executare? În Germania, pedeapsa cu închisoarea sub un an se dă cu suspendare, dacă făptuitorul are o prognoză socială favorabilă, adică dacă nu este de aşteptat ca acesta să comită noi infracţiuni, chiar şi fără executarea pedepsei, iar executarea nu se impune nici în scopuri de prevenire generală (§ 56 alin. 1 CPP). Pedeapsa privativă de libertate între 1 şi 2 ani se stabileşte, de regulă, cu executare, doar în cazuri excepţionale, când prognoza socială este favorabilă, precum şi atunci când, având în vedere circumstanţele faptei şi situaţia făptuitorului, pedeapsa poate să fie stabilită, totuşi, cu suspendare (§ 56 alin. 2 CPP).

Ca în toate celelalte dosare economice, această dispoziţie excepţională a devenit o regulă şi în dosarele de corupţie, cel puţin atunci când persoana nu este recidivistă. Dintr-un studiu al Oficiului federal al poliţiei judiciare reiese că din 46 de cazuri în care pedeapsa putea fi suspendată (iar pedepsele respective erau, aproape toate, de până la doi ani închisoare), 45 au fost stabilite cu suspendare. Într-un singur caz, pedeapsa de 1 an şi 6 luni nu a fost suspendată. Acestea sunt cazuri de corupţie semnificativă, adică relaţia bazată pe corupţie exista de mai mult timp. Mituitorii investiseră permanent într-un funcţionar public, pentru ca acesta să îndeplinească ilegal acte sau să ia decizii ilegale în cadrul îndatoririlor sale de serviciu, în special la încredinţarea de contracte. 

Printre circumstanţele deosebite indicate de instanţe la suspendarea executării pedepsei se numără: mărturia, acoperirea prejudiciului, înrăutăţirea situaţiei economice (de ex. prin pierderea statutului de funcţionar public ori a locului de muncă), stabilirea unor amenzi suplimentare (vezi mai jos) ori a anumitor condiţii pentru perioada suspendării. Au existat chiar şi situaţii în care a fost considerată circumstanţă atenuantă inclusiv faptul că inculpatul nu a acţionat din proprie iniţiativă, ci iniţiativa a pornit de la un terţ. Prognoza socială favorabilă, prevăzută de lege, a fost motivată în toate cazurile în sensul că făptuitorul avea o situaţie economică ordonată, o familie intactă şi nu avea antecedente penale. Împotriva acestor motive se poate afirma că astfel de raporturi ordonate sunt aproape o condiţie pentru a comite infracţiunile de corupţie, deoarece o persoană a cărei situaţie nu se caracterizează prin „raporturi ordonate” nici nu ar avea cum să ajungă în poziţia de a controla deciziile dorite de cei din exterior. Aşadar, se apreciază că situaţia profesională şi socială sigură a făptuitorului ar trebui să fie mai degrabă circumstanţă agravantă, având în vedere că nu greutăţile economice au fost determinante.

Infracţiunile descrise aici şi motivaţia acestora ne fac să ajungem la concluzia că instanţele germane au tendinţa ca, în dosarele economice şi cele de corupţie, să stabilească mărimea pedepsei (inclusiv) în funcţie de aspectul suspendării, adică dacă să fie sau nu executată pedeapsa. Dacă nu, pedeapsa se stabileşte la cel mult doi ani, iar întotdeauna există circumstanţe speciale pentru ca aceasta să fie o pedeapsă cu suspendare. Dacă instanţa apreciază că este necesară executarea, pedeapsa se stabileşte, de regulă, la mai mult de doi ani, ceea ce face inutilă discuţia despre circumstanţele deosebite, care însă pot să facă obiectul verificării la instanţa de control.

Studiul efectuat a evidenţiat şi un rezultat surprinzător în ceea ce priveşte raportul dintre pedeapsa cu închisoarea şi amenda stabilită. Cu toate că legea prevede pentru dare şi luare de mită (§§ 332, 334 Cod Penal) ca, pe lângă pedeapsa cu închisoarea, să fie stabilită şi o amendă, a fost evidentă preponderenţa pedepselor cu închisoarea. Această măsură este evident contrară raportului care reiese din statistică, adică în 80% dintre cazuri s-a stabilit o amendă. Imaginea familiară revine la condamnări pentru darea şi luarea de foloase (§§ 331, 333 CPP), considerate a fi o nedreptate mai puţin gravă: aici predomină amenda cu 75, respectiv 90% faţă de pedeapsa la închisoarea.

Alt aspect interesant din studiu: în măsura în care în cazurile de mai sus, mituitorul şi mituitul condamnaţi în acelaşi dosar primesc pedepse diferite (cazuri medii de corupţie),  mituitului i se stableşte o pedeapsă mai mare, aceasta fiind uneori dublă sau triplă faţă de cea a mituitorului. În cazul acesta, trebuie să nu uităm un lucru: de multe ori, la încredinţarea de contracte, suma reprezentând mita intră în calculele pentru contract, iar mituitul ştie şi tolerează această situaţie, aşa încât suma contractului creşte în mod ilegal. Dacă mituitul îşi dă acordul pentru astfel de sume şi aprobă efectuarea plăţii, comite o altă infracţiune – abuz de încredere în dauna angajatorului. Abia în acest moment, adică având în vedere aceste prejudicii, se explică pedepsele mult mai mari pentru persoanele care au primit mita.

Codul Penal german mai prevede o formă de sancţionare, la § 41, în temeiul căreia, pe lângă pedeapsa cu închisoarea, poate fi stablită şi o amendă, ceea ce presupune ca făptuitorul să se fi îmbogăţit sau să fi încercat să se îmbogăţească prin fapta comisă. Amenda suplimentară trebuie să se răsfrângă asupra patrimoniului făptuitorului. În practica judiciară, rareori se face uz de această dispoziţie. Cu atât mai  mult frapează că, în exemplele de mai sus, în care pedeapsa cu închisoarea de doi ani a fost stabilită cu suspendare în patru cazuri, s-a stabilit şi câte o pedeapsă suplimentară între 100 şi 360 cuantumuri zilnice, ceea ce reflectă o vinovăţie gravă. Numărul atât de mare de cuantumuri zilnice se stabileşte rareori în cazul condamnării la plata unei amenzi. Este evident că abia prin stabilirea amenzii şi prin mărimea deosebită a acesteia s-a ajuns la reducerea pedepsei cu închisoarea (redusă până la doi ani, cuantumul fiind, de fapt, corespunzător mai mare), pentru a putea stabili suspendarea acesteia. De fapt, asemenea aprecieri sunt contrare legii, fiindcă mai întâi trebuie stabilită o pedeapsă adecvată, prin care persoana să fie privată de libertate. Nu este permis ca aceasta să fie corectată în minus pe motiv că a fost stabilită şi o amendă.

Pentru a putea confisca patrimoniul ilicit al făptuitorului, legea mai prevede stabilirea unei amenzi patrimoniale conform § 43a CPP, constând în plata unei sume. Aceasta se aplică în cazurile în care făptuitorul are patrimoniu, iar în privinţa acestui patrimoniu nu se poate stabili că ar proveni din comiterea de infracţiuni. Mărimea sumei este limitată în funcţie de valoarea patrimoniului făptuitorului. Amenda patrimonială poate fi stabilită numai alături de o pedeapsă cu închisoarea de cel puţin doi ani, inclusiv în cazuri de corupţie. În patru dintre hotărârile judecătoreşti analizate a existat această condiţie. Într-adevăr, dispoziţia aceasta nu este aplicată frecvent, pe de-o parte fiindcă este subsidiară confiscării propriu-zise, pe de altă parte, deoarece este dificilă descoperirea de patrimoniu în astfel de cazuri.

Instrumentul clasic pentru confiscarea patrimoniului ilicit îl reprezintă dispoziţia de confiscare sau dispoziţia de confiscare a contravalorii, în conformitate cu  §§ 73, 73 a CPP. În practică, aceste dispoziţii se aplică la fel de rar şi în cazurile de corupţie. În schimb, este o măsură obişnuită mai ales în cazurile de trafic de stupefiante. Inclusiv în hotărârile judecătoreşti supuse analizei, s-a constatat că doar în circa 7% dintre cazuri a fost dispusă confiscarea profitului obţinut, cu toate că mărimea sumei primită ca mită fusese stabilită cu exactitate. 

În locul confiscării, instanţele preferă suspendarea executării pedepsei, dacă făptuitorului i-a fost luat profitul obţinut din infracţiune. În cazul pedepsei cu suspendare, condiţia pentru suspendare poate fi plata unei sume către bugetul de stat ori către persoana prejudiciată, ceea ce evidenţiază tendinţa de reparare a prejudiciului. La stabilirea cuantumului sumei, instanţa are mai multă libertate de decizie decât în cazul dispoziţiei de confiscare. Aceasta din urmă este o pedeapsă complimentară, supusă controlului instanţei superioare, care presupune probe sau calcule dificile. De multe ori, condiţiile care sunt formulate în cazul pedepsei cu suspendare se stabilesc de către instanţă şi apărător, de comun acord. În felul acesta, instanţa poate să ţină seama de posibilităţile financiare ale inculpatului după condamnare, precum şi de plăţile deja efectuate.

3. Dosarul electronic

Principalele avantaje ale dosarelor secundare electronice

· Manipulare mai facilă cu funcţia de căutare şi copiere

· Vizualizare convingătoare a conţinutului în sala de judecată

· Posibilitatea de prelucrare simultană de către mai multe persoane 

· Siguranţă contra falsificării

· Restabilirea egalităţii faţă de apărători

· Fără facturarea costurilor de copiere de către apărători

Condiţii cadru de organizare

· Proiectul poate fi realizat efectiv doar prin colaborarea dintre poliţie, parchet şi instanţe

· Crearea unor standarde uniforme de gestionare a dosarelor pe suport de hârtie

· Crearea unor standarde uniforme de gestionare a dosarelor secundare electronice

· Coordonarea achiziţiilor de echipamente tehnice

· Dosar secundar electronic în reţea
· fără inscripţii pe ambele părţi 

· fără broşare 

· fără diferite formate de hârtie

· Evitarea dublurilor (efort inutil de scanare) 

· Observaţia finală a parchetului cu rezumat şi explicaţie 

· Numărul paginilor citibil în mod automatizat
Cerinţe pentru păstrarea dosarului pe suport de hârtie
· Păstrarea dosarului în aşa fel încât să permită transcrierea textului (OCR) şi scanarea 

· fără dispoziţii scrise de mână 

· fără inscripţii pe ambele părţi 

· fără broşare 

· fără diferite formate de hârtie

· Evitarea dublurilor (efort inutil de scanare) 

· Observaţia finală a parchetului cu rezumat şi explicaţie 

· Numărul paginilor lizibil în mod automatizat

Cerinţe pentru păstrarea dosarului electronic secundar
· Stabilirea unor date fixe pentru digitalizare / actualizare

· Digitalizare prin intermediul softurilor

· Stabilirea standardelor pentru denumirile de fişiere etc.

Multiplicarea şi etichetarea suporturilor de date
· Realizarea şi etichetarea în unităţi de imprimare multi-DVD, conectabil în reţea

· Stabilirea unui model comun

· Compresia şi criptarea datelor

Consultarea dosarelor prin transmiterea suporturilor de date
· Analiza dosarului prin trimiterea unui suport de date criptat, cu dosarul scanat şi cu softul aferent

· Elaborarea unor instrucţiuni cu indicaţii de natură juridică şi tehnică

· Trimiterea separată a parolei

· Solicitarea unei sume fixe pentru dosarele trimise

Măsuri pentru autorităţile implicate
· La poliţie: 
· În special respectarea standardelor privind dosarul pe suport de hârtie

· La parchet: 
· Respectarea standardelor privind dosarul pe suport de hârtie

· Achiziţii  (în special scaner/soft şi unitate de imprimare multi-DVD)     

· La instanţă: 
· Respectarea standardelor privind dosarele pe suport de hârtie

· Achiziţii (în special scaner/soft şi unitate multi-DVD)

· Reechiparea tehnică a sălilor de şedinţă
IX. Normele internaţionale

1. Normele de drept internaţional

Introducere
Combaterea corupţiei este una dintre priorităţile pe care şi le-a stabilit UE, alături de alte organizaţii internaţionale, în domeniul justiţiei şi al afacerilor interne. Atacurile teroriste de la New York, Madrid şi Londra au avut o puternică influenţă asupra importanţei acordate luptei  anti-corupţie. Corupţia nu mai este privită ca un fenomen izolat, ci ca parte a unei problematici mai ample de natură politică şi de securitate. Astfel, spre exemplu, este considerată ca fiind un aspect al infracţionalităţii economice, al crimei organizate, al spălării de bani, al traficului de fiinţe umane, arme şi stupefiante şi, nu în ultimul rând, ca aspect al terorismului. Terorismul, criminalitatea transnaţională şi globalizarea pieţelor financiare impun recunoaşterea faptului că lupta împotriva corupţiei este ineficientă şi are doar un impact limitat dacă este limitată la nivelul teritoriului naţional al unui stat. O componentă importantă a combaterii eficiente a corupţiei o constituie cooperarea internaţională dintre autorităţile de urmărire penală, precum şi schimbul de experienţă nu numai la nivel naţional, ci şi la nivel internaţional.

Cooperarea transfrontalieră este mult facilitată dacă există standarde internaţionale comune. Nu se mai manifestă deficite ale unor instrumente juridice internaţionale adecvate pentru astfel de standarde în domeniul combaterii corupţiei.

2. Cadrul juridic internaţional

Cadrul juridic internaţional este format din acordurile şi mecanismele OCDE, Consiliului Europei şi ONU. Totuşi, în cadrul Organizaţiei Mondiale a Comerţului (OMC), corupţia nu este încă pe ordinea de zi. Din punctul de vedere al UE, acest lucru ar facilita cooperarea internaţională, în special pentru că statele membre ale UE au transferat în mare măsură Uniunii Europene autoritatea în privinţa politicii comerciale. Există deci circumstanţe în ceea ce priveşte cooperarea care pune alături doar OMC şi UE. În situaţia actuală, ţările în curs de dezvoltare se opun însă combaterii corupţiei în cadrul OMC.

2.1 OECD

În cadrul Organizaţiei pentru Cooperare şi Dezvoltare Economică (OCDE), în anul 1997 a fost creat instrumentul cheie al dreptului internaţional împotriva corupţiei. Este vorba despre Convenţia privind combaterea mituirii funcţionarilor publici străini în tranzacţiile comerciale internaţionale (Convention on Combating bribery of Foreign Public Officials in International Business Transactions, DAFFE/IME/BR(97)20). Convenţia se referă la corupţia activă şi are ca obiect pedepsirea faptei penale comise de aşa-numitul "donator". Aşadar, nu este vizată corupţia pasivă, adică sancţionarea aşa-numitului "recipient". Convenţia însăşi nu utilizează termenul "mită activă", în primul rând din motivul că un cititor care nu este expert în domeniu ar putea avea impresia că iniţiativa ar fi întotdeauna de partea "donatorului", iar „recipientul” ar fi doar victima pasivă. În realitate, "beneficiarul" este, nu de puţine ori, cel care a iniţiat luarea de mită sau chiar a insistat asupra "donatorului", şi, prin urmare, a preluat un rol mai activ.
Convenţia a intrat în vigoare în februarie 1999 şi a fost ratificată până acum de 38 de state. În aceste ţări se concentrează mai mult de 75% din comerţul mondial, astfel încât ţările membre ale OCDE au un mare impact potenţial privind incidenţa la nivel mondial a mituirii funcţionarilor publici străini. 

Acordul reprezintă prima încercare internaţională de luptă împotriva corupţiei. Convenţia OCDE începe de la sursa de bani daţi sau luaţi ca mită. Aceasta se abate de la opinia predominată că fenomenul corupţiei ar fi doar o problemă a ţărilor în curs de dezvoltare. În conformitate cu Convenţia, companiilor din ţările care au ratificat convenţia le este interzis prin lege să acorde mită funcţionarilor străini pentru licitaţii. Astfel, Convenţia OCDE reprezintă un important pas înainte, spre deosebire de situaţia anterioară, când corporaţiile au putut chiar să deducă fiscal sumele puse la dispoziţie pentru mită. Convenţia OCDE nu înseamnă doar că ţările semnatare trebuie să sancţioneze corupţia funcţionarilor străini prin lege, ci şi că printr-o monitorizare sistematică trebuie să realizeze punerea în aplicare efectivă.

Republica Federală Germania a pus în aplicare cerinţele stabilite în Convenţie, prin Legea privind combaterea corupţiei internaţionale din data de 10.09.1998.

Procesul de monitorizare se bazează pe un mecanism strict, denumit „peer-review”, adică evaluarea periodică a punerii în aplicare şi a respectării legilor şi măsurilor privind combaterea corupţiei ale unui stat de către toate părţile semnatare. Procesul de monitorizare este împărţit în acest caz în două faze. În prima fază a respectivei examinări a ţărilor se verifică legislaţia actuală. Acest lucru are adesea ca efect faptul că legislaţia unui stat trebuie să fie adaptată ulterior.

În a doua fază se controlează aplicarea în practică a convenţiei de către autorităţile competente ale ţărilor respective. Ţările examinate trebuie să ia poziţie la un an după examinare, prin raport verbal, iar după doi ani, prin raport scris, cu privire la rezultatele examinării şi să facă propuneri de modificare. Scopul este ca în a doua fază să se realizeze şase până la opt verificări de ţări pe an, pentru a putea verifica treptat toate cele 38 de state semnatare ale Convenţiei.

2.2  Consiliul Europei: Convenţiile civilă şi penală privind corupţia
Consiliul Europei (în limba engleză: Council of Europe) este organizaţia internaţională înfiinţată la data de 5 mai 1949, care are în prezent 47 de state europene şi reprezintă un forum pentru dezbateri pe probleme generale europene. Statutul său prevede cooperarea generală a statelor membre în scopul promovării progresului economic şi social. 
Două convenţii constituie baza politicii anticorupţie a Consiliului Europei: Convenţia civilă privind corupţia şi Convenţia penală privind corupţia, ambele fiind adoptate în anul 1999. Convenţia penală din data de 27.01.1999 (Criminal Law Convention on Corruption) şi Protocolul adiţional din 15.05.2003 (Additional Protocol to the Criminal Law Convention on Corruption) prevăd, în mod suplimentar faţă de Convenţia OCDE, urmărirea penală pentru luarea de mită a agenţilor publici străini, precum şi mituirea în sectorul privat. În acest context, trebuie remarcate următoarele: aplicarea dreptului penal naţional pentru funcţionarii publici străini nu va produce efecte, dacă aplicarea dreptului internaţional penal nu ţine pasul cu aceste tendinţe. Acest aspect a fost pus în discuţie în Germania, în mod repetat, în cadrul negocierilor internaţionale. 

Germania are deja un domeniu foarte larg de aplicare a dreptului său penal. Faptele comise de către cetăţeni germani în străinătate pot fi urmărite penal în cele mai multe cazuri. Acest lucru este valabil mai ales pentru domeniul corupţiei. Astfel, există o limitare generală, în sensul că fapta trebuie să poată fi sancţionată în temeiul legii din ţara în care a fost comisă, însă în cazurile de acte de corupţie acest lucru nu mai este valabil în multe cazuri. Această limitare va dispărea în totalitate din dreptul german. În viitor, legea penală germană trebuie să fie aplicabilă, indiferent de legislaţia ţării în care a fost comisă fapta, pentru toate actele de corupţie care au legătură cu Germania.

Ratificarea Convenţiei penale impune luarea de măsuri privind combaterea corupţiei în administraţie, în sectorul privat şi în viaţa socială de la nivel naţional. Convenţia civilă din data de 4.11.1999 (Civil Law Convention on Corruption) cuprinde compensarea (de către stat) a prejudiciilor cauzate persoanei de comportamentul funcţionarului corupt. Convenţia civilă este primul instrument juridic internaţional care reglementează acest aspect al combaterii corupţiei. Aceasta a fost ratificată însă până în prezent numai de către Finlanda, Grecia şi Suedia, precum şi de către toate noile state membre ale UE şi în curs de aderare la UE.

Grupul Statelor împotriva corupţiei (GRECO) este mecanismul de monitorizare înfiinţat în anul 1998 la Consiliul Europei pentru combaterea corupţiei. Sarcina GRECO este de a monitoriza punerea în aplicare a Convenţiei penale, a celor 20 de principii ale Consiliului Europei privind combaterea corupţiei, precum şi a Recomandării (2003)4 a Comitetului de miniştri a statelor membre privind regulile comune împotriva corupţiei în privinţa finanţării partidelor politice şi a campaniilor electorale. Membrii GRECO evaluează după principiul de evaluare „Peer-Review” (inter pares) dacă angajamentele sunt respectate în ţara respectivă şi unde există probleme şi neajunsuri.

În ceea ce priveşte cooperarea tehnică în combaterea corupţiei, Uniunea Europeană şi Consiliul Europei cooperează strâns. Acest lucru înseamnă că sunt puse la dispoziţie resurse semnificative ale UE pentru finanţarea proiectelor comune împotriva criminalităţii economice. În 1996 a fost lansat proiectul OCTOPUS în comun de către Comisia Europeană şi Consiliul Europei, cu scopul de a combate corupţia în ţările Europei Centrale şi de Est. În prezent, proiectul este continuat în parte de către Consiliul Europei printr-o conferinţă anuală. Anumite activităţi din Rusia, Ucraina şi Caucazul de Sud vor continua să fie finanţate prin programe comune.

2.3 Convenţia ONU împotriva corupţiei

În 1999 Oficiul pentru Droguri şi Criminalitate din cadrul Organizaţiei Naţiunilor Unite (UNODC), a iniţiat „Programul global de luptă împotriva corupţiei” (Global Programme against Corruption). În timpul discuţiilor cu privire la Convenţia ONU împotriva criminalităţii organizate transnaţionale s-a ajuns la un consens, în sensul că un instrument juridic internaţional eficient împotriva corupţiei este rezonabil, necesar şi de dorit. Adunarea Generală a ONU a dat un impuls prin rezoluţia 55/61 din data de 4.12.2000 pentru conceperea Convenţiei ONU împotriva corupţiei, adoptată de Adunarea Naţiunilor Unite la data de 31.10.2003 (United Nations Convention against Corruption, UNCAC). Convenţia obligă părţile contractante să sancţioneze diferitele forme de corupţie împotriva funcţionarilor publici şi să stimuleze cooperarea internaţională. La data de 14.12.2005, Convenţia a intrat în vigoare. În prezent, 131 state au ratificat UNCAC. În prezent, Convenţia este „cel mai global” instrument anticorupţie şi, de asemenea, singurul tratat internaţional cu caracter obligatoriu din punct de vedere legal în materie de prevenire, investigare şi urmărire penală a corupţiei, precum şi de indisponibilizare, sechestrare şi confiscare a veniturilor rezultate din infracţiuni. 

Prin ratificarea Convenţiei, statele contractante se angajează să ia măsuri de combatere a corupţiei în mod clar în sectoarele public şi privat. Convenţia ONU merge, prin urmare, mult mai departe decât Convenţia OCDE, deoarece funcţionarii corupţi şi oamenii de afaceri trebuie să fie urmăriţi penal, iar venitul rezultat din infracţiunile de corupţie trebuie să fie returnat proprietarilor originari. UNCAC prevede, de asemenea, că politicienii trebuie să îşi prezinte deschis situaţia financiară şi cea legată de proprietate. Guvernele statelor părţi sunt obligate să combată corupţia printr-o legislaţie eficientă şi prin cooperarea cu autorităţile judiciare. Convenţia ONU cere ca statele semnatare să instituie autorităţi specializate anti-corupţie, care să se bucure de independenţa necesară. 

La articolele 5-14, Convenţia prevede printre altele următoarele măsuri preventive împotriva corupţiei:

-
coduri de conduită pentru funcţionarii publici, precum şi măsuri prin care independenţa justiţiei trebuie să fie asigurată, 

-
criterii obiective în angajarea şi promovarea funcţionarilor publici şi pentru achiziţiile publice, 

-
promovarea transparenţei şi a responsabilităţii în gestionarea finanţelor publice şi în sectorul privat, 

-
participarea societăţii civile.  

Articolele 15 până la 42 reglementează obligaţia statelor de a reglementa diverse aspecte cu privire la sancţionarea infracţiunilor de corupţie. 

La articolele 43 - 50 este descrisă cooperarea internaţională în activitatea anticorupţie, a cărei bază este reprezentată de un sistem de asistenţă administrativă reciprocă. În prezent, multe proceduri anticorupţie sunt oprite, deoarece lipsa de cooperare dintre ţări face imposibilă urmărirea traseului banilor. Deosebit de importantă este introducerea cooperării internaţionale la returnarea activelor furate. Măsurile pentru încurajarea repatrierii valorilor patrimoniale sunt cuprinse în articolele 51 - 59.  Astfel, trebuie să se creeze posibilitatea de returnare a activelor dobândite prin acte de corupţie şi expediate în străinătate de către lideri politici corupţi. 

De asemenea, un alt obiect al Convenţiei îl reprezintă normele privind spălarea de bani şi posibilitatea de a solicita despăgubiri pentru victimele corupţiei. 

De asemenea, Convenţia mai prevede organizarea unei conferinţe a statelor părţi la Convenţie, pentru a îmbunătăţi capacitatea statelor membre şi cooperarea dintre acestea în vederea atingerii obiectivelor stabilite de prezenta Convenţie, precum şi pentru promovarea şi verificarea aplicării sale. 

3. Rezumat

În baza acestor norme de drept internaţional, precum şi în conformitate cu alte măsuri, nu se va putea spune că lupta anticorupţie nu joacă un rol al său la nivel internaţional.  Însă, este edevărat că trebuie stabilite standarde internaţionale, dar punerea lor în practică este altceva. Transpunerea lor în legislaţia naţională cu respectarea tuturor cerinţelor nu este întotdeauna atât de uşor de realizat. Acest fapt se datorează diferitelor competenţe şi obiective ale diferitelor organizaţii internaţionale. Aceste deosebiri se regăsesc în Convenţie şi nu sunt întotdeauna uşor de conciliat. Evident că uneori ar fi de dorit o mai bună coordonare între activităţile organizaţiilor internaţionale.

2. Cooperare europeană

1.  Mandat de arestare european (MAE)

1.1 Observaţii introductive despre MAE

Instituţia Mandatului de arestare European este reglementată de Decizia cadru (2002/584/JAI) din 13 iunie 2002 a Consiliului privind mandatul de arestare european şi procedurile de predare între statele membre ale UE 
. A intrat în vigoare la 31 decembrie 2003 pentru cele 15 state membre “vechi” ale UE, iar după extinderea de la 1 mai 2004, şi pentru cele zece state membre noi. De la 1 ianuarie 2007 se aplică şi pentru România şi Bulgaria. Mandatul de arestare european (MAE) este acum folosit pe scară largă pentru a asigura arestarea şi predarea suspecţilor de infracţiuni în Uniunea Europeană şi are un rol cheie în lupta împotriva terorismului şi în aducerea celor acuzaţi de infracţiuni grave în faţa justiţiei. Decizia cadru înlocuieşte sistemul tradiţional de extrădare existent anterior, solicitând fiecărei autorităţi judiciare naţionale (autoritatea judiciară de executare) să recunoască, ipso facto, şi cu un minim de formalităţi, cererea de predare a unei persoane adresată de către autoritatea judiciară a unui alt stat membru (autoritatea judiciară emitentă). Un astfel de mandat poate fi emis de o autoritate judiciară naţională emitentă în cazul în care persoana a cărei întoarcere a fost solicitată este acuzată de o infracţiune pentru care perioada maximă a pedepsei este de cel puţin un an de închisoare, sau dacă aceasta a fost condamnată la închisoare pe o perioadă de cel puţin patru luni. Hotărârea autorităţii judiciare a unui stat membru de a solicita arestarea şi returnarea unei persoane, prin urmare, ar trebui să fie executată cât mai repede şi cât mai uşor posibil, în celelalte state membre ale Uniunii Europene. Mandatul de arestare european înseamnă proceduri de predare mai rapide şi mai simple, fără implicare politică. Înseamnă şi că statele membre nu mai pot refuza să predea altui stat membru proprii lor cetăţeni care au comis o infracţiune gravă, sau care sunt suspectaţi de a fi comis o astfel de faptă în altă ţară a UE, pe motiv că sunt cetăţenii săi. Simplificarea şi îmbunătăţirea procedurii de predare între state membre ale UE sunt posibile datorită unui nivel ridicat de încredere reciprocă şi cooperare între ţările care au aceeaşi concepţie exigentă a statului de drept.
MAE poate fi eliberat de instanţa naţională în cazul în care persoana a cărei întoarcere se solicită este acuzată de o infracţiune pentru care pedeapsa este de cel puţin un an în închisoare sau dacă acea persoană a fost condamnată la închisoare pentru o perioadă de cel puţin patru luni. Scopul este să înlocuiască procedurile de extrădare îndelungate cu o modalitate nouă şi eficientă de a aduce înapoi suspecţii de infracţiuni, care s-au ascuns în străinătate, precum şi persoanele condamnate pentru infracţiuni grave, care au fugit din ţară, în scopul de a le transfera forţat dintr-un stat membru în altul, pentru a fi judecaţi sau pentru executarea unui mandat de arestare sau de executare a pedepsei cu închisoarea. MAE permite returnarea unor astfel de persoane într-o perioadă rezonabilă de timp pentru finalizarea procesului lor sau pentru a fi duşi la penitenciar în scopul executării pedepsei.
MAE se bazează pe principiul recunoaşterii reciproce a hotărârilor judecătoreşti. Aceasta înseamnă că o decizie a autorităţii judiciare a unui stat membru în care se solicită arestarea şi returnarea unei persoane ar trebui să fie recunoscută şi executată cât mai repede şi cât mai uşor posibil în celelalte state membre.
Mandat de arestare european introduce câteva noutăţi faţă de procedurile de extrădare anterioare:
Statul în care persoana este arestată trebuie să o returneze statului care a eliberat MAE în termen de maxim 90 de zile de la arestare. În cazul în care persoana îşi dă consimţământul la predare, decizia va fi luată în termen de 10 zile.
Principiul dublei incriminări - care presupune că atât statul care solicită extrădarea, cât şi statul care ar trebui să aresteze şi să returneze criminalul respectiv, să recunoască şi să accepte că persoana este suspectată de a fi comis o infracţiune – nu se aplică în cazul celor 32 de categorii de infracţiuni grave. Acestea se referă la participarea la o organizaţie criminală, terorism, trafic de fiinţe umane, exploatarea sexuală a copiilor şi pornografia infantilă, traficul ilicit de arme, muniţii şi materiale explozive, corupţie, fraudă, inclusiv frauda contra intereselor financiare ale Uniunii Europene, spălarea banilor şi falsificarea banilor, inclusiv monedă euro. Mandatele de arestare europene emise în legătură cu (acuzaţii de) infracţiuni din această listă trebuie să fie executate de către statul care efectuează arestarea, indiferent dacă definiţia infracţiunii este sau nu aceeaşi, cu condiţia ca infracţiunea să fie destul de gravă şi să se pedepsească cu cel puţin 3 ani de închisoare în statul membru care a emis mandatul. Pentru infracţiunile care nu sunt pe listă sau depăşesc pragul de 3 ani, se aplică în continuare principiul dublei incriminări.
În procedura de extrădare, decizia finală cu privire la predarea persoanei este o decizie politică. Procedura MAE a eliminat etapa politică de extrădare. Aceasta înseamnă că executarea acestor mandate este pur şi simplu o cale judiciară, sub supravegherea autorităţii judiciare naţionale, care este, inter alia, responsabilă de asigurarea respectării drepturilor fundamentale. 

Statele UE nu mai pot refuza să-şi predea proprii cetăţeni. MAE se bazează pe principiul că cetăţenii UE vor fi responsabili pentru acţiunile lor în faţa instanţelor naţionale din întreaga UE. Aceasta înseamnă că nu va fi posibil, în principiu, ca un stat membru să refuze să predea unul dintre cetăţenii săi care a comis o infracţiune într-un alt stat UE, pe motiv că este cetăţeanul său. Pe de altă parte, va fi posibil ca statul membru, în timp ce predă această persoană, să ceară returnarea ei pe teritoriul său, pentru ca aceasta să-şi execute pedeapsa în scopul de a facilita reintegrarea sa viitoare.

MAE asigură un echilibru bun între eficienţă şi garanţiile stricte că drepturile fundamentale ale persoanei arestate sunt respectate. La punerea în aplicare a deciziei cadru privind MAE, statele membre şi instanţele naţionale trebuie să respecte prevederile CEDO şi să se asigure condiţiile pentru respectarea acesteia. Orice persoană arestată pe baza unui MAE poate avea avocat, iar dacă este necesar, şi interpret, aşa cum prevede legislaţia ţării în care a fost arestată. În cazul în care hotărârea a fost pronunţată în absenţa persoanei arestate ulterior pe baza MAE, trebuie ca judecata să fie reluată în ţara care cere întoarcerea sa.
Predarea persoanei poate fi refuzată din mai multe motive (vezi art. 3 şi 4 din Decizia cadru) printre care:

·   "ne bis in idem" sau principiul evitării dublei sancţionări: MAE nu va fi executat dacă persoana a fost judecată definitiv de către un stat membru cu privire la aceleaşi fapte;
·   amnistie: infracţiunea pe care se bazează MAE este acoperită de amnistie în statul membru de executare a MAE;
·   limitarea prin lege: actul invocat în MAE nu este infracţiune în conformitate cu legislaţia statului membru de executare (ceea ce înseamnă că termenul limită a fost depăşit şi că este prea târziu în conformitate cu legislaţia ţării respective să fie urmărită în justiţie acea persoană),
·   vârsta persoanei: persoana care face obiectul MAE nu poate, datorită vârstei sale, să răspundă penal, în conformitate cu legislaţia din statul membru de executare.
De asemenea, statul membru poate să execute nemijlocit hotărârea dintr-un alt stat membru, în loc să predea persoana către acel stat membru.
Dacă persoana arestata în baza MAE este condamnată la închisoare pe viaţă, statul care execută MAE poate insista, ca o condiţie de executare a mandatului de arestare, în cazul în care este condamnată pe viaţă, ca persoana condamanată să aibă dreptul de a cere verificarea periodică a situaţiei sale personale.
Pedeapsa cu moartea: nu există menţiuni cu privire la pedeapsa cu moartea, deoarece pedeapsa cu moartea a fost abolită în Uniunea Europeană.

Mandatul de arestare european se aplică numai pe teritoriul UE (27 de state, începând de la 1 ianuarie 2007). Relaţiile cu ţările terţe sunt în continuare guvernate de acorduri de extrădare. În cazul în care o persoană a fost predată altui stat al UE, conform MAE, şi apoi este cerută de alt stat, se va consulta în primul rând statul membru care a autorizat predarea.

Extrădarea este guvernată în prezent de Convenţia europeană de extrădare, din 1957, a Consiliului Europei. 

Cooperarea judiciară europeană în materie penală este gestionată de organizaţii internaţionale, precum Consiliul Europei şi Naţiunile Unite, şi este inclusă în activitatea legată de extinderea UE şi dialogul transatlantic cu Statele Unite şi Canada.

Îmbunătăţirile datorate mandatului de arestare vor fi benefice pentru persoanele respective, care în practica actuală acceptă să fie predate în mai mult de jumătate din cazurile raportate. Decizia cadru este mult mai clară decât s-a crezut, în ceea ce priveşte, de exemplu, principiul ne bis in idem, dreptul la asistenţa unui avocat sau dreptul de a deduce perioada arestului din durata condamnării. Mai mult, drept urmare a operativităţii cu care este executat, mandatul de arestare este în spiritul principiului "limită de timp rezonabilă".

Această reuşită generală nu trebuie să ducă la ignorarea efortului care este în continuare cerut unor state membre, pentru a respecta pe deplin decizia cadru. Câteva state membre au considerat că, în ceea ce îi priveşte pe cetăţenii săi, ar trebui să reintroducă o verificare sistematică a dublei încriminări sau să modifice hotărârile. În unele state membre, s-a observat introducerea unor motive suplimentare de refuz, care sunt contrare Deciziei Cadru, cum ar fi motive politice, motive de securitate naţională sau cele care implică examinarea fondului unui caz. Mai mult, există cazuri în anumite state membre în care competenţele decizionale conferite organelor executive nu sunt în conformitate cu Decizia Cadru. Alte câteva state membre nu au respectat Decizia Cadru pentru că au eliminat executarea MAE pentru fapte care au avut loc înainte de o anumită dată. Prin urmare, cererile de extrădare pe care le solicită în continuare riscă să fie respinse de celelalte state membre.
1.2 Formular

Pentru emiterea eficientă a MAE, organele judiciare competente ale statelor membre sunt obligate să folosească un formular, care este o anexă la Decizia - cadru:
Vezi Anexa I-A, paginile  49-54
Formularul MAE este disponibil şi pe internet, la adresa http://www.ejn-crimjust.europa.eu/forms.aspx
1.3 Cum se completează formularul 

Pentru consiliere completă privind modul de completare şi transmitere a formularului MAE: Vezi Anexa I-A, paginile 16-18, 55-75.
1.4 Observaţii şi explicaţii

Mandatul de arestare este un instrument care funcţionează efectiv, este eficient şi simplu de manevrat. Este utilizat din ce în ce mai mult de la an la an, în practică este mai simplu pentru judecători să predea persoane în termenii obligatorii care sunt mai scurţi decât procedurile de extrădare convenţionale. Numărul total de cereri trimise între statele membre a crescut brusc de la an la an. Prin urmare, mandatul de arestare european nu a înlocuit numai virtual procedura de extrădare în cadrul Uniunii Europene, dar folosirea sa, datorită avantajelor sale, este acum mai răspândită. 
În anul 2005, s-au emis aproape 6.900 de mandate de către 23 de state membre, de două ori mai multe decât în 2004. Cifrele neoficiale din 2006 confirmă această tendinţă ascendentă de la an la an. Mandatele au fost transmise în principal de Interpol (58% din cele emise) şi/sau de Sistemul de Informaţii Schengen, în 13 state membre cu acces la ele (52% din acelaşi total). În majoritatea cazurilor rămase, mandatele de arestare europene au fost trimise pur şi simplu între statele membre respective. Cifra comunicată de 23 de state membre pentru numărul total de mandate de arestare europene primite a fost mai mare de 8.500 (mai mult decât au fost emise), de vreme ce mandatul european de arestare poate fi trimis în mai multe state membre. 
În 2005 peste 1.770 persoane căutate au fost arestate pe baza unui mandat de arestare european în 23 de state membre menţionate mai sus. Din cei arestaţi, peste 86% au fost predaţi efectiv statului membru emitent (1.532 de persoane predate) (60% în 2004). Jumătate din cei predaţi în 2005 şi-au dat consimţământul pentru procedură (o treime în 2004). Iar peste o cincime din cei predaţi în 2005 în cadrul Uniunii Europene au fost cetăţeni (sau rezidenţi) ai statului membru care a fost de acord cu predarea lor; conform art. 5 alin. 3 din Decizia cadru s-a cerut o garanţie în jumătate din cazuri. Celelalte tipuri de garanţii care pot fi cerute în cazul condamnărilor in absentia sau condamnărilor pe viaţă, sunt rareori cerute, cu excepţia anumitor ţări, precum Olanda care o cere în mod sistematic, şi, prin urmare, cauzează probleme statelor executante. 
În general, cifrele disponibile pentru 2005 confirmă că prin MAE, predările se efectuează în perioade de timp mult mai scurte decât în trecut. În medie, timpul trecut pentru executarea cererilor, care era de aproape un an respectând vechea procedură de extrădare, a fost redus la mai puţin de 5 săptămâni (43 de zile mai precis), şi chiar 11 zile în cazuri frecvente, când persoana consimte să se predea (cifrele corespunzătoare din 2004 fiind în jur de 45 şi respectiv 15 zile). Totuşi, această medie nu trebuie să ascundă faptul că în anumite ţări (Irlanda şi Marea Britanie) durează mult mai mult şi chiar se depăşesc termenele limită maxime stabilite în Decizia cadru, spre regretul Comisiei. 

2. Mandatul european de obţinere a probelor (MEP)

2.1. Observaţii introductive cu privire la MEP

Acest instrument se bazează pe Decizia cadru 2008/978/JAI din 18 decembrie 2008 privind mandatul european de obţinere a probelor în scopul obţinerii de obiecte, documente şi date în vederea utilizării acestora în cadrul procedurilor în materie penală
. Trebuie să menţionăm că această decizie cadru încă nu a intrat în vigoare, pentru că statele membre au termen de implementare până la 31 ianuarie 2011. În prezent, asistenţa reciprocă în materie penală privind colectarea documentelor reglementează afacerile interne, conform Convenţiei UE de asistenţa reciprocă în materie penală
. Prin urmare, este necesar să se clarifice că MEP este primul pas către un instrument de recunoaştere reciprocă unic care ar putea înlocui în timp util tot regimul de asistenţă reciprocă existent. Trebuie să fie prima etapă, care prevede obţinerea probelor deja existente şi direct disponibile. O dată ce Decizia cadru MEP a fost implementată în statele membre, pentru toate celelalte aspect privind asistenţa reciprocă se aplică convenţia europeană care reglementează asistenţa reciprocă în materie penală.

MEP este definit în art. 1 din Decizia cadru de mai sus, drept “o hotărâre judecătorească emisă de o autoritate competentă dintr-un stat membru în scopul obţinerii de obiecte, documente şi date dintr-un alt stat membru, în vederea utilizării acestora în cadrul procedurilor menţionate la articolul 5”. 

Articolul 4 defineşte domeniul de aplicare al MEP, subliniind că statului executant nu i se va cere:

a. să organizeze interogatorii, să ia declaraţii sau să iniţieze alte tipuri de audieri  ale suspecţilor, martorilor, experţilor sau ale oricărei alte persoane; 

b. să efectueze examinări corporale sau să preleveze material biologic sau date biometrice direct de la corpul unei persoane, inclusiv eşantioane de ADN şi amprente; 

c. să obţină informaţii în timp real prin intermediul unor tehnici precum interceptarea comunicaţiilor, urmărirea sub acoperire sau monitorizarea conturilor bancare; 

d. să analizeze obiectele, documentele şi datele existente; şi 

e. să obţină date de comunicaţii păstrate de către furnizorii de servicii de comunicaţii electronice publice sau de către o reţea de comunicaţii publice. 

Art. 4 alin. 4 stipulează că MEP poate fi emis când obiectele, documentele sau datele se află deja în posesia autorităţii executante înainte ca MEP să fie emis. În plus, MEP poate include şi luarea declaraţiilor de la persoane prezente în timpul executării MEP şi direct legate de MEP.

Recunoaşterea MEP trebuie efectuată fără alte formalităţi şi autoritatea executantă  trebuie să facă paşii necesari pentru executarea sa “imediată” şi în acelaşi mod în care s-ar fi procedat acolo unde autoritatea statului executant a încercat să obţină elementele solicitate. Statul executant este responsabil de alegerea metodelor pentru furnizarea elementelor respective conform propriei legislaţii. În plus, statului executant îi revine responsabilitatea de a alege măsurile coercitive pentru a oferi asistenţa respectivă.

Art. 11 alin. 2 stipulează că “Orice măsuri considerate necesare de către MEP vor fi luate în conformitate cu regulile procedurale aplicabile ale statului executant”. 

Cu toate acestea, art. 12 prevede că autoritatea emitentă poate stabili formalităţi şi proceduri care trebuie respectate la executarea MEP. 

Temeiuri pentru nerecunoaşterea sau neexecutarea MEP sunt stabilite în art. 13. Motivele deosebite sunt: încălcarea principiului ne bis in idem, dubla incriminare (pe lângă cele prevăzute de art. 14, pentru care dubla incriminare a fost abolită), legislaţia naţională a statului executant prevede un privilegiu sau o imunitate, precum interesele naţionale de securitate. Art. 15 prevede termenele pentru executarea MEP. Orice decizie de a refuza recunoaşterea sau executarea trebuie luată în 30 de zile de la primirea MEP de către autoritatea competentă. Sub rezerva dispoziţiilor de amânare prevăzute în art. 16, materialele solicitate ar trebui să intre în posesie nu mai târziu de 60 de zile de la primirea MEP de către autoritatea executantă.
La punctul 27 din preambul, este reglementată interdicţia de a refuza executarea unui MEP. Astfel, nimic din decizia cadru nu poate fi interpretat a o interdicţie de a refuza executarea unui MEP: "în cazul în care există motive să se considere...  că respectivul MEP a fost emis cu scopul de a urmări în justiţie o persoană sau de a-i impune sancţiuni din motive legate de sex, origine rasială sau etnică, religie, orientare sexuală, cetăţenie, limbă sau opinii politice sau să se considere că respectivul MEP poate aduce atingere situaţiei persoanei în cauză din unul dintre aceste motive.“ 

MEP va coexista cu procedurile de asistenţă reciprocă existente, dar această coexistenţă ar trebui să fie considerată tranzitorie, până când modalităţile de strângere a probelor care sunt excluse din domeniul de aplicare al prezentei Decizii-cadru fac de asemenea obiectul unui instrument de recunoaştere reciprocă, a cărui adoptare ar oferi un regim complet de recunoaştere reciprocă prin care să se înlocuiască procedurile de asistenţă reciprocă"
. Trebuie să remarcăm că toate mijloacele au fost disponibile anterior, în conformitate cu legislaţiile naţionale şi alte acorduri internaţionale. Singura diferenţă semnificativă este stabilirea unor limite de timp.
Dezavantajul acestui principiu este că în Uniunea Europeană vor funcţiona în paralel două sisteme separate de asistenţă reciprocă, Decizia Cadru UE limitată şi sistemul mai extins al Consiliului Europei. Cele două sisteme vor fi folosite în două situaţii diferite de asistenţă: MEP în relaţia dintre statele membre, iar al doilea, în chestiuni care implică state membre ale UE, pe de-o parte, şi state care nu sunt membre pe de altă parte.
MEP, ca urmare a domeniului său limitat de aplicare, nu poate fi eliberat în scopul de a strânge, genera sau evalua probe în străinătate ca, de exemplu, intervievarea suspecţilor sau martorilor ori obţinerea informaţiilor în timp real (interceptări, monitorizarea conturilor bancare), deoarece aceste tipuri de probe – deşi sunt disponibile direct – nu există încă. MEP nu poate fi eliberat, de exemplu, în scopul de a analiza documentele sau datele existente sau de a obţine materiale, cum ar fi mostre de ADN şi amprente, deoarece aceste tipuri de probe – deşi există deja – nu sunt disponibile direct, fără investigaţii sau examinări suplimentare
.

2.2 Formular

Art. 5 din Decizia cadru a MEP prevede că mandatul european de obţinere a probelor va fi emis în conformitate cu Formularul standard A din Anexa de la Decizia - cadru. Formularul A este în Anexa II-B, p. 49-66. 

2.3 Cum se completează formularul 

Prin formulare comune europene multilingue, s-ar putea solicita informaţii cu privire la cazierele existente. Astfel, practicienii pot trimite o cerere de informaţii la autorităţile competente din toate celelalte state membre ale UE pentru a vedea dacă persoana de care se ocupă are cazier acolo. Formularul trebuie semnat, iar conţinutul certificat drept conform cu  originalul de către autoritatea emitentă (de exemplu, de judecător, de procurorul de caz). 

MEP trebuie tradus de statul emitent în limba oficială sau într-una dintre limbile oficiale ale statului executant. Statul executant poate accepta traducerile în limbile oficiale ale UE, depunând o declaraţie la Secretariatul General al Consiliului. Este vorba despre aceeaşi abordare ca şi la alte instrumente reciproce de recunoaştere, inclusiv pentru mandatul de arestare european.
De vreme ce limita de timp pentru implementarea MEP nu a trecut încă, nu există o practică cu privire la aplicarea acestui instrument.

Memorandum explicativ la propunerea de Decizie cadru pentru MEP
, Anexa II. 

2.4  Observaţii şi explicaţii 

MEP este destinat sprijinirii cooperării. Cu toate acestea, rămâne de văzut cum va fi implementat. Coexistenţa câtorva mecanisme relaţionate pentru transferul de probe este de natură să creeze dificultăţi operaţionale. Din păcate, până ce MEP nu oferă un regim complet, mai degrabă se va adăuga la multitudinea de instrumente în loc să le înlocuiască. Problemele legate de suveranitate, prin dezvoltarea unui regim de asistenţă reciprocă complet, pot reprezenta un proces politic provocator. Cu toate acestea, se pare că nu există un avantaj real în abordarea graduală adoptată acum, ci există multe dezavantaje. Este regretabil faptul că implementarea MEP nu a aşteptat acordul pentru un regim complet. Ţinând cont de faptul că Tratatul de la Lisabona a completat procesul de ratificare este probabil că va asista acest proces, dar momentan este incertă evoluţia viitoare.
3. Ordonanţa/ordinul de indisponibilizare şi confiscare (FCO)

3.1. Observaţii introductive cu privire la FCO

În Uniunea Europeană, statele membre pot indisponibiliza şi confisca bunurile în cazul comiterii unei infracţiuni. Acest lucru este extrem de important pentru că scopul este deposedarea infractorilor de bunurile lor. Cu toate acestea, pentru ca legislaţia să fie eficientă, se cere o cooperare mai strânsă între autorităţile judiciare ale statelor membre, mai ales în contextul dezvoltării caracterului transnaţional al crimei şi în special al crimei organizate. Ţinând cont de acest lucru, două decizii-cadru pentru aplicarea principiului de recunoaştere reciprocă a ordonanţelor de indisponibilizare a bunurilor sau a materialului probator şi de confiscare vor permite statului membru să trimită astfel de ordonanţe altui stat membru, pentru a fi executate fără alte formalităţi.

Cooperarea judiciară tradiţională în materie penală se bazează pe o varietate de instrumente legale internaţionale. Acestea sunt caracterizate în principal de principiul “cererii“, unde statul suveran face o cerere către alt stat suveran, care apoi decide dacă o aprobă sau nu. Acest sistem este atât lent, cât şi complex. Comportamentul penal modern încearcă să profite de aceste ineficienţe realizând activităţi penale transfrontaliere şi obţinând bunuri într-un stat diferit de cel unde se desfăşoară activitatea penală.  

Două decizii cadru există în prezent pentru combaterea acestei probleme: Decizia cadru privind executarea în Uniunea Europeană a ordinelor de indisponibilizare a bunurilor sau a probelor
 şi Decizia cadru privind aplicarea principiului de recunoaştere reciprocă a ordinelor de confiscare
. Ambele vor permite unei autorităţi judiciare a unui stat membru să trimită un ordin relevant direct autorităţii judiciare a altui stat membru unde va fi recunoscut şi executat fără altă formalitate, doar dacă se invocă motive care să justifice nerecunoaşterea. 

Motivele comune ambelor tipuri de ordin sunt: certificatul care însoţeşte decizia este incomplet, s-a luat deja o hotărâre faţă de persoană pentru aceleaşi fapte (ne bis in idem sau urmărire dublă), se aplică principiul de încriminare dublă, există imunitate sau un privilegiu. În privinţa ordinelor de confiscare, nerecunoaşterea este posibilă şi atunci când drepturile părţii interesate fac imposibilă executarea ordinului, când hotărârea a fost luată in absentia, când există o problemă legată de teritoriu, când ordinul este emis în contextul competenţelor de confiscare extinse şi când există o limită de timp prevăzută prin lege.

Ambele documente conţin o listă cu infracţiunile pentru care nu se aplică principiul de dublei incriminări. Statelor membre li se cere să aplice măsuri pentru a se asigura că există căi legale pentru orice parte interesată, deşi aspectele substanţiale, relevante pentru emiterea ordinului nu pot fi examinate în statul executant. În legătură cu ordinele de indisponibilizare, acestea trebuie să se refere fie la conservarea probelor, fie la măsura subsecventă de confiscare a bunurilor. Bunurile trebuie să fi fost obţinute prin infracţiune, să fi fost folosite la comiterea unei infracţiuni sau să fie obiectul unei infracţiuni. În privinţa ordinelor de confiscare, Decizia cadru prevede reguli privind regimul bunurilor confiscate şi stipulează că statul executant reţine bunurile care nu depăşesc o anumită valoare. Peste acea valoare, bunurile se împart în mod egal. Prin implementarea acestor două instrumente, se creează un sistem eficient şi eficace de sechestrare şi confiscare a activelor provenind din infracţiuni, în contextul continuării lupta împotriva infracţionalităţii, respectând în continuare interesele cetăţenilor europeni.

3.2  Ordine de indisponibilizare
· Decizia cadru a Consiliului din 22 iulie 2003 privind executarea ordinelor de indisponibilizare a bunurilor sau probelor în UE 
,
. 

Consiliul a adoptat Decizia-cadru în 2003 la iniţiativa Belgiei, Franţei şi Suediei în scopul stabilirii de reguli, pentru ca un stat membru să recunoască şi să execute pe teritoriul său un ordin de indisponibilizare emis de autoritatea judiciară a altui stat membru în cadrul procesului penal
.

Recunoaşterea reciprocă a ordinelor pre-procesuale
Consiliul extinde principiul de recunoaştere reciprocă asupra acestui tip de ordin. “Ordinul de indisponibilizare” este orice măsură luată de autoritatea judiciară dintr-un stat membru pentru a preveni distrugerea, transformarea, înlocuirea, etc. proprietăţii. Materialul probator căruia i se aplică Decizia cadru este format din obiecte, documente sau date care pot fi prezentate drept probe în procesul penal.

Statul care a întocmit, validat sau a confirmat în orice mod ordinul de indisponibilizare în cadrul procesului penal se numeşte “stat emitent”. “Statul executant” este statul membru pe al cărui teritoriu se află bunurile sau probele.

Deciziile executate fără verificarea dublei incriminări
Art. 3 al Deciziei cadru conţine o serie de infracţiuni grave. Acestea nu sunt verificate în privinţa dublei incriminări în cazul în care sunt pedepsite în statul emitent cu o pedeapsă privativă de libertate pe o perioadă maximă de cel puţin trei ani. Infracţiunile sunt:

· participarea la o organizaţie infracţională; 

· terorism; 

· corupţie şi fraudă; 

· trafic de fiinţe umane ; 

· rasism; 

· viol. 

Lista nu este exhaustivă, Consiliul putând decide în orice moment adăugarea altor categorii. În acest scop, Comisia întocmeşte un raport în baza căruia Consiliul va decide completareal listei. Consiliul va decide în unanimitate, după consultarea Parlamentului European.

Condiţii pentru recunoaşterea şi aplicarea deciziei  

Pentru infracţiunile care nu sunt incluse în listă, statul executant poate cere recunoaşterea şi aplicarea unui ordin de indisponibilizare în anumite condiţii:

· obţinerea probelor: faptele pentru care s-a emis ordinul constituie o infracţiune conform legii acelui stat, indiferent de elementele constitutive sau cum sunt descrise în legea statului emitent; 

· confiscarea bunurilor: faptele pentru care s-a emis ordinul trebuie să constituie o infracţiune care, în conformitate cu legea statului executant, permite indisponibilizarea, indiferent de elementele constitutive sau cum sunt descrise în legea statului emitent. 

Procedura de executare
Decizia cadru prevede un “certificat” pentru cererea de executare. Acesta este transmis de autoritatea judiciară care l-a emis direct autorităţii judiciare competente pentru executare în celelalte state membre.

Autorităţile judiciare competente ale statului executant trebuie să recunoască ordinul de indisponibilizare fără altă formalitate şi să ia imediat măsurile necesare pentru executarea sa imediată. Statul executant trebuie să respecte şi formalităţile şi procedurile indicate în mod expres de autoritatea judiciară competentă a statului emitent în executarea ordinului de indisponibilizare. Dacă astfel de formalităţi şi proceduri  sunt contrare principiilor fundamentale de drept din statul executant, nu se cere să fie respectate.

Bunurile trebuie să rămână indisponibilizate în statul executant până când acel stat a răspuns definitiv la orice cerere.

Motive de nerecunoaştere sau neexecutare 

Autorităţile judiciare competente ale statului executant pot refuza să recunoască sau să execute ordinul de indisponibilizare dacă:

· “certificatul” nu este prezentat, este incomplet sau nu corespunde în mod evident  ordinului de indisponibilizare;

· există imunitate sau un privilegiu conform legii statului executant care face imposibilă executarea ordinului de indisponibilizare; 

· reiese imediat din informaţiile oferite în “certificate” că acordarea asistenţei juridice ar încălca principiul ne bis in idem – nu poate fi pusă în mişcare o nouă acţiune, în condiţiile în care există deja o hotărâre definitivă pentru aceleaşi fapte; 

· fapta pe care se bazează ordinul de indisponibilizare nu constituie o infracţiune în conformitate cu legea statului executant. În acest caz se aplică două condiţii: 

-
fapta nu trebuie să fie pe lista de infracţiuni din Articolul 3 pentru care executarea este automată;

-
în ceea ce priveşte impozitele sau taxele, taxele vamale şi schimbul valutar, executarea ordinului de indisponibilizare nu poate fi refuzată pe motiv că legea statului executant nu impune acelaşi tip de taxă sau impozit sau nu include o reglementare privind un impozit, o taxă, o taxă vamală sau schimbul valutar de acelaşi tip, aşa cum prevede legea statului emitent.

Autoritatea judiciară competentă a statului executant poate amâna executarea ordinului de indisponibilizare transmis atunci când:

· executarea poate dăuna investigaţiilor în curs de desfăşurare; 

· bunurile sau probele respective au constituit deja obiectul unui ordin de indisponibilizare într-un proces penal; 

· bunurile constituie deja obiectul unui ordin emis în cursul altor proceduri în statul executant. Cu toate acestea, un astfel de ordin trebuie să aibă prioritate faţă de ordinele de indisponibilizare naţionale ulterioare în procesele penale din legea naţională.

Statele membre trebuie să se asigure că orice parte interesată, inclusiv terţii de bună credinţă, dispun de căi legale fără efect suspensiv asupra ordinului de indisponibilizare.

· Decizia cadru a Consiliului 2006/783/JAI din 6 octombrie 2006 privind aplicarea principiului recunoaşterii reciproce a ordinelor de confiscare 
.

Această Decizie cadru
 urmăreşte consolidarea cooperării între statele membre, aşa încât hotărârile judecătoreşti să fie executate imediat (principiul recunoaşterii reciproce).
Conform acestei Decizii cadru, fiecare stat membru trebuie să informeze Secretariatul General al Consiliului cu privire la detaliile de contact ale autorităţilor emitente şi executante responsabile de aplicarea legislaţiei naţionale. Aceste informaţii sunt disponibile în toate statele membre.

Transmiterea, recunoaşterea şi executarea ordinului de confiscare
Ordinul de confiscare, însoţit de certificatul a cărui copie este anexată la Decizia cadru, care trebuie tradus în limba oficială a statului executant sau, dacă acel stat decide altfel, în altă limbă oficială a Uniunii Europene (UE), vor fi trimise direct autorităţii competente a statului membru (statelor membre) unde persoana fizică sau juridică respectivă:

· are bunuri sau venit;

· îşi are rezidenţa obişnuită sau un sediu social. 

Dacă autoritatea emitentă nu poate identifica autoritatea din statul executant care are competenţa de a recunoaşte şi executa ordinul, statul emitent va face cercetări, inclusiv prin Reţeaua Judiciară Europeană.

O înregistrare scrisă cu privire la transmiterea ordinului trebuie să fie la dispoziţia statului membru executant, care îi verifică autenticitatea.

Transmiterea ordinului de confiscare nu limitează dreptul statului emitent de a executa ordinul el însuşi. În cazul unei astfel de măsuri, autoritatea competentă din statul executant trebuie să fie informată.

Statul executant recunoaşte şi execută ordinul imediat fără alte formalităţi. Ordinul este executat conform legislaţiei statului membru executant şi în modul stabilit de autorităţile sale. Există o excepţie de la această regulă: un ordin de confiscare care se aplică persoanelor juridice trebuie să fie executat chiar dacă statul executant nu recunoaşte răspunderea penală a persoanelor juridice.

În cazul în care se emit două sau mai multe cereri de executare pentru aceeaşi persoană, statul executant trebuie să ia o decizie cu privire la ordinul de executare, ţinând cont de gravitatea infracţiunilor şi de toate celelalte circumstanţe relevante.

Statul executant stabileşte următoarele în privinţa sumelor confiscate:

· dacă suma este mai mică de 10.000 euro, rămân la statul executant; 

· dacă depăşeşte 10.000 euro, 50% se transferă statului emitent. 

Atât statul executant, cât şi statul emitent pot oferi o graţiere sau amnistie, în timp ce doar statul emitent este responsabil de recursurile la ordin.

Eliminarea parţială a dublei încriminări 

Dubla încriminare nu se va mai aplica la anumite infracţiuni (care trebuie să fie pedepsite de statul membru emitent prin impunerea unei sancţiuni de privare de libertate de cel puţin trei ani). Acestea includ participarea la o organizaţie criminală, trafic de fiinţe umane, pornografie infantilă, terorism, trafic ilicit de droguri, infracţiuni informatice, corupţie, fraudă, rasism şi xenofobie, infracţiuni de competenţa Curţii Penale Internaţionale, care facilitează intrarea şi şederea neautorizată, crimă, trafic ilegal de organe umane, trafic de bunuri culturale, luarea de ostateci, înşelătorie şi extorcare de fonduri, jaf armat, falsificarea unor documente administrative sau mijloace de plată, trafic de materiale radioactive, trafic cu maşini furate, viol etc.

Pentru toate tipurile de infracţiuni, altele decât cele prevăzute în Decizia cadru, statul executant poate continua să aplice principiul dublei incriminări – respectiv, poate recunoaşte şi executa ordinul cu condiţia ca faptele care au dus la ordinul de confiscare să constituie o infracţiune care să permită confiscarea conform legislaţiei sale.

Motive de respingere şi amânare
În unele cazuri, statul membru executant poate refuza să recunoască şi să execute ordinul:

· în cazul în care certificatul lipseşte sau este incomplet sau nu corespunde cu ordinul; 

· în concordanţă cu principiul ne bis in idem  (aceeaşi persoană a fost deja subiectul unui ordin de confiscare pentru aceleaşi fapte); 

· în cazul în care statul executant prevede imunităţi sau privilegii care împiedică executarea; 

· în cazul în care drepturile părţilor respective şi terţilor care acţionează cu bună credinţă fac imposibilă executarea ordinului în conformitate cu legea statului executant; 

· în cazul în care sentinţa s-a dat în absenţa persoanei respective, până la data la care persoana a fost informată cu privire la data şi locul procesului, precum şi la faptul că va fi comunicat un ordin, indiferent dacă persoana este prezentă sau nu, ori în cazul în care a fost reprezentată de un consilier juridic, sau în cazul în care nu a contestat sentinţa şi nici nu a cerut rejudecarea sau nu a făcut recurs în termenul stabilit; 

· în cazul în care infracţiunile au fost comise total sau parţial pe teritoriul statului  executant sau în afara teritoriului statului emitent şi legea statului executant nu prevede investigaţii în privinţa acelor infracţiuni; 

· în cazul în care ordinul de confiscare a expirat conform legislaţiei naţionale a statului executant.

Decizia cadru prevede şi amânarea executării ordinului:

· când executarea ordinului de confiscare poate dăuna investigaţiilor în curs sau proecsului penal în curs de desfăşurare în statul executant; 

· când se consideră necesar să se traducă ordinul de confiscare. 

3.3 Formular

· Un formular standard numit “Certificat” pentru ordinele de indisponibilizare este prevăzut la art. 9 din Decizia cadru a Consiliului 2003/577/JAI, vezi Anexa III-A;
· Un formular standard numit “Certificat” este prevăzut pentru  recunoaşterea reciprocă precum cel de la art. 4 din Decizia cadru a Consiliului 2006/783/JAI, vezi Anexa III-B;
3.4 Completarea şi transmiterea formularului

Instrucţiunile detaliate cu privire la modul de completare şi transmitere a ordinului de confiscare, împreună cu certificatul prevăzut la art. 4 alin. 2 sunt prevăzute la art. 4 şi 5 din Decizia cadru a Consiliului 2006/783/JAI. 

3.5 Observaţii şi explicaţii 

Este foarte important să remarcăm că domeniul de aplicare a Deciziei cadru cu privire la ordinele de indisponibilizare este limitat la indisponibilizarea probelor care se află în alt stat membru. Trimiterea ulterioară a probelor între state membre implicate va fi reglementată de instrumente de asistenţă reciprocă sau de Decizia cadru cu privire la mandatul european.

2.   Asistenţă reciprocă în materie penală 

4.1 Observaţii  introductive

După cum am menţionat mai sus, reglementările din UE cu privire la obţinerea probelor în materie penală sunt de două feluri. Unele sunt instrumente bazate pe principiul asistenţei reciproce. Printre acestea se numără în special Convenţia Europeană privind asistenţa reciprocă în materie penală
, completată de Acordul Schengen
 şi Convenţia privind asistenţa reciprocă în materie penală
 şi Protocolul acesteia. Pe de altă parte, există instrumente bazate pe principiul recunoaşterii reciproce, printre care se află, în special, Decizia cadru privind mandatul european de obţinerea a probelor
 menţionată mai sus. 

Din punct de vedere practic cel mai important instrument în acest domeniu este Convenţia privind asistenţa reciprocă în materie penală din 29 mai 2000, care a intrat în vigoare pentru toate statele membre pe 23 august 2005.

Această convenţie îşi propune să încurajeze şi să modernizeze cooperarea între autorităţile judiciare, poliţieneşti şi vamale din Uniune, precum şi din Norvegia şi Islanda, prin completarea dispoziţiilor din normele existente, cât şi facilitarea aplicării acestora. Statul care primeşte o cerere trebuie să respecte în principiu formalităţile şi procedurile indicate de statul solicitant. Când o pedeapsă este de competenţa autorităţii destinatare, poate avea loc un schimb spontan de informaţii (de exemplu fără cerere anterioară) între state membre cu privire la infracţiuni şi contravenţii.

Asistenţa reciprocă în materie penală este un principiu bine stabilit în cooperarea  judiciară internaţională. Asistenţa reciprocă se aplică când un stat nu poate să continue investigaţiile sau o procedură pe cont propriu şi cere ajutorul altui stat, cum ar fi audierea martorilor sau supravegherea persoanelor care se află pe teritoriul altui stat.

Au fost adoptate câteva acorduri de către organizaţiile internazionale, precum Convenţia Consiliului Europei din 1959 şi  Protocolul privind asistenţa reciprocă în materie penală din 1978, Tratatul Benelux din 1962 şi Convenţia de aplicare a Acordului Schengen din 1990. Deşi aceste acorduri existente au facilitat cooperarea în acest domeniu, asistenţa reciprocă nu este încă suficient de eficientă.

Următorul pas către asistenţa reciprocă în materie penală este Convenţia 2000, care ar trebui să completeze alte acorduri prin facilitarea procedurilor şi introducerea modificărilor tehnologice. Stabilind condiţiile în care se acordă asistenţă reciprocă, noua Convenţie stipulează că asistenţa reciprocă va respecta principiile de bază ale fiecărui stat membru, precum şi Convenţia Europeană privind protecţia drepturilor omului din 1950.

Pe 16 octombrie 2001 a fost adoptat un Protocol privind cooperarea reciprocă pentru informaţiile bancare, care vizează să lupte împotriva spălării de bani şi infracţiunii financiare. Acest Protocol este parte integrantă a Convenţiei din 2000.

Atât Convenţia din 2000, cât şi Protocolul din 2001 fac obiectul unui raport explicativ aprobat de Consiliu, din 29 decembrie 2001 şi 24 octombrie 2001 (vezi Anexa II-A).

Ca urmare a diferenţelor dintre procedurile naţionale, uneori informaţiile strânse într-un stat nu pot fi folosite în alt stat din cauză că modul în care au fost obţinute informaţiile nu respecta cerinţele procedurale naţionale. Prin urmare, Convenţia din 2000 prevede ca statul solicitant să ceară statului destinatar să respecte câteva formalităţi sau cerinţe procedurale care sunt esenţiale în conformitate cu legislaţia naţională.

Astfel se va evita mai uşor birocraţia; prin urmare, cererile de asistenţă reciprocă şi comunicările trebuie făcute direct către autorităţile judiciare cu competenţă teritorială. Cu toate acestea, în unele cazuri documentele pot fi trimise sau returnate printr-o autoritate centrală. Cererile urgente pot fi transmise prin Interpol sau orice alt organism competent.

Schimbul spontan de informaţii (de ex. fără cerere anterioară) şi mecanismele care implică metode de comunicare moderne precum video conferinţa şi teleconferinţa vor facilita cooperarea dintre Autorităţile judiciare privind infracţiunile penale şi contravenţiile administrative.

Asistenţa reciprocă poate fi cerută în următoarele cazuri:

· pentru a preda autorităţilor competente a statului solicitant obiecte care au fost furate sau obţinute prin alte mijloace penale şi care se găsesc în alt stat membru; 

· pentru a transfera temporar o persoană reţinută pe teritoriul unui alt stat membru pe teritoriul unui stat membru unde sunt în curs investigaţii; 

· audiere prin videoconferinţă; 

· audiere prin teleconferinţă;
· pentru a permite livrări controlate pe teritoriul unui stat membru în cadrul investigării unor infracţiuni care pot conduce la extrădare. Coordonoarea şi monitorizarea se asigură de către autorităţile statului membru solicitat; 

· două sau mai multe state membre ale UE pot stabili o echipă comună de anchetă pentru un scop specific şi o perioadă de timp limitată; 

· pot fi efectuate şi investigaţii sub acoperire de către funcţionari ai altui stat membru (precum şi de funcţionarii statului membru local) care sunt sub acoperire sau identitate falsă, cu condiţia să fie respectate legislaţia naţională şi procedurile statului membru în care se desfăşoară investigaţiile; 

· pentru ca autoritatea competentă a statului membru să ceară altui stat membru să intercepteze telecomunicaţiile. Interceptările pot fi efectuate şi apoi transmise direct statului solicitant sau înregistrate pentru transmiterea ulterioară. Astfel de cereri trebuie să fie în concordanţă cu legislaţia şi procedurile naţionale ale statelor membre implicate. 

Comisia Europeană îşi rezervă dreptul de a iniţia propuneri cu statele membre în domeniul justiţiei şi afacerilor interne. În ceea ce priveşte strategia generală, Comisia răspunde de elaborarea politicilor şi a acţiunilor, precum şi de implementarea acestora.

Cooperarea judiciară europeană în materie penală este asigurată prin intermediul organizaţiilor internaţionale, precum Consiliul Europei şi Naţiunile Unite, dar face parte şi din activităţile referitoare la extinderea UE şi dialogul transatlantic.

4.2 Formular

Formularul pentru asistenţă judiciară reciprocă în materie penală se află în Anexa IV-B.
4.3 Completarea formularul

Pentru informaţii complete privind modul de completare a formularului consultaţi Raportul explicativ cu privire la Convenţia privind asistenţă reciprocă în materie penală Anexa II-A. 

4.4 Observaţii şi explicaţii

Instrumentele de asistenţă reciprocă şi protocoalele acestora se referă la asistenţa reciprocă, în general, dar conţin şi reguli privind formularele de asistenţă reciprocă specifice, precum interceptarea telecomunicaţiilor sau folosirea videoconferinţei. Cererile de asistenţă reciprocă, ca regulă generală, vor fi transmise direct de la autoritatea emitentă la cea executantă. Cu excepţia cazului în care autoritatea executantă refuză din motive întemeiate, cererea va fi soluţionată cât de repede posibil şi dacă este posibil în termenul indicat de autoritatea emitentă. Pentru a asigura admisibilitatea probelor obţinute, autorităţile statului executant vor respecta formalităţile şi procedurile indicate de autorităţile statului solicitant, cu condiţia să nu fie contrare principiilor fundamentale ale legislaţiei statului executant.

5. Echipele comune de anchetă  (ECA)

5.1. Observaţii introductive 
 
La reuniunea de la Tampere, din 1999, statele membre au cerut crearea fără întârziere a unor ECA, în scopul combaterii traficului de stupefiante şi fiinţe umane, precum şi a terorismului. Convenţia privind asistenţa reciprocă în materie penală, adoptată în mai 2000, prevede crearea de ECA.
Un progres mai rapid şi mai mare în cooperarea cu poliţia 

Dat fiind progresul lent a ratificării Convenţiei de către statele membre, Consiliul a adoptat, în iunie 2002, această Decizie cadru privind ECA, ale cărei dispoziţii urmau să fie implementate până la 1 ianuarie 2003.

Crearea ECA
După cum am menţionat, în scopul efectuării investigaţiilor în statele membre este necesară o acţiune coordonată şi concertată. ECA se poate constitui din cel puţin două state membre. În consecinţă, autorităţile competente ale statelor membre respective cad de acord şi stabilesc procedurile care trebuie respectate de echipă. Echipa comună trebuie creată:

· cu un scop specific; şi 

· pe o perioadă limitată (care poate fi reînnoită cu acordul tuturor părţilor implicate). 

Statele membre care formează echipa decid în privinţa componenţei acesteia, a scopului şi duratei. Totodată, pot pemite reprezentanţilor Europol şi OLAF, cât şi reprezentanţilor unor state terţe să participe la activităţile echipei.

Membrii ECA din statele membre altele decât statul membru în care funcţionează echipa, trebuie să o sprijine. Dacă este necesar, membrii ECA pot efectua activităţi prevăzute de legislaţia statului membru în care funcţionează ECA.

În ceea ce priveşte infracţiunile comise de ei sau împotriva lor, funcţionarii publici dintr-un stat membru altul decât cel în care funcţionează ECA sunt consideraţi funcţionari publici ai statului membru în care funcţionează ECA.

5.2. Formular 

ECA sunt constituite în temeiul Convenţiei privind asistenţa reciprocă în materie penală. Prin urmare, în astfel de cazuri se aplică regulile referitoare la formular şi la modul de transmitere a acestuia către autorităţile corespunzătoare din alte state membre. Formularul pentru asistenţă juridică reciprocă în materie penală se găseşte la Anexa III.
5.3. Completarea formularului

Instrucţiunile de completare sunt identice cu cele de la formularul de mai sus. 

Informaţii complete despre modul de completare sunt disponibile şi în raportul explicativ cu privire la Convenţia privind asistenţa reciprocă în materie penală, din Anexa II. 
5.4. Observaţii şi explicaţii 
 

Convenţia 2000 înlocuieşte Decizia cadru a Consiliului din 13 iunie 2002 privind ECA (2002/465/JAI). Art. 5 al Deciziei cadru stipulează: “[Decizia-cadru]... încetează să-şi mai producă efectele la data intrării în vigoare în toate statele membre a Convenţiei cu privire la asistenţa judiciară reciprocă în materie penală între statele membre ale Uniunii Europene”, ceea ce s-a întâmplat pe 23 august 2005.

3. Lista de anexe

· Anexa I-A: Versiunea finală a Manualului European despre modul de emitere a unui Mandat european de arestare inclusiv formularul MAE, manual referitor la modul de completare a formularului, precum şi tot textul Deciziei cadru privind MAE;

· Anexa I-B: Raportul Comisiei privind implementarea din 2005 a Deciziei cadru a Consiliului privind Mandatul de arestare european şi procedurile de predare între statele membre;
· Anexa II-A: Raport explicativ privind Convenţia din 29 mai 2000 privind Asistenţa reciprocă în materie penală între state membre ale Uniunii Europene, textul Convenţiei şi formularul de cerere;
· Anexa II-B: Memorandum Explicativ privind propunerea unei Decizii cadru a Consiliului privind Mandatul european de obţinere a probelor pentru obţinerea obiectelor, documentelor şi datelor pentru a fi folosite în proceduri în materie penală ;
· Anexa II-C: Textul 2008/978/JAI din 18 decembrie 2008 privind Mandatul european de obţinerea a probelor; 
· Anexa III-A: formularul standard numit “Certificat” prevăzut la articolul 9 al Deciziei cadru a Consiliului 2003/577/JAI;
· Anexa III-B: un formular standard numit “Certificat” pentru recunoaşterea  reciprocă aşa cum este prevăzut la articolul 4 din Decizia cadru a Consiliului 2006/783/JAI;
· Anexa IV-A: Lista cu acquisul comunitar în domeniul justiţiei şi afacerilor interne.
4. Portaluri utile

Comisia Europeană

· http://www.consilium.europa.eu 

· External relations 

· OLAF (Oficiul European de Luptă Anti-Fraudă)

· http://eur-lex.europa.eu/RECH_legislation.do?ihmlang=en
 (bază de date a legislaţiei şi documentaţiei UE)

Alte pagini electronice ale unor instituţii ale Uniunii Europene: 

· European Parliament 

· Council of the European Union 

· Eurojust 

· European Judicial Network (EJN) 

· Europol 

· An Overview of the Counter Terrorism Unit Activities 

Organizaţii 

· Council of Europe 

· Combating terrorism. 

· 
The Multidisciplinary Group on International Action against Terrorism (GMT) 

· United Nations

· 
UNODC. Pagina Biroului Naţiunilor Unite pentru combaterea drogurilor şi criminalităţii care cuprinde programul global împotriva terorismului 

· Interpol 

· Interpol's involvement in the fight against international terrorism 

· OSCE. Organizaţia pentru Securitate şi Cooperare în Europa (OSCE) 

· Contribuţia NATO la combaterea terorismului. 

· North Atlantic Treaty Alliance (NATO) 

· United Nations 

· OECD 

· FATF-GAFI Pagina Grupului de Acţiune Financiară privind finanţarea terorismului şi spălarea banilor a OCDE.
· International Juvenile Justice Observatory
· Victim Support. O organizaţie de caritate independentă care ajută oamenii să facă faţă efectelor criminalităţii
4. Politica Uniunii Europene privind combaterea corupţiei

a. Documente

În scopul combaterii corupţiei la toate nivelurile, UE a elaborat mai multe documente relevante.

Conform art. 29 din Tratatul privind Uniunea Europeană, prevenirea şi combaterea corupţiei reprezintă unul dintre obiectivele a cărui realizare permite crearea şi menţinerea spaţiului european al libertăţii, securităţii şi justiţiei.

Noul articol 280 din Tratatul CE are în vedere o protecţie eficientă şi echivalentă a intereselor financiare în întreaga Comunitate. Acesta stabileşte obligaţia statelor membre de a asigura în acest scop, împreună cu Comisia, o cooperare strânsă, periodică între autorităţile competente. Acest articol introduce un nou temei juridic care permite Parlamentului European şi Consiliului ca, în conformitate cu procedura codeciziei, să adopte măsurile necesare pentru prevenirea şi combaterea faptelor de fraudare îndreptate împotriva intereselor financiare ale comunităţii. 

Planul de acţiune pentru combaterea crimei organizate din anul 1997 militează în favoarea unei politici cuprinzătoare de luptă împotriva corupţiei care se bazează pe măsuri de prevenire. 

În prima comunicare privind politica Uniunii Europene în materie de combaterea corupţiei au fost propuse: o interdicţie privind deductibilitatea fiscală a sumelor alocate pentru mită; norme privind achiziţiile publice; introducerea de standarde de contabilitate şi de audit; măsuri în domeniul ajutorului extern şi al programelor de asistenţă. 

În planul de acţiune al Consiliului European de la Viena din anul 1998 şi în timpul lucrărilor Consiliului European de la Tampere din anul 1999, accentul a fost pus tot pe corupţie, ca un domeniu de importanţă deosebită, în care este nevoie de acţiune. 

În anul 2000 a fost elaborată Strategia pentru prevenirea şi combaterea criminalităţii organizate pentru începutul noului mileniu, în care a fost subliniat faptul că sunt necesare armonizarea legislaţiei naţionale şi dezvoltarea unei strategii interdisciplinare anti-corupţie. Totodată, a fost adresat apelul de a ratifica instrumentele juridice ale Uniunii Europene şi ale Consiliului Europei, elaborate în scopul combaterii corupţiei.
b. Convenţii

UE are şi propriile instrumente de combatere a corupţiei:

· Convenţia privind protecţia intereselor financiare ale Comunităţilor Europene (Convention on the protection of the financial interests of the European Communities), adoptată la 26.07.1995; 

· Convenţia cu privire la combaterea actelor de corupţie care implică funcţionari ai Comunităţilor Europene sau funcţionari ai statelor membre (Convention against corruption involving officials), adoptată la 26.05.1997.
c. EUROPOL

Oficiul European de Poliţie EUROPOL a fost înfiinţat în anul 1995 (Convenţia Europol din data de 26.07.1995). Din anul 2001 are şi competenţe operative şi poate solicita autorităţilor naţionale de poliţie iniţierea de investigaţii sau participarea la investigaţii comune. 

Prin decizia Consiliului Uniunii Europene (6 aprilie 2009), Europol are un nou temei juridic, care a înlocuit Convenţia Europol începând cu 1 ianuarie 2010.

Obiectivele Europol sunt stabilite în art. 3 al Deciziei Europol. Acestea constau, în esenţă, în „sprijinirea şi consolidarea activităţii autorităţilor competente ale statelor membre şi a cooperării reciproce a acestora în vederea prevenirii şi combaterii criminalităţii organizate, a terorismului şi a altor forme grave de criminalitate care afectează două sau mai mutle state membre”. În urma extinderii succesive a mandatului său, Europol are acum şi corupţia printre atribuţiile sale.

Atribuţiile şi competenţele Europol sunt conform art. 4 şi 5 din Decizie:

· să culeagă, să stocheze, să prelucreze, să analizeze şi să facă schimb de informaţii publice şi secrete,

· să comunice autorităţilor competente ale statelor membre informaţiile care le privesc, precum şi orice conexiuni constatate între infracţiuni,
· să sprijine anchetele desfăşurate în statele membre, în special prin transmiterea tuturor informaţiilor relevante către unităţile naţionale,
· să întocmească analize şi situaţii operative,
· să menţină infrastructura informaţională necesară,
· să asigure formarea continuă şi cercetarea în domeniile prevenire, tehnici criminalistice şi metode criminalistice, precum şi analize şi metode de efectuare a investigaţiilor. Din anul 2002, Europol avea abilitarea să participe la activitatea echipelor comune de anchetă ale statelor membre şi poate solicita unora dintre acestea să iniţieze investigaţii. Europol este finanţat de către statele membre, contribuţia fiind stabilită în baza PIB. În anul 2001, bugetul a fost de 35,4 milioane euro, în anul 2003, de 58,8 milioane euro, iar în 2008, de 66,4 milioane euro.

Raportul Europol - Interpol
Interpol şi Europol nu sunt concurente, dar aceasta din urmă este forma accentuată, mai eficientă, a Interpolului, chiar dacă are o arie de competenţă limitată regional. Totuşi, Europol este şi o reacţie la deficienţele organizatorie ale Interpolului. Europol şi organizaţiile predecesoare nu au apărut doar ca urmare a criticilor aduse Interpolului, ci şi ca o consecinţă a integrării europene. Odată cu creşterea gradului de integrare europeană, se poate aprecia că birourile centrale naţionale vor fi înlocuite de către Europol.
d. OLAF

Oficiul European de Luptă Antifraudă (OLAF, Office Européen de Lutte Anti-Fraude) a fost înfiinţat prin Decizia Comisiei din 28 aprilie 1999 şi are competenţe de efectuare a investigaţiilor interinstituţionale.

OLAF are sediul în Bruxelles. Misiunea sa constă în combaterea fraudei, corupţiei şi a oricăror alte acte ilegale prin care sunt prejudiciate interesele financiare ale UE. Oficiul investighează în interiorul şi în afara autorităţilor europene, sprijină, coordonează şi monitorizează activitatea autorităţilor naţionale în domeniul său de competenţă şi elaborează politici de combatere a fraudei în Uniunea Europeană. OLAF este în subordoninea comisarului pentru administraţie, audit şi luptă antifraudă.

Atribuţiile OLAF sunt:

· depistarea şi urmărirea penală a fraudelor vamale,

· depistarea cazurilor de utilizare abuzivă a subvenţiilor UE,

· depistarea cazurilor de evaziune fiscală (în măsura în care are repercusiuni asupra bugetului UE),

· combaterea corupţiei şi a abaterilor grave în cadrul instituţiilor UE,

· depistarea altor încălcări ale legii, care prejudiciază interesele financiare ale UE. 

OLAF investighează atât în instituţiile UE (investigaţii interne administrative), cât şi în instituţiile care nu aparţin UE (investigaţii administrativ externă). Oficiul sprijină anchetele altor autorităţi, spre exemplu, prin oferirea de informaţii culese la nivelul UE. În cazuri transfrontaliere, OLAF coordonează investigaţiile autorităţilor naţionale. În activitatea sa de monitorizare, Oficiul supraveghează cursul anchetelor desfăşurate de alte autorităţi. În departamentul său intern de „Intelligence” (informaţii), OLAF pune la dispoziţia statelor membre sau a statelor terţe o expertiză multidisciplinară, analize strategice şi evaluări ale riscurilor.
e. EUROJUST

Unitatea de cooperare judiciară a Uniunii Europene, EUROJUST, reuneşte din anul 2002 procurorii, judecătorii şi ofiţerii de poliţie în lupta împotriva formelor grave de infracţionalitate organizată, printre altele şi împotriva corupţiei transfrontaliere.  EUROJUST completează EUROPOL, oferind consultanţă juridică pe probleme judiciare şi coordonând activităţile autorităţilor naţionale de urmărire penală.

EUROJUST are sediul la Haga şi coordonează investigaţiile transfrontaliere la nivelul UE. În acelaşi timp, trebuie să coordoneze, în general, activitatea autorităţilor judiciare naţionale din Europa în domeniul criminalităţii organizate transnaţionale şi să promoveze schimbul de informaţii între autorităţile judiciare şi poliţieneşti naţionale. Domeniile de care se ocupă sunt, printre altele, combaterea terorismului, combaterea şi prevenirea traficului cu arme, a traficului de stupefiante, a traficului de fiinţe umane, a pornografiei infantile, a corupţiei transfrontaliere şi a spălării banilor.

În toamna anului 1999, la Consiliul Europeean de la Tampere s-a convenit asupra înfiinţării EUROJUST. Pe această bază, prin Decizie a Consiliului Uniunii Europene din data de 28 februarie 2002, a fost înfiinţat EUROJUST, iar câteva luni mai târziu acesta şi-a început activitatea.

EUROJUST este o autoritate independentă a UE. 

Fiecare stat membru numeşte un membru naţional. Aceştia sunt, de obicei, reprezentanţi ai justiţiei, procurori naţionali care asigură legătura cu aparatul judiciar din ţara lor. Totalitatea membrilor naţionali formează Colegiul EUROJUST. Colegiul îşi alege un preşedinte şi doi vicepreşedinţi. În plus, fiecare stat membru desemnează membri supleanţi naţionali.

Activitatea EUROJUST este completată de activitatea Reţelei Judiciare Europene (RJE).
f. EJN

Reţeaua Judiciară Europeană (RJE) a fost constituită de Uniunea Europeană ca „reţea de puncte naţionale de contact între statele membre”. Bazele au fost puse prin Acţiunea Comună 98/428/JAI din 29 iunie 1998, pentru a îndeplini Recomandarea nr. 21 din Planul de Acţiune pentru combaterea criminalităţii organizate. Acest obiectiv urmează să fie atins prin 
• facilitarea şi accelerarea cooperării judiciare; 
• furnizarea de informaţii juridice şi practice autorităţilor locale competente, şi
• sprijinirii soluţionării cererilor de asistenţă.

Pe lângă punctele de contact din statele membre, există organisme de contact şi în alte ţări, precum Elveţia, Turcia şi Norvegia. Punctele de contact au rol de mediator, dar nu reprezintă o verigă suplimentară în lanţul cooperării judiciare. Activitatea se bazează pe schimbul de informaţii, precum şi pe contactele informale. Punctele de contact promovează cooperarea judiciară între autorităţile locale competente, având ca scop, de exemplu, coordonarea şi executarea cererilor de asistenţă judiciară, precum şi stabilirea celor mai adecvate contacte directe. În plus, punctele de contact pot ajuta la rezolvarea dificultăţilor apărute ca urmare a executării unor astfel de cereri. 
Spre deosebire de Eurojust, Reţeaua Judiciară Europeană nu dispune de o organizaţie centrală. Funcţionarii publici responsabili de la punctele de contact naţionale din statele membre se întâlnesc periodic la reuniuni comune, pentru a acumula cunoştinţe despre diferitele sisteme de drept ale statelor din UE, pentru a discuta dificultăţile de punerea în aplicare a asistenţei judiciare şi pentru a elabora propuneri de soluţionare a conflictelor. Câte o reuniune are loc în ţara care deţine preşedinţia Uniunii Europene şi câte o întâlnire pe an este organizată la Haga. RJE are un secretariat independent în cadrul Eurojust, la Haga.

În fiecare land al Germaniei există câte o structură de contact la nivel de Parchet General de pe lângă Curtea de Apel, precum şi câte una la Procurorul General al Germaniei, cât şi la Oficiul Federal al Justiţiei.

Organele de urmărire penală pot face apel la RJE în legătură cu toate tipurile de infracţiuni grave, pentru a facilita punerea în aplicare a cererilor de asistenţă judiciară în alte state membre. În acest scop, procurorii şi instanţele judecătoreşti, dar şi ofiţerii de poliţie sau alte autorităţi de urmărire penală se pot adresa punctului de contact competent din cadrul RJE. Acesta va lua legătura imediat cu punctul de contact din celelalte state. RJE poate sprijini autorităţile de urmărire penală în special pentru

 • stabilirea de contacte directe cu autorităţile locale competente din alt stat membru către care poate fi transmisă o cerere de asistenţă judiciară sau un mandat european de arestare; 
•
obţinerea de informaţii juridice şi practice privind acordarea de asistenţă judiciară în alt stat menbru; 
• medierea în vederea surmontării dificultăţilor, întârzierilor şi conflictelor apărute în executarea cererilor de cooperare judiciară  şi 
•
furnizarea de consultanţă privind modalităţile adecvate de abordare a colaborării în cazuri complete de infracţiuni în care sunt implicate mai multe state membre.
Ca limbă de lucru s-a încetăţenit limba engleză, fiind utilizate şi limbile germană şi franceză. Punctele de contact trebuie să deţină competenţe lingvistice cel puţin într-o limbă străină, astfel încât contactele să se poată realiza foarte rapid şi în mod informal. 

Reţeaua Judiciară Europeană are şi un portal de internet, care facilitează, printre altele, informaţii şi accesul la datele de contact ale autorităţilor judiciare competente pentru orice investigaţii care ar trebui efectuate oriunde în Europa (http://www.ejn-crimjust.europa.eu).
g. Rezumat

Abordarea UE în lupta împotriva corupţiei poate fi rezumată astfel:

- toleranţă zero la corupţie în cadrul instituţiilor europene,

- armonizarea legilor penale din statele membre ale UE,

- promovarea unei strategii globale de prevenire a infracţionalităţii.

Din acest motiv, politica anti-corupţie a UE cuprinde prevenţia globală şi represiunea internă a corupţiei în cadrul UE. Ambele domenii trebuie să se extindă şi să fie adaptate la situaţiile existente. 
Pe plan intern, UE este din punct de vedere instituţional în mare măsură înarmată în lupta pentru reprimarea corupţiei în instituţiile UE, datorită existenţei OLAF, a Europol şi Eurojust. Totuşi, în lipsa unui Parchet European, UE nu poate efectua urmărirea penală şi nici nu poate monitoriza suficient evoluţiile din statele membre. 
Pe plan extern, când acordă fonduri pentru ţările candidate, ţările vecine sau pentru terţe ţări, UE exercită un anumit grad de influenţă în ţările în cauză. 
Prin urmare, poate să nu se rezume „doar” la activităţi de promovare a prevenţiei, ci să şi recomande implementarea unor reforme, pentru a îmbunătăţi urmărirea penală. În ceea ce priveşte ţările candidate, dispar frontierele dintre politica externă şi cea internă, deoarece acestea sunt viitoare state membre. Diviziunea politicii anticorupţie a UE este, prin urmare, mai puţin evidentă decât ar părea la o primă vedere.
X. Activitatea preventivă

1. Observaţii preliminare

a. Împiedicarea comiterii faptelor

În ceea ce priveşte infracţiunile de corupţie, făptuitorii pot fi impresionaţi şi derutaţi dacă se exercită presiuni deosebite, în sensul urmăririi cu precădere a unor astfel de fapte şi a evidenţierii riscului sporit de depistare a unor astfel de fapte. Rezultatele obţinute în investigaţiile desfăşurate împotriva unor mari companii au arătat că, dacă nu se efectuează investigaţii în legătură cu faptele de corupţie, nu se poate exercita o presiune continuă care să asigure un mod de acţiune cinstit şi nu pot fi efectuate controale eficiente. Cu toate acestea, dreptul penal represiv nu poate să fie panaceul pentru rezolvarea conflictelor sociale. Uneori, oamenii au aşteptări care nu vor putea fi împlinite de justiţia penală atunci când este vorba despre corupţie şi crimă organizată. Dreptul penal nu poate să rezolve problemele care reprezintă cauzele comiterii de infracţiuni. Mai important decât instrumentariul folosit conform normelor de drept penal este împiedicarea comiterii infracţiunilor de corupţie, în sensul eliminării, în prealabil, a condiţiilor care favorizează comportamentul corupt.  

Acest aspect este important în condiţiile în care dreptul penal produce efecte numai în privinţa cazurilor depistate. În schimb, măsurile preventive produc efecte şi în acea zonă, necunoscută, în care se manifestă corupţia. Se apreciază că peste 90% din faptele de corupţie rămân necunoscute, aşa încât activitatea preventivă este de 10 ori mai importantă decât combaterea.

b. Domenii prioritare

În consecinţă, în domeniile deosebit de vulnerabile la corupţie trebuie analizate şi, eventual, îmbunătăţite mecanismele de control. Domeniile de lucru cunoscute ca fiind deosebit de vulnerabile sunt cele în care se acordă aprobări, concesiuni şi permisiuni/permise, precum şi cele în care se încheie contracte, de exemplu: birourile pentru eliberarea permiselor auto, birourile pentru înscrierea în circulaţie a autovehiculelor, autorităţi pentru azil, compartimente de achiziţii, firme de salubrizare.

Riscul de corupţie apare în special acolo unde

- există acces la informaţii confidenţiale,

- sunt pregătite licitaţii de orice fel,

- sunt repartizate sau încredinţate contracte de lucrări/prestări servicii,

- sunt alocate subvenţii şi prestaţii financiare,

- se asigură supravegherea executării contractelor sau este vorba despre concesiuni şi aprobări,

- se iau decizii privind taxe sau impozite, respectiv privind executarea sau scutirea de plată,

- există marje de apreciere,

- sunt încheiate contracte pe termen lung,

- sau, în general, se fac plăţi în numerar ori cu mijloace de plată.

Pe lângă acestea, mai există un domeniu care are de suferit de pe urma corupţiei: autoritatea cu atribuţii în domeniul construcţiilor. Corupţia afectează atât compartimentele din administraţiile publice locale, care se ocupă de construcţii subterane, cât şi oficiile de stat pentru construcţii. În aceste cazuri, predomină frauda în cazul licitaţiilor, în special prin modificarea ulterioară a documentelor de ofertă. 

Pentru gradul ridicat de corupţie în acest domeniu există mai multe motive:

- 
autoritatea cu atribuţii în domeniul construcţiilor este cea mai importantă interfaţă dintre economia particulară şi administraţia publică;

-
în structura acestor autorităţi, personalul are venituri relativ reduse, iar acest personal lucrează, la acelaşi nivel, cu întreprinzători cu o situaţie financiară deosebită,

-
în mod frecvent, nu sunt luate suficiente măsuri pentru securizarea licitaţiilor.

c. Principii la introducerea măsurilor preventive împotriva corupţiei
Din motivele indicate mai sus (1 a), administraţiile au obligaţia să ia toate măsurile organizatorice pentru împiedicarea sau măcar îngreunarea apariţiei relaţiilor corupte. În acest scop, pot valorifica în special unul dintre rezultatele obţinute de organele de urmărire penală în cadrul investigaţiilor, rezultate care se dovedesc a fi de mare importanţă, deoarece, cu excepţia corupţiei ocazionale, corupţia nu este spontană. Corupţia este mai degrabă un proces care se desfăşoară în etape şi într-o perioadă îndelungată de timp. La început, se doreşte realizarea unei legături cu cel care urmează să fie ţinta corupţiei, depăşindu-se limitele contactelor profesionale, obişnuite. Abia după ce a reuşit acest demers, intră în discuţie încălcarea atribuţiilor de serviciu contra cost.

Iar dacă se ajunge la corupţie şi la descoperirea unor astfel de fapte, administraţiile pot folosi şi următorul rezultat obţinut de organele de urmărire penală: parteneriatul bazat pe fapte de corupţie trebuie pregătit intens, el necesită comunicare şi „grijă” permanentă. Aceste parteneriate trebuie permanent înnoite, având în vedere dependenţa reciprocă (riscul sancţionării pentru faptele comise).

Atunci când sunt introduse măsuri preventive, trebuie să fie foarte clar că:

-
nu există o soluţie ideală de combatere a corupţiei,

-
toate măsurile trebuie adaptate în funcţie de structura respectivelor autorităţi şi atribuţii; nu există soluţii standard pentru toate cazurile;

-
o instituţie organizată în aşa fel încât să „respingă” corupţia este preferabilă mult promovatei „administraţii suple”, deoarece reducerea de posturi cu funcţie de control şi supraveghere amplifică riscul de corupţie. Acest lucru este valabil şi în cazurile în care este indispensabilă introducerea procedurilor de prelucrare electronică;

-
cel mai important obiectiv al tuturor măsurilor trebuie să fie acela de a spori riscul de depistare a faptelor de corupţie.
2. Măsuri de prevenire a faptelor de corupţie

Înaintea introducerii măsurilor organizatorice trebuie identificate posturile vulnerabile la corupţie, pentru a analiza riscurile care planează asupra acestora. În acest context, pot fi avute în vedere următoarele măsuri preventive:

-
schimbarea referenţilor: aşa numitul „principiu al rotaţiei“ (de exemplu competenţele se schimbă după un sistem bazat pe litere) nu poate fi aplicat în mod schematic. Dacă rotaţia nu este posibilă din motive care ţin de specializare (riscul pierderii expertizei în domeniu), trebuie adoptate alte măsuri;

-
principiul mai multor ochi: acest principiu trebuie folosit eficient. Este prea puţin utilă introducerea obligaţiei contrasemnării de către numeroşi referenţi (contrasemnare în masă);

Stabilirea unor limite maxime rigide, dincolo de care se impune contra-semnătura sau verificarea garantează siguranţa numai în domeniul care se află sub aceste limite maxime, ceea ce înseamnă că soluţia respectivă este una riscantă;

-
transparenţa: deciziile care trebuie luate sunt prezentate şi trebuie să fie trasabile, eventual prin expunere de motive în formă scrisă;

-
documentare: dosarele sunt bine ţinute dacă au o structură clară (foldere); în egală măsură, verificarea este înlesnită, iar corupţia, îngreunată, fiindcă toate lucrările efectuate pentru luarea unei decizii vor fi complete şi trasabile. De asemenea, corupţia poate suferi prejudicii şi  în condiţiile existenţei unei registraturi centrale, care să aplice ştampile de intrare pe documente;

-
supravegherea pe linie de serviciu/controlul activităţii operaţionale: protecţia împotriva corupţiei este asigurată şi atunci când superiorul îşi îndeplineşte atribuţiile de control (supraveghere pe linie de serviciu, control intern). O contribuţie importantă o pot avea şi controalele privind activitatea operaţională, desfăşurate de structurile superioare  sau de către curţile de conturi;

-
verificarea prin sondaj: un mijloc foarte eficient de sporire a riscului de descoperire a faptelor de corupţie îl reprezintă controalele prin sondaj, aleatorii, efectuate la intervale neregulate de timp;

-
selecţia personalului: selecţia personalului se va face cu atenţie, dacă persoanele vor ocupa posturi vulnerabile;

-
instruiri: prin instruiri periodice şi formare iniţială şi continuă, personalul poate fi sensibilizat.

3. Organizarea prevenţiei şi importanţa sa pentru investigaţii
Existenţa unor astfel de măsuri sau a altor măsuri adoptate de instituţii în scopul reducerii riscului de corupţie, precum şi existenţa unei structuri organizatorice care să sporească riscul de depistare a relaţiilor corupte dintre personal şi partenerii de discuţie particulari ai acestuia, se va reflecta în activitatea de investigaţii atunci când este necesară anchetarea unor funcţionari ai instituţiei. De exemplu, parchetul şi poliţia vor trebui să verifice frecvenţa controalelor efectuate în instituţia respectivă, ca de altfel şi evidenţa lucrărilor efectuate, cât şi transparenţa procesului de luare a deciziei. În urma acestor activităţi, investigatorii vor putea trage concluzii valoroase.
Dacă mediul în care lucrează persoana suspectă este organizat în aşa fel încât favorizează sau chiar promovează corupţia, acesta va fi un indiciu pentru  comportamentul corupt, spre deosebire de un mediu de lucru organizat în aşa fel încât să „respingă” corupţia.

Din păcate, când au cazuri de corupţie, investigatorii se confruntă cu situaţia în care conducerea instituţiei este indiferentă faţă de corupţie. La astfel de instituţii, trebuie să se înceapă cu conducerea. Fiindcă, dacă şeful nu îşi îndeplineşte consecvent atribuţiile de supraveghere şi nu este un model pentru ceilalţi, această delăsare va avea efect asupra structurii din subordine în ceea ce priveşte riscul apariţiei comportamentului corupt. În susţinerea acestei afirmaţii există numeroase exemple din multe dosare instrumentate.

Mai trebuie amintit că superiorul ierarhic are atribuţia ca în cadrul supravegherii pe linie de specialitate şi de serviciu să urmărească şi să verifice indicatorii privind corupţia, despre care a luat la cunoştinţă (vezi IV. 2).
4. Comunicarea de indicii

a. Partener de discuţie (intern)

O măsură specială pentru domeniul preventiv, cât şi pentru cel represiv o constituie crearea unui post pentru persoana de contact în chestiuni privind corupţia la nivelul tuturor instituţiilor. 

Această persoană trebuie să beneficieze de pregătite specială şi, pe cât posibil, să aibă experienţă în materie de anti-corupţie. Persoana respectivă va sta la dispoziţia personalului în domeniul preventiv, dacă apar probleme legate de corupţie. Această persoană oferă consultanţă personalului şi – de comun acord cu şeful instituţiei – efectuează instruiri.

În domeniul represiv, persoana de contact oferă asistenţă personalului dacă acesta are suspiciuni privind un eventual comportament corupt în zona în care lucrează şi dacă are nevoie de sfaturi de specialitate ori juridice pentru o eventuală confirmare.

În afară de aceasta, fiecare funcţionar are obligaţia să îl informeze pe superiorul ierarhic cu privire la existenţa unei suspiciuni concrete de corupţie. Superiorul are obligaţia să informeze organele de urmărire penală, iar nerespectarea acestei obligaţii poate să constituie infracţiune (obstrucţionarea justiţiei).

Ca alternativă la informarea superiorului ierarhic, în toate ministerele din unele ţări au fost create structuri cărora le pot fi comunicate nemijlocit suspiciunile de corupţie, evitându-se calea ierarhică. Însă acest sistem are rareori relevanţă practică.

b. Avocatul anticorupţie

Acesta este motivul pentru care o fost creată o nouă posibilitate de a obţine indicii cu privire la comportamentul corupt: sunt numiţi (la nivel de land şi pentru toate resorturile) avocaţi anticorupţie, denumiţi uneori în mod impropriu „ombudsman“. De fapt, este vorba despre un avocat, abilitat şi plătit de stat să ofere asistenţă şi sprijin anonim(ă) persoanelor care oferă indicii. S-a apelat la această modalitate în momentul în care au apărut probleme la obţinerea de informaţii de la persoane care se tem să nu sufere prejudicii personale, cât şi în activitatea de serviciu, ca urmare a informaţiilor comunicate.

Avocatul anticorupţie este preferabil sesizării anonime, deoarece el mai poate solicita detalii de la cel care oferă informaţii. De asemenea, el poate aprecia faptele (suspiciune iniţială) şi poate oferi consultanţă (inclusiv cu asigurarea confidenţialităţii). Totuşi, trebuie să recunoaştem că implicarea sa face posibilă apariţia unor false suspiciuni, în cazul cărora riscul de urmărire penală este redus.

În practică, serviciile acestui avocat nu sunt (încă) exploatate conform aşteptărilor.

c. Sistemul electronic de informare

Din acest motiv, landul Saxonia Inferioară a ales o altă cale: folosirea unui sistem informatic care oferă posibilitatea dialogului anonim între persoana care oferă indicii şi investigatorul poliţiei. În felul acesta, informatorul şi organele de urmărire penală pot comunica fără deconspirarea informatorului, dacă acesta nu doreşte să-i fie cunoscută identitatea. 

Primele rezultate ale acestui sistem sunt încurajatoare.

5. „Whistleblower“ şi sesizările anonime

Autorităţile competente să efectueze investigaţii verifică indiciile venite din partea persoanelor care, din motive etice, morale sau personale informează despre fapte de corupţie din propria lor organizaţie („whistleblower“), făcând astfel cunoscută o eventuală implicare a colegilor sau şefilor lor, precum şi o lipsă a mecanismelor de control. Dacă este necesar, acestor persoane va trebui să le fie asigurată confidenţialitatea.

Indiciile şi denunţurile funcţionarilor instituţiei, ale persoanelor particulare şi ale firmelor concurente nu trebuie subestimate în practica organelor de urmărire penală, nici atunci când denunţătorul doreşte să rămână anonim. Uneori este vorba numai despre suspiciuni care s-ar putea obiectiviza sau chiar despre dorinţa de a produce un prejudiciu în tot acest demers al denunţătorilor şi procesomanilor care comunică date incorecte. În special în domeniul prostituţiei/localurilor de noapte există indicii că astfel de practici sunt folosite împotriva firmelor concurente şi/sau a poliţiştilor care finalizează cercetările cu succes, în ideea de a le/a-i elimina. Însă tot din experienţă se ştie că, foarte frecvent, anonimele se confirmă în cazurile legate de corupţie. Aşadar, astfel de anonime trebuie luate întotdeauna în serios. Verificarea anonimelor se va realiza cel puţin sub forma investigaţiilor premergătoare discrete, dacă nu este evident de la început că sunt prea puţin credibile, ci reprezintă informaţii din interior.

În mod nedrept, despre persoanele care comunică informaţii în mod anonim se consideră, de multe ori, că nu sunt credibile şi că au probleme de morală. De fapt, aceste denunţuri sunt adesea ventilul pentru cei care cunosc situaţia, dar care din cele mai diferite motive se tem să îşi facă cunoscută identitatea (dezavantaje la serviciu, pierderea imaginii în ideea că „toarnă” ce se întâmplă în interior; sau sunt considerate persoane care vor să epateze; ori se tem de repercusiuni economice în sensul neluării lor în considerare la încredinţarea de contracte în viitor etc.). La urma urmei, pentru autorităţile competente să investigheze contează mai puţin dacă motivele pentru denunţ sunt onorabile, ci, de exemplu, dacă denunţul este rezultatul dezamăgirii angajatului faţă de o decizie a superiorului său care l-ar dezavantaja sau îl dezavantajează. Iar hotărâtoare este verificarea conţinutului denunţului.

Totodată, trebuie avut în vedere şi aspectul preventiv: cu cât sosesc mai multe denunţuri, inclusiv anonime, şi se ajunge la investigaţii, cu atât mai mult făptuitorii (potenţiali) trebuie să fie descoperiţi şi pedepsiţi. Acesta este motivul pentru care ajutorul destinat denunţătorilor (prevăzut la 4 a-c) trebuie să aibă un efect preventiv deosebit, deoarece prin denunţul lor ei îi vor anima şi pe alţii să spună ce ştiu, sporind astfel riscul de descoperire a faptelor de corupţie.  
Dacă după primele contacte cu partenerii de discuţie, cu avocatul anticorupţie sau după comunicarea online cu poliţia denunţătorul hotărăşte să nu rămână anonim, va trebui să i se garanteze măsuri eficiente de protecţie dacă ar putea să se afle în pericol. Totodată, pentru asigurarea unui concept global cuprinzător, va fi necesar să existe un program eficient pentru protecţia martorilor, care poate fi un stimulent pentru comunicarea de informaţii de către „martori cheie” dispuşi să iasă din „afaceri”.
6. Relatările de presă

Relatările de presă pot avea efecte asupra unor dosare de corupţie, cât şi asupra iniţierii acestora. Corupţia este un subiect important pentru mass-media şi jurnalişti, aşa încât există zilnic relatări despre acest chestiuni. Interesul mass-media are părţi pozitive, dar şi negative:

-
în domeniul preventiv, vor avea efect pozitiv relatările despre investigaţii finalizate cu succes şi solicitarea unor pedepse mari, ceea ce le poate arăta posibililor făptuitori că există riscul să fie descoperiţi. În acest caz, relatările sunt ca un semnal de atenţionare. De asemenea, firmele şi administraţiile care se feresc să fie acuzate de corupţie vor lua poate măsuri de îmbunătăţire a mecanismelor de control şi de exercitare mai eficientă a funcţiei de supraveghere. În acest sens, mass media se constituie într-o componentă a controlului social, aspect care trebuie avut în vedere întotdeauna în activitatea de presă a instituţiilor;

-
în domeniul represiv, activitatea mass-media are efect pozitiv asupra investigaţiilor, dacă jurnaliştii de investigaţie oferă noi indicii pentru întărirea suspiciunilor şi noi elemente pentru desfăşurarea investigaţiilor. Astfel, jurnaliştii au oferit importante informaţii de culise în mai multe dosare spectaculoase instrumentate de parchete (de ex. aeroporturile Frankfurt şi München, carteluri în domeniul construcţiilor, dosare complexe împotriva unor medici şi firme farmaceutice). În aceste situaţii, presa şi parchetul au „colaborat” într-o oarecare măsură.

Popularitatea subiectului pentru mass media poate să aibă efecte negative pentru investigaţii:

Astfel, într-unul dintre cazurile de mai sus, în care erau implicaţi numeroşi medici şi mulţi responsabili ai firmelor farmaeutice,   numeroasele relatări de presă au avut un efect de atenţionare. Astfel, cei la care nu avuseseră loc percheziţii au putut să-şi pregătească strategii corespunzătoare pentru percheziţii şi audieri. În aceste condiţii, când au fost efectuate măsurile în cadrul investigaţiilor, multe dintre dovezi dispăruseră deja.

Uneori, învinuiţii cu o poziţie socială deosebită, încearcă să implice mass media în strategia lor de apărare, adică mobilizează presa, pentru a lăsa impresia că urmărirea penală este o măsură disproporţionată, adică vor să arate că ar fi vorba despre o vânătoare de vrăjitoare. De regulă, judecătorul nu se lasă impresionat de aceste strategii, dar faza de judecata poate fi afectată, de exemplu, dacă martorii sau experţii se află sub impresia relatărilor negative.

XI. Exemple de caz

Soluţionarea sesizărilor privind fapte de corupţie 

Cazul 1

La un parchet, sosesc într-o singură zi două scrisori cu următorul conţinut:

1.

Vecinul meu X lucrează la Departamentul Achiziţii la producătorul de automobile M. Cu toate că are un venit lunar de numai 2.000 €, în fiecare an îşi cumpără o maşină nouă. Tot în fiecare merge în concediu, împreună cu proprietarul firmei furnizoare Z.

2.

Angajatul A din administraţia municipală se ocupă, de mai mulţi ani, de încredinţarea contractelor de lucrări către firma de zugrăvit M, care efectuează periodic lucrări de zugrăvit pentru administraţia municipală. În urmă cu o lună, firma M a refăcut tencuiala casei lui A şi a şi zugrăvit-o. Am dorit să efectuez şi eu aceste lucrări la casa mea, pentru acelaşi preţ, deoarece preţul reuşisem sa-l aflu de la alte persoane. Firma M mi-a respins solicitarea, pe motiv că nu lucrează pentru „privaţi” şi cu atât mai puţin la acest preţ.

Ambele scrisori nu au menţiuni cu privire la expeditor, nici vreo semnătură, adică au intrat ca anonime.

Prin ambele scrisori, se încearcă, aparent, sesizarea cu privire la posibile infracţiuni.

Chiar dacă au sosit ca anonime, procurorul trebuie să verifice dacă există indicii concrete pentru încălcări ale legii, care să poată fi verificate pe baza unor fapte obiective. Ca orice altă sesizare, această anonimă este verificată în privinţa concludenţei sale. Remarcăm de la început că scrisoarea nr. 1 este mult prea nedeterminată, pentru a putea iniţia investigaţii punctuale. Desigur că există afirmaţii privind legătura dintre activitatea profesională a lui X şi modul său luxos de viaţă. De altfel, se prea poate să şi existe legătura respectivă. Însă, nu este indicată o infracţiune concretă şi, în plus, lipsesc detaliile verificabile.

Altfel stau lucrurile în privinţa celei de-a 2-a scrisori: aici este descrisă activitatea lui A, care include încredinţarea de contracte pentru lucrări de construcţie care să fie efectuate de firme. Frapant este faptul că, în mod frecvent, astfel de contracte erau încredinţate firmei M. Lucrurile devin interesante atunci când firma M efectuează lucrări la casa particulară a lui A, iar preţul cerut este unul pe care nu l-ar calcula şi pentru alte lucrări. Rezultă deci că lui A i-a fost stabilit un preţ preferenţial, având în vedere că a încredinţat mai multe contracte firmei M. Anonima conţine şi un număr de fapte, care pot fi verificate, aşa încât există suspiciunea iniţială, necesară în orice alt caz.

Din punct de vedere juridic, comportamentul lui A corespunde unei fapte de corupţie (mituire). Dispoziţia legală concretă este următoarea:

Fapta funcţionarului public sau a persoanei asimilate acestuia, care pretinde, acceptă promisiunea sau primeşte foloase pentru sine sau pentru un altul sub formă de contraserviciu pentru că a îndeplinit sau va îndeplini un act privitor la îndatoririle sale de serviciu, încălcându-şi astfel aceste îndatoriri, se pedepseşte cu închisoare de la 6 luni la 5 ani. În cazuri mai puţin grave, pedeapsa este închisoarea până la trei ani sau amendă penală. Tentativa se pedepseşte.

Aşadar, vor fi iniţiate investigaţii împotriva lui A, iar A este învinuit. Mai întâi trebuie clarificat, care este poziţia lui A în administraţia municipală şi ce atribuţii are. De asemenea, trebuie analizate relaţiile contractuale/de afaceri ale firmei M, atât cu administraţia municipală, cât şi cu A ca persoană particulară. În felul acesta, se poate verifica dacă pot fi reale condiţiile de bază, economice şi personale, la care s-a făcut referire.

În ceea ce priveşte relaţiile de afaceri ale firmei M, poliţia poate primi dispoziţia să facă verificări; în schimb, investigaţiile în administraţia municipală sunt mai sensibile şi necesită deosebită discreţie. Dacă poliţia începe să pună întrebări, se va afla imediat, iar suspectul ar putea fi avertizat în felul acesta. În asemenea cazuri, este obligatoriu ca procurorul însuşi să se adreseze şefului administraţiei şi să solicite sprijinul acestuia. Orice organizaţie a statului are obligaţia să acorde acest sprijin. Se recomandă solicitarea de informaţii în scris, cererea adresându-se şefului administraţiei. În cererea respectivă, nu va fi menţionat încă numele învinuitului. Se va face doar menţiunea asupra suspiciunii de corupţie în interiorul administraţiei municipale, deoarece din afară nu se poate şti câte persoane vor citi această solicitare. Abia după ce se va fi asigurat o comunicare cu caracter confidenţial, va putea fi comunicat numele suspectului, în acest context trebuind ca şefului administraţiei să-i fie adusă la cunoştinţă scrisoarea anonimă. 

Din partea administraţiei sunt necesare o descriere exactă a atribuţiilor lui A, precum şi dosarele cu toate comenzile pe care le-a încredinţat în ultimii doi ani firmei M ori altei întreprinderi. De regulă, astfel de documente sunt puse la dispoziţie fără nici o problemă. Dacă administraţia refuză, trebuie solicitat un ordin de confiscare din partea instanţei. Din analiza dosarelor reiese că A a încredinţat mai multe comenzi firmei M. De curând, această firmă a primit şi un contract pentru zugrăvirea tuturor şcolilor. Însă, din dosare nu reies elemente suspecte la încredinţarea contractelor de lucrări. În acelaşi timp, au fost puse la dispoziţie şi dosare care privesc alte comenzi către alte firme. Dar analiza acestora trece pe planul doi în această fază a investigaţiilor. Cercetările poliţiei confirmă faptul că firma M a zugrăvit de curând casa lui A, însă nu s-a putut obţine nici o informaţie despre preţul convenit.

În acestă situaţie, suspiciunea se confirmă tot mai mult. În continuare, trebuie aflat dacă A a obţinut sau a primit un avantaj sub formă de contraserviciu pentru comanda transmisă lui M. O astfel de probă nu se poate găsi decât în sfera privată a lui A sau la firma M.

În aceste condiţii, procurorul solicită instanţei mandat de percheziţie în locuinţa lui A şi la sediul firmei M. În acelaşi timp, el cere băncii lui A să transmită toate extrasele de cont pentru toate conturile acestuia. Denumirea băncii a aflat-o din documentele de la administraţia municipală care transferă periodic salariul lui A pe contul acestuia.

Percheziţiile la A şi M se efectuează de obicei concomitent, de către  poliţie.

După pătrunderea în sediul firmei M, proprietarul acesteia îşi contactează telefonic avocatul. Acesta spune că va ajunge într-o oră şi cere ca poliţia să aştepte sosirea sa, înainte de a începe percheziţia. Legea însă nu conţine nici o reglementare în acest sens. Norma relevantă este  art. 106:

Proprietarul spaţiilor sau al obiectelor care urmează să fie percheziţionate poate să fie prezent la percheziţie. În lipsa acestuia, va fi prezent, pe cât posibil, reprezentantul său, o rudă a sa adultă, un colocatar sau vecin.

Aşadar, se consideră că legea este respectată în cazul în care este prezent proprietarul spaţiului. Acesta poate să cheme o persoană în care are încredere, cum ar fi avocatul, dar nu există un drept al său, conform căruia percheziţia nu ar trebui să înceapă până vine avocatul. În special dacă măsura tebuie desfăşurată concomitent cu alte măsuri, ar putea fi pus în pericol succesul întregii operaţiuni. Aşadar, operaţiunea poate începe fără întârziere.

La sediul lui M a fost găsită factura pentru lucrările efectuate la casa lui A. Valoarea totală este de 5.000 €, suma fiind achitată şi înregistrată. Documentele cu privire la contractele cu municipalitatea nu conţin nimic suspect. În casa lui A a fost găsită aceeaşi factură a firmei M, dar alăturat sunt trecute, de mână, sume mai mari. În total, ceea ce este trecut de mână reprezintă 10.000 €. Din punct de vedere criminalistic, aceasta trebuie să fie valoarea reală a lucrărilor efectuate de firma M la A.

În felul acesta a fost obţinută o probă privind avantajele obţinute de A, aşa încât a fost consolidată suspiciunea, respectiv că A a primit un contraserviciu pentru încredinţarea contractelor către firma M.

Împotriva lui M există suspiciunea de dare de mită. Nici A, nici M nu declară nimic ca învinuiţi, după ce le-au fost comunicate drepturile pe care le au.

Din dispoziţia procurorului, A este reţinut după finalizarea percheziţiei. Procurorul solicită judecătorului competent eliberarea mandatului de arestare pe motiv că există pericolul sustragerii, a distrugerii probelor. 

Normele relevante sunt următoarele:

§ 127 alin. 2

Procurorul şi poliţiştii sunt abilitaţi să reţină persoana, dacă situaţia o impune, în condiţiile în care sunt întrunite condiţiile pentru emitarea mandatului de arestare sau a mandatului  de internare.

§ 128

(1) În măsura în care persoana reţinută nu va fi eliberată, aceasta trebuie adusă în faţa unui judecător de la judecătoria în a cărei circumscripţie a fost reţinută persoana; aducerea în faţa judecătorului trebuie făcută fără întârziere, dar cel mai târziu în ziua următoare celei în care a avut loc reţinerea. Judecătorul audiază persoana conform § 115 alin. 3.

2) Dacă nu consideră justificată măsura reţinerii sau dacă apreciază că motivele reţinerii nu mai persistă, judecătorul dispune eliberarea. În caz contrar, emite mandat de arestare sau de internare, la solicitarea parchetului, iar dacă nu poate fi contactat un procuror, din oficiu.

Aşadar, învinuitul A trebuie adus în faţa judecătorului până la sfârşitul zilei următoare, pentru a fi audiat, precum şi pentru a se decide asupra emiterii mandatului de arestare. În acest scop, se vor prezenta judecătorului toate dosarele cu toate rezultatele investigaţiilor.

După aceea, are loc şedinţa secretă în faţa judecătorului care va decide asupra arestării preventive. Învinuitul trebuie să fie prezent în această şedinţă, parchetului şi apărătorului le poate fi permisă prezenţa. De regulă, cel târziu în această fază este desemnat un apărător pentru învinuit. Aşa s-a întâmplat şi în acest caz. Apărătorul lui A solicită mai întâi aprobarea pentru consultarea dosarului de investigaţii, deoarece trebuie să se informeze cu privire la acuzaţii şi probe.

În mod obişnuit, accesul la dosar este permis înaintea judecăţii, de către judecător. În cazul de faţă însă, procurorul a stabilit că nu este posibil accesul la dosar, deoarece exista riscul periclitării investigaţiilor. Dispoziţiile legale relevante sunt următoarele:

§ 147

(1) Apărătorul are dreptul să consulte dosarul aflat la instanţă sau care trebuie să-i fie pus la dispoziţie în cazul punerii în mişcare a acţiunii penale; totodată are dreptul să studieze dosarul şi să vadă probele aflate în păstrarea autorităţilor.

(2) Dacă dosarul nu conţine încă datele privind finalizarea, apărătorului i se poate interzice accesul la dosar sau la părţi ale acestuia, pentru a nu periclita scopul investigaţiilor; acelaşi lucru este valabil şi în cazul probelor aflate în păstrarea autorităţilor.

(3) Accesul la procesele verbale de audiere a învinuitului şi cele privind actele procedurale îndeplinite de judecător, la care a fost permis sau ar fi trebuit să fie permis şi accesul apărătorului, precum şi accesul la expertizele efectuate de experţi, nu pot fi refuzate apărătorului în nici o etapă din timpul procesului penal.

(4) În măsura în care nu există motive întemeiate pentru a refuza accesul, la cerere, apărătorului i se vor înmâna dosarele – cu excepţia probelor – pentru a le consulta în biroul său sau în locuinţa sa. Decizia nu poate fi atacată.

(5) Accesul la dosar se aprobă de parchet în pregătirea şi după finalizarea procesului penal cu hotărâre definitivă şi irevocabilă, iar în rest, de către preşedintele completului care judecă în cauză.

Pericolul prezumat de lege se referă la faptul că dosarele conţin indicii cu privire la alte fapte de corupţie ale lui A, în care sunt implicate alte firme. Divulgarea acestor informaţii ar dăuna investigaţiilor şi ar periclita mersul anchetei. De aceea, procurorul a dispus în dosar să nu se permită accesul apărătorului; judecătorul este ţinut să respecte această decizie. Deoarece până la momentul respectiv, A nu fusese audiat (apărătorul ar fi avut dreptul să consulte procesul verbal de audiere – alin. 3), înseamnă că apărătorul nu poate avea acces la dosar în ciuda prezentării în faţa judecătorului de drepturi şi libertăţi. Acest refuz se întâlneşte mai rar în condiţiile în care urma să fie luată decizia cu privire la arestarea preventivă.

Judecătorul care a hotărât în privinţa arestului, trebuie să îl audieze pe A în legătură cu acuzaţia de corupţie. A, prin apărătorul  său, contestă că firma M i-ar fi efectuat lucrarea la un preţ preferenţial, susţinând că preţul serviciilor ar fi fost adecvat. Cu toate acestea, judecătorul apreciază că este vorba despre o suspiciune iminentă (= aproape o certitudine – nota trad.), deoarece apreciază notiţele scrise de mână şi confiscate la percheziţie ca fiind probe valoroase. De aceea, dispune arestarea lui A, motivându-şi decizia prin faptul că ar exista pericolul distrugerii probelor. Norma referitoare la motivele arestului are următorul conţinut:

§ 112 CPP

(1) Arestul preventiv se dispune în cazul în care există o suspiciune iminentă că învinuitul este făptuitorul şi dacă există un motiv pentru arestarea acestuia. Arestul nu se dispune dacă nu există un raport proporţional între importanţa cauzei şi pedeapsa care ar urma să fie stabilită. 

(2) Există motiv pentru arestare dacă, în baza anumitor elemente:

1. se constată că învinuitul se sustrage sau este ascuns,

2. având în vedere circumstanţele fiecărui caz în parte, există pericolul ca învinuitul să se sustragă (pericolul ca acesta să fugă) ori

3. comportamentul învinuitul întăreşte suspiciunea că:
a. va distruge, modifica, înlătura, suprima sau falsifica probele ori

b. va influenţa în mod ilegal ceilalţi învinuiţi, martorii sau experţii ori

c. va incita pe alţii să procedeze în acest mod

şi dacă din acest motiv există pericolul ca aflarea adevărului să fie îngreunată (pericolul de „ştergere a urmelor”).

În felul aceasta, poate fi preîntâmpinat pericolul ca învinuitul să ajungă la înţelegeri cu martorii şi cu alte persoane. Cu toate că nimic nu indică faptul că A ar proceda în acest mod, mai multe Curţi de Apel din Germania au decis că, prin natura sa, corupţia implică şi „ştergerea urmelor”, deoarece înţelegerea dintre mituit şi mituitor trebuie să rămână întotdeauna „ascunsă”. Drept urmare, judecătorul de drepturi şi libertăţi a hotărât că există riscul să fie şterse urmele, astfel încât a emis mandatul de arestare exclusiv din acest motiv. Formal, pericolul de sustragere ca motiv pentru arestare invocat de procuror în mod suplimentar nu va mai fi respins. 

Cu toate acestea, procurorul, având în vedere apărările învinuitului, este ţinut să afle care este preţul rezonabil din zonă, cerut pentru prestaţii cum au fost cele ale firmei M la casa lui A. În acest scop, apelează la un expert, pentru a obţine o expertiză. La cerere, expertul adecvat va fi propus de Camera regională pentru activităţi economice. În acest mod, va fi lămurită acuzarea iniţială de corupţie.

Din extrasele de cont s-a mai aflat că, în ultimii doi ani, A a depus de două ori câte 5.000 € în numerar pe contul său. Originea acestor bani nu este clară. Între timp, au fost analizate şi dosarele de încredinţare de contracte. În cazul a două dintre ele, A a încredinţat contracte firmelor de construcţii H şi T, iar ambele firme au depăşit cu mult preţul convenit, pe motiv că ar fi rezultat cheltuieli mai mari. Depăşirea limitei de preţ pentru cheltuieli suplimentare sau dificultăţi neobişnuite reprezintă o suspiciune tipică pentru corupţia din construcţii. Iar dacă cel care a încredinţat contractele de lucrări acceptă aceste creşteri fără verificări, avem alte motive pentru suspiciunile de corupţie. În plus, A a acceptat acele aşa-numite creşteri suplimentare ale ambelor firme fără nici un fel de verificare şi a avut grijă să fie efectuate plăţile. În consecinţă, este uşor de făcut legătura între aceste încălcări ale obligaţiilor de serviciu şi plăţile în numerar pe contul său. Fireşte că specialiştii vor trebui să analizeze creşterile intervenite, acest lucru fiind posibil prin intermediul structurii de control intern din administraţia municipală. După ce această structură a constatat că nu erau necesare lucrări suplimentare, deci creşteri de preţ, A a fost suspectat şi de alte două cazuri de corupţie.

Pentru procuror, aceasta este o posibilitate de extindere a mandatului de arestare, prin adăugarea celor două cazuri. Însă apărătorul lui A a solicitat verificarea motivelor de arest, astfel încât instanţa trebuie să verifice, în termen  de două săptămâni, în şedinţă nepublică, dacă motivul iniţial se mai menţine ori dacă motivul trebuie eliminat, fără stabilirea nici unei condiţii. Verificarea motivelor de arest are prioritate faţă de orice altă decizie posibilă sau contestaţie în legătură cu arestul.

La începutul verificării motivelor pentru arest, apărătorul spune că clientul său doreşte să mărturisească. În felul acesta, nu mai există pericolul de înlăturărare a probelor (ştergerea urmelor), tocmai acesta fiind obiectivul urmărit prin mărturie. Judecătorul este obligat să facă menţiune asupra cererii respective. Însă, el nu cunoaşte detaliile cazului şi nu este pregătit pentru audieri care să durze mai multe ore. De aceea, îi sfătuieşte să facă audierea la poliţie, promiţând ca, în cazul în care A mărturiseşte, să fie revocată executarea mandatului de arestare. Aşadar, A a mărturisit la poliţie şi a fost întocmit procesul verbal de audiere. Mandatul de arestare a fost revocat, de comun acord cu procurorul. Instanţa a stabilit o cauţiune de 3.000 €, cu condiţia ca A să nu ia legătura cu proprietarii firmelor H şi T (aşa numita interdicţie de contactare).

În acest caz, se renunţă la verificarea motivelor arestării în şedinţă, dacă parchetul este de acord cu revocarea mandatului de arestare la momentul prezentării dosarului. Este întocmită încheierea de şedinţă prin care se revocă mandatul, cu stabilirea unor condiţii adecvate, pentru a asigura desfăşurarea judecăţii în bune condiţii.

Cu aceasta, cercetările împotriva lui A s-au încheiat, această fază se încheie formal, prin dispoziţie a procurorului.

Cazul 2 (continuarea cazului 1)

Parchetul disjunge dosarul împotriva învinuiţilor M, H şi T.

Autorizarea în acest sens există, din motive de oportunitate. Iar motivele există în cazul de faţă. A mărturiseşte, aşa încât este trimis în judecată. Împotriva lui M, H şi T se impun investigaţii suplimentare. În plus, A poate fi chemat de către parchet ca martor (al acuzării) în procesul separat împotriva lui M, H şi T. În acest context, se va presupune că, din moment ce a mărturisit, condamnarea lui A va deveni repede definitivă. Imediat ce A va fi condamnat, nu mai are dreptul să refuze să facă declaraţii în calitate de martor, ci trebuie să facă o declaraţie, pentru care nu există restricţii.

2. Procedura intermediară 
Împotriva învinuitului A, Parchetul începe acţiunea penală în faţa instanţei cu asesori. 

Instanţa cu asesori este un complet la nivel de judecătorie. Completul este compus dintr-un judecător şi doi asesori. Acest complet are competenţa să judece în cazuri în care pedeapsa cu închisoarea este de cel mult 4 ani.

În rechizitoriu, A este învinuit de luare de mită în trei cazuri.

În măsura în care A ar fi comis şi evaziune fiscală (neplata impozitului pentru cei 10.000 euro, precum şi pentru foloasele în valoare de 5.000 euro), parchetul ar da dispoziţia care însoţeşte cererea de punere în mişcare a acţiunii penale (infracţiune secundară neesenţială) pe motive de oportunitate în baza § 154 CPP.
Însă, parchetul omite să indice în rechizitoriu faptul că se pune problema confiscării, având în vedere foloasele primite în valoare de 15.000 euro.
§ 73  Condiţiile necesare pentru dispunerea confiscării
(1) În cazul comiterii unei fapte ilicite de pe urma căreia făptuitorul sau participantul a obţinut ceva pentru sau ca urmare a faptei, instanţa dispune confiscarea. Această prevedere nu se aplică dacă din faptă a rezultat un drept al părţii vătămate, a cărei îndeplinire ar presupune să fie luat de la făptuitor sau participant valoarea celor obţinute ca urmare a faptei.  
(2) Dispunerea măsurii confiscării se întinde asupra foloaselor obţinute. Aceasta se poate întinde şi asupra acelor obiecte pe care făptuitorul sau participantul le-a dobândit prin vânzarea unui bun obţinut sau în locul distrugerii, avarierii sau îndepărtării acestuia ori ca urmare a unui drept dobândit.

(3) În cazul în care făptuitorul a acţionat în numele altuia şi pe această cale a obţinut ceva, dispunerea măsurii confiscării se va lua şi împotriva lui, conform alin. 1 şi 2.

(4) Confiscarea bunului se va dispune şi dacă a aparţinut sau i se cuvine unui terţ, care l-a acordat în schimbul faptei sau având cunoştinţă de circumstanţele faptei.

3. Judecata 

Pe parcursul judecăţii în faţa instanţei cu asesori, A va repeta mărturia.

Comenzile date de către A, extrasele sale bancare documentând plăţile în numerar, deconturile majorate ale H şi T faţă de Oficiul de Stat pentru construcţii (germ.Bauamt), precum şi documentele cuprinzând indicii privind reducerea de preţ în valoare de 5.000 euro vor fi introduse în cauză pe calea probei cu înscrisuri. În locul măsurii prevăzute - lecturarea înscrisurilor conf. § 249 alin. 1 CPP - preşedintele completului cu asesori dispune introducerea în cauză a înscrisurilor în procedura lecturii individuale.

§ 249 alin. 2: „Se poate face abstracţie... de la lecturare dacă judecătorii şi asesorii au luat la cunoştinţă despre conţinutul documentului sau înscrisului; prezenta regulă se aplică şi părţilor implicate.“

Această prevedere a fost introdusă în Codul de procedură penală, pentru a evita lecturarea de foarte lungă durată a culegerilor de documente deosebit de cuprinzătoare (eventual pentru extrase bancare din mai multe luni sau mai mulţi ani), în special în procese penale pentru infracţiuni economice.  În plus, învinuitului şi apărătorului său trebuie să li se dea ocazia  să ia la cunoştinţă despre conţinutul documentelor. Constatările corespunzătoare se vor consemna în procesul verbal al şedinţei de judecată, alături de dispoziţia preşedintelui de complet.

După ce s-a încheiat administrarea probelor, procurorul îşi susţine pledoaria finală. În cele din urmă, va solicita ca pentru luarea de mită în trei cazuri să fie stabilite pedepse individuale privative de libertate cu durata de câte un an şi contopirea acestora într-o pedeapsă totală privativă de libertate de doi ani. Executarea acestei pedepse se poate înlocui cu pedeapsa de trei ani cu suspendare. În plus, A va fi condamnat la plata către land a 3.000 euro drept condiţie pentru stabilirea pedepsei cu suspendare.

Procurorul mai solicită ca suma de 15.000 euro să facă obiectul confiscării. 
Totodată, solicită anularea mandatului de arestare, suspendat deja. 

Având în vedere mărturia depusă, apărătorul solicită o pedeapsă considerabil mai blândă. Aceasta ar fi pedeapsa cu închisoarea sub un an, deoarece, în caz contrar, consecinţa disciplinară a condamnării ar fi pierderea funcţiei şi îndepărtarea din sistem.

Având în vedere confiscarea solicitată, procurorul va critica faptul că până acum nu s-a făcut referire la această consecinţă juridică

În consecinţă, preşedintele completului dispune reluarea administrării probelor.
Inculpatului i se comunică conf. § 265 CPP că din cauza foloaselor patrimoniale obţinute în mod ilicit (conform § 63 Cod Penal), ar putea fi dispusă măsura confiscării.

Se dă citire dispoziţiei legale de la § 63. Inculpatului i se dă ocazia să îşi orienteze apărarea şi în funcţie de acest aspect. 
§ 265 CPP:

„(1) Inculpatul nu poate fi condamnat în baza altei legi penale decât cea recunoscută de instanţă, fără ca înainte să i se fi atras atenţia asupra modificării opiniei juridice şi să i se fi oferit ocazia de a se apăra.”

Apărătorul cere întreruperea şedinţei pentru 30 de minute, ca să se consulte cu clientul său.
Judecata se întrerupe şi se reia după 30 de minute. Nu se înaintează alte solicitări.

Se încheie din nou administrarea de probe. 

Procurorul repetă solicitarea formulată deja.

Apărătorul repetă cererea sa, solicitând instanţei să nu ia în considerare măsura confiscării.

Inculpatul are ultimul cuvânt. El solicită o pedeapsă mai blândă. Acesta mai adaugă că a cheltuit mita primită, integral, la prostituate.
Şedinţa se întrerupe din nou. Instanţa se retrage pentru deliberări. 

După deliberări, şedinţa este reluată şi se pronunţă sentinţa. Sentinţa se pronunţă în numele poporului. Preşedintele completului dă citire dispozitivul sentinţei care se va consemna în primul rând în scris la dosar. Instanţa a admis cererea procurorului. Drept urmare, dispozitivul sentinţei poate să aibă în acest caz următorul conţinut:

„Pentru luare de mită în trei cazuri, inculpatul este condamnat la pedeapsa cu închisoarea de doi ani cu suspendare. 

Se dispune confiscarea sumei de 15.000 euro. 

Inculpatul este condamnat la plata cheltuielilor de judecată şi a propriilor cheltuieli ocazionate.”

În baza dispozitivului sentinţei se prezintă dispoziţiile aplicabile, indicând articolul, alineatul, semifraza, litera, precum şi denumirea legii aplicabile.

Apoi preşedintele completului prezintă temeiurile condamnării. Acest lucru se face prin comunicarea verbală a conţinutului principal al acestora. În cazul de faţă, preşedinte va prezenta faptul că instanţa cunoaşte consecinţele profesionale ale sentinţei şi că a ţinut seama de acestea la individualizarea pedepsei. În ceea ce priveşte măsura confiscării, el va clarifica faptul că pentru dispunerea măsurii nu este irelevant ce a făcut inculpatul cu banii respectivi. Deseori, inculpaţii invocă cheltuieli financiare care s-au impus pentru obţinerea câştigului ilicit. Şi astfel de cheltuieli nu sunt luate în considerare. Se aplică principiul valorii brute.
Preşedintele completului comunică hotărârea privind pedeapsa cu suspendare, care cuprinde detalii referitoare la perioada şi condiţiile de executare cu suspendare sub control judiciar. În cazul de faţă, perioada de executare cu suspendare se stabileşte la trei ani, iar inculpatul este condamnat la plata unei amenzi penale în valoare de 3.000 euro, plătibilă în rate lunare de câte 300 euro. 

Mandatul de arestare se anulează.

După pronunţarea verbală a sentinţei, preşedintele completului informează inculpatul cu privire la căile de atac admisibile.

După consultarea cu apărătorul său, inculpatul declară că renunţă la căile de atac şi că acceptă sentinţa. Procurorul renunţă de asemenea la căile de atac. Sentinţa  devine astfel definitivă. Instanţa se află aşadar în stadiul redactării unei sentinţe scrise în formă "prescurtată".  
4. Procesele împotriva celorlaltor persoane implicate 

În procesul separat împotriva lui M, H şi T, învinuiţii H şi T mărturisesc fapta, după ce află că A a fost condamnat definitiv şi după ce apărătorii lor au dreptul de a consulta dosarul procesului împotriva lui A. Apărătorii lui H şi T solicită disjungerea cauzei împotriva cienţilor lor şi finalizarea cu ordine penale. Aceştia „convin" împreună cu procurorul la pedeapsa cu închisoarea de un an cu suspendare şi o amendă penală în valoare de 5.000 euro.

Parchetul separă acţiunea împotriva lui H şi T, limitează urmărirea penală împotriva lui H şi T din motive de oportunitate pe acuzaţia de dare de mită şi solicită în faţa completului penal al judecătoriei emiterea a două ordine penale.
§ 334  Darea  de mită

(1) Fapta celui care, pentru sine sau un altul, oferă, promite sau dă foloase unui funcţionar public, unei persoane învestite cu funcţii speciale în serviciul public ori unui militar din armata federală, pentru ca acesta/aceasta să îndeplinească acte prin care şi-ar încălca îndatoririle de serviciu, se pedepseşte cu închisoare de la trei luni la cinci ani. În cazuri mai puţin grave, fapta se pedepseşte cu închisoarea până la doi ani sau cu amendă penală.

(2) Fapta celui care, pentru sine sau un altul, oferă, promite sau dă foloase judecătorului sau arbitrului drept contraprestaţie pentru un act judecătoresc

1. îndeplinit cu încălcarea îndatoririlor de serviciu sau

2. pe care îl va îndeplini în viitor, cu încălcarea obligaţiilor sale de judecător,

se pedepseşte, în cazurile de la nr. 1, cu închisoarea de la trei luni la cinci ani, iar în cazurile de la nr. 2, cu închisoarea de la şase luni la cinci ani. Tentativa se pedepseşte.

(3) Dacă făptuitorul oferă, promite sau dă foloasele drept contraprestaţie pentru un act viitor, se aplică alin. 1 şi 2 încă din momentul în care făptuitorul îl determină pe celălalt

1. să-şi încalce obligaţiile de serviciu la îndeplinirea actului

sau

2. dacă celălalt are o marjă de decizie, foloasele să îi influenţeze decizia.

Judecătorul de la judecătorie hotărăşte ca judecător penalist în cazul unor infracţiuni pentru care pedeapsa cu închisoarea nu depăşeşte doi ani.

Ordinele penale sunt emise în baza solicitărilor. Acestea devin definitive după expirarea termenului de apel, la două săptămâni de la comunicare. 

M neagă în continuare fapta, aşa încât parchetul îl trimite în judecată pentru dare de mită, competenţa aparţinând tot instanţei cu asesori, după ce a limitat urmărirea penală la această acuzaţie, pe motive de oportunitate.

Ca mijloace de probă el va indica martorul A, poliţistul prezent la percheziţii („martorul descoperitor”), expertul de la Camera pentru activităţi economice, precum şi documentele utilizate în procesul împotriva lui A. 

În cadrul procedurii intermediare (stadiul dintre înregistrarea rechizitoriului la instanţă şi începerea judecăţii), apărătorul lui M se pronunţă în mod vehement împotriva oricărei valorificări ulterioare a documentelor confiscate din locuinţa lui A ca urmare a percheziţiei. Acesta invocă interdicţia valorificării acestora. Percheziţia s-a efectuat de către poliţie cu încălcarea legii, fără asigurarea prezenţei martorilor neutri. În plus, percheziţia s-a început în pofida rugăminţilor lui A şi înainte de a sosi apărătorul contactat telefonic.

§ 105 CPP

„(2) Dacă percheziţia locuinţei, a birourilor sau a posesiunii protejate se efectuează în lipsa judecătorului sau a procurorului, vor fi cooptaţi, dacă este posibil, un funcţionar de la autoritatea locală sau doi membri ai comunităţii locale, în circumscripţia cărora are loc percheziţia…”

Poliţia, la întrebarea judecătorului, confirmă această stare de fapt. Lipsa martorilor la percheziţie este justificată prin faptul că percheziţia a avut loc în afara programului de lucru a autorităţii locale. A a refuzat chemarea a doi vecini. Acesta a solicitat aducerea de martori din alt cartier. Acest fapt a fost refuzat şi percheziţia s-a desfăşurat în lipsa unor martori. 
În încheierea privind începerea judecăţii, instanţa respinge obiecţiile apărătorului.

Art. § 105 alin. 2 este o simplă normă de reglementare, a cărei încălcare nu ar justifica interdicţia valorificării probelor obţinute. Nu există indicii că poliţia ar fi încercat să nu respecte dispoziţiile legii. În ceea ce priveşte lipsa apărătorului, acesta nu ar fi un motiv pentru neînceperea percheziţiei.

Începe judecata.  

Se administrează probe. Expertul de la Camera pentru activităţi economice îşi prezintă expertiza. Astfel, preţul pentru lucrările executate de către M la casa lui A sunt cu ca. 50% sub preţurile practicate la nivel local. 

Apărătorul formulează o cerere de admitere de probe. Se va asculta opinia unui al doilea expert. Acesta ar confirma faptul că aceste costuri facturate de către M sunt corespunzătoare şi nicidecum reduse.

Instanţa respinge această cerere. 

§ 244 CPP

„... (4) Audierea unui al doilea expert poate fi respinsă şi atunci când prin expertiza anterioară s-a dovedit deja contrariul aspectelor invocate, cu excepţia situaţiei în care competenţa primului expert se poate pune la îndoială, când expertiza acestuia porneşte de la ipoteze concrete care nu corespund, când expertiza conţine aspecte contradictorii sau când noul expert dispune de mijloace de cercetare care par a fi superioare acelora ale primului expert.”

Instanţa motivează respingerea prin faptul că nu a fost indicată nici o faptă în susţinerea condiţiilor excepţiei şi că aceasta nu rezultă nici din dosare, nici din conţinutul de până acum al judecăţii. 

M este condamnat la o pedeapsă cu închisoarea de un an şi trei luni. Executarea pedepsei se transformă în trei ani cu suspendare. Acesta mai este condamnat şi la plata unei amenzi penale în valoare de 5.000 de euro către land. 

M nu acceptă sentinţa. În termen de o săptămână de la pronunţare, merge în apel.

Judecătorul întocmeşte hotărârea în termenul de redactare prevăzut, de cinci săptămâni de la pronunţare, şi transmite către tribunal dosarul pentru apel, nefiind obligatoriu ca acesta să fie motivat. Competenţa soluţionării în apel la tribunal aparţine completului pentru cauze penale, format din 1 judecător şi 2 asesori. În cazul în care apelul nu se limitează la pronunţarea consecinţelor juridice (pedeapsa), se va relua întreaga administrare a probelor. Instanţa va formula concluzii proprii. În cazul în care acestea coincid cu concluziile primei instanţe şi individualizarea pedepsei coincide cu individualizarea pedepsei de către instanţa de apel, aceasta va respinge apelul. În măsura în care apelul se consideră a fi motivat, instanţa de apel va soluţiona cauza cu suspendarea sentinţei.

În cazul în care se va menţine condamnarea, M poate ataca hotărârea tribunalului pe calea recursului la Curtea de Apel. În recurs, se va verifica doar legalitatea sentinţei. În cazul în care se identifică erori judiciare, pe care se bazează hotărârea, cauza se suspendă integral sau parţial, fiind retrimisă spre rejudecare la alt complet de penal al aceluiaşi tribunal.
XII. Sinteză şi recomandări

1. Cuvânt înainte

Recomandările din acest capitol se bazează pe experienţa dobândită în cadrul celor cinci ateliere, în special din discuţiile purtate în mod activ cu participanţii, aceştia fiind persoane cu experienţă practică în cadrul parchetului şi al instanţelor judecătoreşti. Mulţumim foarte mult reprezentanţilor DNA care au prezentat în mod foarte competent situaţia juridică din România şi care au oferit, de asemenea, informaţii valoroase în cadrul discuţiilor avute. În continuare, au fost luate în considerare sugestiile venite din partea reprezentanţilor Curţilor de Apel şi ai DNA în afara discuţiilor din cadrul atelierelor.

Autorii au făcut recomandări numai în măsura în care acestea sunt direct legate de legislaţia cu privire la corupţie sau pot avea un impact direct asupra luptei împotriva corupţiei.

Din motive ce ţin de claritate, ordinea recomandărilor corespunde cuprinsului raportului, fără ca astfel să se indice o pondere sau o importanţă diferită a unui anumit aspect.

2. Recomandări cu privire la legislaţie
a. Observaţii preliminare

Recomandările nu vizează chestiuni referitoare la toate procedurile, ci numai aspectele cu efecte specifice asupra cazurilor de corupţie (vezi mai sus), aşa încât vor fi abordate, pe scurt, numai unele condiţii de ordin procedural: pe lângă dosarele pe care le instrumentează, DNA are posibilităţi de control şi de influenţare mai reduse în procedurile prealabile; mai trebuie amintite procedura formalizată de investigaţie cu obligaţia de comunicare a acuzaţiilor înainte de începerea urmăririi penale, valorificarea informaţiilor investigatorilor sau ale personalului de la fisc, aplicarea strictă a principiului legalităţii şi posibilităţile limitate de luare a deciziilor în cadrul unei marje de apreciere care să conducă la concentrarea investigaţiilor asupra domeniului esenţial; drepturile apărătorilor care au un efect obstructiv; separarea în secţii de combatere şi secţii judiciare la parchete; iar în domeniul aplicării legislaţiei, trebuie amintit şi faptul că instanţele inferioare nu sunt ţinute să respecte jurisprudenţa instanţelor superioare.
Acestea au fost aspectele procedurale generale pe care le-am reţinut în cadrul atelierelor ca având un efect negativ asupra instrumentării dosarelor de corupţie. Pe de altă parte, trebuie menţionat că nu au fost formulate sugestii pentru îmbunătăţirea dispoziţiilor legale, în special a celor privind urmărirea cazurilor de corupţie. 

Din moment ce practicienii consideră că nu este necesară modificarea legislaţiei penale în materie de corupţie (nici în privinţa acordului fără justă cauză - vezi II.2.d), recomandările se vor limita la următoarele aspecte:

b. Cadouri

Este problematică delimitarea donaţiilor/alocărilor ca avantaj obţinut în mod nelegal (vezi II.2.c) de cadourile admise în anumite situaţii individuale. Deoarece nu se pot obţine întotdeauna soluţii satisfăcătoare dacă ne gândim numai la ceea ce poate fi adecvat din punct de vedere social, se recomandă o clarificare legală a acestor aspecte sau cel puţin o recomandare sub forma unei dispoziţii sau a unor linii directoare, toate cu caracter orientativ.

c. Dispoziţii administrative privind aspectele corupţiei

În afară de problema mai sus menţionată, există şi alte probleme, dar şi incertitudini suplimentare cu privire la care se impune o clarificare şi o reglementare sub forma unei dispoziţii administrative cu prevederi obligatorii ori sub forma unor linii directoare, care să permită adoptarea măsurilor în mod unitar, sau chiar sub forma unor indicaţii privind implementarea, pe care administraţiile să trebuiască să le respecte. Deoarece aceste recomandări vizează în primul rând prevenirea corupţiei, se va insista asupra acestui aspect la punctul 10.

3. Recomandări cu privire la forme speciale de corupţie

Deoarece normele penale referitoare la corupţie sancţionează şi avantajele care se acordă unor terţi, este posibil ca sponsorizarea sau donaţiile către structuri publice ori partide să reprezinte poarta de acces pentru corupţie. Sponsorizarea şi donaţiile întrunesc elementele obiective ale infracţiunii de dare de foloase în sensul §§ 331 şi următoarele din Codul Penal german.
În sfera administraţiei publice, sponsorizarea reprezintă plata în bani sau în natură, prin intermediul unei persoane juridice sau fizice, care are interese economice în îndeplinirea unor atribuţii publice. Sponsorii urmăresc şi alte interese în afară de promovarea organizaţiei publice. Sponsorul urmăreşte profilarea sa în rândul opiniei publice, prin intermediul produsului sponsorizat (câştig de imagine, utilizare în scop de comunicare), şi mai puţin o contraprestaţie adecvată.

Ar trebui ca, în interesul încrederii cetăţeanului în loialitatea administraţiei, admisibilitatea unor astfel de alocări să fie condiţionată de cerinţe stricte. În acest sens, ar trebuie să existe următorul cadru:

Sponsorizarea să fie admisă dacă nu există aparenţa unei posibile influenţări a desfăşurării activităţilor specifice din administraţie şi dacă, în funcţie de caz, nu există alte motive contrare. Imaginea administraţiei în rândul opiniei publice nu trebuie să aibă de suferit. Sponsorizarea este admisibilă în special în scopuri, cum sunt activităţile cu publicul, cultura şi sportul, atunci când este exclusă posibilitatea de influenţare a activităţilor de conţinut.

Există chiar cazuri în care sponsorizarea contribuie la îndeplinirea atribuţiilor de stat. Însă administraţia nu trebuie să accepte sponsorizarea în mod nelimitat.

În domenii ale administraţiei cu atribuţii specifice, de intervenţie (cum sunt poliţia, administraţia fiscală, justiţia, instituţiile în care sunt internaţi tineri/persoane cu probleme psihice), sponsorizarea trebuie să fie respinsă de principiu. În aceste domenii trebuie să fie admisibilă numai în mod excepţional şi doar atunci când sponsorul nu oferă sprijin direct unităţii vizate, ci prin intermediul structurii care decide dacă să fie acceptat sau nu sprijinul, aceasta fiind şi cea care trimite unităţii vizate prestaţia (sponsorizarea), păstrând anonimatul.

Trebuie evitate situaţiile în care sponsorii cedează, cu titlu permanent, personal pentru administraţiile publice ori finanţează titluri din buget. Aceste reguli nu se aplică în cazul sumelor prin care sunt (co)finanţate posturi de cadre didactice în domeniul universitar.

Sponsorizarea este exclusă dacă legiuitorul legii bugetului este evident împotriva unor astfel de măsuri sau dacă nu a admis cheltuieli ori a admis doar cheltuieli limitate pentru un anumit scop, din motive care nu sunt de ordin financiar.

Prestaţiile în natură sunt admisibile dacă este asigurată finanţarea costurilor ulterioare.

Prin acceptarea unei sponsorizări nu trebuie să se creeze o obligaţie pentru viitoare achiziţii sau pentru continuarea unor măsuri de achiziţie.

Dacă există mai multe oferte de sponsorizare, la selectare trebuie să se pună accentul pe neutralitate. Motivele pentru decizia luată trebuie motivate în scris pentru mai mulţi posibili sponsori.

Aceste aspecte ar trebui reglementate în mod uniform prin norme administrative, pentru toate domeniile administraţiei publice.
4. Recomandări pentru strategii de combatere a corupţiei

a. Observaţii preliminare

La punctul IV au fost discutate multe probleme care pot avea efect asupra investigaţiilor, eşecul respectiv putând afecta rezultatele investigaţiei. Nu toate aceste puncte pot duce la recomandări, pentru că este o vorba parţial de indicaţii cu un caracter mai degrabă general, motiv pentru care vor fi prezentate recomandări numai în măsura în care, în cadrul atelierelor, au fost menţionate deficite substanţiale. Deficienţele care vor fi enumerate mai jos se referă, cu excepţia DNA, la toate parchetele şi - în unele cazuri - la instanţe.

b. Situaţia personalului

Foarte problematice au fost considerate de unii participanţi suprasolicitarea la care sunt supuşi procurorii, ceea ce creează dificultăţi în instrumentarea cazurilor complexe de corupţie.

În opinia participanţilor, personalul nu este întotdeauna suficient pentru a pregăti în mod corespunzător măsurile specifice, cum sunt percheziţiile, şi pentru a evalua rapid rezultatele cercetărilor.

Din acest motiv, sunt necesare îmbunătăţiri la nivelul structurilor de personal şi a altor măsuri care vor fi abordate în continuare.

c. Specializare

Problema specializării trebuie văzută sub două aspecte: în primul rând, se referă la procurorii şi poliţiştii care se ocupă de investigarea cazurilor de corupţie. Însă acest aspect priveşte şi modul de organizare din interiorul autorităţilor.

(1) Instrumentarea dosarelor de corupţie, cu problemele juridice complexe ale acestora şi adesea cu situaţii dificile care urmează să fie evaluate, necesită abilităţi speciale pentru investigatori. Acest lucru se referă în special la cunoştinţe extinse

-
cu privire la contextul general al structurilor coruptive şi al autorilor (mituiţi şi mituitori), precum şi cu privire la diferitele forme de corupţie,

-
în toate domeniile juridice care fac referire la manifestări coruptive (drept penal, dar şi drept fiscal, legislaţia privind achiziţiile publice, încredinţarea contractelor etc.),

-
cu privire la semnificaţia şi evaluarea unor indicatori de corupţie,

-
cu privire la principiile de realizare optimă a investigaţiilor (vezi V.),

-
cu privire la deficienţele din activitatea de investigaţii (vezi IV.8),

-
cu privire la posibilităţile tehnice de acţiune,

-
cu referire la strategiile de apărare ale avocaţilor cu experienţă,

-
cu referire la eventualele acţiuni de ascundere a unor materiale probatorii de către persoanele incriminate şi la consecinţele juridice ce rezultă din aceasta (mandat de arestare etc.),

-
cu referire la posibilitatea unor investigaţii conduse sub acoperire în mediul social al învinuitului,

-
cu privire la utilizarea tuturor posibilităţilor de recuperare a patrimoniului ilicit,

-
cu privire la problemele speciale din cadrul procedurilor cu elemente de extraneitate,

-
cu referire la structurile de prevenire deja existente la autorităţi (vezi X.1.c).

Deoarece este necesar accesul la cunoştinţe de specialitate specifice în investigarea cazurilor de corupţie, dar şi în alte domenii, dar în acelaşi timp sunt necesari investigatori la parchet şi poliţie care să aibă experienţă, sunt necesare:

-
competenţe speciale pentru investigatorii de la parchete şi poliţie,

-
formare iniţială şi continuă a procurorilor şi poliţiştilor,

-
evitarea desemnării personalului fără experienţă la coordonarea intervenţiilor,

-
evitarea unei fluctuaţi mari a personalului,

-
consolidarea sistematică a cunoştinţelor dobândite prin experienţă.

(2) Structura organizaţională

Având în vedere cerinţele de mai sus referitoare la specializare, combaterea corupţiei trebuie organizată în mod optim. Din acest motiv se recomandă concentrarea dosarelor de corupţie la parchetele de pe lângă tribunale, în domeniul lor de competenţă; în cadrul acestor parchete trebuie înfiinţate compartimente speciale. La poliţie trebuie înfiinţate comisariate speciale în măsura în care acest lucru nu s-a realizat deja.

Şi în cadrul instanţelor trebuie să existe judecători cu cunoştinţe deosebite de specialitate şi cu experienţa necesară. Din acest motiv dosarele de corupţie trebuie să fie concentrate la complete speciale de la tribunale, cu judecători instruiţi în mod corespunzător. 
d. Responsabilitate

Specializarea cuprinzătoare există, având în vedere că a fost înfiinţată DNA care investighează în dosare speciale (printre altele, dosare ale unor judecători, procurori şi ofiţeri de poliţie În special limitarea responsabilităţii în funcţie de nivelul sumei poate însă duce la situaţii în care dosarele cu un istoric complicat să nu fie instrumentate de către DNA, deoarece nu a fost identificată încă întreaga structură coruptivă, ci a fost verificat numai un complex parţial, individual.

Din acest motiv, în cazurile în care - indiferent de valoarea sumei implicate în actul de corupţie - se descoperă că sunt necesare anumite informaţii speciale, de natură economică sau legală ori de importanţă deosebită, dosarele trebuie să fie sau să poată fi prezentate la DNA spre verificare şi preluarea cazului.

e. Cooperarea dintre parchet şi alte autorităţi (vezi mai sus IV.5)

Parchetul şi poliţia trebuie deseori să se descurce singure, fără sprijin în investigarea cazurilor de corupţie. Combaterea corupţiei poate fi eficientă doar dacă toate celelalte instituţii sunt dispuse să coopereze cu autorităţile de anchetă şi să le ofere informaţiile proprii - chiar şi atunci când nu există o suspiciune iniţială. Acest lucru afectează în primul rând instituţiile de stat, acestea fiind cele mai predispuse la corupţie (vezi X.1.b), de exemplu autorităţile de construcţii, dar şi alte organizaţii, în care se ştie din experienţă că se obţin date privind suspiciuni de corupţie (de exemplu: birouri locale pentru control, Curtea de Conturi, administraţiile financiare, autoritatea vamală).

Deoarece cooperarea trebuie să fie îmbunătăţită, se recomandă linii directoare pentru optimizarea colaborării, care trebuie să includă şi obligaţia de comunicare a unor informaţii, de exemplu către autorităţile fiscale, iar această comunicare să se facă mai devreme decât prevede legislaţia actuală.

f. Suspiciune iniţială şi denunţuri anonime

În general, problemele legate de momentul în care trebuie pornit de la premisa că există o suspiciune iniţială, precum şi condiţiile în care trebuie iniţiate investigaţii fără act formal (vezi IV.3, 4 şi V.3) au fost tratate cu oarecare reţinere. În special iniţierea investigaţiilor pe baza unor denunţuri anonime a fost evaluată parţial ca fiind „problematică“, mai ales când conţinutul informaţiilor indică prezenţa unor detalii concrete interne. 

În urmărirea infracţiunilor de corupţie, eficienţa depinde foarte mult de iniţierea cât mai prematură a investigaţiilor (vezi IV,3,4). De aceea trebuie ca acestor aspecte să li se acorde o atenţie sporită în cadrul seminariilor de formare continuă.

g. Investigaţii împotriva funcţionarilor publici

Informaţiile cu privire la suspectarea de corupţie a unui funcţionar public sunt transmise parchetului pe cale ierarhică. Uneori, poate dura mult transmiterea acestei informaţii, aşa încât există pericolul nu doar abstract ca funcţionarul să primească informaţii cu privire la acuzaţiile ce îi sunt aduse şi astfel acesta să poată lua anumite contramăsuri. O problemă disputată în continuare în acest context se referă la relevanţa din punct de vedere penal a formulării unor acuzaţii care până la urmă nu se pot proba în instanţă. Pentru a evita astfel de consecinţe, superiorul funcţionarului public trebuie să facă cercetări disciplinare, în cadrul cărora funcţionarul suspectat poate să îşi exprime opinia cu privire la acuzaţiile care i se aduc.

Pentru ca funcţionarul public să nu afle într-o fază prematură că i se aduc acuzaţii, se recomandă scurtarea canalelor de informare şi de raportare. Pericolul real al urmăririi penale a unui superior direct pentru comunicarea suspiciunii către parchet nu poate fi evaluat suficient de bine în acest context.

5. Recomandări cu privire la organizarea investigaţiilor

a. Îmbunătăţirea dotării tehnice pentru urmărirea penală digitalizată
În cadrul „urmăririi penale digitalizate” se efectuează analiza unui volum mare de date, cum ar fi:

· verificarea stării de insolvenţă,

· prezentarea fluxurilor de capital, 

· combaterea corupţiei (de exemplu plăţi către firme fantomă cu eludarea limitelor maxime de plată, fiindcă de exemplu la plăţi > 100.000 € este nevoie de contrasemnătură, soluţia: analiza plăţilor ieşite <100.000 € şi de exemplu  
> 90.000 €, analiza modificării temporale/înregistrare nouă a datelor furnizorilor etc.),

· alte domenii ale infracţionalităţii (structurarea de adrese IP, contacte telefonice pe mobil etc.),

· încălcări de anvergură la legea privind protecţia datelor de către mari firme („scandaluri ale datelor“, de exemplu în Germania la Deutsche Telekom, Deutsche Bahn AG),

· în general, structurarea, analizarea şi vizualizarea datelor.

Frecvenţa şi importanţa acestor activităţi este în creştere. Ele provoacă, periodic, un interes deosebit de mare. În aceste condiţii, este evident că poliţia şi parchetul trebuie să beneficieze de echipamentele tehnice corespunzătoare, pentru a-şi putea îndeplini atribuţiile cu succes.

b. Evitarea tergivesării inutile a percheziţiilor

Efectuarea percheziţiei dispusă de instanţă nu este împiedicată de lipsa prezenţei avocatului. Pentru a evita invocarea unor modalităţi nerezonabile de efectuare a măsurii (dar irelevante pentru efectul parcheziţiei), se ţine seama de interesul învinuitului în sensul cooptării unor persoane, ca martori, la percheziţie. De aceea, este de neînţeles de ce noul Cod de Procedură Penală român prevede ca persoanele abilitate să efectueze percheziţia trebuie să aştepte până la două ore ca să vină apărătorul. Dacă se efectuează mai multe percheziţii în mai multe locuri, în legătură cu acelaşi învinuit, înseamnă că, o vreme, armate întregi de specialişti în percheziţii şi forţe de intervenţie vor fi nevoite să stea, să aştepte şi să nu facă nimic. Această aşteptare de două ore împiedică desfăşurarea investigaţiilor în mod disproporţionat, mai ales dacă avem în vedere că învinuitul este reţinut la momentul percheziţiei, iar termenul până la care trebuie să fie prezentat instanţei a început să curgă.

În orice caz, ar trebui reglementat în lege că personalul implicat în misiune are dreptul să intre imediat în spaţiul de percheziţionat, chiar dacă învinuitul insistă să fie prezent şi un apărător. În lipsa acestui drept de acces, s-ar sta degeaba două ore, ceea ce înseamnă că ar creşte şi pericolul de zădărnicire a probării faptelor prin distrugerea probelor sau prin alarmarea telefonică a complicilor.

c. Dispoziţii privind oportunitatea

În scopul structurării investigaţiilor în dosarele mari (de corupţie), percum şi în vederea limitării efortului necesar pentru finalizarea investigaţiilor (inclusiv în ceea ce priveşte costurile), este necesar, printre altele, ca parchetul să limiteze urmărirea penală, din timpul derulării acesteia, prin suspendări parţiale, aplicând principiul oportunităţii („streamlining of the proceedings“). Din acest motiv, procurorul trebuie să beneficieze de posibilităţi în baza dreptului procesual penal (suspendarea provizorie în cazul faptelor pentru care se aplică pedeapsa complimentară, limitarea provizorie a urmăririi penale la faptele cele mai grave sau la cele care sunt cel mai bine probate până la momentul respectiv). 
d. Dosare duble/dublura/duplicat

Colegii români au amintit în repetate rânduri că investigaţiile sunt tergiversate, în mod frecvent, de contestaţiile apărătorilor faţă de unele măsuri din timpul urmăririi penale sau împotriva unora dintre procurorii de caz. În asemenea situaţii, dosarele trebuie, de fiecare dată, transmise împreună cu contestaţia, aşa încât nu mai sunt la dispoziţie pentru continuarea investigaţiilor. Sugerăm transmiterea către parchete a dispoziţiei de realizare a duplicatelor pentru dosarele de caz (vezi V.4), aşa încât acestea să fie trimise cu contestaţia. Fireşte că, pentru o asemenea măsură este nevoie de suficiente resurse (hârtie, copiator).
6. Recomandări cu privire la investigaţiile sub acoperire

a. Observaţie preliminară

Parchetele nu au indicat deficienţe grave în privinţa investigaţiilor sub acoperire, dar nici nu se raportează experienţe deosebite în acest domeniu. Această concluzie reiese din  faptul că, cu excepţia percheziţiilor şi a filajului, investigaţiile sub acoperire se regăsesc în domeniul de competență al parchetului specializat.
b. Premise de natură tehnică

În mod izolat s-a făcut referire la faptul că nu în toate cazurile sunt îndeplinite condiţiile pentru utilizarea de mijloace tehnice în domeniul interceptărilor (vezi VI.1,2). 

După caz, trebuie să se asigure o dotare corespunzătoare.

c. Evaluarea documentelor cu valoare de probă

Evaluarea acestor documente ridică probleme în mod ocazional, dar în special atunci când trebuie utilizate serviciile unor experţi. Problema pare să aibă legătură cu desemnarea experţilor. Deoarece astfel de probleme trebuie rezolvate de către autorităţi, recomandăm ca autorităţilor să li se permită desemnarea unor experţi calificaţi, prin punerea la dispoziţie a mijloacelor necesare în acest scop.

d. Misiunile cu persoane sub acoperire (vezi VI.5,6)

Din cauza unor neclarităţi privind folosirea informatorilor, dar şi a investigatorilor sub acoperire (vezi VI.5.b-d), cât şi ca urmare a dificultăţilor generate de aceste neclarităţi, trebuie reglementate, respectiv lămurite şi explicate

- motivele intervenţiei şi

- condiţiile legale 

prin ordin al procurorului general. Acestea trebuie să fie obligatorii pentru parchete şi poliţie. În ceea ce priveşte conţinutul unei reglementări în acest sens - vezi „Liniile directive comune“ la care se face referire la VI.5.

7. Recomandări cu privire la confiscarea patrimoniului ilicit

a. Investigaţii proactive

Ar trebui consolidate domeniile de obţinere a datelor necesare pentru suspiciuni şi de iniţiere a investigaţiilor referitoare la corupţie (culegerea, evaluarea şi transmiterea de informaţii, prezentara structurată a fenomenului corupţiei).

Investigaţiile proactive sunt prevăzute în măsurile poliţiei române. Investigaţiile financiare proactive (detectarea cash flowului şi situaţia financiară) referitoare la persoane identificate implicate în corupţie, ar trebui avute în vedere şi mai mult. În acest scop, este utilă descrierea unui workflow clar.

Dacă este necesar, pot fi incluse dispoziţii legale în legea poliţiei.

b.  Investigaţii dispuse de procuror

Cu privire la măsurile referitoare la identificarea, urmărirea, indisponibilizarea sau confiscarea oricărui rezultat al faptelor care încalcă normele anticorupţie, ori a proprietăţilor, echipamentelor ori a altor instrumente folosite sau destinate pentru comiterea de infracţiuni, trebuie spus că legislaţia română corespunde cu reglementările internaţionale.

Pentru a accelera schimbul de informaţii şi investigaţiile în cazuri de corupţie, diferiţii reprezentanţi ai autorităţilor în domeniu ar trebui să formeze echipe comune de anchetă. Procurorul (DNA) este coordonatorul investigaţiilor, iar poliţia, serviciul pentru combaterea spălării banilor, autoritatea vamală, poliţia de frontieră, autorităţile fiscale (vezi VII.1), iar de la caz la caz şi alte autorităţi, ar putea avea reprezentanţi în astfel de grupe.

Membrii echipei comune de anchetă trebuie să fie disponibili pe toată durata investigaţiilor. 

c. Indisponibilizarea produselor infracţiunii

Legislaţia română referitoare la indisponibiolizarea rezultatelor infracţiunii pare să fie nesatisfăcătoare. Indisponibilizarea dispusă de procuror este posibilă numai dacă a început faza de urmărire penală.

În acest caz, procurorul trebuie să-i aducă la cunoştinţă învinuitului începerea urmăririi penale. Această procedură îngreunează măsura de confiscare efectivă. Indisponibilizarea ar trebui să fie posibilă, conform legii, înainte ca învinuitul să fie informat cu privire la începerea urmăririi penale.

d. Valorificarea rezultatelor

Conform dreptului procesual penal român, se pare că în timpul judecăţii nu pot fi introduse observaţiile proprii ale persoanelor implicate în investigaţii. În felul acesta, se pierd indicii importante. Să ne gândim la observaţiile făcute în timpul percheziţiilor (starea în care se află locurile percheziţionate, afirmaţii spontane ale învinuitului sau martorilor) ori la informaţiile investigatorilor despre modul de desfăşurare a investigaţiilor. Aici intră şi audierea, ca martori, a persoanelor care au efectuat audierile atunci când, de exemplu, inculpatul şi/sau martorii fac declaraţii în timpul judecăţii  care diferă de cele din timpul investigaţiilor. Experienţa germană ne arată că, fără această posibilitate a probei cu martori, este îngreunată administrarea probelor. Aşadar, se recomandă elaborarea de norme procesual penal corespunzătoare.

8. Recomandări cu privire la judecată

a. Desemnarea apărătorului din oficiu

Se pare că apar tergiversări disproporţionate în legătură cu desemnarea apărătorului din oficiu de către instanţă. Din cele prezentate, reiese că instanţa solicită inculpatului să indice un apărător, în vederea desemnării acestuia, în interval de o săptămână, dar inculpatul nu reacţionează. Drept urmare, instanţele insistă în mai multe rânduri, ceea ce conduce, în mod natural, la tergiversări disproporţionate.

Astfel de situaţii sunt evident contrare necesităţii asigurării celerităţii în procesul penal, în general, şi în dosare de arestare preventivă, în special. Prin acordarea unui termen de o săptămână, instanţa decide în mod corespunzător, ţinând seama de timpul necesar pentru a găsi un apărător. Instanţa nu este obligată decât să reacţioneze la o propunere a inculpatului, transmisă din timp. Timpul mai lung de gândire este contrar ideii de accelerare a procedurilor. Din acest motive, Codul de Procedură Penală din Germania prevede următoarele:

§ 142 

(1) Înaintea desemnării unui apărător, trebuie ca învinuitului să i se dea posibilitatea ca, într-un anumit termen, să îşi aleagă apărătorul. Preşedintele completului îl desemnează dacă nu există motive justificate să decidă în alt mod.

(2) …..

Se propune introducerea unei reglementări corespunzătoare în dreptul procesual român. Dacă legea în vigoare admite deja o astfel de practică, atunci trebuie impuse modalităţi corespunzătoare de aplicare a dreptului în privinţa contestaţiilor.

b. Restrângerea urmăririi penale

Nu numai în timpul investigaţiilor (a se vedea mai sus), ar trebui ca legea să permită restrângerea urmăririi penale la aspectele esenţiale, din motive care ţin de economia procesului.

În acest caz, trebuie avute în vedere două posibilităţi oferite de lege. În Germania, acestea se găsesc la §§ 154 şi 154a:

§ 154

(1) Parchetul poate să nu urmărească fapta, 

1. dacă pedeapsa care ar putea fi stabilită pentru major sau minor în cazul urmăririi faptei nu este deosebit de importantă, comparativ cu pedeapsa care i-a fost deja stabilită acestuia printr-o condamnare definitivă şi irevocabilă ori în curs de pronunţare pentru o altă faptă

sau

2. în plus, dacă o sentinţă pentru aceeaşi faptă nu este de aşteptat într-un termen rezonabil şi dacă pedeapsa pronunţată împotriva majorului sau minorului prin hotărâre definitivă şi irevocabilă sau aflată în curs de pronunţare pentru o altă faptă a majorului sau minorului poate fi apreciată ca suficientă, în sensul efectelor pe care le poate produce asupra făptuitorului şi a protecţiei ordinii de drept.

(2) Dacă a fost deja intentată acţiune, instanţa poate ca, la solicitarea parchetului, să suspende judecata.

(3) –(5)…..

§ 154a 

(1) Dacă unele părţi, separabile, ale unei fapte ori unele dintre mai multe încălcări ale legii, comise prin aceeaşi faptă, nu sunt deosebit de importante

1. pentru pedeapsa care ar urma să fie aplicată majorilor sau minorilor

sau

2. comparativ cu pedeapsa pentru majori sau minori pronunţată pentru o altă faptă printr-o hotărâre definitivă şi irevocabilă sau care este în curs de pronunţare pentru o altă faptă,

urmărirea penală poate să fie restrânsă la celelalte părţi ale faptei sau la celelalte încălcării ale legii. § 154 alin. 1 nr. 2 se aplică în mod corespunzător. Despre restrângere se va face menţiune în dosar.

(2) După înaintarea rechizitoriului, instanţa poate, în orice moment şi cu acordul parchetului, să procedeze la restrângere.

(3) ….

Ar trebui avute în vedere introducerea unor astfel de posibilităţi de restrângere.

c. Intenţia de tergiversare

Instanţa nu trebuie să fie obligată să administreze probe la cererea părţilor, dacă cererile urmăresc scopuri străine de cauză şi inadmisibile. Aici intră două categorii de cereri: cereri care, aparent, au legătură cu obiectul cauzei şi urmăresc elucidarea faptelor, dar care, în realitate, sunt destinate tergiversării ori au în vedere alte „scopuri neloiale”; precum şi cereri al căror subiect nu are legătură cu probele de la dosar, aşa încât nu pot influenţa, în sens negativ, efortul de aflare a adevărului.
Pentru astfel de cereri, Codul de Procedură Penală ar trebui să prevadă posibilitatea respingerii pe motiv de tergiversare. Codul de Procedură Penală german conţine următoarea reglementare în acest sens:

§ 244 

(1) …

(2) …

(3) Cererea pentru admiterea de probe va fi respinsă... dacă scopul acesteia este tergiversarea procesului…

(4) – (6)…

Instanţele germane care judecă fondul nu invocă foarte frecvent tergiversarea ca motiv de respingere a cererilor pentru admiterea de probe, având în vedere că, în trecut, Curtea Supremă a Germaniei a abordat în mod restrictiv astfel  de cazuri. În aceste condiţii, rămâne la latitudinnea instanţelor superioare române să contribuie, prin jurisprudenţă, la conturarea unei astfel de norme în contextul dreptului de solicitare a admiterii uor probe, aşa încât să devină un instrument util în procesul penal din statul de drept. În felul acesta, va fi adusă şi o contribuţie la soluţionarea dosarelor într-un termen rezonabil, în lumina ConvEDO (art. 6 alin. 1).

d. Individualizarea pedepsei

La fel ca aprecierea probelor, individualizarea pedepselor este una dintre atribuţiile originare ale judecătorului care judecă fondul. El va identifica şi aprecia circumstanţele atenuante şi agravante, făcând uz, în special la apreciere, de marja pe care o are la dispoziţie. La individualizarea pedepsei joacă un rol important ponderea vinovăţiei individuale. Într-un stat de drept, nu se pot da judecătorului indicaţii de ordin general în acest domeniu de activitate (de exemplu: în cazul infracţiunilor de corupţie să se dea numai pedepse cu închisoarea). Vom face acum referire la observaţiile venite din partea unor procurori, conform cărora instanţele pronunţă prea puţine pedepse cu închisoarea sau pedepse cu suspendare în dosarele de corupţie; două sunt aspectele la care ne vom referi:

Pedepsele disproporţionat de blânde pot fi verificate în căile de atac. La fel, individualizarea pedepsei este şi ea supusă controlului în recurs. Judecătorul care judecă fondul are o marjă mare de apreciere, dar nici această marjă nu este nelimitată.

La individualizare, în dosare de corupţie, se impune să se ţină seama şi de aspectele referitoare la prevenţia generală atunci când este avută în vedere vinovăţia personală. Aşadar, trebuie găsită măsura corectă şi admisibilă din punctul de vedere al instanţei de recurs. Iar acest subiect poate şi ar trebui, la fel ca alte aspecte, să reprezinte subiectul perfecţionării judecătorilor. În contextul unor astfel de perfecţionări, ar trebui să se ţină seama şi de opinia Parchetului.

Acelaşi lucru este valabil şi pentru aspecte referitoare la pedeapsa cu suspendare.

Nu ştim dacă va avea succes un demers legislativ referitor la modificarea normelor în aşa fel încât pedeapsa cu suspendare să nu mai fie posibilă în cazul condamnării pentru fapte de corupţie. Probabil că o opţiune mai bună ar fi creşterea limitei minime a pedepsei la toate infracţiunile de corupţie până la un nivel de la care nu se mai poate pronunţa pedeapsa cu suspendare. În felul acesta însă, limitele pedepselor în Codul Penal ar fi supuse unor distorsionări care ar putea să afecteze cadrul general.

9. Recomandări cu privire la cooperarea europeană

Participanţii la ateliere şi-au manifestat interesul deosebit pentru cooperarea în cauze judiciare cu instituţiile relevante ale Uniunii Europene, în special cu EUROJUST şi EJN (vezi IX.3,e,f). Cunoştinţele lacunare despre aceste oportunităţi ar trebui completate neapărat prin programe de perfecţionare. Este foarte importantă perfecţionarea judiciară în această direcţie, pentru a putea realiza spaţiul european al justiţiei. Instruirea judiciară este oferită, în acest scop, de diferite instituţii ale UE. Alte informaţii se găsesc în anexa la documentul „Pregătirea profesională judiciară în Uniunea Europeană“.
10. Recomandări cu privire la activitatea de prevenire

a. Observaţii preliminare

Având în vedere semnificaţia deosebită a activităţii de prevenire în contextul general al combaterii corupţiei, subliniem aspectele prezentate la capitolul X.1,3. Din acest capitol reiese că prevenirea eficientă a corupţiei este posibilă în special în condiţiile în care: 

-
de multe ori, corupţia de durată şi bine consolidată este deja cunoscută sau suspectată în cercul de colegi,

-
se acumulează anumite particularităţi comportamentale (indicatori, vezi IV.2),

- corupţia este normală în multe domenii de activitate, iar infractorii se bazează pe tăcerea celor din jur şi pe lipsa intervenţiilor.

Pentru a contracara acest fenomen, există diferite posibilităţi, pe care le sugerăm în continuare.

b. Linii directoare privind corupţia (dispoziţii administrative)

O prevenţie eficientă presupune în primul rând voinţa responsabililor din toate domeniile şi de la toate nivelurile de a pune în practică măsurile necesare (vezi X.2.4). Din acest motiv, cea mai importantă condiţie este ca aceste persoane să cunoască pericolele corupţiei, dar şi prioritatea prevenirii şi să aibă la îndemână toate posibilităţile care să creeze şi să stimuleze o conştiinţă corespunzătoare. Concret, trebuie să existe reguli clare de conduită.

În mod corespunzător, condiţia esenţială pentru o strategie eficientă de prevenire este sintetizarea tuturor principiilor de prevenţie şi a măsurilor de reducere a riscurilor de corupţie sub forma unei dispoziţii administrative sau a unor linii directoare care să prevadă aceleaşi măsuri obligatorii pentru toate persoanele care activează în serviciul public.

Dispoizţiile administrative şi liniile directoare pentru landuri conţin, pe lângă principiile generale privind corupţia, obiectivele şi măsurile de sensibilizare, cât şi reglementări cu privire la unele aspecte, cum ar fi de exemplu

-
enumerarea măsurilor care trebuie luate în considerare,

-
clarificarea obligaţiilor, cum ar fi obligaţia de raportare în cazul probabilităţii existenţei unor infracţiuni grave,

-
reglementarea unor aspecte individuale precum sponsorizare, acceptarea unor cadouri sau exercitarea unor activităţi secundare,

-
analiza punctelor slabe şi verificarea succesului măsurilor (evaluare).

c. Încredinţarea de contracte publice

Acest domeniu este deosebit de vulnerabil la corupţie. Riscurile sporite de manifestare a corupţie în astfel de proceduri sunt contracarate de către landul Renania de Nord-Westfalia prin Legea privind combaterea corupţiei, care reglementează, printre altele, următoarele:

-
introducerea unui registru al achiziţiilor publice prin intermediul căruia instituţiile publice trebuie să raporteze faptele comise de ofertanţi,

-
interogarea obligatorie a acestui registrului în cazul unor contracte de peste 25.000 euro (în cazul unor proiecte de construcţie de peste 50.000 euro),

-
publicarea formală a tuturor contractelor încredinţate şi a vânzărilor de obiecte din patrimoniu, cu o valoare de peste 200 000 euro,

-
obligaţia de publicare şi de informare privind contracte de consultanţă şi statutul de membru în consiliile de administraţie ale unor companii private.

Introducerea unui registru al achiziţiilor publice pare raţională şi este, de asemenea, recomandabilă.

În acest context, continuăm să sugerăm necesitatea verificării măsurilor existente pentru asigurarea procedurii de licitaţie, precum şi convenţiile obligatorii privind penalităţile contractuale şi interzicerea de participare la alte licitaţii.

d. Persoană de contact, autoritate anticorupţie, avocat anticorupţie (avocatul poporului)

Într-o structură publică ce manifestă adversitate faţă de corupţie, personalul are posibilitatea să aducă la cunoştinţa conducerii suspiciunile de comportament coruptiv. Această posibilitate o are şi atunci când nu există încă dovezi concrete, ci doar indicii, pornind de la anumiţi indicatori. 

Deoarece persoana care este dispusă se facă denunţul trebuie să depăşească un handicap existent din mai multe motive, în fiecare instituţie publică este recomandabilă numirea unei persoane de contact sau a unui birou anti-corupţie, eventual cu grupe mobile de verificare (vezi X.4.a). Din cauza repercusiunilor pentru denunţător (mergând până la distrugerea bazei existenţiale şi intervenţii cu folosirea forţei fizice), pot fi necesare sau avute în vedere foarte strict măsuri de protecţie a martorilor, dar şi programe tip „Whistleblower“ (vezi X.5.).

Totodată, trebuie verificată posibilitatea introducerii instituţiei avocatului de încredere (vezi X.4.b), aşa încât denunţătorilor care doresc să rămână anonimi să li se ofere un stimulent pentru a face dezvăluiri.

e. Activitate de presă

Aşa cum s-a prezentat la capitolul X.6, informarea presei şi relatările de presă pot avea contribuţia lor la activitatea de prevenire. Aşa a fost posibil ca relatările presei privind  cazuri concrete să îi convingă pe cei implicaţi să facă dezvăluiri sau să ofere indicii. În afară de aceasta, informaţiile de presă pot contribui, pe termen lung, la dezvoltarea unei conştiinţe a caracterului infracţional şi negativ din punct de vedere social al actelor de corupţie.

Din acest motiv trebuie ca instituţiile mai mari să aibă purtători de cuvânt, iar aceştia să fie instruiţi special şi să fie cei responsabili pentru utilizarea eficientă a acestor oportunităţi. În instituţiile mai mici, şeful instituţiei poate îndeplini şi această atribuţie.

XIII. Rezumat

Workshopurile efectuate în cadrul proiectuluii, precum şi numeroasele discuţii purtate cu reprezentanţii stakeholderilor au arătat că guvernul român şi în special Ministerul Justiţiei iau foarte în serios combaterea corupţiei.

În ciuda dificultăţilor, în ultimii ani au ieşit la lumină numeroase cazuri, iar acest fapt se datorează în special activităţii procurorilor DNA. Succesul lor viitor depinde în mod esenţial de existenţa instrumentelor juridice efective pe care le vor avea la dispoziţie în activitatea de investigaţie. Numeroasele sugestii şi propuneri care urmăresc realizarea de îmbunătăţiri în acest domeniu constituie rezultatul activităţii comune în proiectul de faţă.

O altă componentă importantă pentru combaterea, cu succes, a corupţiei o constituie colaborarea şi schimbul de experienţă la nivel naţional şi internaţional. Acesta a fost un alt aspect urmărit în cadrul proiectului. Interesul deosebit, manifestat faţă de acest aspect, dovedeşte că mesajul a ajuns la destinaţie.

În final, nu tebuie să uităm că dotarea adecvată cu personal şi tehnică a autorităţilor de urmărire penală este indispensabilă pentru soluţionarea, cu succes, a dosarelor. Succesul activităţilor nu este posibil fără mijloace tehnice şi fără măsuri corespunzătoare în acest domeniu al infracţionalităţii. De aceea, trebuie acordată o atenţie deosebită sugestiilor formulate în acest sens.

� În prezentul text, noţiunea de “proces penal” este folosită în sensul prevăzut de art. 2 CPP (Nota trad.)


� Articolele care nu au în faţă semnul § nu fac parte din Codul Penal 


� De exemplu: un mare proces de corupţie a fost iniţiat pornindu-se de la suspiciunea comiterii unei infracţiuni de mediu; se constatase că în zidul de protecţie fonică fuseseră zidite deşeuri, iar acestea au ieşit la iveală după o ploaie.


� ,,Învinuit” – noţiunea este folosită în prezentul text în sensul acceptat în sistemul german; până la finalizarea urmăririi penale, persoana are exclusiv calitatea de învinuit. Abia ulterior devine inculpat. (Nota trad.) 


�   Vezi Raportul Comisiei Europene: �HYPERLINK "http://ec.europa.eu/justice_home/fsj/criminal/assistance/fsj_criminal_assistance_en.htm"�http://ec.europa.eu/justice_home/fsj/criminal/assistance/fsj_criminal_assistance_en.htm�


�   JO Nr. L 190 din 18/07/2002 p. 0001 – 0020.





� Vezi: Raportul Comisiei privind implementarea din 2005 a Deciziei cadru a Consiliului din 13 iunie 2002 privind mandatul de arestare european şi procedurile de predare dintre statele membre - documentul final al Comisiei COM(2007) 407.


� Vezi Observaţiile Comisiei Europene: �HYPERLINK "http://www.consilium.europa.eu/cms3_Applications/applications/PolJu/details.asp?lang=EN&cmsid=545&id=66"�http://www.consilium.europa.eu/cms3_Applications/applications/PolJu/details.asp?lang=EN&cmsid=545&id=66�


� Decizia cadru a Consiliului din 18 decembrie 2008 privind mandatul european de obţinere a probelor în scopul obţinerii de obiecte, documente şi date în vederea utilizării acestora în cadrul procedurilor în materie penală (OJ L 350, 30.12.2008, p. 72);


� Vezi Convenţia din 29 mai 2000 privind asistenţa judiciară reciprocă în materie penală între statele membre ale Uniunii Europene, JO C 197, adoptată de Consiliul UE în conformitate cu art. 34 din Tratatul Uniunii Europene. 


� Vezi Preambul, punctul 25


� Vezi Cartea verde privind obţinerea de probe în materie penală de la un stat membru la altul şi asigurarea admisibilităţii sale COM (2009) 624 final.


� Vezi COM(2003) 688 final 


�   Pentru aceste observaţii generale vezi: �HYPERLINK "http://ec.europa.eu/justice_home/fsj/criminal/recognition/fsj_criminal_confiscation_en.htm"�http://ec.europa.eu/justice_home/fsj/criminal/recognition/fsj_criminal_confiscation_en.htm� 


� Decizia Cadru a Consiliului nr. 2003/577/JAI din 22 iulie 2003 privind executarea, în Uniunea  Europeană, a ordinelor de indisponibilizare a bunurilor sau a materialului probator (JO L 196/2003 p. 45-55)


�  Decizia Cadru a Consiliului 2006/783/JAI din 6 octombrie 2006 privind aplicarea principiului recunoaşterii reciproce referitoare la ordinele de confiscare L 328 p. 59-78.


� Decizia cadru a Consiliului din 22 iulie 2003 privind executarea în UE a ordinelor de indisponibilizaindisponibilizaindisponibilizarea a bunurilor şi a materialului probator (OJ L 196, 2.8.2003, p. 45)


�  Vezi şi Raportul Comisiei din 22 decembrie 2008 pe baza articolului 14 din Decizia cadru a Consiliului 2003/577/JAI din 22 iulie 2003 privind executarea în Uniunea Europeană a ordinelor de indisponibilizaindisponibilizaindisponibilizarea a bunurilor şi a probelor [�HYPERLINK "http://eur-lex.europa.eu/LexUriServ/LexUriServ.do?uri=CELEX:52008DC0885:EN:NOT" \t "_blank" \o "COM(2008) 885"�COM(2008) 885� final – Nepublicat în Jurnalul Oficial].


�  Puteţi vedea rezumatul aici: �HYPERLINK "http://europa.eu/legislation_summaries/justice_freedom_security/judicial_cooperation_in_criminal_matters/l16009_en.htm"�http://europa.eu/legislation_summaries/justice_freedom_security/judicial_cooperation_in_criminal_matters/l16009_en.htm� 


� Pentru aceste observaţii introductive vezi: �HYPERLINK "http://ec.europa.eu/justice_home/fsj/criminal/recognition/fsj_criminal_confiscation_en.htm"�http://ec.europa.eu/justice_home/fsj/criminal/recognition/fsj_criminal_confiscation_en.htm� 


� Pentru aceste observaţii introductive vezi: �HYPERLINK "http://europa.eu/legislation_summaries/justice_freedom_security/judicial_cooperation_in_criminal_matters/l33202_en.htm"�http://europa.eu/legislation_summaries/justice_freedom_security/judicial_cooperation_in_criminal_matters/l33202_en.htm� 


� Convenţia Europeană din 20 aprilie 1959 privind asistenţa reciprocă în materie penală.


� Convenţia din 19 iunie 1990 care implementează Acordul Schengen din 14 iunie 1985 dintre guvernele statelor Uniunii Economice Benelux, Republica Federală a Germaniei şi Republica Franceză cu privire la abolirea treptată a verificărilor graniţelor comune (JO L 239, 22.9.2000, p. 19).


� Convenţia din 29 mai 2000 privind asistenţa reciprocă în materie penală dintre statele membre ale Uniunii Europene (JO C 197, 12.7.2000, p. 1).


� Decizia cadru a Consiliului din 18 decembrie 2008 privind Mandatul european de obţinerea a probelor în scopul obţinerii de obiecte, documente şi date pentru a fi folosite în procedurile în materie penală (JO L 350, 30.12.2008, p. 72). Alt instrument în această materie bazat pe principiul de recunoaştere reciprocă este Decizia cadru a Consiliului din 22 iulie 2003 privind executarea în UE a ordinelor de indisponibilizare a bunurilor sau probelor (JO L 196, 2.8.2003, p. 45.)


� Pentru rezumatul privind echipele comune de investigare al Comisiei Europene vezi: �HYPERLINK "http://europa.eu/legislation_summaries/other/l33172_en.htm"�http://europa.eu/legislation_summaries/other/l33172_en.htm� 


� Vezi şi Raportul Comisiei privind măsurile naţionale luate pentru a respecta Decizia cadru a Consiliului din 13 iunie 2002 privind echipele comune de investigaţie [�HYPERLINK "http://eur-lex.europa.eu/smartapi/cgi/sga_doc?smartapi!celexplus!prod!DocNumber&lg=en&type_doc=COMfinal&an_doc=2004&nu_doc=858" \t "_blank" \o "full text of the act"�COM(2004) 858� final – nepublicat în Jurnalul Oficial].

